
Sanctitatea Sa Tenzin Gyatso, al XIV-lea Dalai Lama, conducătorul spiritual al Tibetului, s-a născut la 
6 iulie 1935, în Tibet, ca fiu al unei familii de agricultori. La doi ani a fost recunoscut drept reîncarnarea 
celui de-al XIII-lea Dalai Lama. Şi-a început educația monastică la şase ani şi a absolvit studiile la 23 de 
ani, cu cel mai înalt calificativ. 

Sanctitatea Sa Dalai Lama este un om al păcii. În 1989, a primit, pentru lupta sa nonviolentă de 
eliberare a Tibetului, Premiul Nobel pentru pace. A fost, de asemenea, cel dintâi laureat al aceluiaşi 
premiu pentru grija manifestată față de problemele mondiale ale mediului. 

Începând cu 1959, a primit peste optzeci de distincţii importante, premii şi doctorate onorifice, drept 
recunoaştere a mesajului său de pace, nonviolenţă şi înțelegere interreligioasă. Este autorul a peste 
şaptezeci de cărţi, printre care Filozofia şi practica buddhismului tibetan (1995), Universul într-un 
singur atom (2005; trad. rom. Humanitas, 2011), Mintea liniştită şi senină (2007). 


Howard C. Cutler este psihiatru, scriitor şi conferenţiar. Este membru în colegiul de redacţie al 
publicaţiei American Journal of Psychotherapy. Este unul dintre experţii în ştiinţa fericirii şi un pionier 
în domeniul psihologiei pozitive. Locuieşte în Phoenix, Arizona. Împreună cu Sanctitatea Sa Dalai Lama, 
a scris cărţile Arta fericirii. Manual de viaţă (1998; trad. rom. Humanitas, 2015), The Art of Happiness 
at Work (2003) şi Arta de a fi fericit într-o lume agitată (2009; trad. rom. în curs de apariţie la Editura 
Humanitas). 

Prefaţă la ediţia aniversară 


la 10 ani de la prima publicare 
de Sanctitatea Sa Dalai Lama 


Mă bucură mult să aflu că editura care a publicat Arta fericirii — scrisă împreună cu vechiul meu 
prieten Howard Cutler, psihiatru american — scoate o ediție aniversară la împlinirea a zece ani de la 
prima publicare. Cei care au citit cartea ştiu că a fost rodul a multe ore de discuţii, în care Howard a 
prezentat perspectiva ştiinţifică actuală, iar eu — viziunea budistă asupra problemelor ce ţin de sănătatea 
mintală şi starea de bine a omului. Aşadar, mi-a adus o mare mulțumire buna primire de care s-a bucurat 
cartea din partea publicului larg, fiindcă arăta că munca noastră contribuise într-o oarecare măsură la 
fericirea şi bunăstarea altora. Deşi fiecare din noi, cei doi autori, venea cu o altă perspectivă, ne-am 
străduit întotdeauna să aducem discuţia la nivelul uman elementar, nivelul la care diferențele dintre 
oameni — sex, rasă, religie, cultură, limbă — se şterg. La nivelul acesta fundamental suntem cu toţii la fel, 
fiecare dintre noi aspiră la fericire şi nici unul nu vrea să sufere. Aceasta e realitatea noastră cea mai 
fundamentală. lar pe acest plan, problemele cu care ne confruntăm fiecare, ca oameni, rămân aceleaşi. 
Având convingerea aceasta, ori de câte ori am ocazia de a lua contact cu publicul larg, încerc să le atrag 
atenția oamenilor asupra unității fundamentale a familiei şi asupra naturii profund interconectate a 
existenței şi a bunăstării noastre. Le împărtăşesc şi convingerea mea că noi, ca specie, trebuie să ne 
bazăm interacţiunea cu semenii şi cu lumea din jur pe recunoaşterea acestor adevăruri profunde, şi totuşi 
atât de simple. 

Azi, la un deceniu după publicarea Artei fericirii, mă simt încurajat când văd că subiectul fericirii se 
bucură de tot mai mult interes şi au loc tot mai multe studii serioase, chiar şi din partea comunității 
ştiinţifice. Şi societatea în sens larg este mai conştientă de subiect, iar dovezile ştiinţifice care confirmă 
legătura strânsă dintre starea de spirit şi fericirea omului sunt tot mai numeroase. Cu mulţi ani în urmă, am 
scris: „Dacă vrei să fie fericiţi ceilalți, arată compasiune; iar dacă vrei să fii fericit tu însuţi, arată 
compasiune“. Tradiția budistă, ca multe dintre marile tradiţii spirituale ale lumii, ne îndeamnă să ne trăim 
viața cu compasiune. Astfel de tradiţii spirituale ne învaţă să ne simţim legaţi de semenii noştri şi de 
lumea în care trăim şi laudă slujirea celorlalți drept una dintre cele mai înalte virtuţi. În ziua de azi tot 
mai multe date ştiinţifice confirmă această perspectivă. Cercetătorii fericirii identifică sprijinul adus 
semenilor şi compasiunea față de ei drept unele dintre caracteristicile principale pe care le au în comun 
mulți dintre cei mai fericiți oameni din lume. Pentru mine, concluzia lor este absolut firească. Atunci când 
îi ajutăm pe ceilalți, mintea noastră îşi lărgeşte orizontul, astfel încât ne vedem propriile probleme 
mărunte dintr-o perspectivă mai apropiată de realitate. Ceea ce până atunci ne păruse intimidant şi de 
nesuportat — trăsături care, de multe ori, fac ca problemele noastre să pară copleşitoare — tinde să-şi 
piardă din intensitate. 

Întrebarea e: ne putem cultiva compasiunea? Dacă da, cum? Aici, din nou, cred că recunoaşterea 
profundă a unității fundamentale a familiei şi a naturii adânc interconectate a bunăstării noastre sunt 
extrem de importante. Când te simţi legat de ceilalți, îți poţi deschide inima, „uşa lăuntrică“, aşa cum îi 


spun eu de multe ori, şi îi poţi ajuta pe ceilalți. Prin aceasta, ajungi la o stare profundă de siguranţă şi 
încredere şi la un sentiment adevărat de libertate. Un element esenţial al acestui proces presupune 
cultivarea unei conştientizări mai intense a propriilor stări mintale, în special a emoţiilor şi a stărilor de 
spirit. Cu ajutorul acestor practici poţi clădi în tine o temelie puternică, un fel de ancoră care te păstrează 
într-un liman interior real. Aceasta e baza adevăratei fericiri interioare, un autentic izvor de bucurie. 
Cercetătorii se miră de multe ori de legătura cauzală dintre compasiune şi fericire. Oare oamenii care 
arată compasiune sunt mai fericiţi, sau oamenii fericiți sunt mai predispuşi la compasiune? se întreabă ei. 
La nivel practic, presupun că nu prea contează care este cauza şi care efectul. Important e să le cultivăm 
pe amândouă. Tradiția mea budistă oferă multe tehnici de antrenament mintal pentru cultivarea 
sistematică a compasiunii şi a stării de bine. În prezent, mulțumită noilor descoperiri din domeniul 
neurologiei, în special a celei care vizează plasticitatea creierului, ştim că acest organ e foarte 
susceptibil la schimbare şi adaptare, chiar şi la vârste înaintate, de exemplu la şaptezeci şi ceva de ani, 
cât am eu acum. Sakya Pandita, venerabilul maestru tibetan din secolul al XIII-lea, spunea: „Caută 
învățătura chiar dacă ar fi să mori mâine“. 

În Arta fericirii am încercat să îi prezentăm cititorului o abordare sistematică pentru a dobândi 
fericirea şi a înfrânge inevitabilele piedici şi suferințe ale vieţii. Abordarea noastră combină şi 
integrează cele mai bune concepte ale Orientului şi Occidentului — pe de o parte, ştiinţa şi psihologia 
occidentale, iar pe de alta, principiile şi practicile budiste. Scopul nostru a fost să le împărtăşim şi altora 
convingerea că oricare dintre noi poate face multe pentru a fi mai fericit în viaţă şi, lucru şi mai 
important, să le atragem atenția asupra resurselor enorme pe care le avem la dispoziţie fiecare. Având în 
vedere aceste scopuri centrale, principala direcţie a cărții a fost explorarea unor căi şi moduri de a 
ajunge, fiecare, la o viață mai fericită şi mai mulțumită. 

În ultimii zece ani, Howard şi cu mine ne-am continuat conversațiile ducând discuţia mai departe, la 
nivelul societății în general şi al felului în care mediul exterior ne afectează fericirea. Am explorat 
împreună unele dintre principiile şi practicile esențiale care pot juca un rol important în căutarea 
personală a fericirii. Ba mai mult, am analizat câteva dintre întrebările dificile privitoare la cel mai bun 
mod de a aplica aceste principii şi practici în contextul societăţii ca întreg. Cum ne putem păstra fericirea 
în lumea tulburată şi plină de provocări din ziua de azi? Cum putem aplica principiile din Arta fericirii la 
problemele şi suferința din lume? În ce îşi are rădăcina violenţa, fie ea la nivel individual sau de 
societate? Cum putem învăţa să punem capăt acestor surse de violență? Cum ne putem păstra speranța în 
omenire când vedem atâta violență şi durere între oameni? lată câteva dintre întrebările pe care ne 
străduim să le abordăm în discuţiile noastre. De-a lungul acestui deceniu, mi-am continuat şi dialogurile 
cu oameni de ştiinţă, în special cu cei din domeniile neurologiei cognitive şi afective, dar şi cu cei din 
domeniul psihologiei, cu scopul de a împleti mai bine învățăturile milenare ale tradiției mele budiste cu 
ştiinţa modernă. Sper ca roadele explorărilor noastre şi conversațiile mele continue cu Howard să se 
cristalizeze sub forma unei noi cărți, pentru a pune la dispoziţia altora aceste discuţii, pe care eu le-am 
găsit foarte valoroase. 


Introducere la ediţia aniversară 
la 10 ani de la prima publicare 


Arta fericirii: o privire în urmă, o privire înainte 
de dr. Howard C. Cutler 


ÎNCEPUTUL 


A trecut un deceniu întreg de la apariţia Artei fericirii. Reflectând asupra şirului de evenimente care au 
dus la publicarea cărții, îmi amintesc de începutul anilor '90, când mi-a venit ideea de a lucra împreună 
cu Dalai Lama la o carte despre fericire. Pe atunci numele lui le era deja cunoscut celor mai mulți 
americani, dar în afara comunităţii budiste prea puţini se gândeau la el ca la un om în carne şi oase. 
Imaginea generală despre el era, de multe ori, doar o caricatură vag schiţată, denaturată de idei false: un 
Buddha vesel, chicotind, „Papa budismului“, „regele-zeu al Tibetului“. De fapt, pe atunci, dacă menționai 
numele lui Dalai Lama, americanul de rând se gândea cel mai probabil la Carl Spackler, îngrijitorul 
neglijent al terenului de golf din filmul Pădurea snobilor, şi la cum îşi descria scurta carieră de băiat de 
mingi al lui Dalai Lama: „Deci terminăm şi cu număru” op'şpe şi el — nici un ban! Zic: «Alo, Lama! 
Auzi, nu dai şi tu ceva, acolo, pentru efort?» La care el zice: «A, păi, bani nu, dar, când va fi să mori, 
pe patul de moarte vei primi conştiinţa totală». Deci măcar m-am ales cu asta — nu-i rău“. 

Bineînţeles, existau şi oameni care-şi formaseră un portret mai detaliat al lui Dalai Lama, care îl 
recunoşteau ca laureat al Premiului Nobel pentru pace, ca apărător neobosit al drepturilor omului, rămas 
un adept convins al nonviolenţei, deşi trăia de cincizeci de ani în exil, după invazia brutală a forțelor 
chineze în Tibet. Dar, chiar şi printre cei mai informaţi, avea în general o imagine unidimensională — unii 
îl vedeau în primul rând drept o personalitate politică, de exemplu, şi nu erau conştienţi că e unul dintre 
cei mai mari învăţaţi budişti ai lumii, un maestru cu o profunzime spirituală şi o înțelepciune remarcabile. 
De asemenea, pe atunci multă lume s-ar fi mirat să afle că, departe de a se considera un lider de talie 
mondială, identitatea personală a lui Dalai Lama era mai apropiată de rolul lui ca simplu călugăr budist — 
un om care se trezea în fiecare dimineaţă la trei şi jumătate ca să se roage şi să mediteze patru-cinci ore. 

Aşadar, pe la începutul anilor 90, am început să mă gândesc la o carte care să desființeze ideile 
acestea greşite şi să adauge mai multă substanță imaginii de personaj de benzi desenate pe care o avea 
Dalai Lama în mintea oamenilor. Dar nu acesta era scopul principal al cărții. Obiectivul mult mai 
important era prezentarea ideilor sale despre cum se poate atinge fericirea. 


PUBLICAREA 


Imi amintesc foarte clar întâlnirea în care i-am propus lui Dalai Lama ideea cărții. Nu mă simţeam 
deloc sigur pe mine. Observasem, de-a lungul anilor, cu câtă pricepere ştia să pareze astfel de propuneri 
— aşadar, convins că avea să-mi respingă planul, venisem pregătit să-mi susțin cauza. 


— Sanctitatea Ta, ştiu că aţi scris deja mai bine de 20 de cărți, am început eu, dar aceasta va fi foarte 
diferită. Obiectivul e distilarea principiilor esenţiale după care trăiţi şi cu ajutorul cărora aţi reuşit să 
aveţi o viață fericită. Deşi principiile acestea fundamentale se bazează pe budism, eu sper să vă prezint 
convingerile astfel încât să poată fi aplicate la orice individ, indiferent de mediul sau tradiția din care 
vine, şi să arăt cum se pot aplica ele în viaţa fiecăruia, pentru o existență mai fericită... 

— A, foarte bine! a spus el entuziasmat. 

— Apoi, din perspectiva mea ca psihiatru, am continuat eu, aş vrea să examinez ideile dumneavoastră 
despre fericire, despre lucrurile care fac ca viața să merite trăită, în contextul psihologiei occidentale, 
căutând chiar dovezi ştiinţifice care să vă susțină convingerile. 

— Da. Bun! a spus Dalai Lama convins, dând din cap în semn de aprobare a propunerii mele. 

Fără măcar să respir, am continuat, împins de ideea mea preconcepută că n-avea să accepte prea uşor. 
Eram atât de concentrat să-l conving, atât de hotărât să-l impresionez cu argumentele mele, încât nu mai 
eram atent ca să ascult ce spune sau ca să-i observ reacţia. 

Cu un aer puţin mirat, Dalai Lama m-a întrerupt dintr-odată. 

— Howard, a spus el râzând, deja am acceptat. De ce tot insişti? 

Înţelegând în sfârşit că era de-acord cu propunerea mea, am simţit un val de entuziasm — printre 
obiectivele şi motivele pentru care propuneam cartea se număra şi unul ceva mai egoist, pe care, ca să 
vezi, uitasem să-l menționez: voiam să învăţ de la el cum pot deveni şi eu mai fericit. 

Am început să lucrăm la carte în 1993, în timpul primei vizite a lui Dalai Lama în Arizona, statul în 
care m-am născut. Săptămâna aceea avea un program intensiv de conferinţe — a oferit un comentariu 
excepțional asupra unui text clasic al lui Shantideva, marele învăţat budist indian din secolul al VIII-lea. 
În ciuda conferinţelor lungi, am reuşit să ne rupem fiecare puţin timp pentru întâlnirile noastre, ajutaţi şi 
de faptul că stătea la acelaşi hotel unde aveau loc conferințele, în deşertul Sonora, aproape de Tucson. 
Aşadar, în fiecare dimineață, după micul dejun, iar uneori şi spre sfârşitul după-amiezii, ne întâlneam în 
apartamentul lui, iar eu îi puneam întrebare după întrebare, cerându-i părerea despre viață, despre 
lucrurile care o fac să merite cu adevărat trăită — întrebările vitale legate de fericirea şi suferința 
oamenilor. 

De-a lungul lunilor dinaintea conversaţiilor noastre petrecusem foarte mult timp pregătind o listă de 
întrebări şi organizându-le cu grijă după o schemă atent alcătuită, iar acum umpleau un biblioraft gros. 
Aşadar, când am venit la prima întâlnire, eram pregătit. lar Dalai Lama n-a avut nevoie decât de câteva 
minute ca să îmi spulbere orice iluzie voi fi avut despre controlul asupra discuţiei. Eu planificasem să-mi 
urmăresc programul stabilit, ordonat, trecând lejer de la o întrebare la alta, aşa cum aş fi doborât pe rând 
nişte piese de domino. Dar am descoperit destul de repede că Dalai Lama nu părea să se simtă în nici un 
fel obligat să urmeze planul meu. Răspunsurile lui erau de multe ori neaşteptate şi puneau brusc 
conversaţia pe o traiectorie cu totul nouă. Se întâmpla să urmăresc o idee anume când, dintr-odată, ideea 
îmi era deturnată, iar Dalai Lama pleca într-o direcţie complet diferită. Aşadar, uneori discuţiile noastre 
au fost o adevărată provocare pentru mine. În acelaşi timp, mintea lui ascuţită şi umorul lui viguros 
însuflețeau conversațiile şi îmi captau atenţia în fiecare clipă. 

Discuţiile acelea, împreună cu materialele din discursurile lui, au format nucleul cărții, completat apoi 
cu alte discuţii pe care le-am avut în casa lui din India. Proiectul mi-a acaparat destul de repede atenţia şi 
am hotărât să renunţ o vreme la activitatea psihiatrică pentru a mă devota complet explorării fericirii şi 
căutării unei abordări care să arunce o punte între Orient şi Occident. Estimam că îmi vor trebui cam şase 


luni ca să termin cartea şi, cu Dalai Lama drept coautor, presupuneam că avea să fie uşor să găsesc o 
editură dispusă s-o publice. 

S-a dovedit că mă înşelasem. Cinci ani mai târziu, încă mai lucram la carte. lar teancul gros de scrisori 
de refuz care se adunau pe biroul meu, trimise de agenţi literari şi de edituri, erau o mărturie tot mai clară 
că, în industria de carte de la vremea aceea, exista o convingere larg răspândită: cărţile scrise de Dalai 
Lama nu prezentau interes pentru publicul larg. Mai mult, spuneau scrisorile, publicul pur şi simplu nu 
părea interesat de tema fericirii. 

În 1998, după ani şi ani de refuzuri repetate, cu resursele financiare secătuite în cele din urmă, se părea 
că nu mai aveam prea multe opțiuni. Totuşi, hotărât să fac tot posibilul ca măcar câţiva noi cititori să se 
poată bucura de înţelepciunea lui Dalai Lama, aveam de gând să-mi folosesc ultimele economii pentru 
pensie ca să public pe propria cheltuială o ediţie cu tiraj mic. Dar, în mod ciudat, tocmai atunci mama 
unui prieten apropiat a comentat, întâmplător, ceva despre cartea mea într-o discuţie cu un necunoscut, 
într-un metrou din New York — necunoscut care s-a dovedit că lucra în industria de carte —, ceea ce a 
demarat o serie de evenimente care au dus, în sfârşit, la semnarea unui contract cu un agent literar şi cu o 
editură importantă, care publica scrieri de larg interes. Aşa s-a lansat, într-un târziu, cartea: într-un număr 
mic de exemplare şi cu aşteptări modeste. 


SUCCES NEAŞTEPTAT 


Asta se petrecea acum zece ani. Nici Dalai Lama, nici editura, nici eu nu ne-am fi putut imagina ce s-a 
întâmplat după aceea. Vorba despre carte s-a răspândit repede, mai mult din gură în gură decât prin 
reclame sau altă formă de publicitate. Nu mă aşteptam la o reacție pozitivă atât de spectaculoasă, aşa că 
am fost uimit să văd cartea inclusă, la scurtă vreme, pe lista bestsellerurilor din The New York Times, 
unde a şi rămas în următorii doi ani. N-a trecut mult şi a început să dea semne că se integra complet în 
mediul cultural american: era menționată spontan în seriale, în emisiuni-concurs, chiar şi la MTV — 
marile simboluri ale culturii pop din America perioadei respective: Friends, Sex and the City, 
Jeopardy!, Who Wants to Be a Millionaire, MTV Cribs — şi chiar şi în legătură cu primul meci al 
sezonului de fotbal american, la Monday Night Football, când un fundaş din echipă a declarat că 
succesul lui dinaintea sezonului se datora, cel puţin în parte, cărţii Arta fericirii. 

Era clar că exista un interes aproape general pentru mesajul esențial al lui Dalai Lama: da, fericirea e 
posibilă — de fapt, ne putem antrena pentru fericire aproape la fel cum ne antrenăm pentru orice altă 
aptitudine, cultivând-o direct prin efort şi exercițiu. Explicându-ne cum putem obține fericirea 
schimbându-ne atitudinea şi felul de a privi lucrurile, Dalai Lama ne arată că avem cheia fericirii în 
propriile mâini. Nu mai e nevoie să ne bazăm pe noroc sau pe şansă ca să ajungem la fericire sau să 
aşteptăm ziua când se vor împlini în sfârşit toate condiţiile exterioare din viaţa noastră: ziua când vom 
reuşi în sfârşit să scăpăm de kilogramele în plus, când ne vom îmbogăţi, când ne vom căsători (sau vom 
divorța!) sau când vom obţine promovarea mult visată. 

Mesajul lui fundamental, care aduce de speranţă, părea să rezoneze undeva în adâncul oamenilor, nu 
doar în Statele Unite, ci în lumea întreagă — oameni care, poate, proveneau din lumi diferite, dar aveau în 
comun aspirația umană fundamentală către fericire, dorința de ceva mai bun în viață. În cele din urmă, 
cartea a ajuns să fie tradusă în cincizeci de limbi şi a fost citită de milioane de oameni din toată lumea. 


REVOLUȚIA FERICIRII 


Conceptul conform căruia fericirea este un scop tangibil, o aptitudine pe care ne-o putem cultiva voit 
prin exercițiu şi efort, este fundamental în perspectiva budistă asupra fericirii. Mai mult, ideea antrenării 
minţii este, de milenii, piatra de temelie a practicii budiste. Ca o coincidenţă, la scurtă vreme după 
publicarea Artei fericirii, aceeaşi idee a început să prindă rădăcini în societate şi dintr-o altă direcţie — 
ca „nouă“ descoperire ştiinţifică — şi a dus la o schimbare de proporții în felul în care mulți dintre noi 
privesc fericirea. 

La începutul anilor *90, când am început lucrul la Arta fericirii, mi-am dat seama că existau relativ 
puţine studii ştiinţifice asupra fericirii şi a emoţiilor pozitive. Nu erau subiecte de cercetare prea 
populare. E adevărat, existau şi pe atunci câţiva cercetători care le studiau, dar erau excepţii îndrăzneţe. 
Dar apoi, dintr-odată, fericirea a început să primească foarte multă atenție din partea comunității 
ştiinţifice şi a publicului larg: lumea a început să renunțe la noţiunea anterioară conform căreia fericirea 
e ceva greu de atins, misterios şi imprevizibil, şi a înlocuit-o cu noţiunea că e ceva ce poate fi investigat 
prin metode ştiinţifice. lar în ultimul deceniu, în timp ce tot mai mulți oameni au respins ideea că 
fericirea e doar un produs secundar al împrejurărilor exterioare în favoarea convingerii că e o stare care 
se poate dezvolta sistematic, am fost martori la dezvoltarea exponențială a unei noi mişcări — o Revoluţie 
a fericirii. 

Momentul de cotitură pentru naşterea acestei noi mişcări a fost stabilirea formală a unui nou domeniu 
al psihologiei, al cărui obiect este studiul fericirii. Naşterea oficială a acestei noi ramuri a avut loc în 
1998, când un psiholog de mare renume, dr. Martin Seligman, noul preşedinte al Asociaţiei Psihologice 
Americane, a hotărât să-şi dedice mandatul fundamentării acestui nou domeniu, botezat de el „psihologie 
pozitivă“. El a atras atenţia asupra faptului că, în ultima jumătate de secol, psihologia clinică se 
concentrase exclusiv pe bolile mintale, pe slăbiciunea umană şi pe disfuncţii şi a făcut apel la colegii lui 
să extindă aria de interes a psihologiei şi la studiul emoţiilor pozitive, al puterii minţii umane şi al 
lucrurilor care „fac viața să merite trăită“. 

Seligman a pus bazele noului domeniu împreună cu un alt cercetător remarcabil, Mihaly 
Csikszentmihalyi. În curând li s-a alăturat un grup de cercetători de elită din universităţi americane şi 
europene, iar psihologia pozitivă şi-a luat zborul cu un elan formidabil. Pentru prima oară în istoria 
omenirii, fericirea devenea, în sfârşit, un domeniu oficial de studiu ştiinţific. 

De atunci, Revoluţia fericirii a continuat să aibă un impact din ce în ce mai mare asupra tuturor 
păturilor sociale. Articolele despre fericire au inundat canalele media populare, iar universităţile din 
SUA şi din restul lumii au început să ofere cursuri de psihologie pozitivă. La Harvard, de exemplu, 
„Cursul fericirii“ a devenit cel mai popular curs printre studenţi, luând locul celui de introducere în 
economie: numărul celor înscrişi a crescut rapid, depăşind 1 400 de persoane pe semestru. Impactul se 
observă, în multe țări chiar şi la nivelul guvernării: Bhutanul, de exemplu, a înlocuit PIB-ul, cel mai 
important indice de succes al unei țări, cu FIB (fericirea internă brută). În prezent, factorii de decizie din 
multe state analizează chiar şi ideea de a modela politicile publice în funcţie de studiile pe tema fericirii. 
Cum afirma exuberant un oficial scoţian, „dacă vom reuşi să asimilăm această nouă ştiinţă a psihologiei 
pozitive, vom avea ocazia de a da naştere unui nou Iluminism“. 


AVANTAJELE FERICIRII 


Dintre forțele care alimentează Revoluţia fericirii fac parte şi studiile uimitoare care au revelat, în 
ultimul deceniu, numeroasele avantaje ale fericirii, avantaje care merg mult mai departe decât simpla 


cc 


„stare de bine“. De fapt, cultivarea fericirii poate fi considerată o soluţie „multifuncţională“ pentru cei 
care doresc să obțină succese mai mari în orice domeniu important al vieţii. Cercetările ştiinţifice au 
arătat că persoanele fericite au mai multe şanse de a atrage un partener, au căsnicii mai durabile şi mai 
satisfăcătoare şi sunt părinţi mai buni. În plus, oamenii fericiţi sunt mai sănătoşi, au un sistem imunitar 
mai puternic şi suferă mai rar de boli cardiovasculare. Există chiar şi dovezi că indivizii fericiți trăiesc 
cu până la zece ani mai mult decât semenii lor mai puţin fericiți! De asemenea, fericirea duce la o 
sănătate mintală mai bună, la o voință mai puternică şi la o mai mare rezistenţă în faţa neajunsurilor şi 
traumelor. 

Unii cred că oamenii fericiţi tind să fie superficiali şi un pic cam proşti, idee la care adera şi autorul 
francez Gustave Flaubert, care scria: „Prostia, egoismul şi sănătatea sunt cele trei condiţii necesare 
pentru a fi fericit, dar dacă lipseşte prostia celelalte sunt în van“. Dar studiile recente au dovedit că e 
doar un mit şi că fericirea încurajează creativitatea şi îmbunătăţeşte funcționarea minţii. 

Avantajele fericirii se extind, de asemenea, şi la locul de muncă: indivizii fericiţi au performanţe mai 
bune şi se bucură de un succes mai mare pe toate planurile, inclusiv în ceea ce priveşte venitul. De fapt, 
studiile arată că venitul mare are o legătură mai strânsă cu gradul de fericire decât cu educaţia. 
Cercetările ample au arătat şi că firmele cu angajaţi fericiți au mai mult succes şi sunt mai profitabile; 
rezultatul nu e surprinzător dacă ne gândim că angajaţii fericiți sunt mai productivi, mai loiali companiei, 
îşi iau mai puţine zile de concediu medical, vin mai des la muncă, au mai puţine conflicte cu colegii, 
demisionează mai rar şi îşi fac clienţii mai mulțumiți. 

Aşadar, nu încape îndoială că fericirea aduce recompense personale enorme. Dar este esențial şi să 
amintim că din cultivarea fericirii avem de câştigat nu doar noi înşine, ci şi familia, comunitatea şi 
societatea noastră. De fapt, acesta e unul dintre principiile fundamentale ale Artei fericirii, susținut de 
dovezi ştiinţifice tot mai numeroase. De exemplu, un studiu recent foarte surprinzător a arătat că fericirea 
e foarte contagioasă şi că se propagă în reţelele sociale ca un virus. Alte direcţii de cercetare au arătat că 
fericirea şi emoțiile pozitive acţionează ca un antidot împotriva prejudecăţilor, cauzând modificări în 
creier care împiedică părtinirea instinctivă împotriva celor pe care-i considerăm diferiți şi doborând, în 
cele din urmă, barierele dintre Noi şi Ei! Efectele benefice ale fericirii se extind până la cel mai larg 
nivel al societăţii; de exemplu, un alt studiu a arătat că sporirea gradului general de fericire în rândul unei 
națiuni duce la consolidarea libertăţilor şi a democraţiei în ţara respectivă! 

Revoluţia fericirii i-a determinat pe tot mai mulţi să caute fericirea într-un mod mai sistematic şi mai 
direct. Unii critici ai mişcării psihologiei pozitive au afirmat că eforturile acestor oameni nu sunt altceva 
decât un lux egoist şi un răsfăţ, având drept unic scop satisfacția personală. Dar, luând în calcul dovezile 
de mai sus, se poate argumenta că, dacă ne pasă cu adevărat de binele celorlalți şi vrem să construim o 
lume mai bună, e de datoria noastră să fim fericiți sau să facem tot ce putem ca să devenim mai fericiţi. 


ÎNŢELEPCIUNEA BUDISTĂ 
ŞI ŞTIINŢA MODERNĂ: 
O PUNTE ÎNTRE ORIENT ŞI OCCIDENT 


Se prea poate ca pătrunderea budismului în Occident să se dovedească a fi cel mai important eveniment al secolului XX. 
— Influentul istoric britanic Arnold J. Toynbee 


Unul dintre scopurile Artei fericirii este prezentarea unei căi de a atinge fericirea care să îmbine ce e 
mai bun în Orient şi Occident, împletind înțelepciunea budistă tradițională cu ştiinţa occidentală 


modernă. Recent, în urma unei conferințe în care am abordat subiectul acesta, cineva din public m-a 
întrebat: 

— Dacă oamenii de ştiinţă au efectuat studii asupra fericirii, studii care au demonstrat deja cum putem 
ajunge fericiţi, pentru ce mai avem nevoie de teoriile budiste sau de opiniile lui Dalai Lama? N-ar trebui 
să fie suficiente dovezile ştiinţifice? 

Bune întrebări. Iar în calitate de mare admirator al abordării ştiinţifice asupra fericirii, sunt de părere 
că avem toate motivele să spunem că rezultatele echilibrate ale metodei ştiinţifice duc în general la 
informaţii foarte sigure şi utile. Dar, în acelaşi timp, nu toate descoperirile ştiinţifice sunt vreun Adevăr 
Absolut sau vreo Lege Eternă. Cunoaşterea ştiinţifică e ceva dinamic, viu — iar teoriile ştiinţifice se 
rafinează, se modifică sau se revizuiesc încontinuu, pe măsură ce obținem date noi. În plus, când se 
evaluează validitatea unui studiu, întotdeauna există posibilitatea strecurării unor erori metodologice, a 
unor greşeli în modelul experimental, în analiza statistică şi aşa mai departe. Mai trebuie să ținem cont şi 
de câți subiecți au participat la studiu şi să vedem dacă studiul a mai fost reprodus şi de alții. Aşadar, e 
important să recunoaştem că ştiinţa fericirii e încă în faşă. Deşi am aflat multe, încă ne mai rămân o 
mulțime de lucruri necunoscute. 

Întrebarea esenţială e: poate budismul contribui cu ceva la cercetarea ştiinţifică asupra fericirii? 

Pentru a răspunde la această întrebare e important să înțelegem că budismul nu e un sistem bazat pe 
credinţă, în sensul tradițional. De fapt, când a început să-şi împărtăşească înțelepciunea, Buddha şi-a 
sfătuit discipolii să nu-i accepte orbeşte învățămintele, din credinţă, ci să pună la încercare validitatea 
teoriilor lui şi să-i testeze ei înşişi metodele. Punerea accentului pe cercetarea empirică, devotamentul 
fără compromis față de adevăr şi hotărârea deplină de a descoperi natura realității sunt puncte comune 
ale budismului şi ştiinţei. De fapt, Dalai Lama şi-a demonstrat dăruirea totală față de aceste principii, 
declarând: „Dacă ştiinţa ar demonstra în mod concludent că anumite părți din textele sau convingerile 
fundamentale budiste nu sunt adevărate, acele texte sau convingeri budiste ar trebui schimbate“. Ar fi 
aproape imposibil de imaginat o declarație atât de şocantă din partea oricărui alt lider religios sau 
spiritual din lume! 

De 2 500 de ani, budiştii practică anumite tehnici de „antrenare a minţii“ şi îşi dezvoltă resursele 
interioare. E de presupus că, după mai bine de două milenii, tehnicile şi metodele ineficiente ar fi fost, 
treptat, abandonate şi n-ar fi supravieţuit decât cele mai eficiente şi cele mai de încredere. Avem deci 
motive să presupunem că budismul ar putea avea o contribuţie semnificativă la efortul nostru de a 
înțelege fericirea şi de a afla cum s-o obținem, iar unele descoperiri recente remarcabile sugerează clar 
că aşa şi este. Când a apărut Arta fericirii, nu erau disponibile prea multe studii ştiinţifice care să aibă 
legătură cu vederile fundamentale ale lui Dalai Lama asupra fericirii. A fost o mare mulțumire pentru 
mine să văd că, de atunci, a avut loc o explozie de studii asupra fericirii şi a fost o mulţumire şi mai mare 
să aflu că masa tot mai amplă de dovezi ştiinţifice a susținut întru totul consistent vederile exprimate de 
Dalai Lama în carte. Un exemplu ar fi cercetările asupra fericirii şi compasiunii pe care le vom discuta în 
continuare. 

O altă sursă de dovezi fascinantă vine din studiile de ultimă oră efectuate de dr. Richard Davidson, 
neurolog de mare prestigiu de la Universitatea Wisconsin din Madison. Cu ajutorul celor mai noi 
tehnologii, dr. Davidson şi colegii lui au identificat o anumită zonă, în cortexul prefrontal stâng, asociată 
cu starea de fericire. Apoi au măsurat nivelul mediu de activitate în această „zonă a fericirii“ la un grup 
numeros de americani obişnuiţi. Mai târziu, au invitat în laborator câţiva călugări budişti de rit tibetan şi 
le-au aplicat aceleaşi studii. Au fost surprinşi să descopere că nivelul de activitate în partea din creier 


asociată cu fericirea era, la aceşti subiecţi, cel mai ridicat din câte văzuseră, ba chiar cu mult — atât de 
mult, încât nici nu încăpea în grafic! Fireşte, se poate ca asta să nu constituie o dovadă, dar asemenea 
descoperiri extreme aduc argumente puternice în favoarea valorii potenţiale a practicilor budiste în 
efortul de a găsi metode eficiente de potenţare a fericirii individului. 


BUNĂTATEA, COMPASIUNEA 
ŞI CĂUTAREA FERICIRII 


Dacă există în Arta fericirii un singur principiu fundamental cu cele mai mari şanse de a aduce o 
contribuție importantă la noua ştiinţă a fericirii este acesta: 

Fericirea personală este legată inseparabil de bunătate, de compasiune şi de grija față de ceilalți. 
Relaţia funcţionează în ambele sensuri: prin mai multă fericire ajungem la mai multă compasiune, iar prin 
mai multă compasiune ajungem la mai multă fericire. 

Cu alte cuvinte, studiile au arătat nu doar că oamenii fericiţi tind să fie mai amabili şi mai dispuşi să-i 
ajute pe cei din jur, ci şi că, prin cultivarea intenționată a bunătăţii şi compasiunii, ne simţim mai fericiți. 

E uşor de imaginat ce impact profund pot avea astfel de principii asupra oricărei societăți dacă 
membrii ei le adoptă la scară largă. Dar, de vreme ce e foarte improbabil ca majoritatea occidentalilor să 
se „convertească“, să aleagă budismul drept cale spirituală de căpătâi, pentru a fi adoptate pe scară largă 
în societatea occidentală, aceste principii trebuie prezentate într-un context secular, ceea ce înseamnă, de 
obicei, că trebuie investigate dintr-un punct de vedere ştiinţific. Aşadar, în paginile următoare veți găsi 
dovezi bazate pe experimente care arată că oamenii fericiți tind să fie mai buni şi mai plini de 
compasiune. Dar, pe când scriam cartea, n-am găsit nici un studiu care să demonstreze reciproca: anume, 
că oamenii devin mai fericiți cultivându-şi compasiunea — una dintre cele mai dragi convingeri ale lui 
Dalai Lama. Dar astăzi avem şi astfel de dovezi, care arată că practicarea bunătăţii şi a compasiunii e o 
strategie puternică pentru potenţarea fericirii personale. 

Într-unul dintre experimentele mele preferate, dr. Davidson a adus în laborator un călugăr budist de rit 
tibetan din Franţa, pentru a studia efectele compasiunii. Călugărul era un discipol foarte bine antrenat, 
care petrecuse mulți ani în regiunea Himalayei, meditând asupra compasiunii (şi care o practica şi în 
actele proprii, dedicându-şi viaţa activităţilor caritabile din regiune). Pentru început, Davidson i-a 
monitorizat funcţiile cerebrale în stare de repaus, pentru a măsura nivelul de referință al activităţii 
cerebrale; apoi i-a cerut călugărului să efectueze o meditaţie budistă intensă asupra compasiunii. 
Rezultatele au arătat că, în timpul meditației asupra compasiunii, funcţia prefrontală prezenta o orientare 
semnificativă către stânga, activând intens „zona fericirii“ din creier. Davidson a conchis: „Însăşi grija 
față de binele celorlalţi îi dă individului o stare de bine mai intensă“. Ce dovadă mai concludentă am 
putea găsi în favoarea legăturii dintre fericirea personală şi compasiune? 

În cadrul unui alt studiu, efectuat în „lumea reală“ din afara laboratoarelor, dr. Sonja Lyubomirsky de 
la Universitatea California din Riverside, a cerut unui grup de subiecți să aleagă o zi din săptămână în 
care să facă cinci „fapte bune la întâmplare“. După şase săptămâni, subiecţii studiului prezentau o 
creştere semnificativă a nivelului general de fericire şi de satisfacție personală. 


VIITORUL ARTEI FERICIRII 


Pentru mine, unul dintre cele mai îmbucurătoare aspecte ale succesului cărţii a fost numărul mare de 
scrisori minunate, emoţionante, primite de la cititori, care descriau cum i-au ajutat cuvintele lui Dalai 


Lama şi ce impact pozitiv a avut Arta fericirii asupra vieților lor. În unele scrisori, cititorii îşi exprimau 
interesul pentru o continuare, menționând diverse subiecte pe care cartea nu le acoperise. Aflând cât de 
mult îi ajutase pe unii oameni prima carte, Dalai Lama a acceptat să colaboreze la scrierea unei 
continuări; după ce am trecut în revistă solicitările din partea cititorilor, am pregătit o listă de subiecte. 
Dar ne-am dat seama destul de repede că erau prea multe ca să le putem trata într-un singur volum, aşa că 
le-am împărţit într-o serie. Prima carte din această serie, The Art of Happiness at Work (Arta de a fi 
fericit la serviciu) a apărut în 2003. Ca şi primul volum, s-a bucurat de o primire foarte bună, a devenit 
bestseller şi — lucrul cel mai important — i-a ajutat în mod practic pe cititori, conform feedbackului lor, să 
fie mai fericiți la muncă, activitate care ne ocupă cea mai mare parte din zi. 

Primele două volume, concentrate pe tema dezvoltării interioare, se adresau în primul rând individului. 
Ne-am dat seama însă că indivizii nu trăiesc într-un vid: interacționăm cu comunitatea, cu societatea, cu 
lumea din jur. lar lumea noastră are multe probleme: violenţă, terorism, război, prejudecăţi, ură şi sărăcie 
— lista este lungă. Ne-am pus deci întrebările: cum ne putem păstra fericirea când trăim într-o lume atât de 
agitată? Şi ce poate face un singur om dacă vrea să încerce să depăşească aceste probleme de mari 
proporții? La astfel de întrebări am încercat să răspundem în următorul volum din serie, The Art of 
Happiness in a Troubled World (Arta de a fi fericit într-o lume agitată). 

Se pare că Arta fericirii a rămas la fel de relevantă ca la apariţia ei, acum un deceniu. În anii scurşi de 
atunci am fost martorii unor progrese de mare importanţă în ce priveşte ştiinţa fericirii. De asemenea, pe 
măsură ce sunt tot mai multe studii, vedem cum principiile budiste încep să se suprapună în multe aspecte 
cu ştiinţa occidentală. Dar, în paginile următoare, indiferent dacă privim fericirea din perspectiva 
înțelepciunii budiste tradiționale sau a studiilor ştiinţifice moderne, scopul rămâne acelaşi: sperăm să 
puteți aplica ideile prezentate în această carte la propriile vieţi şi, prin ele, să descoperiţi o cale de a 
transcende suferința şi piedicile şi de a vă clădi o viață plină de fericire adevărată şi de durată. 


Nota autorului 


Cartea de față relatează mai multe conversații ample cu Dalai Lama. Întâlnirile între patru ochi cu 
Dalai Lama, în Arizona şi India, care constituie baza lucrării, au avut scopul expres de a colabora într-un 
proiect care avea să-i prezinte vederile asupra accederii la o viață mai fericită, completate cu propriile 
mele observaţii şi comentarii din perspectiva unui psihiatru occidental. Dalai Lama a avut generozitatea 
de a-mi permite să aleg pentru carte orice format pe care l-aş considera mai potrivit pentru a-i transmite 
cât mai eficient ideile. Am fost de părere că formatul narativ din paginile acestea ar fi cel mai uşor de 
citit şi, în acelaşi timp, ar lăsa să se înţeleagă în ce fel îşi încorporează Dalai Lama ideile în viața de zi 
cu zi. Cu aprobarea lui Dalai Lama, am organizat cartea în funcție de subiecte, ceea ce, uneori, a presupus 
combinarea şi integrarea materialelor luate din conversații diferite. De asemenea, cu permisiunea lui, 
acolo unde am considerat că erau necesare pentru lămurire sau o mai bună înțelegere am inclus materiale 
din câteva dintre conferințele sale din Arizona. Interpretul lui, dr. Thupten Jinpa, a avut bunătatea de a 
revizui manuscrisul final pentru a se asigura că în procesul de editare nu se strecuraseră, din greşeală, 
distorsiuni ale ideilor lui Dalai Lama. 

Sunt prezentate şi câteva studii de caz şi anecdote personale, pentru ilustrarea ideilor discutate. Pentru 
a păstra confidenţialitatea şi a proteja intimitatea persoanelor, am schimbat toate numele şi am modificat 
unele detalii şi alte caracteristici distinctive, pentru a nu fi posibilă identificarea persoanelor în cauză. 

Dr. Howard C. Cutler 


Introducere 


L-am găsit pe Dalai Lama singur, într-un vestiar gol al unei săli de baschet; în câteva momente avea să- 
şi înceapă discursul în fața unui public de 6 000 de persoane, la Universitatea de Stat din Arizona. 
Sorbea calm dintr-o ceaşcă de ceai, perfect relaxat. 

— Sanctitatea Voastră, dacă sunteţi pregătit... 

S-a ridicat vioi şi, fără ezitare, a ieşit din vestiar şi a dat peste mulțimea înghesuită în coridorul care 
ducea la intrarea în sală: reporteri locali, fotografi, personal de securitate şi studenţi — unii doritori de 
cunoaştere, alții curioşi, alții sceptici. A străbătut mulțimea zâmbind larg şi salutând oamenii în trecere. 
În cele din urmă, dând la o parte o cortină, a intrat pe scenă, a făcut o plecăciune în faţa publicului, şi-a 
împreunat mâinile şi a zâmbit. A fost întâmpinat cu aplauze tunătoare. La cererea lui, luminile din sală nu 
fuseseră stinse, ca să-şi poată vedea cât mai bine publicul, aşa că a rămas acolo câteva clipe, uitându-se 
tăcut la spectatori cu o privire în care se citeau limpede căldura şi bunăvoința. Celor care nu-l mai 
văzuseră pe Dalai Lama roba cafenie şi galbenă le va fi dat poate o impresie oarecum exotică, dar 
capacitatea lui impresionantă de a stabili o legătură cu publicul s-a făcut simțită imediat, când s-a aşezat 
şi a început să vorbească. 

„Cred că pe cei mai mulţi dintre voi e prima oară când vă văd. Dar, pentru mine, oricum nu este prea 
mare diferență între un prieten vechi şi unul nou, fiindcă rămân convins că suntem cu toţii la fel; suntem 
oameni. Bineînţeles, pot exista diferențe în ce priveşte mediul cultural sau stilul de viaţă, pot exista 
diferenţe în ce priveşte credinţa, sau poate avem pielea de altă culoare, dar suntem oameni, compuşi 
dintr-un corp omenesc şi un suflet omenesc. Avem aceeaşi structură fizică, iar mintea şi emoţiile sunt şi 
ele la fel. Întotdeauna când fac cunoştinţă cu cineva, am senzaţia că întâlnesc un om ca mine. Mi se pare 
că e mult mai uşor să comunicăm cu ceilalți la nivelul acesta. Dacă punem accentul pe caracteristici 
anume — de exemplu, că eu sunt tibetan sau budist —, atunci apar diferenţe. Dar lucrurile acestea sunt de o 
importanţă secundară. Dacă reuşim să lăsăm la o parte diferenţele, cred că ne va fi uşor să comunicăm, să 
facem schimb de idei şi să ne împărtăşim experienţele.“ 

Astfel şi-a început Dalai Lama seria de conferințe care s-au întins pe parcursul unei săptămâni, în 
1993, în Arizona. Planurile pentru această vizită începuseră cu peste un deceniu înainte. Atunci am făcut 
cunoştinţă cu el, când vizitam oraşul indian Dharamsala cu o mică bursă de cercetare, pentru a studia 
medicina tradițională tibetană. Dharamsala e un sat frumos şi liniştit, cățărat pe o coastă de deal la 
poalele Himalayei. Este, de aproape patruzeci de ani, sediul guvernului exilat al Tibetului, de când Dalai 
Lama şi 100 000 de tibetani au fugit din ţară după invazia brutală a forțelor chineze. În timpul şederii în 
Dharamsala avusesem ocazia să fac cunoştinţă cu mai mulți membri ai familiei lui Dalai Lama, şi prin 
intermediul lor am obţinut prima întâlnire cu el. 

La conferinţa din 1993, Dalai Lama a vorbit despre importanţa interacţionării cu ceilalți ca de la om la 
om: tocmai calitatea aceasta ne-a marcat cel mai profund prima conversaţie, în casa lui, în 1982. Părea să 
aibă o pricepere neobişnuită de a te face să te simți în largul tău, de a stabili rapid o legătură simplă şi 


directă cu semenii lui. Prima noastră întâlnire a durat cam patruzeci şi cinci de minute şi, ca mulți alţii, la 
sfârşitul ei m-am simțit plin de elan — aveam senzaţia că am întâlnit un om cu adevărat excepţional. 

Pe măsură ce l-am cunoscut mai bine, în anii care au urmat, am ajuns să-i apreciez multele calități 
unice. E de o inteligență pătrunzătoare, dar fără ascunzişuri; e amabil, dar fără sentimentalități excesive; 
are un excelent simţ al umorului, dar lipsit de frivolitate; şi, cum au aflat atâţia, are capacitatea de a-i 
inspira pe ceilalți mai degrabă decât a-i ului. 

Cu timpul m-am convins că Dalai Lama învățase să trăiască într-o stare de împlinire şi împăcare pe 
care nu am mai întâlnit-o la altcineva. Eram hotărât să identific principiile care-i permiteau să ducă o 
asemenea viață. Deşi este călugăr budist şi se antrenează şi studiază pe calea aceasta de o viaţă întreagă, 
am început să mă întreb dacă nu cumva s-ar putea identifica, dintre convingerile şi practicile sale, unele 
pe care să le putem folosi şi noi, cei din afara budismului — practici pe care să le putem aplica direct 
pentru a deveni mai fericiți, mai puternici, poate şi pentru a mai scăpa de temeri. 

În cele din urmă am avut ocazia de a-i cerceta părerile în profunzime, când m-am întâlnit cu el zilnic în 
timpul şederii lui în Arizona şi când am continuat seria aceasta de discuţii prin conversații mai detaliate, 
la el acasă, în India. Vorbind cu el, mi-am dat seama destul de repede că trebuie să depăşim unele 
obstacole în efortul de a aduce la un numitor comun perspectivele noastre diferite: a lui, cea de călugăr 
budist, iar a mea, cea de psihiatru occidental. De exemplu, la începutul uneia dintre primele şedinţe, am 
adus în discuţie unele probleme cu care ne confruntăm frecvent, ilustrate cu câteva studii de caz stufoase. 
După ce i-am descris situația unei femei care continua să manifeste comportamente autodistructive, deşi 
aveau un impact negativ enorm asupra propriei vieţi, l-am întrebat dacă are vreo explicaţie pentru 
comportamentul acesta şi ce sfat i-ar putea oferi. Am rămas descumpănit când, după o pauză lungă de 
reflecţie, a spus pur şi simplu „Nu ştiu“ şi a dat din umeri, râzând senin. 

Observându-mi expresia surprinsă şi dezamăgirea că nu primisem un răspuns mai concret, Dalai Lama 
a spus: 

— Uneori e foarte greu să explici de ce oamenii fac anumite lucruri... De multe ori descoperi că nu 
există explicaţii simple. Dacă ar fi să intrăm în detaliile fiecărei vieți, de vreme ce mintea omului e atât 
de complexă, ar fi foarte greu să înțelegem ce se întâmplă, ce anume se petrece acolo. 

Mi s-a părut un răspuns evaziv. 

— Dar, ca psihoterapeut, sarcina mea e tocmai să aflu de ce oamenii fac ceea ce fac... 

Din nou, Dalai Lama a izbucnit în râsul acela care multora li se pare extraordinar — un râs plin de umor 
şi bunăvoință, neafectat, lipsit de stânjeneală, care începe cu o rezonanță profundă şi urcă fără efort 
câteva octave, sfârşind cu un sunet ascuţit de încântare. 

— Cred că ar fi extrem de greu să încerci să-ți dai seama cum funcţionează minţile a cinci miliarde de 
oameni, a spus el râzând în continuare. Ar fi o sarcină imposibilă! Din punct de vedere budist, la fiecare 
eveniment sau situație contribuie o mulțime de factori... De fapt, pot fi implicați atât de mulţi factori, 
încât, în unele cazuri, nu vei ajunge niciodată la o explicaţie completă a situaţiei, cel puţin nu în termeni 
convenţionali. 

Simţind că nu eram tocmai în largul meu, a adăugat: 

— Se pare că, în încercarea de a determina sursa problemelor individului, abordarea occidentală 
diferă în unele privinţe de cea budistă. La baza tuturor modelelor de analiză occidentale se află o tendință 
raționalistă foarte puternică — presupunerea că totul se poate explica. Pe lângă asta, există şi constrângeri 
create de anumite premise considerate incontestabile. De exemplu, recent m-am întâlnit cu nişte doctori 
de la o facultate de medicină. Discutau despre creier şi afirmau că gândurile şi sentimentele sunt 


rezultatul diverselor reacţii şi modificări chimice din creier. Aşa că am pus întrebarea: „E posibil să 
concepem reacția inversă, în care gândul dă naştere secvenței de evenimente chimice din creier?“ Dar 
partea care mi s-a părut cea mai interesantă a fost răspunsul unui om de ştiinţă. A spus: „Noi pornim de la 
premisa că toate gândurile sunt produse sau funcţii ale reacţiilor chimice din creier“. Deci e vorba pur şi 
simplu de un fel de rigiditate, de hotărârea de a nu pune sub semnul întrebării propriul sistem de gândire. 

A tăcut câteva clipe, apoi a continuat: 

— Mi se pare că în societatea modernă occidentală există o condiţionare culturală puternică, bazată pe 
ştiinţă. Dar, în unele situaţii, premisele şi parametrii fundamentali stabiliți de ştiinţa occidentală îţi pot 
limita capacitatea de a face față anumitor realități. De exemplu, voi aveţi constrângerile impuse de ideea 
că totul se poate explica în cadrul unei singure vieţi, pe care o combinaţi cu ideea că totul poate şi trebuie 
să fie explicat şi justificat. Dar când întâlniți fenomene pe care nu le puteţi explica apare un fel de 
tensiune; e aproape un sentiment de agonie. 

Deşi simțeam că în ce spune el există un adevăr, la început mi-a fost greu să-l accept. 

— Dar, în psihologia occidentală, când ne întâlnim cu comportamente umane care la suprafață par greu 
de explicat, ne putem folosi de anumite metode pentru a înţelege ce se întâmplă. De exemplu, conceptul 
de parte inconştientă sau subconştientă a minţii joacă un rol important. Suntem de părere că, uneori, 
comportamentul poate rezulta din procese psihologice pe care nu le percepem la nivel conştient — de 
exemplu, ne putem comporta într-un anume fel pentru a evita o teamă subconştientă. Deşi nu suntem 
conştienţi de ea, unele comportamente pot fi motivate de dorinţa de a nu lăsa temerile acestea să iasă la 
suprafaţă, în mintea conştientă, ca să nu fie nevoie să simţim disconfortul pe care-l asociem cu ele. 

Dalai Lama a reflectat puţin, apoi a spus: 

— Şi în budism există ideea dispoziţiilor şi amprentelor lăsate de anumite tipuri de experienţe, care e 
oarecum asemănătoare cu ideea inconştientului din psihologia occidentală. De exemplu, se poate ca, într- 
o perioadă timpurie a vieţii, să se fi întâmplat ceva care să fi lăsat asupra minţii tale o amprentă foarte 
puternică, amprentă care poate rămâne ascunsă şi care mai târziu îți poate afecta comportamentul. Aşadar 
există ideea că ceva poate fi inconştient — amprente pe care se poate să nu le conştientizăm. În orice caz, 
cred că budismul poate accepta mulți factori pe care-i avansează teoreticienii occidentali, dar pe lângă ei 
ar adăuga şi alții. De exemplu, ar adăuga condiționarea şi amprentele lăsate de vieţile anterioare. Dar în 
psihologia occidentală cred că apare uneori tendinţa de a exagera rolul inconştientului când se caută 
sursa problemelor unui individ. Cred că explicaţia se găseşte în unele dintre presupunerile fundamentale 
de la care porneşte psihologia occidentală: de exemplu, nu acceptă ideea că amprentele acestea pot 
rămâne dintr-o viață anterioară. lar în acelaşi timp se presupune că totul trebuie explicat în cadrul unei 
singure vieţi. Aşadar, când nu reuşeşti să explici care este cauza anumitor comportamente sau probleme, 
apare întotdeauna tendinţa de a le atribui inconştientului. Într-un fel, e ca şi cum ai fi pierdut ceva şi 
hotărăşti că obiectul acela trebuie să fie în camera în care te afli. Odată ce ai luat hotărârea asta, deja ți- 
ai fixat parametrii; ai scos din calcul posibilitatea să se afle în altă cameră, undeva afară. Aşa că tot cauţi 
şi tot cauţi, dar nu-l găseşti şi totuşi continui să presupui că e ascuns tot undeva în cameră! 


Când am început să planific cartea de faţă, îmi imaginam un format în genul literaturii motivaţionale, în 
care Dalai Lama să prezinte soluţii clare şi simple la toate problemele vieţii. Aveam impresia că, 
folosindu-mă de pregătirea şi experiența mea în psihiatrie, îi puteam codifica părerile într-un set de 
instrucţiuni simple pe care să le urmăm zi de zi. Până să ne încheiem seria de întâlniri, renunțasem la 


idee. Am înțeles că abordarea lui cuprinde o paradigmă mult mai amplă şi mai complexă, care conţine în 
ea toate nuanțele, bogăţia şi complexitatea pe care ni le oferă viața. 

Treptat însă, am început să aud nota comună din spatele tuturor răspunsurilor lui. E vorba de speranţă. 
Speranţa lui se bazează pe convingerea că obținerea unei fericiri adevărate şi de durată nu e un lucru 
uşor, dar e posibil. La temelia tuturor metodelor lui Dalai Lama se află un set de convingeri esenţiale, pe 
care se clădesc toate acțiunile lui: credinţa în blândeţea şi bunătatea fundamentale ale tuturor oamenilor, 
credinţa în însemnătatea compasiunii, credinţa în principiul amabilităţii şi senzaţia de comuniune cu toate 
fiinţele vii. 

Pe măsură ce mi se desfăşura în fața ochilor mesajul lui, devenea tot mai clar că nu-şi bazează 
convingerile pe credință oarbă sau pe dogmă religioasă, ci pe raționamente întemeiate şi pe experiența 
directă. Îşi extrage înțelegerea minţii şi a comportamentului uman dintr-o viață întreagă de studiu. 
Vederile lui îşi au rădăcinile într-o tradiţie veche de peste 2 500 de ani, care rămâne însă temperată de 
bun-simţ şi de o înțelegere complexă a problemelor moderne. Perspectiva lui asupra greutăților cu care 
se confruntă lumea contemporană s-a dezvoltat ca urmare a statutului său special de personalitate 
mondială, care i-a permis să călătorească în nenumărate rânduri pe glob, să se expună diferitelor culturi 
şi oamenilor din toate categoriile sociale şi să facă schimb de idei cu cei mai de seamă oameni de ştiinţă, 
lideri religioşi şi politici. Rezultatul final e o abordare înțeleaptă, optimistă şi, în acelaşi timp, realistă 
despre cum să facem faţă problemelor noastre. 

În cartea de față am încercat să prezint perspectiva lui Dalai Lama unui public preponderent 
occidental. Am inclus pasaje considerabile din conferințele lui şi din conversațiile noastre între patru 
ochi. Pentru a rămâne fidel scopului meu — acela de a pune accentul pe materialul care poate fi cel mai 
bine aplicat în viaţa noastră de zi cu zi — am ales uneori să omit unele părţi din discuţiile cu Dalai Lama 
care tratau aspecte mai filozofice ale budismului tibetan. Dalai Lama a scris mai multe cărți excelente 
despre diversele aspecte ale căii budiste, iar cei interesaţi de o explorare mai în profunzime a budismului 
tibetan vor găsi în ele un adevărat tezaur. 


PARTEA I 
SCOPUL VIEȚII 


1 
Dreptul la fericire 


— Cred că scopul vieții noastre este căutarea fericirii. E clar. Fie că avem sau nu o religie, oricare ar 
fi ea, cu toții căutăm ceva mai bun în viață. Aşadar, cred că însăşi mişcarea vieții noastre se îndreaptă 
către fericire... 

Cu aceste cuvinte, rostite în fața unui public numeros din Arizona, Dalai Lama a intrat direct în miezul 
mesajului său. Dar afirmaţia lui că scopul vieţii este fericirea mi-a sădit în minte o întrebare. Mai târziu, 
când am rămas singuri, l-am întrebat: 

— Dar Sanctitatea Voastră sunteţi fericit? 

— Da, a spus el. A făcut o pauză, apoi a adăugat: Da... absolut. 

Vocea lui avea în ea o sinceritate calmă, care nu lăsa loc de îndoială, o sinceritate reflectată în 
expresia şi în ochii lui. 

— Dar e fericirea un scop rezonabil pentru noi, majoritatea? l-am întrebat. Chiar e posibilă? 

— Da. Cred că fericirea se poate obține prin antrenarea minții. 

La nivel elementar uman, nu putea să nu mă atragă ideea fericirii ca scop tangibil. Dar ca psihiatru 
eram împovărat de tot felul de noţiuni, printre care convingerea lui Freud că „se pare că există motive să 
credem că intenția ca omul să fie «fericit» nu face parte din planul «Creaţiei»“. Acest tip de antrenament 
îi condusese pe mulţi colegi de-ai mei la concluzia sumbră că nu putem spera la mai mult decât la 
„transformarea nenorocirii isterice în nefericire generală“. Din punctul acesta de vedere, afirmaţia că 
există o cale clar definită către fericire părea o idee de-a dreptul radicală. Gândindu-mă la anii mei de 
pregătire psihiatrică, nu-mi aminteam să fi auzit prea des cuvântul „fericire“ menționat ca obiectiv 
terapeutic. Bineînţeles, se discuta mult despre reducerea simptomelor depresive sau anxioase ale 
pacientului, sau despre rezolvarea conflictelor interne sau a problemelor ce ţineau de relaţii, dar 
niciodată despre scopul clar formulat de a deveni fericit. 

În Occident, conceptul de atingere a fericirii adevărate a părut dintotdeauna greşit definit, înşelător, 
intangibil. Însuşi cuvântul happy este derivat, în limba engleză, din islandezul happ, care înseamnă noroc, 
şansă. S-ar părea că cei mai mulţi dintre noi subscriem la perspectiva aceasta asupra naturii misterioase 
a fericirii. În momentele frumoase pe care ni le scoate în cale viaţa, fericirea pare să fi apărut din senin. 
Pentru mintea mea occidentală, nu părea a fi un lucru pe care să-l poți dezvolta şi menţine pur şi simplu 
„antrenându-ți mintea“. 

Când i-am adus obiecţia mea, Dalai Lama mi-a explicat repede: 

— Când spun „antrenarea minţii“ în contextul acesta, nu mă refer la „minte“ doar în sensul de 
aptitudine cognitivă sau intelect. Folosesc termenul mai degrabă cu referire la cuvântul tibetan sem, care 
are un sens mult mai larg, mai aproape de „psihic“ sau „spirit“; acesta include atât intelectul, cât şi 
simţirea, atât inima, cât şi mintea. Stabilindu-ne o anume disciplină interioară, putem trece printr-o 
transformare a atitudinii proprii, a întregii noastre perspective asupra vieţii şi a modului cum o abordăm. 
Această disciplină interioară poate presupune, fireşte, multe lucruri, multe metode. Dar, în sens general, 


începem prin identificarea factorilor care duc la fericire şi a celor care duc la suferință. Odată 
identificaţi, începem să eliminăm treptat factorii care duc la suferinţă şi să-i cultivăm pe cei care duc la 
fericire. Aceasta e calea. 


Dalai Lama afirmă că a ajuns, în oarecare măsură, la o stare de fericire personală. În timpul săptămânii 
pe care a petrecut-o în Arizona, am văzut de multe ori cum se poate manifesta fericirea aceasta personală 
ca simplă dispoziţie de a deschide o cale de comunicare cu ceilalți, de a crea o senzaţie de afinitate şi 
bunăvoință chiar şi în cele mai scurte interacțiuni. 

Într-o dimineață, după conferință, Dalai Lama trecea printr-o curte interioară, întorcându-se în 
apartamentul lui de la hotel, înconjurat de suita obişnuită. Observând lângă lifturi o menajeră, s-a oprit s- 
o întrebe: „De unde eşti?“ Pentru o clipă femeia a părut derutată de apariția omului cu aspect exotic, 
îmbrăcat în robă cafenie şi a fost surprinsă de respectul pe care i-l arăta anturajul. Apoi a zâmbit şi a 
răspuns timid: „Din Mexic“. Dalai Lama a mai stat puţin să schimbe câteva vorbe cu ea, apoi a plecat 
mai departe, iar ea a rămas în urmă cu o expresie veselă, încântată pe chip. A doua zi, la aceeaşi oră, a 
apărut în acelaşi loc cu încă o menajeră: amândouă l-au salutat călduros când a intrat în lift. Interacțiunea 
a fost scurtă, dar cele două păreau îmbujorate de fericire când s-au întors la lucru. Apoi, zi după zi, li s- 
au alăturat în acelaşi loc şi la aceeaşi oră şi alte menajere, una după alta, până când, la sfârşitul 
săptămânii, pe toată lungimea aleii care ducea la lifturi se aliniau, în uniformele lor îngrijite, cenuşiu cu 
alb, zeci de menajere venite să-i dea bineţe. 


Zilele ne sunt numărate. Chiar în clipa aceasta se nasc pe lume mii şi mii de oameni, dintre care unora 
le e sortit să trăiască doar câteva zile sau săptămâni, după care vor fi răpuşi, în mod tragic, de boli sau de 
alte nenorociri. Altora le e destinat să ajungă aproape de vârsta de un secol, poate chiar puţin mai mult, şi 
să deguste tot ce ne oferă viaţa: triumf, disperare, bucurie, ură şi iubire. Nu se ştie niciodată. Dar, 
indiferent că trăim o zi sau un secol, întrebarea centrală rămâne: Care e scopul vieţii noastre? Ce dă sens 
vieţii? 

Scopul existenţei noastre este căutarea fericirii. Pare un răspuns firesc, la care au subscris şi 
gânditorii Occidentului, de la Aristotel la William James. Dar o viață bazată pe căutarea fericirii 
personale nu e cumva, prin natura ei, egoistă, chiar predispusă la răsfățul de sine? Nu neapărat. De fapt, 
tot mai multe studii arată că tocmai oamenii nefericiți sunt cei care tind să se gândească mai mult la ei 
înşişi şi care par, de obicei, retraşi din societate, împovăraţi de griji şi chiar ostili. Dimpotrivă, oamenii 
fericiţi sunt de obicei mai sociabili, mai flexibili şi mai creativi şi reuşesc să tolereze frustrările vieții de 
zi cu zi mai uşor decât cei nefericiţi. În plus, ceea ce e şi mai important, sunt mai iubitori şi mai iertători 
decât oamenii nefericiţi. 

Cercetătorii au pus la punct unele experimente interesante care demonstrează că oamenii fericiți 
prezintă o anumită deschidere, o dispoziţie de a-i ajuta pe ceilalți. Au reuşit, de exemplu, să-i inducă o 
stare de fericire unui subiect făcând în aşa fel încât acesta să găsească pe neaşteptate o sumă de bani într- 
o cabină telefonică. Apoi, unul dintre organizatorii experimentului, prefăcându-se că e un străin oarecare, 
a trecut pe lângă el şi a scăpat „din greşeală“ un teanc de hârtii. Cercetătorii voiau să vadă dacă subiectul 
avea să se oprească pentru a-l ajuta pe străin. Într-un alt scenariu, subiecţii au fost înveseliţi ascultând un 
album comic, apoi au fost abordaţi de un om aflat în dificultate (şi el în colaborare cu organizatorii 
experimentului), care voia să împrumute nişte bani. Cercetătorii au descoperit că subiecţii fericiți erau 
mai predispuşi la a ajuta un străin sau a-i împrumuta bani decât indivizii dintr-un „grup de control“ cărora 
li s-a prezentat aceeaşi posibilitate de a ajuta, dar cărora nu li se ridicase moralul mai înainte. 


Astfel de experimente contrazic ideea că urmărirea şi obţinerea fericirii personale duc cumva la 
egoism şi indiferență faţă de cei din jur, dar oricare dintre noi putem desfăşura un asemenea experiment 
în laboratorul vieții noastre. Să presupunem că suntem blocaţi în trafic. După douăzeci de minute, 
coloana de maşini începe în sfârşit să se mişte, cu viteză redusă. Observăm că cineva din altă maşină 
semnalizează că vrea să intre în coloană, în fața noastră. Dacă suntem într-o stare de spirit bună e mai 
probabil să încetinim şi să-i facem semn să intre. Dacă suntem necăjiţi e posibil să nu facem altceva 
decât să accelerăm şi să ne apropiem de maşina din faţă. „Şi eu aştept de nu mai ştiu când, las” să aştepte 
şi el!“ 

Pornim deci de la premisa de bază că scopul vieții noastre este căutarea fericirii. Vedem fericirea ca 
pe un obiectiv real, către care ne putem îndrepta cu paşi pozitivi. Pe măsură ce identificăm factorii care 
duc la o viaţă mai fericită, vom afla câte avantaje le oferă căutarea fericirii nu doar indivizilor, ci şi 
familiilor lor şi societăţii ca întreg. 


2 
Sursa fericirii 


Acum doi ani, o prietenă a avut parte de un noroc neaşteptat. Cu 18 luni înainte demisionase din postul 
ei de asistentă medicală ca să lucreze pentru doi prieteni de-ai ei, care puseseră bazele unei mici 
companii care oferea servicii de sănătate. Compania a avut un succes incredibil şi, după 18 luni, a fost 
cumpărată de un concern mare, pentru o sumă enormă. În urma preluării, prietena mea, care pornise de la 
o poziție modestă, s-a pomenit cu o mulțime de posibilități de cumpărare şi vânzare a acţiunilor 
companiei — destul cât să-şi permită să se pensioneze la 32 de ani. Am văzut-o cu ceva timp în urmă şi am 
întrebat-o dacă îi place viaţa de pensionară. „Ce să spun“, mi-a răspuns ea, „e minunat că pot să 
călătoresc şi să fac ce mi-am dorit dintotdeauna să fac. Un lucru e ciudat, totuşi“, a adăugat. „După ce au 
trecut agitația şi bucuria că am făcut atâţia bani, pe undeva lucrurile s-au întors la normal. Bineînţeles, s- 
au schimbat multe — am cumpărat o casă nouă şi aşa mai departe —, dar per total nu cred că sunt cu mult 
mai fericită decât eram înainte“. 

Chiar în perioada în care prietena mea îşi încasa profiturile neaşteptate, un alt prieten de-al meu, cam 
de aceeaşi vârstă, a aflat că este seropozitiv. Am vorbit despre cum se adapta la ideea că suferă de SIDA. 

— Normal, la început am fost terminat, mi-a spus el. Mi-a trebuit aproape un an doar ca să mă împac 
cu gândul că am virusul. Dar în ultimul an s-au mai schimbat lucrurile. Parcă mă bucur de fiecare zi mai 
mult decât înainte şi, clipă de clipă, mă simt mai fericit ca niciodată. Parcă apreciez mai mult 
întâmplările de zi cu zi şi sunt recunoscător că deocamdată nu am simptome mai severe şi că mă pot 
bucura cu adevărat de tot ce am. E adevărat că aş vrea să nu fi fost seropozitiv, dar trebuie să recunosc 
că, în unele privinţe, mi-a schimbat viaţa... în bine... 

— În ce fel „în bine“? l-am întrebat. 

— De exemplu, ştii că dintotdeauna am fost un materialist convins. Dar, în ultimul an, necesitatea de a 
mă împăca cu ideea propriei mortalităţi mi-a deschis o lume complet nouă. Am început să explorez, 
pentru prima oară în viaţă, spiritualitatea, să citesc o mulțime de cărți pe tema asta şi să vorbesc cu 
oamenii... am descoperit atâtea şi atâtea lucruri la care până atunci nici nu mă gândisem. Toate astea îmi 
dau o stare de optimism când mă trezesc dimineaţa, o bucurie de a vedea ce-mi rezervă ziua. 

Ambele persoane ilustrează conceptul esenţial că fericirea e determinată mai mult de starea noastră 
de spirit decât de evenimente exterioare nouă. Succesul ne poate aduce un sentiment temporar de 
entuziasm, iar tragedia ne poate arunca într-o perioadă de depresie, dar mai devreme sau mai târziu 
nivelul nostru general de fericire tinde să migreze înapoi către o valoare de bază. Psihologii numesc acest 
proces adaptare şi putem vedea cum se aplică în viaţa de zi cu zi; un spor la salariu, o maşină nouă, 
aprecierea arătată de semenii noştri ne fac să ne simțim mai bine o vreme, dar nu trece mult şi ne 
întoarcem la nivelul nostru obişnuit de fericire. În acelaşi fel o ceartă cu un prieten, o maşină care trebuie 
dusă la service sau o suferință fizică neînsemnată ne strică dispoziţia, dar ne revenim în câteva zile. 

Tendinţa aceasta nu se limitează la evenimentele triviale, de zi cu zi, ci se aplică chiar şi în situaţii mai 
intense de triumf sau de nenorocire. Un grup de cercetători a analizat, de exemplu, persoane care au 


câştigat la loteria statului Illinois şi la o loterie din Marea Britanie şi au descoperit că entuziasmul inițial 
se epuizează în timp, iar câştigătorii revin în zona lor normală de fericire. Alte studii au demonstrat că 
până şi cei năpăstuiţi de soartă — care suferă de cancer, orbire, paralizie — revin de obicei la nivelul 
normal sau aproape normal de fericire de zi cu zi după o perioadă necesară de ajustare. 

Aşadar, dacă avem această tendinţă de a ne întoarce la nivelul nostru obişnuit de fericire indiferent de 
condiţiile exterioare, ce îi determină valoarea de bază? Şi, lucru mai important, putem modifica această 
valoare, o putem mări? În ultima vreme unii cercetători susțin că nivelul de fericire caracteristic fiecărui 
individ este, cel puţin într-o oarecare măsură, determinat genetic. Studii precum cel care a arătat că 
gemenii identici (care au aceeaşi constituție genetică) tind să aibă niveluri apropiate ale stării de bine, 
indiferent dacă au crescut împreună sau separați, i-au făcut pe oamenii de ştiinţă să presupună existența 
unui punct fix biologic pentru fericire, programat în creier încă de la naştere. 

Dar, chiar dacă moştenirea genetică are rolul ei în fericire — încă nu s-a stabilit însă cât de important e 
rolul acesta —, psihologii sunt în general de acord că, indiferent de nivelul de fericire cu care ne-a 
înzestrat natura, avem la dispoziție metode de a lucra la „factorul mintal“, de a ne spori senzația de 
fericire. Motivul e că fericirea de zi cu zi este determinată în mare parte de perspectiva noastră generală. 
De fapt, senzaţia de fericire sau nefericire pe care o simţim la un moment dat are foarte puţin de-a face cu 
condiţiile absolute cu care ne confruntăm; este mai degrabă o funcţie a modului cum ne percepem 
situaţia, a satisfacţiei faţă de ceea ce avem. 


COMPARAȚIA ÎNNĂSCUTĂ 


Ce ne modelează percepţia şi ne determină gradul de satisfacție? Senzația de mulţumire este puternic 
influenţată de tendinţa noastră de a compara. Când ne comparăm situația actuală cu cea din trecut şi 
vedem că ne e mai bine, suntem fericiți. Asta se întâmplă, de exemplu, când venitul ne creşte brusc de la 
20 000 de dolari pe an la 30 000 de dolari pe an, dar ceea ce ne face fericiţi nu e valoarea absolută a 
venitului, după cum aflăm destul de repede, când ne obişnuim cu noul venit şi descoperim că n-o să mai 
fim fericiți până nu câştigăm 40 000 de dolari pe an. Ne uităm şi în jurul nostru şi ne comparăm cu 
ceilalți. Oricât am câştiga, avem tendinţa de a fi nemulțumiți de propriul venit dacă vecinul are mai mult. 
Sportivii profesionişti se plâng vehement de salariile lor de unul, două sau trei milioane de dolari pe an, 
dând drept justificare pentru nefericirea lor salariul mai mare al unui coechipier. Tendinţa aceasta pare 
să confirme definiția omului bogat dată de H.L. Mencken: un om bogat este cel care are un venit anual cu 
100 de dolari mai mare decât soţul surorii soţiei lui. 

lată deci cum senzaţia noastră de mulțumire față de propria viaţă depinde de multe ori de termenul de 
comparaţie. Fireşte, nu ne comparăm doar veniturile. Comparaţia constantă cu oameni mai deştepţi, mai 
frumoşi sau mai de succes decât noi naşte şi ea, de multe ori, invidie, frustrare şi nefericire. Dar acelaşi 
principiu se poate folosi şi în mod pozitiv: ne putem mări senzaţia de satisfacţie față de viaţă 
comparându-ne cu cei mai puţin fericiţi decât noi şi reflectând la lucrurile pe care le avem. 

Cercetătorii au efectuat mai multe experimente care au demonstrat că gradul de satisfacţie față de 
propria viaţă poate creşte pur şi simplu dacă ne schimbăm perspectiva şi ne gândim că lucrurile ar putea 
sta mai rău. În cadrul unui studiu li s-au arătat unor femei de la Universitatea Wisconsin din Milwaukee 
imagini cu condiţii de trai foarte dure din Milwaukee, de la începutul secolului XX, sau li s-a cerut să-şi 
imagineze şi apoi să scrie despre cum ar fi să treacă prin tragedii personale — de exemplu, să fie arse sau 
desfigurate. După acest exercițiu femeilor li s-a cerut să evalueze calitatea propriilor vieţi. Rezultatul a 


fost un grad mai ridicat de satisfacţie. În cadrul unui alt experiment, desfăşurat la Universitatea din 
Buffalo, subiecţilor li s-a cerut să completeze fraza „Mă bucur că nu sunt...“. După cinci repetări, s-a 
observat că subiecții erau mult mai mulțumiți de propriile vieţi. Unui alt grup i s-a cerut să completeze 
fraza „Aş vrea să fiu...“. De data aceasta, în urma exerciţiului subiecţii s-au simţit mai nemulţumiţi de 
propriile vieţi. 

Experimentele acestea, care arată că ne putem creşte sau scădea satisfacția faţă de viaţă schimbându- 
ne perspectiva, subliniază că atitudinea mintală este factorul principal necesar pentru o viaţă fericită. 

Dalai Lama explică: „Da, e posibil să atingem fericirea, dar nu e un lucru uşor. Fericirea are multe 
niveluri. În budism, de exemplu, se vorbeşte despre cei patru factori ai împlinirii sau ai fericirii: bogăţia, 
satisfacția lumească, spiritualitatea şi iluminarea. Împreună, aceste patru aspecte cuprind în întregime 
aspiraţia către fericire a individului. 

Să lăsăm deoparte deocamdată aspiraţiile religioase sau spirituale supreme, cum ar fi perfecțiunea sau 
iluminarea, şi să vorbim despre bucurie şi fericire aşa cum le înțelegem în sensul lor de zi cu zi, cel 
lumesc. În contextul acesta, există anumite elemente-cheie pe care le recunoaştem în mod convențional 
drept factori ce contribuie la bucuria şi fericirea noastră. De exemplu, sănătatea e considerată o 
necesitate pentru o viață fericită. Un alt factor pe care-l considerăm sursă a fericirii ţine de posibilitățile 
materiale, de bogăţia pe care o acumulăm. Un altul este prietenia, tovărăşia oamenilor. Cu toții suntem de 
acord că, pentru a avea o viaţă împlinită, ne trebuie un cerc de prieteni cu care să ne putem împărtăşi 
emoțiile şi în care să avem încredere. 

Într-adevăr, toţi aceşti factori sunt surse de fericire. Dar, ca individul să-i poată folosi pe deplin în 
scopul lui de a se bucura de o viaţă fericită şi împlinită, starea de spirit este cheia. E extrem de 
importantă. 

Dacă ne folosim în mod pozitiv, pentru a-i ajuta pe ceilalți, de împrejurările prielnice, cum ar fi 
sănătatea sau bogăţia, ele pot contribui la o viață mai fericită. Şi, bineînţeles, de ele ne bucurăm şi noi — 
de confortul material, de succes şi aşa mai departe. Dar, fără atitudinea mintală potrivită, fără grija pentru 
factorul mintal, lucrurile acestea ne influențează foarte puţin senzația de fericire pe termen lung. De 
exemplu, dacă undeva în adâncul nostru nutrim gânduri pline de ură sau ascundem o furie aprinsă, acestea 
ne vor afecta sănătatea, distrugând astfel unul dintre factori. De asemenea, dacă eşti nefericit sau frustrat, 
confortul fizic nu e de prea mare ajutor. Pe de altă parte, dacă reuşeşti să ai o stare de spirit calmă şi 
împăcată, poți fi un om foarte fericit chiar dacă nu eşti săntos. Sau, chiar dacă ai la dispoziţie orice lux, 
în momentele de furie sau ură puternică îţi vine să-ți arunci bunurile, să le spargi. În asemenea clipe, 
acele bunuri nu înseamnă nimic pentru tine. În ziua de azi unele societăți sunt foarte dezvoltate din punct 
de vedere material, dar în ele trăiesc mulți oameni care nu sunt prea fericiți. Imediat sub această 
suprafață aspectuoasă, de belşug, există un fel de nelinişte mintală care duce la frustrări, la certuri inutile, 
la dependenţă de droguri sau alcool şi, în cazurile cele mai grave, la sinucidere. Aşadar, nu există nici o 
garanție că doar bogăţia îți poate aduce bucuria sau împlinirea pe care le cauţi. Acelaşi lucru se poate 
spune şi despre prieteni. Când te simţi foarte furios sau plin de ură, chiar şi un prieten apropiat ți se pare 
cumva ostil, rece, distant şi de-a dreptul enervant. 

Toate acestea arată ce influență enormă are starea mintală, factorul mintal, asupra felului în care 
percepem viaţa de zi cu zi. Aşadar, e normal că trebuie să tratăm factorul acesta cu toată seriozitatea. 

Prin urmare, lăsând la o parte perspectiva practicilor spirituale, chiar şi în termeni lumeşti — ai 
bucuriei pe care o simţim în viaţa de zi cu zi —, cu cât mai calmă ne este mintea, cu atât mai împăcaţi vom 
fi şi cu atât ne vom putea bucura mai mult de o viaţă fericită şi împlinită“. 


Dalai Lama s-a oprit câteva clipe, ca pentru a lăsa ideea să prindă rădăcini, apoi a adăugat: „Trebuie 
să menționez că, atunci când vorbim de o stare de spirit calmă sau de împăcare, nu trebuie să o 
confundăm cu o stare complet insensibilă, apatică. O stare de spirit calmă, împăcată nu înseamnă să fim 
complet absenţi sau complet lipsiţi de reacţie. Împăcarea sau calmul izvorăsc din afecţiune şi 
compasiune. Implică foarte multă sensibilitate şi profunzime a sentimentelor“. 

Şi-a rezumat explicaţia astfel: „Atâta timp cât lipseşte disciplina interioară care calmează mintea, 
indiferent de împrejurările sau condiţiile exterioare, ele nu ne vor da niciodată bucuria şi fericirea pe 
care le căutăm. Pe de altă parte, dacă avem calitatea aceasta interioară, calmul minţii, o anume stabilitate 
interioară, chiar dacă ne lipsesc unele posibilități exterioare pe care în mod normal le-am considera 
necesare pentru a fi fericiţi, tot vom putea trăi o viaţă fericită şi plină de bucurie“. 


MULŢUMIREA INTERIOARĂ 


Într-o după-amiază, în timp ce traversam parcarea hotelului în drum spre întâlnirea mea cu Dalai Lama, 
m-am oprit să admir o Toyota Land Cruiser nouă-nouţă — o maşină pe care mi-o doream de mult. La 
începutul discuţiei, cu gândul tot la ea, l-am întrebat: 

— Uneori parcă întreaga noastră cultură occidentală se bazează pe achizițiile materiale; suntem 
înconjurați, bombardaţi, de reclame la cele mai noi produse, la cea mai modernă maşină şi aşa mai 
departe. E greu să nu ne lăsăm influenţaţi. Ne dorim atâtea şi atâtea lucruri. Parcă nu ne putem opri 
niciodată. Puteţi să vorbiţi puţin despre dorinţe? 

— Cred că există două feluri de dorinţe, mi-a răspuns Dalai Lama. Unele sunt pozitive. Dorinţa de 
fericire. E absolut îndreptăţită. Dorinţa de pace. Dorinţa de mai multă armonie şi prietenie în lume. Unele 
dorinţe sunt foarte folositoare. Dar, de la un punct încolo, dorințele pot deveni nerezonabile, ceea ce de 
obicei cauzează probleme. De exemplu, uneori mă duc prin supermarketuri. Îmi place foarte mult să intru 
în supermarketuri pentru că văd tot felul de lucruri frumoase. lar când mă uit la atâtea şi atâtea produse, 
încep să am senzaţia că le vreau, şi primul meu impuls ar fi probabil să-mi spun: „A, vreau asta; şi asta“. 
Apoi, al doilea gând care-mi vine e: „Dar chiar îmi trebuie?“ De obicei răspunsul e nu. Dacă asculți de 
prima dorinţă, de impulsul iniţial, în curând o să rămâi cu buzunarele goale. Dar celălalt nivel al dorinţei, 
cel care se bazează pe nevoile esențiale — hrană, îmbrăcăminte şi adăpost, e mai rezonabil. Uneori, 
calificarea unei dorințe drept excesivă sau negativă depinde de împrejurări sau de societatea în care 
trăieşti. De exemplu, dacă trăieşti într-o societate prosperă, în care maşina trebuie să te ajute să te 
descurci zi de zi, bineînţeles că nu e nimic în neregulă în a-ți dori o maşină. Dar, dacă trăieşti într-un sat 
sărac din India, unde te poţi descurca foarte bine şi fără maşină, dar tu tot îți doreşti una, chiar dacă ai 
bani s-o cumperi, până la urmă riscă să-ţi aducă necazuri. Poate da naştere la sentimente neplăcute printre 
vecini şi aşa mai departe. Sau, dacă trăieşti într-o societate mai prosperă şi ai maşină, dar îţi tot doreşti 
maşini din ce în ce mai scumpe, vei avea acelaşi fel de probleme. 

— Dar, am ripostat eu, nu văd cum dorinţa de a cumpăra o maşină sau chiar maşina în sine îi poate 
cauza probleme cuiva atâta timp cât şi-o poate permite. Faptul că ai o maşină mai scumpă decât a 
vecinilor va fi o problemă, poate, pentru ei — te-ar putea invidia, de exemplu —, dar ţie, personal, o 
maşină nouă ţi-ar da senzaţia de satisfacţie şi plăcere. 

Dalai Lama a dat din cap şi a răspuns ferm: 

— Nu... Doar satisfacția personală nu poate determina dacă o dorinţă sau o acţiune e pozitivă sau 
negativă. Poate ucigaşul simte satisfacție când comite o crimă, dar asta nu-i justifică fapta. Toate faptele 


nevirtuoase — minciuna, furtul, abuzurile sexuale şi aşa mai departe — sunt comise de oameni care poate, 
la momentul respectiv, au simţit satisfacţie. Diferenţa dintre o dorință sau acţiune pozitivă şi una negativă 
nu e că îţi dă sau nu o senzație imediată de satisfacţie, ci că duce la consecinţe pozitive sau negative. De 
exemplu, când îţi doreşti bunuri mai scumpe, dacă dorinţa se bazează pe atitudinea mintală de a dori pur 
şi simplu tot mai mult şi mai mult, până la urmă vei atinge limita lucrurilor pe care ţi le poţi permite; te 
vei ciocni de realitate. lar când ajungi la limita aceea, vei pierde orice speranţă, te vei cufunda în 
depresie şi tot aşa. lată unul dintre pericolele inerente acestui tip de dorință. Cred deci că asemenea 
dorinţe excesive duc la lăcomie — o formă exagerată a dorinţei, bazată pe aşteptări prea mari. lar dacă te 
gândeşti la excesele cauzate de lăcomie, vei vedea că acestea le provoacă oamenilor senzaţii de 
frustrare, dezamăgire, multă confuzie şi multe probleme. Observăm foarte des că lăcomia, deşi se naşte 
din dorinţa de a obţine ceva, nu e satisfăcută de obţinerea acelui ceva. Aşadar, îşi pierde orice limite, e 
ca o groapă fără fund, ceea ce aduce necazuri. Un lucru interesant la lăcomie e că, deşi la baza ei stă 
căutarea satisfacţiei, în mod ironic, chiar şi după ce obţii obiectul pe care-l doreai, tot nu eşti satisfăcut. 
Adevăratul antidot al lăcomiei e multumirea. Dacă îți consolidezi senzația de mulţumire, nu contează 
dacă obţii sau nu obiectul; eşti mulţumit oricum. 


Atunci cum putem ajunge la mulțumirea interioară? Există două metode. Una este să obținem tot ce 
vrem şi ne dorim — bani, case, maşini, partenerul sau partenera perfectă, corpul perfect. Dalai Lama a 
arătat mai devreme dezavantajul acestei metode; dacă nu ne punem frâu dorințelor, mai devreme sau mai 
târziu vom da de ceva ce ne dorim, dar pe care nu-l putem avea. A doua metodă, mai eficientă, presupune 
nu a avea ce ne dorim, ci a ne dori şi a aprecia ceea ce avem. 

Acum câteva seri mă uitam la un interviu televizat cu Christopher Reeve, actorul care, în 1994, în urma 
unui accident de călărie, a suferit o leziune la coloana vertebrală şi a rămas complet paralizat de la gât în 
jos, dependent de un ventilator mecanic pentru a respira. Când gazda emisiunii l-a întrebat cum a făcut 
față depresiei cauzate de dizabilitatea sa, Reeve a recunoscut că a trecut printr-o perioadă scurtă de 
disperare totală, când se afla în spital, la secţia de terapie intensivă. Dar a adăugat că senzaţia de 
disperare a trecut destul de repede şi că acum se consideră cu adevărat „un tip norocos“. A menționat ce 
fericire îi aduc soția iubitoare şi copiii, dar a vorbit cu recunoştinţă şi despre progresul rapid al 
medicinei moderne (care, estimează el, va găsi o soluţie pentru leziunile coloanei vertebrale în cursul 
deceniului următor) şi a spus că, dacă ar fi avut accidentul cu doar câţiva ani mai devreme, probabil ar fi 
murit din cauza rănilor. Descriind procesul de adaptare la paralizie, Reeve a spus că, deşi senzaţia de 
disperare s-a risipit destul de repede, la început încă îl tulburau accesele ocazionale de invidie, cauzate 
de câte o remarcă nevinovată a celor din jur, precum „dau o fugă până sus să iau ceva“. În timp ce învăţa 
cum să facă față acestor sentimente, spunea el, „mi-am dat seama că singurul mod de a trece prin viaţă cu 
bine e să fii conştient de ceea ce ai, să vezi lucrurile pe care încă mai poţi să le faci; în cazul meu, din 
fericire, nu am suferit leziuni cerebrale, aşa că mi-a rămas mintea, pe care o pot folosi“. Concentrându-se 
astfel pe resursele disponibile, Reeve a ales să-şi folosească mintea pentru a educa şi a informa publicul 
în legătură cu leziunile coloanei vertebrale şi intenționează să continue să susțină conferințe, să scrie 
scenarii de film şi să regizeze. 


APRECIEREA INTERIOARĂ 


Am văzut de ce ameliorarea perspectivei mintale e o metodă mai eficientă de a obține fericirea decât 
căutarea ei în surse exterioare ca bogăţia, poziţia socială sau chiar sănătatea fizică. O altă sursă 


interioară de fericire, care are o legătură mai strânsă cu senzaţia interioară de mulțumire, este aprecierea 
de sine. Descriind cea mai trainică temelie pentru dezvoltarea acestei aprecieri de sine, Dalai Lama a 
explicat: 

„În cazul meu, de exemplu, să ne imaginăm că n-aş avea nici un fel de înţelegere a sentimentelor 
umane, că n-aş avea capacitatea de a-mi face uşor prieteni buni. Fără asta, când mi-am pierdut ţara, când 
s-a pus capăt autorității mele politice în Tibet, viaţa de refugiat ar fi fost foarte grea. În Tibet, datorită 
organizării sistemului politic, poziţia de Dalai Lama se bucura de un anume respect şi oamenii se purtau 
corespunzător față de mine, indiferent dacă simțeau vreo afecţiune pentru mine sau nu. Dar, dacă asta ar fi 
fost singura bază a relaţiilor oamenilor cu mine, când mi-am pierdut ţara, aş fi trecut prin momente foarte 
grele. Însă există şi altă sursă de apreciere şi de demnitate pe baza căreia îţi poţi stabili relaţiile cu 
semenii. Poţi forma legături cu ei fiindcă şi tu eşti tot om, trăieşti în comunitatea umană. Aveţi în 
comun această legătură. lar legătura aceasta umană e de-ajuns ca să dea naştere aprecierii şi 
demnităţii. Poate deveni o sursă de consolare dacă pierzi totul“. 

Dalai Lama s-a oprit puţin ca să ia o gură de ceai apoi, dând din cap a părere de rău, a adăugat: „Din 
păcate, de-a lungul istoriei au existat împărați sau regi care şi-au pierdut statutul în urma unor schimbări 
politice şi au trebuit să-şi părăsească ţara, dar pentru ei continuarea poveştii nu a fost la fel de fericită. 
Cred că, fără senzaţia aceea de afecţiune şi legătură cu semenii noştri, viața devine foarte grea. 

În general, vedem două tipuri de oameni. Pe de o parte, sunt cei bogaţi şi de succes, înconjurați de rude 
şi nu numai. Dacă sursa demnităţii şi a aprecierii de sine a unei astfel de persoane e pur materială, poate 
că îşi va păstra senzaţia de siguranță atâta timp cât îşi păstrează şi averea. Dar, de cum dispare averea, 
va suferi, fiindcă nu are alt refugiu. Pe de altă parte, alt om se poate bucura de o situație economică şi de 
un succes financiar asemănătoare, dar poate, în acelaşi timp, să fie o persoană caldă şi afectuoasă, care 
să dea dovadă de compasiune. Fiindcă are şi o altă sursă de unde îşi obține valoarea şi demnitatea, o altă 
ancoră, are mai puţine şanse să cadă în depresie dacă se întâmplă să rămână fără avere. Prin 
raționamentul acesta înțelegem valoarea extrem de practică a bunătăţii şi a afecțiunii umane în 
dezvoltarea aprecierii interioare“. 


FERICIRE VERSUS PLĂCERE 


La câteva luni după conferințele susținute de Dalai Lama în Arizona, l-am vizitat acasă la el, în 
Dharamsala. Era o după-amiază de iulie neobişnuit de caldă şi umedă; am ajuns la el leoarcă de sudoare, 
deşi din sat până acolo nu era mult de mers. Venind dintr-o zonă cu climă uscată, umiditatea din ziua 
aceea mi se părea aproape insuportabilă şi nu eram tocmai binedispus când ne-am aşezat să ne începem 
conversaţia. El, pe de altă parte, părea cum nu se poate mai vesel. La scurt timp după ce am început, am 
ajuns la subiectul plăcerii. La un moment dat, a făcut o observaţie esenţială: 

„Uneori lumea confundă fericirea cu plăcerea. De exemplu, nu demult am vorbit în faţa unui public 
indian, în Rajpur. Am menţionat că scopul vieţii e fericirea, iar un spectator a spus că Rajneesh! ne 
învață că cele mai fericite momente le trăim în timpul activităţii sexuale, astfel încât putem deveni cei 
mai fericiţi prin sex“, a spus Dalai Lama, râzând din toată inima. „Era curios să afle ce părere aveam eu. 
I-am răspuns că, din punctul meu de vedere, cea mai înaltă fericire e atingerea stării de Eliberare, în care 
nu mai există suferință. Aceea e fericirea adevărată şi de durată. Fericirea adevărată are mai mult de-a 
face cu mintea şi inima. Fericirea care depinde în primul rând de plăcerea fizică e instabilă — azi e, mâine 
poate nu va mai fi.“ 


1. Mai cunoscut în Occident după numele, adoptat ulterior, de Osho. (N.tr.) 


La o primă vedere, observaţia părea destul de evidentă; bineînţeles că fericirea şi plăcerea sunt lucruri 
diferite. Şi totuşi, noi, oamenii, avem obiceiul de a le confunda. La scurtă vreme după ce m-am întors în 
America, în timpul unei şedinţe terapeutice cu un pacient, aveam să văd o ilustrație concretă a puterii pe 
care o poate avea această revelaţie simplă. 

Heather era consilier social undeva aproape de Phoenix, tânără şi necăsătorită. Îi făcea plăcere să 
lucreze cu tinerii cu probleme, dar de la o vreme era tot mai nemulțumită de zona în care trăia. De multe 
ori se plângea de aglomeraţie, de trafic şi de căldura insuportabilă a verii. I se oferise un post într-un 
orăşel superb din munți. Chiar vizitase localitatea de câteva ori şi întotdeauna visase să se mute acolo. 
Era perfect. Singura problemă era faptul că locul de muncă oferit presupunea să lucreze cu adulţi. Se 
frământase câteva săptămâni, întrebându-se dacă să accepte sau nu acel post. Nu reușea cu nici un chip să 
se hotărască. A încercat să facă o listă cu plusurile şi minusurile, dar cele două coloane rămâneau 
enervant de egale. 

Mi-a explicat: 

— Ştiu că munca de acolo nu mi-ar face la fel de multă plăcere ca cea de aici, dar dezavantajul ar fi 
mai mult decât compensat de simpla plăcere de a locui în oraşul acela! Îmi place foarte mult acolo. Mă 
simt bine când sunt acolo. Şi m-am săturat de căldura de aici. Nu ştiu ce să fac. 

Când am auzit-o vorbind de „plăcere“, mi-am amitit de cuvintele lui Dalai Lama şi, încercând să 
înțeleg mai bine situația, am întrebat-o: 

— Ce crezi, mutarea acolo ţi-ar aduce mai multă fericire, sau mai multă plăcere? 

Heather a tăcut o vreme, încercând să înțeleagă întrebarea. În cele din urmă, a răspuns: 

— Nu ştiu... Cred că mi-ar aduce mai degrabă plăcere decât fericire... La urma urmei, nu cred că aş fi 
fericită să lucrez cu adulți. Pentru mine chiar este o mare bucurie să lucrez cu adolescenţii de aici... 

Simpla schimbare de perspectivă asupra dilemei ei prin întrebarea „Îmi va aduce fericire?“ părea să-i 
dea o oarecare claritate. Dintr-odată, a devenit mult mai uşor să se decidă. S-a hotărât să rămână în 
Phoenix. Fireşte, se plângea în continuare de canicula verii. Dar, odată ce luase decizia conştientă de a 
rămâne acolo pe baza a ceea ce simţea ea că avea s-o facă, până la urmă, mai fericită, parcă şi căldura 
era mai uşor de suportat. 


Ne confruntăm în fiecare zi cu o mulțime de decizii şi de alternative. Oricât ne-am strădui, de multe ori 
nu alegem ceea ce ştim că e „mai bine pentru noi“. Explicaţia ţine, în parte, de faptul că „alegerea 
corectă“ e adesea cea mai grea — cea care ne cere să ne sacrificăm o parte din plăcere. 

De-a lungul istoriei, oamenii s-au străduit să definească rolul pe care ar trebui să-l joace plăcerea în 
viaţa lor — o întreagă cohortă de filozofi, teologi şi psihologi au explorat relaţia noastră cu plăcerea. În 
secolul al III-lea î.Hr., Epicur şi-a clădit sistemul etic pe afirmaţia îndrăzneață că „plăcerea e începutul 
şi sfârşitul traiului fericit“. Dar chiar şi Epicur recunoştea importanța bunului-simţ şi a moderaţiei şi 
recunoştea că dedarea fără frâu la plăceri senzuale poate duce uneori la durere. În ultimii ani ai secolului 
al XIX-lea, Sigmund Freud lucra asiduu la propriile teorii despre plăcere. Conform lui, forța 
fundamentală care ne motivează întregul aparat psihologic este dorința de a ne elibera de tensiunea 
cauzată de impulsurile instinctive nesatisfăcute; cu alte cuvinte, motivul de la baza tuturor acţiunilor 
noastre este căutarea plăcerii. În secolul XX, mulţi cercetători au ales să ocolească speculaţiile de 
factură mai filozofică; iar în schimb o armată de neurologi şi neurochirurgi a început să iscodească 


hipotalamusul şi lobul limbic cu electrozi, în căutarea locului care produce plăcere când este stimulat 
electric. 

În fond, nu avem nevoie de filozofi greci morţi, de psihanalişti din secolul al XIX-lea sau de oameni de 
ştiinţă din secolul XX ca să înțelegem plăcerea. O recunoaştem când o simţim. O găsim în atingerea sau 
zâmbetul unei persoane iubite, în deliciul unei băi fierbinţi într-o după-amiază rece şi ploioasă, în 
frumuseţea unui apus. Dar mulți dintre noi găsesc plăcerea şi în rapsodia frenetică a unei doze de 
cocaină, în extazul heroinei, în cheful dat de alcool, în exaltarea exceselor sexuale neîncătuşate, în euforia 
unui şir de câştiguri norocoase la Las Vegas. Şi acestea sunt plăceri cum nu se poate mai reale — plăceri 
cu care trebuie să înveţe să se descurce mulți membri ai societății noastre. 

Deşi nu există soluţii simple pentru evitarea acestor plăceri distructive, din fericire, avem un punct de 
pornire: trebuie doar să ne amintim că ceea ce căutăm noi în viață e fericirea. Cum spune Dalai Lama, 
adevărul acesta e evident. Dacă ținem cont de asta când facem fiecare alegere, ne este mai uşor să 
renunțăm la lucrurile care în ultimă instanță ne fac rău, chiar dacă pe moment ne oferă plăcere. Motivul 
pentru care de obicei e atât de greu să „spunem, nu!“ e însuşi cuvântul „nu“; e o abordare asociată cu 
senzația de a respinge ceva, de a renunţa la ceva, de a ne refuza ceva. 

Dar există şi o abordare mai bună: cântărirea fiecărei decizii pe care o avem de luat cu ajutorul 
întrebării: „Mă va face fericit?“ Întrebarea aceasta simplă poate fi un instrument foarte puternic care să 
ne ajute să ne organizăm cu pricepere toate aspectele vieţii, nu doar decizia de a ceda sau nu drogurilor 
sau celei de-a treia porții de tort cu banane şi frişcă. Pune lucrurile în altă lumină. Dacă ne amintim de 
întrebarea aceasta când cântărim deciziile şi alternativele zilnice, ne vom concentra mai puţin pe ceea ce 
ne refuzăm şi mai mult pe ceea ce urmărim — fericirea finală. Un fel de fericire care, aşa cum o defineşte 
Dalai Lama, este stabilă şi durabilă. O fericire care rămâne cu noi, în ciuda urcuşurilor şi coborâşurilor 
vieţii, indiferent de fluctuațiile normale ale stării de spirit, ca parte din însăşi matricea ființei noastre. 
Din perspectiva aceasta ne e mai uşor să facem „alegerea corectă“, fiindcă acţionăm pentru a ne oferi 
ceva, nu pentru a ne refuza sau a răpi ceva — e o atitudine care presupune înaintarea spre scop, nu 
îndepărtarea de el, care presupune să ne bucurăm de viaţă, nu să o respingem. Senzaţia aceasta 
fundamentală de înaintare spre fericire poate avea un efect foarte profund: ne face mai receptivi, mai 
deschişi la bucuria de a trăi. 


3 
Antrenamentul mintal pentru fericire 


CALEA CĂTRE FERICIRE 


Fireşte, identificarea stării mintale ca factor principal în obţinerea fericirii nu neagă faptul că trebuie 
să ne fie îndeplinite şi nevoile fizice esențiale — hrană, îmbrăcăminte şi adăpost. Dar, odată satisfăcute 
nevoile acestea esențiale, mesajul e clar: nu avem nevoie de mai mulți bani, nu avem nevoie de mai 
mult succes sau faimă, nu avem nevoie de corpul perfect şi nici măcar de partenerul perfect — acum, 
Chiar în clipa aceasta, avem mintea, singurul echipament fundamental necesar pentru a obţine 
fericirea deplină. 

Prezentând perspectiva aceasta asupra lucrului cu propria minte, Dalai Lama a început: 

— Când vorbim de „minte“ sau „conştiinţă“ avem în vedere multe variante. La fel cum, dintre 
condiţiile sau obiectele exterioare nouă, unele sunt foarte folositoare, altele foarte dăunătoare, iar unele 
neutre. Aşadar, când avem de-a face cu ceva exterior, de obicei începem prin a încerca să ne dăm seama 
care dintre diversele substanţe sau chimicale sunt folositoare, ca să le putem cultiva, înmulți şi folosi. lar 
de substanţele dăunătoare ne descotorosim. În acelaşi fel, când e vorba de minte, avem de fapt mii de 
gânduri diferite, mii de „minţi“ diferite. Dintre ele, unele sunt foarte utile; pe acelea trebuie să le păstrăm 
şi să le încurajăm. Unele sunt negative, foarte nocive; pe acestea trebuie să încercăm să le reducem. 
Aşadar, primul pas în căutarea fericirii este învăţătura. Mai întâi trebuie să învăţăm în ce fel ne fac rău 
emoțiile şi comportamentele negative şi în ce fel ne ajută emoţiile pozitive. Apoi trebuie să înțelegem că 
emoțiile acestea negative nu sunt doar foarte rele şi dăunătoare pentru noi personal, ci şi pentru societate 
şi pentru viitorul întregii lumi. Odată ce ne dăm seama de asta, vom fi mai hotărâți să le facem faţă şi să 
le învingem. Apoi trebuie să înțelegem aspectele benefice ale emoţiilor şi comportamentelor pozitive. 
Odată ce le înțelegem, suntem mai hotărâți să le preţuim, să le dezvoltăm şi să le sporim, oricât de greu 
ne-ar fi. Apare înăuntrul nostru un fel de voință spontană de a acţiona. Aşadar, prin procesul acesta de 
învăţare, de analizare a gândurilor şi a emoţiilor benefice şi a celor nocive, ne dezvoltăm treptat o 
convingere fermă de a ne schimba, pentru că avem senzaţia că „acum, secretul propriei mele fericiri, al 
viitorului meu frumos, e în mâinile mele. Să nu ratez ocazia!“. În budism, principiul cauzalităţii e acceptat 
ca lege naturală. În raporturile noastre cu realitatea, trebuie să ţinem cont de legea aceasta. Astfel, de 
exemplu, în cazul experienţelor de zi cu zi, dacă avem de-a face cu evenimente pe care nu le dorim, cea 
mai bună metodă de a ne asigura că nu vor avea loc este să avem grijă ca nici condiţiile cauzale care le 
dau naştere de obicei să nu fie întrunite. În acelaşi fel, dacă ne dorim să aibă loc un anumit eveniment sau 
să avem o anumită experienţă, e logic să încercăm să sporim cauzele şi condiţiile care le dau naştere. La 
fel se întâmplă şi cu stările şi experienţele mintale. Dacă doreşti fericirea, trebuie să cauţi cauzele care îi 
dau naştere, iar, dacă nu doreşti suferința, trebuie să ai grijă ca împrejurările şi cauzele care-i dau naştere 
să nu mai aibă loc. E foarte important să apreciem corect principiul cauzal. Am vorbit despre importanța 
supremă a factorului mintal în atingerea fericirii. Prin urmare, următoarea noastră sarcină este să 


examinăm varietatea de stări mintale prin care trecem. Trebuie să identificăm clar diferitele stări şi să 
distingem între ele, să le clasificăm în funcţie de aportul pe care îl au sau nu la fericirea noastră. 

— Puteţi să daţi câteva exemple specifice de stări mintale diferite şi să explicați cum le-aţi clasifica? 
l-am întrebat. 

Dalai Lama a spus: 

— De exemplu, ura, invidia, furia şi aşa mai departe sunt dăunătoare. Le considerăm stări negative 
fiindcă ne distrug fericirea; dacă nutreşti ură sau ranchiună față de cineva, odată ce te umpli şi tu de ură şi 
de emoții negative, şi cei din jur ţi se par ostili. Prin urmare, ai parte de mai multă teamă, de mai multe 
inhibiţii şi ezitări şi te simți nesigur. Toate astea cresc înăuntrul tău, împreună cu senzația de singurătate 
în mijlocul unei lumi pe care o vezi ca fiind ostilă. Toate aceste senzații negative se dezvoltă din cauza 
urii. Pe de altă parte, stări mintale precum bunătatea şi compasiunea sunt, fără îndoială, cât se poate de 
pozitive. Sunt foarte utile... 

— Am o curiozitate, l-am întrerupt eu. Spuneaţi că există mii şi mii de stări mintale. Cum ați defini o 
persoană sănătoasă sau bine adaptată din punct de vedere psihologic? Am putea folosi definiţia pentru a 
hotărî ce stări să cultivăm şi pe care să le eliminăm. 

Dalai Lama a râs, apoi, cu umilinţa care-l caracterizează, a răspuns: 

— Ca psihiatru, poate ai tu o definiție mai bună pentru o persoană sănătoasă din punct de vedere 
psihologic. 

— Dar eu aş vrea o definiţie din punctul dumneavoastră de vedere. 

— Ei bine, eu aş numi sănătoasă o persoană plină de compasiune, de căldură şi de bunătate. Când 
cultivi sentimentele de compasiune, de bunătate iubitoare, ceva îţi deschide, automat, uşa interioară. 
Astfel, poți comunica mult mai uşor cu ceilalți. lar senzația aceasta de căldură face posibilă un fel de 
deschidere. Vei înţelege că toți oamenii sunt întocmai ca tine, aşa că vei putea să te raportezi mai 
uşor la ei. Aşa se naşte spiritul prieteniei. Atunci, nu mai ai atâta nevoie să ascunzi tot felul de lucruri şi, 
ca urmare, dispar de la sine şi senzațiile de teamă, de lipsă de încredere în tine şi de nesiguranță. Pe 
lângă asta, apare şi încrederea din partea celorlalți. Altfel, de exemplu, se întâmplă să întâlneşti un om 
foarte competent, în a cărui pricepere ştii că poţi avea încredere. Dar, dacă ai senzaţia că nu e un om bun, 
tinzi să ai reţineri față de el. Îţi spui „Mda, ştiu ce poate face, dar chiar să am încredere în el?“, şi atunci 
continui să te fereşti, într-un fel, de el, ceea ce îi impune şi lui o anumită distanță. Aşadar, cred că 
cultivarea stărilor mintale pozitive, precum bunătatea şi compasiunea, duce la o mai bună sănătate 
psihologică şi la mai multă fericire. 


DISCIPLINA MINTALĂ 


Ascultându-l pe Dalai Lama vorbind despre cum se poate atinge fericirea, m-am gândit că abordarea 
lui are toate şansele să atragă interesul. Este incredibil de practică şi raţională: identifică şi cultivă 
stările mintale pozitive; identifică şi elimină stările mintale negative. Sugestia lui de a începe prin 
analizarea sistematică a varietăţii de stări prin care trecem mi s-a părut, la început, puţin cam seacă, dar 
treptat a ajuns să mă fascineze forța logicii şi raționamentului său. În plus, îmi plăcea faptul că nu 
clasifica stările, emoţiile sau dorinţele pe baza vreunei judecăți morale impuse din exterior, cum ar fi 
„lăcomia e un păcat“ sau „ura e rea“, ci împărțea emoţiile în pozitive şi negative numai şi numai în 
funcţie de rolul pe care îl jucau în apropierea de scopul final al fericirii. 


A doua zi după-amiază, când ne-am reluat conversaţia, l-am întrebat: 


— Dacă fericirea nu ţine decât de cultivarea unor stări mintale pozitive, ca bunătatea, de ce există 
atâţia oameni nefericiţi? 

— Atingerea fericirii adevărate presupune uneori o schimbare a întregii perspective asupra vieţii, a 
felului de a gândi, or asta nu e simplu, a spus el. E nevoie să aplici o mulțime de factori dintr-o mulțime 
de direcţii. Nu trebuie să rămâi cu impresia, de exemplu, că există o singură cheie, un secret, şi că dacă 
pui mâna pe ea totul va fi bine. E la fel ca îngrijirea fizică a corpului; îţi trebuie o varietate de vitamine şi 
de substanţe hrănitoare, nu doar una sau două. În acelaşi fel, pentru a obţine fericirea, ai nevoie de o 
varietate de metode pentru a face față diverselor stări mintale negative, atât de complexe, şi a le depăşi. 
Iar dacă încerci să elimini anumite metode de gândire negative, e imposibil să reuşeşti doar adoptând o 
gândire anume sau practicând o tehnică o dată sau de două ori. Pentru schimbare e nevoie de timp. Chiar 
şi schimbările fizice durează ceva. De exemplu, dacă te muţi într-o zonă cu climă diferită, corpul are 
nevoie de timp ca să se adapteze la noul mediu. La fel are nevoie şi mintea de timp ca să se transforme. 
Există o mulțime de trăsături mintale negative, aşa că trebuie să le iei şi să le tratezi rând pe rând. Nu e 
uşor. E nevoie să aplici în mod repetat mai multe tehnici şi să ai răbdare până te familiarizezi cu 
practicile. E un proces de învăţare. Dar cred că, odată cu trecerea timpului, poți face schimbări pozitive. 
În fiecare zi, de cum te trezeşti, poţi să-ți construieşti o motivaţie pozitivă sinceră, gândindu-te: „O să 
folosesc ziua asta cât mai pozitiv. Nu trebuie s-o irosesc“. Apoi, seara, înainte de culcare, treci în revistă 
ce ai făcut şi întreabă-te: „Am folosit ziua cum aveam de gând?“ Dacă a mers cum trebuie, ai motiv să te 
bucuri. Dacă n-a mers bine, regretă ce-ai făcut şi critică-ți ziua. Prin metode ca aceasta îți poţi întări 
treptat aspectele pozitive ale minţii. În cazul meu, de exemplu, fiind călugăr budist, cred în budism şi, din 
proprie experiență, cred că aceste practici budiste îmi sunt foarte folositoare. Dar, din obişnuința 
consolidată în multe vieţi anterioare, apar unele lucruri ca furia sau ataşamentul excesiv. lată ce fac în 
asemenea cazuri: mai întâi învăţ despre valoarea pozitivă a practicilor, apoi îmi întăresc hotărârea, iar 
apoi încerc să le aplic. La început, aplicarea practicilor pozitive e neînsemnată, aşa că influenţele 
negative sunt încă foarte puternice. Dar, în cele din urmă, pe măsură ce îţi întăreşti practicile pozitive, 
comportamentele negative se diminuează de la sine. Aşadar, practica dharma? e o luptă interioară 
continuă, care înlocuieşte condiționări sau obiceiuri negative vechi cu o condiționare pozitivă nouă. 


2. Termenul dharma are multe conotaţii, dar nu are nici un echivalent precis în limba engleză. De obicei se referă la învățăturile şi doctrina 
lui Buddha, inclusiv la tradiţia scripturală şi stilul de viață şi împlinirile spirituale care rezultă din aplicarea acestor învățături. Uneori, budiştii 
îl folosesc într-un sens mai larg — pentru a desemna practici spirituale şi religioase în general, lege spirituală universală sau de natură 
adevărată a unui fenomen —, iar pentru principiile şi practicile specifice căii budiste folosesc termenul Buddhadharma. Cuvântul sanscrit 
dharma derivă etimologic dintr-o rădăcină care înseamnă „a ţine“, iar în acest context cuvântul are un sens mai amplu: orice comportament 
sau cunoştinţă care ne „ţine ancoraţi“, care ne apără de suferință şi de cauzele ei. (N.a.) 


A continuat: 

— Indiferent ce activitate sau practică aplicăm, nu există lucru care să nu se uşureze odată ce ne 
familiarizăm cu el şi îl repetăm. Antrenându-ne astfel, ne putem schimba; ne putem transforma. Practica 
budistă are numeroase metode prin care să ne păstrăm calmul atunci când ni se întâmplă ceva tulburător. 
Prin practicarea repetată a acestor metode putem ajunge la stadiul în care, deşi se întâmplă să mai apară 
tulburări, efectele negative asupra minţii noastre rămân la suprafață, ca valurile care încreţesc suprafața 
oceanului, dar nu au mare efect la adâncime. lar eu, deşi experiența mea e foarte limitată, mi-am dat 
seama Că, în propria mea practică restrânsă, principiul acesta e adevărat. Astfel, dacă primesc vreo veste 
tragică, poate pe moment voi simți o oarecare tulburare, dar aceasta va dispărea foarte repede. Sau poate 
mă voi simți iritat şi furios într-o oarecare măsură, dar, din nou, şi stările acestea se vor risipi foarte 


repede. Nu vor avea nici un efect asupra minții în profunzime. Nu va apărea ura. Toate astea au fost 
posibile mulțumită practicii repetate; nu s-au petrecut peste noapte. 

Nici nu e de mirare. Dalai Lama îşi antrenează mintea de la vârsta de patru ani. 

Antrenarea sistematică a minţii — cultivarea fericirii, transformarea lăuntrică adevărată prin selectarea 
şi concentrarea intenționată asupra stărilor mintale pozitive şi prin îngrădirea stărilor mintale negative — 
este posibilă tocmai graţie structurii şi funcţionării creierului. Ne naştem cu un creier setat genetic pe 
anumite tipare de comportament instinctive; suntem mintal, emoţional şi fizic predispuşi la a reacţiona la 
mediul înconjurător într-un mod care să ne asigure supraviețuirea. Seturile acestea de instrucțiuni de bază 
sunt imprimate în nenumărate tipare înnăscute de activare a celulelor nervoase, în combinaţii specifice de 
celule din creier care se activează ca reacţie la anumite evenimente, experiențe sau gânduri. Dar setarea 
creierelor noastre nu e statică şi nici irevocabilă. Creierele noastre se pot şi ele adapta. Neurologii au 
demonstrat că în creier se pot crea tipare noi, combinaţii noi de celule nervoase şi neurotransmiţători 
(compuşi chimici care transmit mesaje între celulele nervoase) ca reacţie la stimuli noi. De fapt, 
creierele noastre sunt maleabile, mereu în schimbare, îşi reconfigurează setările în funcţie de noile 
gânduri şi experienţe. În urma procesului de învăţare, se schimbă chiar şi funcţionarea individuală a 
neuronilor, pentru ca semnalele electrice să se transmită mai eficient prin ei. Oamenii de ştiinţă numesc 
capacitatea aceasta inerentă a creierului de a se transforma „plasticitate“. 

Capacitatea de a schimba setările creierului, de a crea conexiuni neuronale noi, a fost demonstrată prin 
experimente precum cel efectuat de doctorii Avi Karni şi Leslie Ungerleider la Institutul Naţional de 
Sănătate Mintală din SUA. În cadrul experimentului, cercetătorii i-au rugat pe subiecţi să efectueze o 
sarcină motorie simplă (să bată uşor o suprafaţă cu degetele) şi au identificat cu ajutorul RMN-ul părțile 
din creier implicate în acţiune. Apoi subiecţii au repetat zilnic aceeaşi activitate timp de patru săptămâni, 
reuşind, treptat, s-o îndeplinească mai repede şi mai eficient. După cele patru săptămâni, s-a repetat 
RMN-ul şi s-a constatat că zona din creier implicată în sarcina respectivă se extinsese — dovadă că 
exercițiul regulat şi repetarea sarcinii recrutaseră celule nervoase noi şi modificaseră conexiunile 
neuronale implicate inițial în îndeplinirea ei. 

Această caracteristică remarcabilă a creierului pare a fi baza fiziologică a posibilităţii de a ne 
transforma mintea. Mobilizându-ne gândurile şi exersând noi moduri de gândire, ne putem remodela 
celulele nervoase şi putem schimba felul cum ne funcţionează creierul. Tot pe ea se bazează şi ideea că 
transformarea interioară începe cu învăţarea (stimulul nou) şi presupune disciplina de a ne înlocui treptat 
„condiționarea negativă“ (care corespunde tiparelor actuale, caracteristice, de activare a celulelor 
nervoase) cu o „condiționare pozitivă“ (care formează conexiuni neuronale noi). Astfel, ideea de a ne 
antrena mintea pentru fericire devine o posibilitate reală. 


DISCIPLINA ETICĂ 


Într-o discuţie de mai târziu, pe tema antrenării minţii pentru fericire, Dalai Lama a precizat: 

— Cred că şi comportamentul etic e o trăsătură a genului de disciplină interioară care duce la o 
existență mai fericită. l-am putea spune disciplină etică. Marii învățători spirituali, ca Buddha, ne 
sfătuiesc să facem ceea ce se cuvine şi să nu ne lăsăm ispitiți să facem ceea ce nu se cuvine. Dacă se 
cuvine sau nu să facem un lucru depinde de sursa acţiunii sau a faptei în cauză, anume o stare de spirit 
disciplinată sau nedisciplinată. Se consideră că mintea disciplinată duce la fericire, iar mintea 
nedisciplinată duce la suferință, ba se spune chiar că impunerea disciplinei în propria minte este esenţa 


învăţăturii lui Buddha. Când vorbesc de disciplină, mă refer la disciplina de sine, nu la cea impusă din 
exterior de către altcineva. Mă refer, de asemenea, la disciplina aplicată pentru a ne elimina trăsăturile 
negative. Poate şi o bandă de infractori are nevoie de disciplină ca să ducă la capăt un jaf, dar disciplina 
aceea nu are nici un folos. 

Dalai Lama s-a oprit câteva clipe; părea să reflecteze, să-şi adune gândurile. Sau poate doar căuta un 
cuvânt potrivit în engleză. Nu ştiu. Dar în timpul tăcerii lui, gândindu-mă la conversaţia din după-amiaza 
aceea, am avut impresia că, pe undeva, subiectul acesta — importanţa învățăturii şi a disciplinei — era 
destul de anost în comparaţie cu scopurile înălțătoare care priveau fericirea adevărată, creşterea 
spirituală şi transformarea interioară totală. Parcă mă aşteptam ca, într-un fel, căutarea fericirii să fie un 
proces mai spontan. 

Am adus problema în discuţie: 

— Descrieţi emoţiile şi comportamentele negative ca pe ceva care „nu se cuvine“, iar pe cele pozitive 
ca pe ceva care „se cuvine“. Mai mult, aţi spus că mintea neantrenată, nedisciplinată, duce de obicei la 
comportamente negative, care nu se cuvin, aşa că trebuie să învăţăm şi să ne antrenăm pentru a ne spori 
comportamentele pozitive. Până aici totul e clar. Ce mă deranjează e că însăşi definiția dumneavoastră 
pentru comportamentele negative, care nu se cuvin, spune că sunt acele comportamente care duc la 
suferință. lar comportamentul care se cuvine îl definiţi drept cel care duce la fericire. Mai mult, porniţi 
de la premisa de bază că toate fiinţele îşi doresc în mod natural să evite suferința şi să atingă fericirea, că 
dorinţa aceasta este înnăscută; că nu trebuie învățată. Şi atunci întrebarea este: Dacă e natural să ne dorim 
să evităm suferinţa, de ce comportamentele negative, care nu se cuvin, nu ne repugnă tot mai mult, în mod 
spontan şi natural, pe măsură ce creştem? lar dacă e firesc să ne dorim să obținem fericirea, de ce nu 
suntem tot mai atraşi, de-a lungul vieţii, în mod spontan şi natural, de comportamentele pe care se cuvine 
să le avem, care ne-ar face mai fericiți? Dacă aceste comportamente bune duc în mod firesc la fericire, 
iar noi ne dorim fericirea, atunci nu ar trebui să survină ca un proces natural? De ce avem nevoie de atâta 
educaţie, antrenament şi disciplină ca să ajungem la ele? 

Dând din cap, Dalai Lama a răspuns: 

— Chiar şi în termeni convenţionali, în viața de zi cu zi, considerăm că educaţia e un factor foarte 
important pentru o viaţă reuşită şi fericită. lar cunoştinţele nu le asimilăm în mod natural. Trebuie să ne 
antrenăm, trebuie să trecem printr-un program de pregătire sistematică şi aşa mai departe. Considerăm că 
educaţia şi antrenamentul convențional sunt foarte grele; altfel de ce ar aştepta elevii vacanţa cu atâta 
nerăbdare? Şi totuşi, ştim că această educaţie e absolut necesară pentru o viaţă fericită şi reuşită. În 
acelaşi fel, se poate să nu fim înclinați în mod firesc către acțiunile pozitive, dar trebuie să ne antrenăm 
în mod conştient pentru a le cultiva. Faptul e cu atât mai adevărat în societatea modernă, în care există 
tendința de a accepta că a decide dacă ceva se cuvine sau nu (ce trebuie făcut şi ce nu) cade în grija 
religiei. În mod tradiţional, se consideră că e răspunderea religiei să impună care comportamente se 
cuvin şi care nu. Dar în societatea de azi religia şi-a pierdut o parte din prestigiu şi din influență. În 
acelaşi timp, nu a fost înlocuită de nici o alternativă, de exemplu o etică seculară. Aşadar, s-ar părea că 
acordăm mai puţină atenție nevoii de a trăi aşa cum se cuvine. De aceea cred că trebuie să depunem un 
efort deosebit şi să ne străduim în mod conştient să dobândim astfel de cunoştinţe. De exemplu, deşi eu 
cred că natura noastră umană este, în esență, blândă şi înclinată spre compasiune, mai cred şi că nu e 
suficient faptul că aceasta e natura ființei noastre; trebuie să învăţăm să înțelegem şi să apreciem mai 
cuprinzător faptul acesta. Iar schimbarea felului cum ne percepem pe noi înşine, prin învăţare şi 


înțelegere, poate avea un impact cât se poate de concret asupra modului cum interacționăm cu ceilalți 
şi cum ne trăim viaţa de zi cu zi. 

Vrând să fac pe avocatul diavolului, am continuat: 

— Totuşi, folosiţi analogia cu educaţia şi pregătirea convențională academică. Asta e altceva. Dacă 
vorbim de comportamente care, cum spuneţi dumneavoastră, „se cuvin“ şi sunt pozitive, care duc la 
fericire, şi de alte comportamente care duc la suferință, de ce avem nevoie de atâta învățătură ca să le 
deosebim şi de atâta pregătire pentru a cultiva comportamentele pozitive şi a le elimina pe cele negative? 
Dacă îţi bagi mâna în foc, te arzi. Tragi mâna înapoi şi gata, ai învăţat că actul acesta îți aduce suferinţă. 
Nu ai nevoie de multă învățătură sau pregătire ca să înveţi să nu-ţi mai bagi mâna în foc. Atunci de ce nu 
se întâmplă la fel cu toate comportamentele sau emoţiile care duc la suferință? De exemplu, spuneţi că 
furia şi ura sunt în mod clar emoții negative şi că duc în cele din urmă la suferință. Dar de ce trebuie să 
ne educăm cu privire la efectele dăunătoare ale furiei şi ale urii ca să le eliminăm? Din moment ce furia 
ne cauzează imediat o stare emoţională neplăcută, pe care e clar că o putem simți direct, de ce nu le 
evităm spontan şi natural pe viitor? 

În timp ce-mi asculta atent argumentele, ochii inteligenţi ai lui Dalai Lama s-au lărgit puţin, de parcă 
naivitatea întrebărilor mele îl surprindea sau chiar îl amuza întru câtva. Apoi, cu un râs sănătos, plin de 
bunăvoință, mi-a răspuns: 

— Când vorbim despre felul cum cunoaşterea duce la libertate sau la rezolvarea unei probleme, 
trebuie să înțelegem că aici există mai multe niveluri. Să spunem, de exemplu, că oamenii din epoca de 
piatră nu ştiau să prepare carnea, dar aveau totuşi nevoia biologică de a se hrăni, aşa că mâncau ca 
animalele sălbatice. Pe măsură ce au evoluat, au învăţat să gătească, apoi au învăţat să adauge tot felul de 
mirodenii ca mâncarea să fie mai gustoasă, apoi au inventat rețete tot mai diverse. Chiar şi în ziua de azi, 
dacă suferim de o boală anume şi, prin puterea noastră de a învăţa, aflăm că un anumit aliment nu ne face 
bine, ne abținem de la el chiar dacă dorim să-l mâncăm. E clar că, pe măsură ce cunoaşterea noastră 
devine mai complexă, vom face față lumii înconjurătoare mai eficient. Mai trebuie să avem şi capacitatea 
de a judeca urmările pe termen lung şi pe termen scurt ale propriilor comportamente şi de a le pune în 
balanță. De exemplu, când sunt orbite de furie, animalele simt furia, dar nu sunt în stare să înțeleagă că e 
distructivă. În cazul oamenilor însă, vorbim de un alt nivel, la care există conştiinţa de sine, care ne 
permite să reflectăm şi să observăm că, atunci când apare, furia ne face rău. Aşadar, putem emite judecata 
că furia e distructivă. Trebuie să fim capabili de deducţia aceasta. Deci nu e la fel de simplu ca atunci 
când ne băgăm mâna în foc, ne ardem şi învăţăm imediat să n-o mai facem pe viitor. Cu cât mai 
sofisticate sunt educaţia şi cunoaşterea noastră asupra surselor fericirii şi a cauzelor suferinţei, cu atât 
vom fi mai eficienţi în obţinerea fericirii. De aceea cred că educaţia şi cunoaşterea sunt esenţiale. 

Simţind probabil că tot nu eram convins de ideea că simpla educație e o metodă de transformare 
interioară, Dalai Lama a mai făcut o observaţie: 

— Una dintre problemele societăţii în care trăim este că avem impresia că educaţia există doar ca să 
ne facă mai deştepţi, mai ingenioşi. Uneori se pare că cei cu o educaţie mai umilă, cu o pregătire 
educaţională mai puţin sofisticată, sunt mai inocenți şi mai cinstiți. Deşi societatea noastră nu pune 
accentul pe asta, cel mai important folos de pe urma cunoaşterii şi a educaţiei e că ne ajută să înțelegem 
importanța de a face ceea ce se cuvine şi să ne impunem o disciplină propriei minţi. Inteligența şi 
cunoştinţele noastre trebuie folosite pentru a face schimbări din interior, pentru a ne cultiva o inimă bună. 


D Aa 


Restabilirea stării înnăscute de fericire 


NATURA NOASTRĂ FUNDAMENTALĂ 


— Suntem făcuți să căutăm fericirea. Şi este clar că sentimentele de iubire, afecțiune, apropiere şi 
compasiune aduc fericirea. Cred că fiecare dintre noi are în el baza necesară pentru a fi fericit, pentru a 
ajunge la stările de bunătate şi de compasiune care aduc fericirea, a afirmat Dalai Lama. De fapt, aceasta 
e una dintre convingerile mele fundamentale: nu numai că avem în noi potenţialul pentru compasiune, dar 
însăşi natura esențială a oamenilor e blândeţea. 

— Pe ce vă bazați convingerea? 

— Doctrina budistă a „naturii de Buddha“ dă unele argumente pentru credinţa că natura fundamentală a 
tuturor ființelor simţitoare este, în esență, blândă, nu agresivă.* Dar putem adopta viziunea aceasta şi fără 
să recurgem la doctrina budistă despre „natura de Buddha“. Am şi alte motive pentru convingerea mea. 
Cred că subiectul afecțiunii sau compasiunii omeneşti nu e doar o temă religioasă; e un factor 
indispensabil din viaţa noastră de zi cu zi. lată: în primul rând, dacă ne uităm la însuşi tiparul existenţei 
noastre de la o vârstă fragedă până la moarte, vedem că ne hrănim, în esență, cu afecțiunea celorlalți. 
Începe chiar de la naştere. Primul nostru act după naştere este să sugem laptele mamei sau al altcuiva. E 
un act de afecţiune, de compasiune. Fără actul acesta nu putem supravieţui. Asta e clar. lar acțiunea 
aceasta nu poate avea loc dacă nu există un sentiment reciproc de afecţiune. Din partea copilului, dacă nu 
există sentimentul de afecțiune, legătura cu persoana care-i dă laptele, se poate să nu sugă. lar fără 
afecțiune din partea mamei sau a altei persoane, se poate ca laptele să nu iasă. Aşadar, aşa e viaţa. Aşa e 
realitatea. Apoi, structura noastră fizică pare mai potrivită pentru sentimentele de iubire şi de 
compasiune. Vedem cu ochii noştri că starea de spirit calmă, afectuoasă, în care facem ceea ce se cuvine, 
are efecte benefice asupra sănătăţii şi stării noastre fizice de bine. Dimpotrivă, sentimente ca frustrarea, 
teama, agitația şi furia ne pot afecta sănătatea. Mai vedem şi că sănătatea noastră emoţională e întărită de 
afecțiune. E de-ajuns să ne gândim cum ne simţim când cineva se poartă față de noi cu căldură şi 
afecțiune. Sau să observăm în ce fel ne afectează pe dinăuntru propriile noastre sentimente şi atitudini 
afectuoase, în mod automat şi natural, cum ne fac să ne simțim. Emoţiile acestea blânde şi 
comportamentele pozitive care le însoțesc duc la o viață mai fericită în familie şi în comunitate. Aşadar, 
cred că putem deduce de aici că natura noastră fundamentală, umană, e blândeţea. lar dacă e aşa, are cu 
atât mai mult sens că trebuie să încercăm să ne călăuzim viaţa mai aproape de această natură esențială, 
blândă, a fiinţei noastre. 


3. În filozofia budistă, „natura de Buddha“ se referă la o natură a minţii fundamentală, elementară, mai subtilă decât toate. Această stare 
mintală, prezentă în toți oamenii, este întru totul nepătată de emoții sau de gânduri negative. (N.a.) 


— Dacă natura noastră esenţială e blândă şi plină de compasiune, am intervenit, mă întreb cum 
explicaţi toate conflictele şi comportamentele agresive pe care le vedem în jurul nostru. 


Dalai Lama a dat din cap, gânditor, iar după câteva clipe a răspuns: 

— Sigur, nu putem ignora faptul că există conflicte şi tensiuni, nu doar în mintea individului, ci şi în 
familie, în interacţiunile cu ceilalți şi la nivel de societate, naţional şi global. De aici unii conchid că 
natura umană este de fapt agresivă. Se poate să invoce istoria umană ca să argumenteze faptul că, în 
comparaţie cu al altor mamifere, comportamentul uman e mult mai agresiv. Sau poate ar spune: „Da, 
compasiunea e şi ea o parte din mintea noastră. Dar la fel e şi furia. Cele două fac parte din natura 
noastră în egală măsură; amândouă sunt, mai mult sau mai puţin, la acelaşi nivel“. Dar — a spus el ferm, 
aplecându-se în față pe scaun, încordat de atâta concentrare — eu rămân ferm convins că natura umană e, 
în esenţă, blândă şi plină de compasiune. Aceasta e trăsătura predominantă a naturii umane. 
Bineînţeles că pot apărea furia, violența şi agresiunea, dar cred că ele sunt la un nivel secundar, 
superficial; într-un fel, apar când suntem frustraţi de eforturile noastre de a ajunge la iubire şi afecţiune. 
Nu fac parte din natura noastră cea mai adâncă, din natura care stă la baza fiinţei noastre. Aşadar, cred 
că, deşi agresiunea poate apărea şi ea, conflictele acestea nu survin neapărat din cauza naturii umane, ci 
mai degrabă ca rezultat al intelectului uman — al inteligenței omeneşti dezechilibrate, al capacităţilor 
noastre imaginative greşit folosite. Dacă ne uităm la evoluţia omului, cred că, în comparaţie cu alte 
animale, avem un organism foarte slab. Dar, mulţumită dezvoltării inteligenţei, am reuşit să folosim multe 
unelte, să descoperim multe metode de a ţine piept împrejurărilor potrivnice din mediu. Pe măsură ce au 
devenit mai complexe atât societatea umană, cât şi condițiile de mediu, a crescut şi rolul inteligenţei şi al 
capacităţii noastre cognitive în confruntarea cu condiţiile tot mai exigente ale unui mediu complicat. Cred 
deci că natura noastră de bază, fundamentală, e blândeţea şi că inteligenţa s-a dezvoltat mai târziu. Mai 
cred că, dacă abilitatea aceasta umană — inteligența — se dezvoltă nearmonios, fără să fie contrabalansată 
cum trebuie de compasiune, poate deveni distructivă. Ne poate duce la dezastru. Dar cred că e important 
să fim conştienţi că, dacă conflictele omeneşti se nasc din folosirea greşită a inteligenţei, ne putem folosi 
de aceasta şi pentru a găsi căi de a le depăşi. Când inteligenţa omului e folosită împreună cu bunătatea 
sau afecțiunea, toate acțiunile devin constructive. Când combinăm o inimă caldă cu cunoştinţele şi 
educaţia, putem învăţa să respectăm opiniile şi drepturile altora. Aceasta devine baza unui spirit de 
reconciliere cu ajutorul căruia putem depăşi agresiunea şi ne putem soluţiona conflictele. 

Dalai Lama s-a oprit şi a aruncat o privire la ceas. 

— Prin urmare, a conchis el, oricâtă violenţă şi oricâte lucruri rele am întâlni în cale, sunt convins că 
soluția supremă la conflictele noastre, fie ele interioare sau exterioare, stă în revenirea la natura noastră 
umană de bază, fundamentală, care este blândă şi plină de compasiune. 

Uitându-se din nou la ceas, a început să râdă binevoitor. 

— Şi... ne oprim aici... A fost o zi lungă! 

Şi-a luat pantofii, pe care şi-i scosese în timpul conversaţiei, şi s-a retras în camera lui. 


PROBLEMA NATURII UMANE 


În ultimele decenii, perspectiva lui Dalai Lama asupra naturii umane esenţial bune pare să fi câştigat, 
treptat, teren în Occident, deşi nu cu uşurinţă. Ideea că, în esența lui, comportamentul uman este egoist, că 
la bază facem totul doar pentru noi, e adânc înrădăcinată în gândirea occidentală. Convingerea că suntem 
inerent egoişti şi că agresiunea şi ostilitatea fac parte din natura umană elementară ne domină cultura de 
secole. Fireşte, în istorie au existat o mulțime de oameni care au crezut tocmai opusul. De exemplu, pe la 
jumătatea secolului al XVIII-lea, David Hume a scris mult despre „bunăvoința naturală“ a omului. Un 


secol mai târziu, Charles Darwin însuşi a atribuit speciei noastre un „instinct al simpatiei“. Dar, din 
motive necunoscute, în cultura noastră s-a împământenit imaginea pesimistă asupra omenirii, cel puţin din 
secolul al XVII-lea, sub influenţa filozofilor ca Thomas Hobbes, care avea o părere destul de sumbră 
despre specia umană. O vedea drept violentă, competitivă, aflată într-un continuu conflict şi preocupată 
doar de interesele proprii. Hobbes, celebru pentru faptul că nu accepta sub nici o formă ideea bunătății 
umane, a fost surprins odată dând bani unui cerşetor de pe stradă. Când a fost întrebat cum îşi explică 
impulsul generos, a susținut: „Nu o fac ca să-l ajut pe el. O fac ca să-mi uşurez propria suferință 
provocată de vederea sărăciei lui“. 

În mod asemănător, în prima parte a secolului XX, filozoful de origine spaniolă George Santayana 
scria că impulsurile generoase şi grija pentru ceilalți, deşi există, sunt în general slabe, trecătoare şi 
instabile în natura umană, dar „dacă treci puţin de suprafață vei găsi un om feroce, persistent, profund 
egoist“. Din păcate, ştiinţa şi psihologia Occidentului au adoptat cu convingere astfel de idei şi apoi au 
aprobat sau chiar au încurajat perspectiva aceasta egocentrică. Încă din zorii psihologiei moderne, 
ştiinţifice, a existat presupunerea fundamentală, general acceptată, că toate motivațiile omului sunt în fond 
egoiste, bazate exclusiv pe propriul interes. 

După acceptarea implicită a premisei egoismului nostru fundamental, în ultimul secol mai mulți oameni 
de ştiinţă de renume au consolidat credinţa aceasta în natura înnăscută agresivă a omului. Freud spunea că 
„înclinația către agresiune este o dispoziţie originală, autotrofă, instinctivă“. În a doua jumătate a 
secolului XX s-au remarcat doi scriitori, Robert Ardrey şi Konrad Lorenz, care au analizat tiparele 
comportamentale ale anumitor specii de animale de pradă şi au tras concluzia că oamenii sunt, în esenţă, 
şi ei prădători, că au impulsul înnăscut sau instinctiv de a lupta pentru teritoriu. 

Mai recent însă, s-ar părea că imaginea aceasta profund pesimistă asupra omenirii pierde teren şi că 
opinia generală se apropie ceva mai mult de vederile lui Dalai Lama despre natura noastră înnăscută 
bazată pe blândeţe şi compasiune. În ultimele două-trei decenii s-au publicat sute de studii ştiinţifice care 
au arătat că agresiunea nu este înnăscută şi că în comportamentul violent îşi spun cuvântul o varietate de 
factori biologici, sociali, situaţionali şi de mediu. Poate cea mai cuprinzătoare relatare despre ultimele 
cercetări în domeniu a fost cea rezumată în 1986 în Declaraţia asupra violenței de la Sevilla, redactată şi 
semnată de douăzeci dintre cei mai respectaţi oameni de ştiinţă din lumea întreagă. În ea se admitea, 
fireşte, faptul că apar şi comportamente violente, dar se afirma categoric faptul că ar fi incorect din 
punct de vedere ştiinţific să spunem că avem o tendinţă moştenită de a purta războaie şi de a ne 
comporta violent. Comportamentul acesta nu este programat genetic în natura umană. Se spunea în 
declarație că, deşi avem la dispoziţie aparatul neural care ne permite să acționăm violent, acest 
comportament nu se activează automat. Nu există în neurofiziologia noastră nimic care să ne determine să 
acțţionăm violent. Examinând subiectul naturii umane esenţiale, cei mai mulți cercetători din domeniu sunt 
de părere, la ora actuală, că avem în noi potenţialul fundamental de a deveni oameni blânzi şi atenți față 
de ceilalți sau oameni violenţi şi agresivi; activarea unui impuls sau a celuilalt ține în mare parte de 
formarea noastră. 

Pe lângă faptul că cercetătorii contemporani au respins ideea agresiunii înnăscute a omului, a fost 
atacată şi ideea că oamenii sunt din naştere egoişti şi interesaţi doar de ei înşişi. Oameni de ştiinţă ca C. 
Daniel Batson sau Nancy Eisenberg de la Universitatea de Stat din Arizona au efectuat în ultimii ani mai 
multe studii care demonstrează că oamenii au tendința de a adopta un comportament altruist. Unii 
cercetători, ca sociologul Linda Wilson, încearcă să descopere motivul. Dr. Wilson a formulat teoria 
conform căreia altruismul ar putea face parte din instinctul nostru fundamental de supravieţuire — idee 


diametral opusă față de cea a gânditorilor mai timpurii, care presupuneau că instinctul nostru de 
supraviețuire e marcat de ostilitate şi agresiune. Studiind peste o sută de calamităţi naturale, dr. Wilson a 
remarcat în rândul victimelor tipare puternice de altruism, care păreau să facă parte din procesul de 
recuperare. A descoperit că cei care colaborau şi se ajutau reciproc erau, în general, feriți de problemele 
psihologice care survin mai târziu din cauza traumei. 

E posibil ca tendința de a forma legături puternice cu ceilalți, de a acţiona pentru binele altora şi 
pentru binele propriu să fie adânc înrădăcinată în natura umană şi să fi apărut în trecutul îndepărtat, când 
cei care îşi consolidau legăturile reciproce şi deveneau parte dintr-un grup aveau mai multe şanse de 
supravieţuire. Nevoia aceasta de a forma legături sociale strânse persistă şi în ziua de azi. În studii ca cel 
efectuat de dr. Larry Scherwitz, în care s-au examinat factorii de risc pentru cardiopatia ischemică, s-a 
descoperit că oamenii cei mai concentrați pe propria persoană (cei care foloseau cel mai des pronumele 
„eu“, „mie“, „al meu“ în interviuri) aveau un risc mai ridicat să sufere de cardiopatie ischemică, chiar 
dacă nu manifestau alte comportamente dăunătoare sănătăţii. Oamenii de ştiinţă observă tot mai des că 
subiecţii lipsiți de legături sociale strânse par să aibă o sănătate şubredă, să fie mai nefericiți şi mai 
vulnerabili la stres. 

Se poate ca dorinţa de a-i ajuta pe cei din jur să fie la fel de importantă pentru natura noastră cum este 
comunicarea. Am putea face o analogie cu dezvoltarea limbajului, care, alături de capacitatea de 
compasiune şi altruism, este una dintre trăsăturile măreţe ale rasei umane. Anumite zone ale creierului 
sunt dedicate anume potențialului de limbaj. Dacă suntem expuşi la condiţiile de mediu potrivite, adică 
la o societate vorbitoare, aceste zone modeste din creier încep să se dezvolte, să se maturizeze, iar 
capacitatea noastră de a ne folosi de limbaj creşte. În acelaşi fel, e posibil ca toţi oamenii să aibă în ei 
„sămânţa compasiunii“. Dacă au parte de condiţiile potrivite — acasă, în societate şi, mai târziu, poate, şi 
prin propriile eforturi în acest scop — „sămânţa“ aceasta va înflori. Din această perspectivă, oamenii de 
ştiinţă încearcă să descopere condiţiile de mediu optime pentru dezvoltarea acestei seminţe a grijii față 
de alții şi a compasiunii la copii. Au identificat deja câţiva factori: părinţi care îşi pot stăpâni emoţiile, 
care le oferă un model de compasiune, care stabilesc limite adecvate comportamentului copiilor, care le 
comunică faptul că sunt responsabili pentru propriul comportament şi care folosesc raţionamentele pentru 
a le atrage atenția copiilor asupra stărilor afective sau emoţionale şi a consecințelor propriului 
comportament față de cei din jur. 


Revizuirea presupunerilor noastre fundamentale despre natura înnăscută a omului ca ființă altruistă, nu 
ostilă, poate deschide calea către posibilităţi noi. Dacă pornim de la modelul comportamentului uman 
egoist, un nou-născut este exemplul sau „dovada“ perfectă pentru teoria noastră. La naştere, copiii par să 
fie programaţi pentru un singur lucru: satisfacerea propriilor nevoi — hrană, siguranţă fizică şi aşa mai 
departe. Dar, dacă dăm la o parte presupunerea aceasta egoistă, începe să se formeze o cu totul altă 
imagine. Am putea spune la fel de bine că orice copil se naşte programat pentru un singur lucru: 
capacitatea şi scopul de a le aduce plăcere şi bucurie celorlalți. Privind un sugar sănătos, ar fi greu să 
negăm natura esenţial blândă a oamenilor. lar din perspectiva aceasta nouă am putea susține convingător 
ideea caracterului înnăscut al capacităţii de a aduce plăcere celuilalt, celui care are grijă de noi. De 
exemplu, la un nou-născut simţul mirosului e dezvoltat în proporţie de doar 5% în comparaţie cu cel al 
unui adult, iar simțul gustului este foarte slab. Dar cele două simţuri, oricât de slab dezvoltate ar fi 
deocamdată, sunt orientate către mirosul şi gustul laptelui mamei. Pe lângă faptul că-i asigură copilului 


hrana, actul suptului ajută şi la eliberarea tensiunii din sân. Prin urmare, am putea spune că bebeluşul vine 
pe lume cu capacitatea înnăscută de a aduce plăcere mamei, eliberând tensiunea din sân. 

De asemenea, copilul e programat biologic să recunoască fețele oamenilor şi să reacționeze la ele; 
puţini sunt cei care nu se simt încântați să vadă cum un copil îi priveşte nevinovat şi le zâmbeşte. Unii 
etologi au formulat, pornind de aici, o teorie care susține că, atunci când îi zâmbeşte persoanei care-l 
îngrijeşte sau o priveşte drept în ochi, copilul urmează un „tipar biologic“ înnăscut, încurajând instinctiv 
un comportament blând, tandru, atent din partea celuilalt, care se supune, la rândul său, unui instinct la fel 
de imperativ. Pe măsură ce tot mai mulți cercetători îşi propun să descopere în mod obiectiv natura 
omului, ideea că nou-născutul e un boţ de egoism, o maşină de mâncat şi de dormit, cedează în faţa 
imaginii unei fiinţe care vine pe lume cu un mecanism înnăscut pentru a-i bucura pe cei din jur şi care nu 
are nevoie decât de condiţiile de mediu propice pentru a permite „seminţei de compasiune“, înnăscută şi 
naturală, să încolțească şi să crească. 

Odată ajunşi la concluzia că natura elementară a omenirii se bazează mai degrabă pe compasiune decât 
pe agresivitate, relația noastră cu lumea din jur se schimbă pe loc. Când îi vedem pe ceilalți drept ființe 
esențial amabile, nu ostile şi egoiste, ne e mai uşor să ne relaxăm, să avem încredere, să trăim liniștiți. 
Suntem mai fericiți. 


MEDITAȚIE ASUPRA SCOPULUI VIEŢII 


În timpul săptămânii petrecute de Dalai Lama în deşertul din Arizona, în care a explorat natura umană 
şi a examinat mintea omenească cu puterea de pătrundere a unui om de ştiinţă, din fiecare discuţie părea 
să izvorască un adevăr simplu, care ne lumina întâlnirile: scopul vieții noastre e fericirea. Afirmația 
aceasta simplă ne poate fi un ajutor de nădejde în lupta cu problemele zilnice ale vieţii. Din perspectiva 
aceasta, sarcina noastră e să îndepărtăm lucrurile care duc la suferinţă şi să acumulăm lucrurile care duc 
la fericire. Metoda, exerciţiul zilnic, presupune sporirea treptată a conştientizării şi cunoaşterii asupra a 
ceea ce duce cu adevărat la fericire şi a ceea ce nu. 

Când viaţa devine prea complicată şi ne simţim copleșiți, de multe ori e bine să facem pur şi simplu un 
pas înapoi şi să ne amintim de scopul general. Când ne simţim adânciţi în stagnare şi confuzie, s-ar putea 
să ne facă bine o pauză de o oră, o după-amiază sau chiar câteva zile, în care să reflectăm la ce anume ne 
aduce cu adevărat fericire şi apoi să ne reorganizăm priorităţile în funcţie de răspuns. Acest exercițiu ne 
poate îndrepta viaţa pe făgaşul potrivit, ne poate oferi o perspectivă proaspătă şi ne poate da puterea de a 
hotărî în ce direcţie să continuăm. 

Din când în când, ne confruntăm cu decizii fundamentale, care ne pot afecta tot cursul vieţii. Putem 
decide, de exemplu, să ne căsătorim, să avem copii sau să ne înscriem într-un program de studii pentru a 
deveni avocaţi, artişti sau electricieni. Hotărârea fermă de a deveni fericiți — de a învăța mai multe 
despre factorii care duc la fericire şi de a face paşi pozitivi pentru a ne croi o viață mai fericită — poate fi 
şi ea o astfel de decizie. Orientarea către fericire ca scop valid şi hotărârea conştientă de a căuta 
sistematic fericirea ne pot schimba profund restul vieţii. 

Cunoaşterea de care beneficiază Dalai Lama asupra factorilor care duc la fericire se bazează pe o 
viață întreagă de observare metodică a propriei minţi, de explorare a naturii condiției umane şi de 
investigare a acestor elemente într-un cadru stabilit pentru prima oară de însuşi Buddha, acum 25 de 
secole. Pornind de la această bază, Dalai Lama a ajuns la unele concluzii ferme privind acţiunile şi 


gândurile care au cea mai mare însemnătate. Şi-a rezumat convingerile în următoarele cuvinte, care pot fi 
folosite ca meditaţie. 


„Uneori, când mă întâlnesc cu prieteni vechi, îmi amintesc cât de repede trece timpul. Mă întreb dacă 
ne-am folosit timpul cum trebuie sau nu. E foarte important să ne folosim bine timpul. Cred că, atâta timp 
cât avem parte de corpul acesta şi mai ales de mintea aceasta formidabilă, fiecare minut e preţios. 
Existenţa noastră de zi cu zi e însuflețită de speranţă, deşi nu avem nici o garanţie pentru viitor. Nu avem 
nici o garanție că mâine, pe vremea asta, vom mai fi aici. Şi totuşi ne străduim, bazându-ne numai şi 
numai pe speranţă. Trebuie deci să ne folosim cât mai bine timpul şi iată cum cred că-l putem folosi cum 
trebuie: dacă poţi, ajută-i pe alţii, alte fiinţe simțţitoare. Dacă nu, măcar abţine-te de la a le face rău. Cred 
că aceasta e toată temelia filozofiei mele. 

Să reflectăm deci la ce e cu adevărat valoros în viaţă, la ce dă sens vieţii şi să ne stabilim prioritățile 
pe baza răspunsului. Scopul vieţii noastre trebuie să fie pozitiv. Nu ne-am născut cu scopul de a aduce 
necazuri, de a face rău altora. Ca viaţa noastră să aibă însemnătate, cred că trebuie să ne dezvoltăm 
calităţi pozitive, esențiale pentru oameni — căldura, bunătatea, compasiunea. Atunci viața noastră va 
căpăta mai mult sens şi va fi mai împăcată — mai fericită.“ 


PARTEA A II-A 
BUNĂTATEA ŞI COMPASIUNEA 


5 
Un nou model de intimitate 


SINGURĂTATEA ŞI COMUNICAREA 


Am intrat în camera de zi din apartamentul lui Dalai Lama de la hotel, iar el mi-a făcut semn să mă 
aşez. În timp ce ni se servea ceaiul, şi-a scos încălțările comode, de culoarea caramelului, şi s-a aşezat 
confortabil într-un fotoliu enorm. 

— Aşadar? a spus pe un ton relaxat, dar cu o modulare a vocii care arăta că era deschis la orice. 

A zâmbit, dar n-a mai adăugat nimic. Aştepta. 

Cu câteva clipe înainte, când stăteam în holul hotelului şi aşteptam să se facă ora ca să înceapă 
întâlnirea noastră, am luat absent un număr dintr-un ziar alternativ local, care rămăsese deschis la 
secțiunea cu anunţuri matrimoniale. Trecusem în revistă anunţurile scrise înghesuit, pagini întregi de 
oameni care căutau şi sperau cu disperare să stabilească o legătură cu alți oameni. Când m-am aşezat ca 
să încep discuţia cu Dalai Lama, cu mintea tot la anunţurile acelea, m-am hotărât brusc să las deoparte 
lista cu întrebările pe care le pregătisem şi am zis: 

— V-aţi simţit vreodată singur? 

— Nu, a răspuns el simplu. 

Nu mă aşteptam să aud asta. Presupuneam că avea să-mi spună ceva de genul: „Bineînţeles... din când 
în când cu toţii ne simţim puţin singuri...“ Apoi aveam de gând să-l întreb cum face față singurătăţii. În 
nici un caz nu mă aşteptam să am de-a face vreodată cu cineva care nu se simte niciodată singur. 

— Nu? am întrebat din nou, neîncrezător. 

— Nu. 

— De ce credeţi că se întâmplă asta? 

S-a gândit puţin. 

— Cred că unul dintre factori e faptul că îl privesc pe fiecare om în parte dintr-o perspectivă pozitivă, 
că încerc să-i caut aspectele pozitive. Atitudinea asta creează imediat o stare de afinitate, un fel de 
legătură. Poate e şi pentru că, în ce mă priveşte, simt mai puţină reţinere, mai puţină teamă că, dacă mă 
port într-un anume fel, risc ca celălalt să-şi piardă respectul pentru mine sau să creadă că sunt ciudat. 
Aşadar, fiindcă în mod normal lipsesc acea teamă şi reținere, există un fel de deschidere. Cred că acesta 
e factorul principal. 

Străduindu-mă să înţeleg amploarea şi dificultatea abordării unei asemenea atitudini, l-am întrebat: 

— Dar cum i-aţi sugera cuiva să deprindă această abilitate de a se simți atât de în largul lui cu oamenii 
şi de a scăpa de teama sau reținerea la gândul că va fi antipatizat sau judecat de cei din jur? Există nişte 
metode specifice, pe care le poate folosi oricine pentru a-şi dezvolta atitudinea aceasta? 

— Convingerea mea fundamentală e că mai întâi trebuie să înţelegi cât de utilă e compasiunea, a spus 
el pe un ton hotărât. Acesta e factorul-cheie. Odată ce accepți că, într-adevăr, compasiunea nu e ceva 
copilăros sau sentimental, odată ce înţelegi că merită efortul, odată ce devii conştient de însemnătatea ei 


mai profundă, dezvolți imediat o atracţie faţă de ea şi o dispoziţie de a o cultiva. lar odată ce încurajezi 
în propria minte gândul la compasiune, odată ce gândul devine activ, se schimbă automat şi atitudinea ta 
față de ceilalți. Dacă te apropii de ceilalți cu compasiune, automat vei simți mai puţină teamă şi vei fi 
mai deschis față de ei. Aceasta creează o atmosferă pozitivă, prietenoasă. Cu o asemenea atitudine poţi 
aborda un tip de relaţionare în care chiar tu eşti cel care încurajează inițial posibilitatea de a primi 
afecțiune sau de a avea parte de o reacţie pozitivă de la celălalt. Dacă ai atitudinea aceasta, chiar dacă 
celălalt e neprietenos sau nu reacţionează pozitiv, măcar l-ai abordat în mod deschis, iar asta îți dă o 
anume flexibilitate şi libertatea de a-ţi schimba abordarea după cum e cazul. Deschiderea aceasta îţi dă, 
cel puţin, posibilitatea de a avea cu celălalt o conversaţie plină de înţeles. Dar fără o atitudine de 
compasiune, dacă te simţi închis, iritat sau indiferent, nu te vei simți în largul tău nici dacă interacționezi 
cu cel mai bun prieten al tău. Cred că, de multe ori, oamenii tind să se aştepte ca mai întâi celălalt să 
reacționeze în mod pozitiv, în loc să ia ei înşişi iniţiativa pentru a crea posibilitatea aceasta. Eu cred că e 
greşit; atitudinea de genul acesta cauzează probleme şi poate crea o barieră care nu face decât să 
încurajeze la ceilalți senzaţia de izolare. Aşadar, dacă vrei să depăşeşti senzația aceea de izolare şi 
singurătate, cred că atitudinea ta de bază va face o diferență enormă. lar cea mai bună cale de a avea o 
atitudine bună e să-i abordezi pe ceilalți cu compasiune. 


Surprinderea mea la auzul afirmației lui Dalai Lama că nu se simte niciodată singur era direct 
proporțională cu convingerea mea că, în societatea noastră, singurătatea se întâlneşte la tot pasul. Nu era 
o convingere născută doar din extrapolarea propriei mele singurătăți sau din tema singurătăţii pe care o 
aveau în comun toate cazurile pe care le întâlnisem în cariera mea psihiatrică. În ultimii douăzeci de ani, 
psihologii au început să studieze singurătatea din perspectivă ştiinţifică şi să efectueze numeroase 
sondaje şi studii pe acest subiect. Una dintre cele mai uimitoare descoperiri a fost că toți oamenii declară 
că se simt (sau s-au simţit la un moment dat) singuri. Într-un studiu de proporții, un sfert dintre adulţii din 
SUA au declarat că se simţiseră extrem de singuri cel puţin o dată în ultimele două săptămâni. Deşi de 
obicei ne gândim la singurătatea cronică drept o suferință răspândită cu precădere în rândul bătrânilor, 
izolaţi în casele lor goale sau în saloanele din centrele de îngrijire, cercetătorii sugerează că şi 
adolescenţii şi adulţii tineri se declară singuri la fel de des ca respondenții mai în vârstă. 

Remarcând omniprezența singurătăţii, cercetătorii au început să analizeze variabilele complexe care 
contribuie la apariţia ei. Au descoperit, de exemplu, că oamenii care se simt singuri sunt cei cărora le e 
greu să se deschidă şi să comunice cu ceilalţi, cei care nu sunt buni ascultători şi cărora le lipsesc 
aptitudini sociale ca interpretarea indiciilor din conversaţie (care ne ajută să ştim când să dăm din cap, 
când să răspundem corespunzător sau când să nu spunem nimic). Studiul respectiv sugerează că una dintre 
strategiile de a înfrânge singurătatea ar fi îmbunătăţirea acestor aptitudini sociale. Dar strategia lui 
Dalai Lama părea să nu bage în seamă îmbunătăţirea aptitudinilor sociale şi a comportamentului 
afişat, ci să prefere o abordare care ţintea direct în inima problemei — înțelegerea valorii compasiunii 
şi apoi cultivarea ei. 

În ciuda surprinderii mele iniţiale, ascultându-l cum vorbea cu atâta convingere, am ajuns să cred cu 
tărie că, într-adevăr, nu se simte niciodată singur. Aveam şi dovezi. Observasem de multe ori cum 
interacționează când întâlneşte pentru prima dată un om: invariabil pozitiv. Am început să-mi dau seama 
că interacțiunile acestea pozitive nu erau accidentale sau doar rezultatul unei personalităţi prietenoase din 
naştere. Era tot mai clar că petrecuse foarte mult timp meditând asupra importanţei compasiunii, 
cultivând-o cu grijă şi folosind-o pentru a hrăni şi a afâna solul experienţelor sale de zi cu zi, pentru a-l 


face mai fertil şi mai receptiv la interacțiunile cu ceilalți — metodă pe care, de fapt, o poate folosi oricine 
suferă de singurătate. 


DEPENDENŢA DE CEILALŢI VERSUS INDEPENDENŢA 


„Toate ființele poartă în ele sămânţa perfecțiunii. Dar, pentru a trezi la viață sămânţa aceasta sădită de 
la naştere în inimile şi minţile noastre, e nevoie de compasiune...“ Astfel a deschis Dalai Lama subiectul 
compasiunii în fața unui public care-l asculta în tăcere. Apoi a început să le prezinte celor 1 500 de 
spectatori, dintre care foarte mulți erau discipoli devotați ai budismului, conceptul budist al Câmpului de 
merit. 

În budism, Meritul constă din amprentele pozitive asupra minţii omului, asupra „continuumul mintal“, 
rezultate din acţiunile pozitive. Dalai Lama a explicat că acest Câmp de merit este un izvor sau o temelie 
de la care putem porni pentru a acumula Merit. Conform teoriei budiste, gradul de Merit al fiecăruia 
determină condiţiile favorabile pentru reîncarnările viitoare. A mai explicat că doctrina budistă vorbeşte 
despre două Câmpuri de merit: câmpul şirului de Buddha şi câmpul altor ființe simţitoare. O metodă de 
acumulare a Meritului presupune inspirarea de respect, credință şi încredere în Buddha, ființa Iluminată. 
Cealaltă metodă presupune practicarea bunătăţii, a generozităţii, a toleranţei şi aşa mai departe, precum 
şi a reţinerii conştiente de la acţiuni negative, precum uciderea, furtul şi minciuna. Această a doua metodă 
de obţinere a Meritului cere să interacţionăm cu cei din jur, nu cu Buddha. În sensul acesta, spunea Dalai 
Lama, semenii noştri ne pot fi de mare ajutor în acumularea de Merit. 

Descrierea lui Dalai Lama conform căreia oamenii din jurul nostru sunt un Câmp de merit avea în ea 
ceva superb, liric, era un tezaur de reprezentări metaforice. Raționamentul lui lucid împreună cu 
convingerea care i se simţea în cuvinte au conferit conferinței din după-amiaza aceea un impact şi o forță 
deosebite. Uitându-mă în jur, am observat că mulți spectatori erau vizibil mişcaţi. Eu unul nu eram atât de 
fermecat. Ca urmare a conversaţiilor de până atunci, făceam primii paşi în aprecierea importanței 
profunde a compasiunii, dar încă mă influenţau anii de condiţionare raţională, ştiinţifică, din cauza cărora 
consideram că orice discuţie despre bunătate şi compasiune e cam prea sentimentală pentru gusturile 
mele. Ascultându-l pe Dalai Lama, am început să-mi las gândurile să rătăcească. Aruncam priviri 
discrete prin sală, în căutare de figuri celebre, interesante sau familiare. Mâncasem copios chiar înainte 
de începerea conferinţei, aşa că a început să mi se facă somn. Picoteam. La un moment dat, mi-am 
îndreptat din nou atenţia asupra conferinţei şi l-am auzit spunând: „...acum câteva zile am vorbit despre 
factorii necesari pentru o viaţă fericită şi plină de bucurie. Factori ca sănătatea, bunurile materiale, 
prietenii şi aşa mai departe. Dacă-i priviţi cu atenţie, veţi vedea că toți depind de semenii noştri. Ca să 
fiți sănătoşi apelați la medicamente făcute de alţii şi la îngrijiri medicale oferite de alții. Dacă analizați 
toate mijloacele materiale prin care vă bucuraţi de viață, veţi vedea că sunt foarte puţine cele care nu au 
legătură cu alți oameni. Dacă vă gândiţi bine, vă veţi da seama că toate bunurile acestea apar ca urmare a 
eforturilor unui număr mare de oameni, fie ele eforturi directe sau indirecte. La îndeplinirea lor 
contribuie o mulțime de oameni. Fireşte, când spunem că prietenii şi tovarăşii apropiaţi sunt un factor 
necesar pentru o viaţă fericită, vorbim despre interacțiunea cu alte ființe simţitoare, cu alți oameni. 

Vedeţi deci că toți factorii aceştia au cea mai strânsă legătură cu eforturile şi cooperarea oamenilor 
din jurul nostru. Ceilalţi ne sunt indispensabili. Aşadar, deşi procesul de formare a legăturilor cu ceilalți 
prezintă uneori greutăți şi duce la certuri şi vorbe grele, trebuie să încercăm să păstrăm o atitudine 


prietenoasă şi caldă, pentru a ne trăi viaţa în aşa fel încât să interacționăm suficient cu ceilalți ca să fim 
fericiţi“. 

Ascultându-l, simțeam că mă opun instinctiv celor spuse de el. Întotdeauna mi-am prețuit prietenii şi 
familia şi m-am bucurat de compania lor, dar mă consider o persoană independentă, care se bazează doar 
pe sine. De fapt, chiar mă mândream cu calitatea aceasta. În secret, priveam oamenii excesiv de 
dependenți de alte persoane cu un fel de dispreţ — un semn de slăbiciune. 

Dar în după-amiaza aceea, în timp ce-l ascultam pe Dalai Lama, s-a întâmplat ceva. Fiindcă 
„dependenţa noastră faţă de ceilalți“ nu era tocmai subiectul meu preferat, gândurile au început din nou 
să-mi rătăcească şi m-am pomenit că trăgeam, neatent, de un fir care mi se descususe din cămaşă, undeva 
pe mânecă. Readucându-mi pentru o clipă atenția în prezent, l-am ascultat cum menţiona mulțimea de 
oameni implicaţi în producerea tuturor bunurilor noastre materiale. În timp ce vorbea, am început să mă 
gândesc câţi oameni au fost implicaţi în fabricarea cămăşii mele. Am pornit de la fermierul care a 
cultivat bumbacul. Apoi, vânzătorul de la care a cumpărat fermierul tractorul cu care a arat câmpul. Apoi, 
de ce nu, sutele sau chiar miile de oameni implicaţi în fabricarea tractorului, inclusiv cei care au scos din 
mină minereul din care s-a făcut metalul pentru fiecare piesă. Şi toți inginerii proiectanți. Apoi, fireşte, 
cei care au procesat bumbacul, cei care au ţesut materialul şi cei care l-au tăiat, vopsit şi cusut. 
Responsabilii cu livrarea şi şoferii de camion care au dus cămaşa la magazin şi vânzătorul de la care am 
cumpărat-o. Mi-a venit în minte gândul că, în fond, toate aspectele vieţii mele au fost rezultatul eforturilor 
altora. Prețioasa mea independenţă era o iluzie, o fantezie. Când m-a izbit înțelegerea aceasta, am fost 
copleşit de o senzaţie profundă de interconectare şi interdependenţă între toate ființele. Parcă s-a înmuiat 
ceva în mine. Ceva. Nu ştiu. Îmi venea să plâng. 


INTIMITATEA 


Nevoia de cei din jur e paradoxală. Deşi cultura noastră sărbătoreşte din răsputeri o independenţă 
aprigă, tânjim în acelaşi timp după intimitate şi după o legătură strânsă cu o persoană iubită, specială. Ne 
concentrăm toată energia asupra găsirii persoanei aceleia unice, care, sperăm noi, ne va vindeca de 
singurătate, dar, în acelaşi timp, ne va alimenta iluzia că suntem încă independenţi. Deşi legătura aceasta 
e greu de stabilit chiar şi cu o singură persoană, aveam să aflu că Dalai Lama e perfect capabil de a se 
apropia de cât mai mulți oameni — obicei pe care îl şi recomandă. 

Într-o după-amiază târzie, am început astfel întâlnirea obişnuită din apartamentul lui de la hotel, din 
Arizona: 

— La conferinţa de ieri după-amiază ați vorbit despre importanţa celor din jur şi aţi spus că sunt un 
Câmp de merit. Dar, dacă e să ne examinăm relaţiile cu ceilalți, găsim atâtea şi atâtea moduri de a 
interacționa cu ei, atâtea şi atâtea tipuri de relaţii... 

— Asta e foarte adevărat, a spus Dalai Lama. 

— De exemplu, există o relaţie foarte preţuită în Occident, am observat eu. Vorbesc de relația 
caracterizată de o intimitate profundă între doi oameni, despre existența unei singure ființe speciale 
căreia îi poți împărtăşi cele mai ascunse sentimente, temeri şi altele. În general, avem senzaţia că, dacă 
nu avem parte de o asemenea relaţie, ne lipseşte ceva... De fapt, psihoterapia occidentală încearcă de 
multe ori să-i înveţe pe oameni cum să dezvolte acest gen de relaţie intimă... 

— Da, cred că o astfel de intimitate poate fi considerată un lucru pozitiv, a aprobat Dalai Lama. Cred 
că, dacă omul e privat de intimitatea aceasta, pot apărea probleme... 


— Atunci, mă întreb... am continuat eu. În copilărie, când trăiaţi în Tibet, eraţi considerat nu doar un 
rege, ci chiar o zeitate. Presupun că oamenii vă venerau, poate chiar îi intimida sau îi speria prezența 
dumneavoastră. Asta nu a dus la o oarecare distanțare emoțională față de ceilalţi, la o senzaţie de 
izolare? lar apoi, separarea de familie, educarea pe calea unui călugăr budist de la o vârstă fragedă, 
celibatul corespunzător călugărilor şi toate celelalte n-au contribuit la un fel de separare de cei din jur? 
Vi se pare vreodată că ați pierdut ocazia de a stabili o intimitate mai profundă cu ceilalți sau cu o singură 
persoană specială, de exemplu o soție? 

Fără ezitare, Dalai Lama a răspuns: 

— Nu. Niciodată n-am simţit vreo lipsă de intimitate. E adevărat, tatăl meu a murit acum mulți ani, dar 
mă simt foarte apropiat de mama, de învățătorii mei, de cei care mi-au călăuzit tinereţea şi de alţii. 
Multora le-am putut împărtăşi cele mai adânci sentimente, temeri şi griji ale mele. Când eram în Tibet, la 
ocazii oficiale sau la evenimente publice exista o oarecare formalitate, se respecta un anume protocol, 
dar nu întotdeauna. Alteori, de exemplu, îmi petreceam o parte din timp în bucătărie şi am ajuns foarte 
apropiat de unii dintre cei care munceau acolo: glumeam, bârfeam, ne povesteam câte ceva, totul era 
foarte relaxat, fără aerul acela de formalitate sau de distanţare. Aşa că nici pe când trăiam în Tibet, nici 
de când am devenit refugiat n-am simţit că aş duce lipsă de oameni cu care să-mi împărtăşesc 
experienţele. Cred că motivul e, în mare parte, felul meu de a fi. Mi-e uşor să împărtăşesc lucruri cu cei 
din jur. Mi-e pur şi simplu imposibil să țin un secret! a râs. Bineînţeles, uneori poate fi o trăsătură 
negativă. De exemplu, se poate întâmpla să avem o discuţie în Kashag* pe o temă confidențială, iar apoi 
eu s-o povestesc imediat altcuiva. Dar la nivel personal poate fi foarte util să fii deschis şi să 
împărtăşeşti câte ceva cu ceilalți. Mulțumită acestei trăsături pot să-mi fac prieteni mai uşor; nu e vorba 
doar despre a face cunoştinţă şi a vorbi despre lucruri superficiale, ci despre a-mi dezvălui cu adevărat 
cele mai profunde probleme şi suferințe. La fel se întâmplă şi când primesc veşti bune; imediat le 
împărtăşesc şi celorlalți. Aşadar, față de prietenii mei am o stare de intimitate, o legătură strânsă. 
Bineînţeles, uneori îmi e mai uşor să stabilesc o legătură cu cei din jur fiindcă de obicei sunt foarte 
bucuroşi să-şi povestească suferinţa sau bucuria lui „Dalai Lama“, „Sanctității Sale Dalai Lama“, a râs 
din nou, tratându-şi titlul ca pe ceva fără însemnătate. Cum spuneam, am legătura aceasta, deschiderea 
aceasta față de mulți oameni. De exemplu, pe vremuri, dacă mă simţeam dezamăgit sau nemulțumit de 
politica guvernului tibetan sau mă preocupau alte probleme, chiar şi amenințarea invaziei chineze, mă 
întorceam în camerele mele şi i le povesteam celui care mătura podelele. Dintr-un punct de vedere ar 
putea părea destul de ridicol ca Dalai Lama, conducătorul guvernului tibetan, când face față unor 
probleme internaționale sau naţionale, să le împărtăşească măturătorului, a râs iarăşi. Dar eu sunt de 
părere că asta ajută mult, fiindcă atunci celălalt participă şi el şi putem ţine piept problemei sau suferinței 
împreună. 


4. Cabinetul guvernului tibetan în exil. (N.a.) 


LĂRGIREA DEFINIȚIEI PE CARE 
O DĂM INTIMITĂŢII 


Aproape toți cercetătorii din domeniul relaţiilor umane sunt de acord: intimitatea este extrem de 
importantă pentru existența noastră. Influentul psihanalist britanic John Bowlby scria că „apropierea 
intimă de ceilalți oameni este centrul în jurul căruia se învârte viaţa individului. [...] Din această 
apropiere intimă îşi obține puterea şi capacitatea de a se bucura de viaţă; prin contribuţia proprie, aduce 


la rândul său putere şi bucurie celorlalţi. În acest sens, ştiinţa modernă şi înțelepciunea tradiţională sunt 
în consens“. 

Este clar că intimitatea sporeşte starea de bine atât din punct de vedere fizic, cât şi psihic. Analizând 
avantajele pentru sănătate ale relaţiilor intime, cercetătorii din domeniul medicinei au descoperit că cei 
care au prieteni apropiaţi, oameni de la care pot primi confirmare, empatie şi afecţiune, au mai multe 
şanse de a supravieţui încercărilor fizice, de exemplu atacurilor de cord sau intervențiilor chirurgicale 
majore, şi suferă mai rar de boli precum cancerul şi infecțiile respiratorii. De exemplu, un studiu efectuat 
pe peste 1 000 de pacienţi cu probleme cardiace de la Centrul Medical al Universităţii Duke a arătat că 
cei care nu aveau soț sau soție şi nici un confident apropiat aveau un risc de trei ori mai mare de a muri 
în termen de cinci ani de la diagnosticare decât cei căsătoriți sau care aveau un prieten apropiat. Un alt 
studiu, efectuat asupra câtorva mii de locuitori din ţinutul Alameda, California, pe o perioadă de nouă 
ani, a arătat că rata decesurilor şi a îmbolnăvirii de cancer era mai scăzută printre cei care se bucurau de 
mai mult sprijin social şi de relaţii mai intime. lar un studiu efectuat la Facultatea de Medicină a 
Universităţii Nebraska pe câteva sute de cetățeni de vârsta a treia a arătat că cei cu prieteni apropiaţi 
aveau un sistem imunitar mai eficient şi un nivel mai scăzut al colesterolului. În ultimii câţiva ani s-au 
făcut cel puţin şase studii de amploare, coordonate de mai mulți cercetători, care au studiat relaţia dintre 
intimitate şi sănătate. După ce au intervievat mii de oameni, toți cercetătorii par să fi ajuns la aceeaşi 
concluzie: într-adevăr, relaţiile apropiate întăresc sănătatea. 

Intimitatea este la fel de importantă şi pentru menţinerea sănătății emoționale. Psihanalistul şi filozoful 
social Erich Fromm susţinea că cea mai adâncă teamă a oamenilor este amenințarea de a fi separați de 
cei din jur. El credea că experienţa separării, cu care luăm contact încă din primul an de viață, este sursa 
tuturor anxietăților din viaţă. John Bowlby era de aceeaşi părere şi cita o mulțime de dovezi 
experimentale şi de studii care veneau să susțină ideea că separarea de cei care ne îngrijesc — de obicei 
mama sau tatăl — în ultima parte a primului an de viaţă generează inevitabil teamă şi tristeţe în psihicul 
infantil. El era de părere că separarea şi senzația de pierdere interpersonală stau la baza experiențelor 
umane din aria fricii, tristeţii şi suferinţei. 

Văzând deci cât de importantă este intimitatea, cum putem să avem parte de aşa ceva zi de zi? Dacă 
urmărim abordarea lui Dalai Lama, aşa cum a fost expusă în ultimul subcapitol, pare o idee rezonabilă să 
începem prin a învăţa — prin a înţelege ce este intimitatea şi a căuta o definiție şi un model funcționale ale 
intimităţii. Dar, dacă e să căutăm răspunsul în tabăra ştiinţei, deşi cercetătorii acceptă cu toții importanţa 
intimităţii, s-ar părea că aici se termină acordul. Poate cea mai surprinzătoare trăsătură a unei treceri în 
revistă, oricât de superficială, a diverselor studii asupra intimităţii este marea diversitate a definiţiilor şi 
teoriilor privitoare la aceasta. 

La capătul cel mai concret al spectrului se situează autorul Desmond Morris, care scrie despre 
intimitate din perspectiva unui zoolog cu studii de etologie. În cartea lui Intimate Behavior 
(Comportament intim), defineşte intimitatea astfel: „A avea o relaţie de intimitate presupune o apropiere. 
[...] În opinia mea, actul de intimitate are loc când doi indivizi au contact fizic“. După ce defineşte 
intimitatea în termenii contactului pur fizic, Morris explorează nenumăratele moduri în care oamenii intră 
în contact fizic unii cu alţii, de la o simplă bătaie pe umăr la cea mai erotică experienţă sexuală. El vede 
atingerea ca pe mijlocul prin care ne aducem unul altuia alinare şi prin care o primim noi înşine, prin 
îmbrățişări, strângeri de mână şi, când nu ne sunt disponibile astfel de moduri de exprimare, prin metode 
mai indirecte de contact fizic, de exemplu o manichiură. Morris avansează chiar presupunerea că toate 


contactele fizice cu obiectele din jurul nostru, de la ţigări la bijuterii sau saltele cu apă, sunt substitute 
pentru intimitate. 

Cei mai mulți cercetători adoptă definiții mai puţin concrete ale intimităţii şi sunt de acord că este mai 
mult decât o simplă apropiere fizică. Pornind de la rădăcina cuvântului „intimitate“, latinescul intima, 
care înseamnă „interior“ sau „cel mai lăuntric“, îi atribuie de obicei o definiţie mai largă, cum este cea 
oferită de dr. Dan McAdams, autorul mai multor cărți pe tema intimităţii: „Dorinţa de intimitate este 
dorinţa de a-i dezvălui altcuiva sinele nostru cel mai profund“. 

Dar definițiile intimităţii nu se opresc aici. La capătul opus al spectrului față de Desmond Morris se 
află experți precum echipa de psihiatri formată din tatăl şi fiul dr. Thomas Patrick Malone şi dr. Patrick 
Thomas Malone. În cartea lor The Art of Intimacy (Arta intimităţii), cei doi definesc intimitatea drept 
„experienţa conectării“. Ei înţeleg intimitatea pornind de la o examinare atentă a „conectării“ noastre la 
alți oameni, dar nu îşi limitează conceptul de intimitate la relaţiile umane. De fapt, definiţia lor este atât 
de largă, încât include şi relaţia cu obiectele neînsufleţite — copaci, stele şi chiar spațiul. 

Conceptele formei ideale a intimităţii variază în funcţie de ţară şi de epocă. Noţiunea romantică a 
existenței acelei „Unice Persoane Speciale“ cu care avem o relaţie intimă pasională este un produs al 
vremii şi culturii noastre. Dar modelul acesta de intimitate nu e universal acceptat în toate culturile. 
Japonezii, de exemplu, par să se bazeze mai mult pe prietenie pentru obținerea intimităţii, în timp ce 
americanii o caută mai mult în relaţiile romantice cu un partener, o parteneră, un soț sau o soţie. Pe acest 
subiect, unii cercetători au sugerat că asiaticii care tind să se concentreze mai puţin asupra sentimentelor 
personale, ca pasiunea, şi mai mult asupra aspectelor practice ale ataşamentelor sociale par mai puţin 
vulnerabili la genul de deziluzie care duce la deteriorarea relaţiilor. 

Pe lângă variațiile de la o cultură la alta, perspectivele asupra intimităţii s-au schimbat dramatic şi în 
timp. În America colonială, nivelul de proximitate şi intimitate fizică era de obicei mai ridicat decât azi, 
fiindcă familiile şi chiar străinii trăiau împreună în spaţii mici, dormeau în aceeaşi încăpere şi foloseau 
aceeaşi cameră pentru îmbăiat, mâncat şi dormit. Totuşi, nivelul obişnuit de comunicare dintre soți era 
foarte formal după standardele actuale — nu cu mult diferit de felul cum îşi vorbeau simplele cunoştinţe 
sau vecinii. De-abia un secol mai târziu iubirea şi căsătoria au fost puternic influențate de romantism, iar 
comunicarea intimă a celor mai personale gânduri a devenit un ingredient de la sine înţeles în orice 
relație bazată pe iubire. 

Ideile despre ce înseamnă un comportament intim şi privat s-au schimbat şi ele odată cu trecerea 
timpului. În Germania secolului al XVI-lea, de exemplu, era normal ca mirii să-şi consume relaţia pe un 
pat purtat de martori care urmau să valideze căsătoria. 

Şi modul cum ne exprimăm emoțiile s-a schimbat. În Evul Mediu era considerată normală exprimarea 
publică a unei game largi de sentimente, cu mare intensitate şi foarte direct — bucurie, furie, teamă, pietate 
şi chiar plăcerea dată de torturarea şi uciderea duşmanilor. Exprimările extreme — râs isteric, plâns 
înfocat, furie oarbă — erau mult mai frecvente decât ceea ce e considerat acceptabil în societatea noastră. 
Dar exprimarea emoțiilor şi sentimentelor ca fapt firesc, în societatea aceea, elimina conceptul de 
intimitate emoţională; dacă toate emoţiile sunt afişate deschis şi fără cenzură, nu mai există sentimente 
private pe care să le exprimi doar în faţa câtorva oameni speciali. 

Fireşte, noţiunile despre intimitate pe care noi le luăm drept de la sine înțelese nu sunt universale. Se 
schimbă cu timpul şi sunt modelate de obicei de condiţiile economice, sociale şi culturale. E uşor să te 
pierzi în varietatea de definiţii date intimităţii de societatea occidentală contemporană, cu manifestări 


care variază de la o simplă schimbare de coafură la relaţia noastră cu lunile lui Neptun. Şi atunci cum 
putem înţelege ce este intimitatea? Cred că implicaţiile sunt clare: 

Vieţile oamenilor prezintă o diversitate incredibilă şi între oameni există variaţii infinite cu privire la 
modul în care percepem relaţiile de apropiere. Simplul fapt că înţelegem asta ne oferă o ocazie minunată. 
Înseamnă că avem, chiar în momentul de faţă, la dispoziţie resurse vaste de intimitate. Intimitatea e peste 
tot în jurul nostru. 

În ziua de azi, foarte mulți dintre noi se simt apăsaţi de senzaţia că le lipseşte ceva şi suferă intens de 
lipsa intimităţii. Senzaţia e cu atât mai intensă atunci când trecem prin perioadele, inevitabile în viață, în 
care nu suntem implicaţi într-o relaţie romantică sau în care pasiunea dintr-o relaţie dispare. În cultura 
noastră este larg răspândită ideea că intimitatea profundă e atinsă în forma ei ideală în contextul unei 
relații romantice pasionale — cu acel Cineva Special pe care-l alegem dintre toţi ceilalți. Acest punct de 
vedere ne poate limita foarte mult şi ne poate bloca accesul spre alte surse potenţiale de intimitate, 
provocând multă nefericire când nu-l avem alături de noi pe acel Cineva Special. 

Dar ne stă în putere să evităm asemenea situații; nu trebuie decât să ne extindem cu curaj conceptul 
asupra intimităţii pentru a include toate celelalte forme ale ei, care ne înconjoară zi de zi. Lărgindu-ne 
definiția intimităţii, suntem dornici să descoperim multe metode noi şi la fel de satisfăcătoare de a stabili 
legături cu ceilalți. lată că revenim la prima discuţie despre singurătate pe care am avut-o cu Dalai Lama, 
discuţie născută din răsfoirea întâmplătoare a secțiunii de anunțuri matrimoniale a unui ziar local. Nu pot 
să nu mă mir. Oare câți dintre oamenii aceia erau, chiar în clipele în care îşi compuneau anunţurile — în 
care se străduiau să găsească cele mai potrivite cuvinte care să le aducă romantismul în viață şi să le 
pună capăt singurătăţii —, deja înconjurați de prieteni, de rude sau de cunoştinţe — de relaţii pe care le 
puteau cultiva cu uşurinţă pentru a deveni cu adevărat intime şi profund satisfăcătoare? Aş presupune că 
mulți. Dacă ceea ce căutăm în viaţă e fericirea şi dacă intimitatea e un ingredient important al unei vieți 
fericite, are sens, evident, să ne trăim viaţa pe baza unui model al intimităţii care să includă cât mai multe 
forme de stabilire a legăturilor cu ceilalți. Modelul de intimitate al lui Dalai Lama se bazează pe voința 
de a ne deschide către mulţi alți semeni de-ai noştri, către rude, prieteni şi chiar către străini, formând 
legături sincere şi profunde, bazate pe umanitatea noastră comună. 


6 
Întărirea legăturilor cu cei din jur 


Într-o după-amiază, după conferinţa susținută de Dalai Lama, l-am vizitat în apartamentul lui de la 
hotel pentru întâlnirea noastră zilnică. Ajunsesem cu câteva minute mai devreme. Un asistent a intrat 
discret în hol, parcă plutind, ca să-mi spună că Sanctitatea Sa avea o audienţă privată şi că va mai dura 
câteva minute. Mi-am luat locul obişnuit lângă uşa apartamentului lui şi am profitat de răgaz ca să mă mai 
uit o dată peste notițele pentru discuţia care avea să urmeze, încercând în acelaşi timp să evit privirea 
unui agent de pază bănuitor — aceeaşi privire pe care şi-o cultivă vânzătorii de la magazin pentru puştii de 
12-13 ani care întârzie printre rafturi. 

În câteva clipe, s-a deschis uşa şi a fost condusă afară o pereche de vârstă mijlocie, bine îmbrăcată. 
Cei doi îmi păreau cunoscuţi. Mi-am amintit că ne făcuse cineva cunoştinţă, în treacăt, cu câteva zile 
înainte. Mi se spusese că soţia era moștenitoarea unei familii foarte cunoscute, iar soțul era un avocat din 
Manhattan, extrem de bogat şi influent. Când fusesem prezentat nu schimbaserăm decât câteva cuvinte, dar 
amândoi mi se păruseră incredibil de îngâmfaţi. Văzându-i ieşind din apartamentul lui Dalai Lama am 
observat la ei o schimbare uluitoare. Nici urmă de aerul arogant şi de expresiile infatuate; în locul lor 
vedeam două chipuri pe care se citeau tandreţea şi emoția. Erau ca doi copii. Pe obraji le curgeau 
lacrimile. Efectul lui Dalai Lama asupra celor din jur nu era întotdeauna atât de dramatic, dar am 
observat că, invariabil, oamenii trec printr-o transformare a emoțiilor când interacționează cu el. Mă 
fascinează de mult capacitatea lui de a forma legături cu ceilalți, indiferent de categoria lor socială, şi de 
a stabili un schimb emoţional profund şi plin de sens. 


CREAREA EMPATIEI 


Vorbiserăm despre importanța bunătăţii şi compasiunii în timpul conversaţiilor din Arizona, dar de- 
abia câteva luni mai târziu, în casa lui din Dharamsala, am avut ocazia să explorez în detaliu împreună cu 
el tema relaţiilor umane. Eram deja foarte curios să văd dacă vom descoperi un set fundamental de 
principii pe care le foloseşte el în interacţiunea cu ceilalți — principii care s-ar putea aplica pentru 
îmbunătăţirea oricărei relaţii, fie ea cu străinii, cu familia, cu prietenii sau cu partenerii de viaţă. 
Nerăbdător, am sărit direct la subiect: 

— În ce priveşte relaţiile umane... care credeţi că este cea mai eficientă metodă sau tehnică de a 
stabili legături valide cu ceilalți şi de a reduce conflictele? 

A aţintit spre mine o privire mustrătoare — nu aspră, dar tot am avut senzaţia că aş fi putut la fel de bine 
să-i cer să-mi dea compoziţia chimică exactă a prafului selenar. 

După o scurtă pauză, a răspuns: 

— Raporturile cu ceilalți sunt un subiect foarte complex. E imposibil să găseşti o formulă care să 
rezolve toate problemele. E cam ca gătitul. Dacă găteşti o masă absolut delicioasă, o masă specială, va 
trebui să urmezi o serie de paşi. Poate întâi va trebui să fierbi legumele separat, apoi să le prăjeşti, apoi 


să le amesteci într-un anume fel, adăugând mirodenii şi aşa mai departe. Iar rezultatul final va fi delicios. 
La fel şi aici: ca să te porţi cu pricepere în raporturile cu ceilalți e nevoie de mulţi factori. Nu poţi să 
spui pur şi simplu „Asta e metoda“ sau „Asta e tehnica“. 

Nu era tocmai răspunsul pe care-l aşteptam. Mi-am spus că nu făcea decât să fie evaziv şi că trebuie să 
fi avut şi un răspuns mai concret de oferit. Am insistat: 

— Dar, dacă nu există o soluţie unică pentru îmbunătăţirea relaţiilor, există poate nişte sfaturi 
orientative, cu caracter mai general, care să ne ajute? 

Dalai Lama s-a gândit puţin, apoi a răspuns: 

— Da. Am vorbit mai devreme despre cât de important e să ne apropiem de ceilalți având în minte 
compasiunea. E crucial. Bineînţeles, nu ajunge să-i spui omului „A, e foarte important să dai dovadă de 
compasiune; trebuie să fii mai iubitor“. O asemenea rețetă, de una singură, nu va avea nici un efect. Dar o 
metodă eficientă de a-i învăţa pe oameni să dea dovadă de mai multă bunătate şi compasiune e să 
porneşti de la argumente raţionale pentru a-i educa despre valoarea şi avantajele practice ale 
compasiunii, să-i faci să reflecteze la ceea ce simt ei înşişi când cineva e bun cu ei şi aşa mai departe. 
Într-un fel, asta le induce starea de spirit necesară, îi pregăteşte astfel încât efectul să fie mai mare când 
depun eforturi pentru a da dovadă de mai multă compasiune. În ce priveşte diferitele metode de 
dezvoltare a compasiunii, cred că un factor important e empatia, capacitatea de a înţelege suferința 
celuilalt. De fapt, în mod tradiţional, una dintre tehnicile budiste pentru potențarea compasiunii presupune 
imaginarea unei situații în care o ființă simţitoare suferă — de exemplu, o oaie dusă la abator. Apoi 
încerci să-ţi imaginezi suferința prin care trece oaia şi aşa mai departe... 

Dalai Lama s-a oprit puţin ca să reflecteze, prefirând printre degete, absent, un şirag de mătănii. A 
comentat: 

— Mă gândesc acum că, dacă am avea de-a face cu o persoană foarte rece şi indiferentă, poate o astfel 
de tehnică n-ar avea cine ştie ce efect. Ar fi ca şi cum i-am cere măcelarului de la abator să-şi imagineze 
situaţia: măcelarul e atât de desensibilizat, atât de obişnuit cu ea, încât n-ar avea nici un impact asupra 
lui. Aşa că ar fi foarte greu să le explici şi să aplici tehnica aceasta unor occidentali obişnuiţi să vâneze 
şi să pescuiască de dragul relaxării... 

— Atunci, am sugerat eu, poate n-ar fi eficient să-i cerem unui vânător să-şi imagineze suferința 
vânatului, dar am avea şanse să trezim sentimente de compasiune începând altfel — cerându-i să-şi 
închipuie că-şi vede câinele de vânătoare preferat prins într-o capcană şi scheunând de durere... 

— Da, exact... a aprobat Dalai Lama. Cred că, în funcţie de circumstanţe, am putea modifica tehnica. 
De exemplu, poate persoana în cauză nu are o empatie prea puternică față de animale, dar cel puţin va 
avea, poate, o oarecare empatie pentru o rudă sau un prieten apropiat. În acest caz, şi-ar putea imagina o 
situație în care persoana iubită suferă sau trece printr-o situaţie tragică, iar apoi şi-ar putea închipui cum 
ar reacționa în cazul acela. Aşadar, am putea încerca să sporim compasiunea încercând să empatizăm cu 
sentimentele sau experiențele celuilalt. 

Cred că empatia nu e importantă doar ca metodă de potenţare a compasiunii; mai degrabă cred că, în 
general, dacă întâmpinăm greutăți când ne raportăm la alţii, pe orice plan, ne va ajuta foarte mult dacă 
încercăm să ne punem în locul lor şi să ne gândim cum am reacţiona în situaţia respectivă. Chiar dacă nu 
ai nici o experiență comună cu celălalt sau dacă ai un stil de viaţă foarte diferit, tot poţi încerca să faci 
asta, folosindu-te de imaginaţie. Poate va trebui să improvizezi puţin. Tehnica aceasta presupune 
capacitatea de a anula temporar tendința de a insista pe propriul punct de vedere şi de a privi lucrurile 
din perspectiva celuilalt, de a-ţi imagina cum ar fi situaţia dacă te-ai afla în pielea lui, cum te-ai 


descurca. Astfel devii mai conştient de sentimentele celor din jur şi ajungi să le respecţi mai mult, ceea 
ce e un factor important pentru reducerea conflictelor şi a problemelor cu ceilalți. 


Întrevederea noastră din după-amiaza aceea a fost scurtă. Fusesem inclus în agenda aglomerată a lui 
Dalai Lama în ultima clipă şi, cum s-a întâmplat şi în alte câteva rânduri, era deja destul de târziu. Afară 
soarele începea să apună şi umplea încăperea cu o lumină slabă, dulce-amăruie, care dădea pereţilor de 
un galben palid o culoare chihlimbarie şi poleia simbolurile budiste din cameră cu nuanţe puternice de 
auriu. Asistentul lui Dalai Lama a intrat tăcut, făcându-mi semn că mi se terminase timpul. Ca rezumat al 
discuţiei, am întrebat: 

— Ştiu că trebuie să ne oprim aici, dar aveţi cumva şi alte sfaturi, alte metode pe care le folosiţi 
pentru a empatiza mai uşor faţă de cei din jur? 

Repetând ceea ce spusese cu multe luni înainte, în Arizona, a răspuns cu o simplitate blândă: 

— Ori de câte ori întâlnesc un om, mă apropii de el din punctul de vedere al celor mai elementare 
lucruri pe care le avem în comun. Cu toţii avem o structură fizică, o minte, emoţii. Cu toţii ne naştem în 
acelaşi fel şi cu toţii murim. Cu toţii ne dorim fericirea şi nici unul dintre noi nu vrea să sufere. Privindu- 
i pe ceilalți din perspectiva aceasta, şi nu accentuând diferențele secundare, cum ar fi faptul că eu sunt 
tibetan, sau că am altă culoare, religie sau că vin din alt mediu cultural, am senzaţia că am în faţa mea pe 
cineva care e exact ca mine. Mi se pare că raportarea la ceilalți la nivelul acesta uşurează mult 
schimburile şi comunicarea între oameni. 

Cu aceste cuvinte, s-a ridicat, a zâmbit, mi-a strâns mâna scurt şi s-a retras. 


A doua zi de dimineaţă ne-am continuat discuţia în casa lui Dalai Lama. 

— În Arizona am vorbit mult despre importanța compasiunii în relaţiile dintre oameni, iar ieri am 
discutat rolul empatiei în îmbunătăţirea capacităţii noastre de a ne raporta la ceilalți... 

— Da, a spus Dalai Lama, dând din cap. 

— Pe lângă toate astea ați mai putea sugera şi alte metode sau tehnici specifice care să ne ajute să 
stabilim o comunicare mai eficientă cu ceilalți? 

— Cum spuneam şi ieri, e imposibil să găseşti una sau două tehnici simple care să rezolve toate 
problemele. Totuşi, cred că există câţiva factori care ne pot ajuta să interacționăm mai bine cu cei din 
jur. Mai întâi, e util să înțelegem şi să apreciem mediul din care provine persoana cu care avem de-a 
face. De asemenea, o minte deschisă şi onestitatea sunt calități folositoare în raporturile cu ceilalți. 

Am aşteptat, dar n-a mai adăugat nimic. 

— Mai puteţi sugera şi alte metode de îmbunătăţire a relaţiilor cu oamenii? 

Dalai Lama s-a gândit puţin. 

— Nu, a răspuns râzând. 

Sfaturile lui mi se păreau prea simpliste, chiar banale. Dar, din moment ce deocamdată nu mai părea să 
aibă de spus nimic pe tema aceasta, ne-am orientat spre alte subiecte. 


În seara aceea eram invitat la cină în casa unor prieteni tibetani din Dharamsala. Seara pe care o 
puseseră la punct s-a dovedit a fi foarte animată. Mâncarea era excelentă — o varietate impresionantă de 
feluri speciale, dintre care vedeta era momo, un pacheţel cu carne gătit la aburi, foarte gustos. De-a 
lungul cinei, conversaţia a devenit tot mai însuflețită. N-a trecut mult şi oaspeţii au început să facă schimb 
de poveşti indecente despre cele mai jenante lucruri pe care le făcuseră la beţie. Erau prezenți mai mulți 


invitaţi, printre care un cuplu destul de cunoscut din Germania — soţia era arhitect, iar soţul scriitor, autor 
a vreo douăsprezece cărți. 

Cum îmi place să citesc, am început o conversaţie cu autorul. L-am întrebat despre scrierile lui. Mi-a 
dat răspunsuri scurte, de complezenţă, cu un aer rigid şi ostil. Mi s-a părut destul de neprietenos, chiar 
snob, aşa că mi-a devenit pe loc antipatic. Ei, cel puţin am încercat să comunic cu el, m-am consolat eu 
şi, convins că era pur şi simplu o persoană dezagreabilă, m-am reorientat să fac conversaţie cu oaspeţii 
mai plăcuți. 

A doua zi m-am întâlnit cu un prieten la o cafenea din sat, am băut un ceai împreună şi i-am povestit 
întâmplările din seara dinainte. 

— ...mi-a plăcut mult toată lumea de acolo, mai puţin Rolf, scriitorul... Nu ştiu, părea aşa de 
arogant... neprietenos. 

— Eu îl cunosc de câţiva ani, a spus prietenul meu, şi ştiu că asta e impresia pe care o lasă, dar e doar 
puţin timid, puţin rezervat la început. De fapt, odată ce ajungi să-l cunoşti, e un om minunat... 

Nu eram convins. Prietenul meu a continuat să-mi explice: 

— ...e un scriitor de succes, dar a avut parte de multe greutăți în viaţă. Rolf a suferit foarte mult. 
Familia lui a fost persecutată groaznic de nazişti în timpul celui de-al Doilea Război Mondial. Şi are doi 
copii, cărora le e foarte devotat, dar care s-au născut cu o boală genetică rară, din cauza căreia au un grad 
mare de handicap fizic şi mintal. În loc să se înrăiască sau să facă pe martirul tot restul vieţii, a ţinut 
piept necazurilor întinzându-le o mână de ajutor celorlalți; a făcut voluntariat mulți ani în proiecte de 
ajutorare a persoanelor cu handicap. Odată ce-l cunoşti, e chiar un om special. 

S-a întâmplat să-i întâlnesc din nou pe Rolf şi pe soţia lui la sfârşitul săptămânii, pe o fâşie de teren 
defrişat care servea drept aeroport local. Aveam bilete la acelaşi zbor spre Delhi, care, cum urma să 
aflăm, se anulase. Următorul era peste câteva zile, aşa că am hotărât să mergem împreună cu maşina până 
la Delhi — un drum epuizant, de zece ore. Frânturile de informaţii despre trecutul lui Rolf pe care le 
aflasem de la prietenul meu îmi schimbaseră atitudinea față de acesta, iar pe timpul călătoriei lungi până 
la Delhi m-am simțit mai deschis față de el. Am făcut un efort să fac conversaţie cu el. La început, s-a 
comportat la fel. Dar acea deschidere mică şi persistența au fost de-ajuns ca să-mi dau seama, destul de 
repede, că, aşa cum spusese prietenul meu, ostilitatea lui Rolf era pricinuită mai degrabă de timiditate 
decât de snobism. Pe drumul nostru plin de hurducături prin întinderile rurale din nordul Indiei, fierbinți 
şi prăfoase, am vorbit despre lucruri tot mai profunde şi Rolf s-a dovedit a fi un om cald şi sincer şi un 
tovarăş de călătorie de încredere. 

Până la destinație mi-am dat seama că sfatul lui Dalai Lama de a „înțelege mediul din care provine 
fiecare om“ nu era atât de elementar şi de banal pe cât mi se păruse. Simplu poate era, dar nu şi simplist. 
Uneori, tocmai sfaturile cele mai banale şi mai directe, genul de sfaturi pe care tindem să le ignorăm 
fiindcă ni se par naive, pot fi cele mai eficiente căi de încurajare a comunicării. 


Câteva zile mai târziu eram tot în Delhi, unde aveam o escală de două zile pe drumul spre casă. După 
calmul din Dharamsala, schimbarea era greu de suportat; eram într-o dispoziţie proastă. Pe lângă faptul 
că trebuia să mă lupt cu căldura înăbuşitoare, cu poluarea şi cu aglomeraţia, pe trotuare mişuna o specie 
comună de prădător urban specializat în escrocherii de stradă. Cum umblam eu pe străzile încinse din 
Delhi, Occidental, Străin, Ţintă, abordat de vreo şase şarlatani la fiecare intersecţie, parcă îmi scria pe 
frunte „FRAIER“. Era demoralizant. 


În dimineaţa aceea, am căzut victimă unei înşelătorii stradale clasice, care implica doi participanţi. 
Unul din parteneri mi-a împroşcat pantofii cu vopsea roşie când nu eram atent. La câțiva metri mai 
încolo, colegul lui, un lustragiu tânăr, cu aer nevinovat, mi-a atras atenţia asupra petei şi s-a oferit să-mi 
lustruiască pantofii la tariful obişnuit. I-a curăţat cu pricepere în câteva minute. Odată terminată treaba, a 
cerut calm o sumă enormă — salariul pe două luni pentru mulţi locuitori din Delhi. Când am refuzat, 
nevenindu-mi să cred, a susținut că aceea era suma pe care mi-o spusese de la început. Eu am obiectat din 
nou, iar băiatul a început să urle, atrăgând o mulțime de privitori; striga că refuzam să-l plătesc pentru 
munca deja făcută. Mai târziu, în cursul aceleiaşi zile, aveam să aflu că e o înşelătorie obişnuită, care-i 
are ca ţintă pe turiştii nepricepuţi; după ce cere o sumă foarte mare, lustragiul strigă cât îl ţine gura, 
intenționat, ca să atragă mulțimea, cu intenția de a extorca banii de la turistul presat de jenă şi de dorința 
de a evita scandalul. 

În după-amiaza aceea am luat prânzul cu o colegă la hotelul unde stăteam. Am dat uitare repede 
evenimentele dimineţii, răspunzând întrebărilor ei despre seria recentă de interviuri pe care mi le 
acordase Dalai Lama. Ne-am adâncit într-o discuţie despre ideile lui asupra empatiei şi despre cât de 
important este să înțelegem punctul de vedere al celuilalt. După prânz, am luat un taxi şi am plecat să 
vizităm nişte prieteni comuni. În timp ce taxiul demara, mi-am amintit din nou de înşelătoria cu pantofii 
din dimineaţa aceea şi, cu imaginile sumbre în minte, m-am uitat întâmplător la aparatul de taxat. 

— Opreşte! am strigat. 

Prietena mea a tresărit, luată prin surprindere de ieşirea mea bruscă. Şoferul s-a strâmbat la mine în 
oglinda retrovizoare, dar a continuat să conducă. 

— Trage pe dreapta! am cerut, vocea tremurându-mi din cauza isteriei. 

Prietena mea părea şocată. Taxiul s-a oprit. Am arătat cu degetul spre aparatul de taxat, împungând 
furios aerul. 

— N-ai resetat aparatul! Când am plecat erau taxate deja douăzeci de rupii! 

— Mă scuzaţi, domnule, a spus el, cu o indiferență crasă, care m-a enervat şi mai tare. Am uitat să 
resetez... îl repornesc acum... 

— Nu reporneşti nimic! am explodat eu. M-am săturat de ăştia ca voi, care tot timpul încercaţi să ne 
înşelaţi, să mergeţi pe ocolite, să faceţi tot ce puteţi ca să jupuiţi oamenii de bani... M-am... m-am... 
săturat! 

Mă înecam şi parcă scoteam fum de furie, aşa cum face oricine se ştie îndreptăţit. Prietena mea avea un 
aer stânjenit. Şoferul de taxi s-a mulțumit să se uite la mine cu expresia sfidătoare pe care o vezi de cele 
mai multe ori la vacile sfinte care ies în mijlocul unei străzi aglomerate din Delhi şi se opresc, cu intenția 
de a bloca traficul. Se uita la mine de parcă izbucnirea mea era un simplu incident enervant şi plictisitor. 
Am aruncat câteva rupii pe scaunul din dreapta şi, fără alte comentarii, i-am deschis prietenei mele 
portiera şi am ieşit după ea. 

În câteva minute, am oprit alt taxi şi ne-am continuat drumul. Dar eu tot nu mă potoleam. În timp ce ne 
urmam traseul pe străzile din Delhi, mă plângeam întruna că „toată lumea“ din Delhi era pusă pe înşelat 
turişti şi că nu eram altceva decât o turmă bună de muls. Colega mea asculta în tăcere în timp ce eu îmi 
continuam filipicele. Până la urmă, a spus: 

— Dar, ştii, douăzeci de rupii sunt vreo douăzeci şi cinci de cenți. De ce atâta tevatură? 

Eu fumegam cu o indignare îndreptățită. 

— Dar principiul contează! am proclamat. Nu pot să cred că rămâi atât de calmă când lucruri din astea 
se întâmplă tot timpul. Pe tine nu te deranjează? 


— Mda, a spus ea încet, la început m-a deranjat, dar mi-am amintit de ce discutaserăm la prânz şi cum 
spunea Dalai Lama că e foarte important să vedem lucrurile din perspectiva celuilalt. În timp ce tu te 
agitai, am încercat să mă gândesc ce am în comun cu şoferul de taxi. Amândoi vrem mâncare bună, un 
somn bun, vrem să ne simţim bine, să fim iubiţi şi aşa mai departe. Pe urmă am încercat să mă pun în 
locul lui. Stau toată ziua într-un taxi sufocant, fără aer condiționat, poate că sunt furios şi invidios pe 
străinii bogaţi... şi cea mai bună metodă care-mi vine în minte ca să încerc să fac „dreptate“, să fiu 
fericit, e să recurg la tot felul de metode ca să-i păcălesc şi să le iau banii. Dar, adevărul e că, şi dacă 
funcționează şi storc câteva rupii în plus de la un turist neatent, tot nu cred că e un mod prea mulțumitor 
de a fi mai fericit şi nici nu cred că o să amo viață mai fericită... Şi cu cât mă puneam mai mult în pielea 
şoferului de taxi, nu ştiu cum se făcea că eram din ce în ce mai puţin supărată pe el. Viaţa lui mi se părea 
aşa de tristă... Sigur, în continuare nu sunt de acord cu ce a făcut şi am avut dreptate să ieşim din taxiul 
lui, dar nu simţeam în mine atâta furie încât să-l urăsc... 

Am tăcut. De fapt, eram de-a dreptul uluit de cât de puţine învăţasem de fapt de la Dalai Lama. Deja 
începeam să apreciez valoarea practică a sfaturilor lui, de exemplu „să înţelegi mediul din care provine 
celălalt“ şi, bineînţeles, mă inspirau exemplele lui despre cum îşi aplica principiile în propria viaţă. Dar, 
gândindu-mă la toată seria de discuţii cu el, de la cele din Arizona până la continuarea lor în India, mi-am 
dat seama că, încă de la început, interviurile noastre avuseseră un ton clinic, de parcă-l întrebam despre 
anatomia umană, numai că aici era vorba de anatomia minții şi a spiritului uman. Şi totuşi, până atunci, în 
mod inexplicabil, nu-mi trecuse prin minte că i-aş putea aplica întru totul ideile la propria-mi viaţă, cel 
puţin nu chiar acum — întotdeauna aveam un gând vag că am să încerc să-i aplic şi eu ideile la un moment 
dat în viitor, poate când voi mai avea mai mult timp. 


EXAMINAREA TEMELIEI UNEI RELAŢII 


Conversaţiile mele cu Dalai Lama în Arizona începuseră cu o discuţie despre sursele fericirii. Deşi el 
a ales viaţa de călugăr, studiile arată că şi căsnicia e un factor care ne poate aduce fericire — fiindcă ne 
oferă intimitatea şi legăturile strânse care îmbunătăţesc sănătatea şi satisfacția generală față de propria 
viață. S-au efectuat mii şi mii de studii, cu subiecți americani sau europeni, care arată că, în general, 
oamenii căsătoriţi sunt mai fericiți şi mai mulțumiți de propria viață decât cei singuri sau văduvi — şi cu 
atât mai mult în comparaţie cu cei divorțaţi sau separați. Un studiu a arătat că şase din zece americani 
care declară că au căsătorii „foarte fericite“ îşi consideră şi viaţa per total „foarte fericită“. Când am 
vorbit despre relaţiile umane, mi s-a părut că e important să aduc în discuţie şi subiectul acestei surse 
comune de fericire. 

La câteva minute înainte de o întrevedere programată cu Dalai Lama, stăteam cu un prieten în curtea 
interioară a unui hotel din Tucson şi savuram o băutură rece. Am menționat subiectul relaţiilor romantice 
şi al căsniciei, pe care intenționam să-l abordez în discuţia cu Dalai Lama, şi am început să ne 
împărtăşim unul altuia nefericirile vieţii celibatare. În timp ce vorbeam, la o masă de lângă noi s-a aşezat 
o pereche tânără, cu un aer sănătos, poate amatori de golf, care se bucurau de vacanţă înainte să înceapă 
sezonul turistic. Dădeau impresia că sunt căsătoriți de ceva vreme — poate nu mai erau tocmai ca în luna 
de miere, dar erau încă tineri şi, fără îndoială, se iubeau. Ce frumos trebuie să fie, mi-am spus. 

Nu se aşezaseră bine că au şi început să se certe. 

— ...ți-am spus c-o să întârziem! l-a acuzat acid femeia, cu o voce surprinzător de groasă, marcată de 
asprimea coardelor vocale marinate ani de zile în fum de ţigară şi alcool. Acum de-abia dacă o să avem 


timp să mâncăm. Nici nu pot să mă bucur de prânz! 

— „„„dacă nu stăteai atâta să te pregăteşti... a ripostat automat bărbatul, pe un ton mai scăzut, dar cu 
fiecare silabă încărcată de enervare şi ostilitate. 

Contraatac. 

— Eu eram gata de o jumătate de oră. Tu ai ținut morţiş să termini de citit ziarul... 

Şi tot aşa. La nesfârşit. Cum spunea dramaturgul grec Euripide, „Căsătoreşte-te, şi poate vei avea 
noroc de bine. Dar, când căsătoria se duce de râpă, casa soților e un iad“. 

Cearta, care se tot întețţea, a pus capăt imediat lamentărilor noastre despre viaţa de burlac. Prietenul 
meu a dat ochii peste cap şi, citând un episod din Seinfeld, a spus: 

— Clar! De-abia aştept să mă căsătoresc! 


Cu doar câteva clipe înainte intenționam să încep discuţia cerându-i părerea lui Dalai Lama despre 
bucuriile şi virtuțile relaţiilor romantice şi ale căsătoriei. Dar, când am intrat în apartamentul lui de la 
hotel, înainte chiar să mă aşez, l-am întrebat: 

— De ce credeţi că apar atât de des conflicte între soți? 

— Când vine vorba de conflicte, sigur, problema poate fi foarte complexă, a explicat Dalai Lama. Pot 
fi implicaţi mulţi factori. Aşadar, când încercăm să înțelegem problemele din relaţii, primul pas e să 
reflectăm atent la natura fundamentală, la baza relaţiei în cauză. Astfel, în primul rând, trebuie să ne 
dăm seama că există diferite tipuri de relaţii şi să înţelegem diferenţele dintre ele. De exemplu, lăsând la 
o parte deocamdată căsătoria, chiar şi în rândul prieteniilor obişnuite vedem că există mai multe feluri de 
relaţii. Unele se bazează pe avere, pe putere sau pe poziţia socială. În astfel de cazuri, prietenia durează 
cât durează şi puterea, averea sau poziţia. Odată ce nu mai există condiţiile acestea, va dispărea şi 
prietenia. Pe de altă parte, mai există şi altfel de prietenie. Prieteniile care se bazează nu pe lucruri ca 
averea, puterea şi poziţia, ci pe sentimente reale, pe apropierea în care simţi că îi poţi împărtăşi multe 
celuilalt şi că există o legătură între voi. Aş numi tipul acesta prietenie adevărată, fiindcă rămâne 
neafectată de averea, poziţia sau puterea individului, fie că acestea sporesc sau scad. Factorul care 
susține o prietenie adevărată e afecțiunea. Dacă acesta lipseşte, nu vei putea menţine o prietenie 
adevărată. Bineînţeles, am mai spus asta şi e foarte evident, dar, dacă întâmpini probleme într-o relaţie, 
probabil te va ajuta foarte mult dacă faci un pas înapoi şi reflectezi la bazele relaţiei. La fel, dacă cineva 
are probleme cu soțul sau soţia, poate i-ar fi de folos o analiză a temeliei relaţiei dintre ei. De exemplu, 
de multe ori vezi relaţii bazate foarte mult pe atracția sexuală imediată. Când doi oameni de-abia s-au 
cunoscut, când s-au văzut doar de câteva ori, se poate să fie îndrăgostiți nebunește şi foarte fericiți — a 
râs el —, dar orice hotărâre despre căsătorie făcută în stadiul acela ar fi foarte şubredă. Aşa cum, într-un 
fel, poţi înnebuni din cauza furiei sau a urii intense, e la fel de posibil să devii nebun, într-un fel, sub 
puterea pasiunii sau a dorinţei fizice. Uneori vezi chiar situaţii în care cineva îşi spune: „Of, iubitul sau 
iubita mea nu e un om bun, nu are un suflet bun, dar eu tot mă simt atras de el sau de ea“. Aşadar, o relaţie 
clădită pe atracţia aceea inițială e foarte nesigură, foarte instabilă, fiindcă se bazează foarte mult pe 
fenomene temporare. Senzaţia aceea are o viață foarte scurtă, aşa că nu după multă vreme va dispărea. 

A pocnit din degete. 

— Deci n-ar trebui să ne mirăm dacă astfel de relații ajung să aibă probleme, iar o căsnicie construită 
pe aşa ceva va ajunge, până la urmă, să eşueze... Dar tu ce crezi? 

— Da, aici sunt de acord cu dumneavoastră, am răspuns. Se pare că în orice relaţie, chiar şi în cele 
mai înflăcărate, pasiunea tot se domoleşte până la urmă. Unele studii au arătat că cei care consideră 


pasiunea şi romantismul de început esențiale pentru relaţia lor riscă să devină deziluzionaţi sau să 
divorţeze. Ellen Berscheid, psiholog social la Universitatea Minnesota, parcă a analizat subiectul şi a 
tras concluzia că incapacitatea de a înțelege că iubirea pasională are o speranţă de viață scurtă poate 
distruge o relaţie. Ea şi colegii ei erau de părere că divorţurile tot mai frecvente din ultimii 20 de ani sunt 
motivate, în parte, de importanța tot mai mare pe care o dau oamenii experiențelor emoţionale pozitive 
intense — experienţe precum iubirea romantică. Dar una dintre probleme e că astfel de experienţe pot fi 
foarte greu de susținut în timp... 

— Mi se pare foarte adevărat, a spus el. De aceea, când e vorba de probleme într-o relaţie, e de 
înţeles de ce are o importanță enormă examinarea şi înțelegerea temeliei relației. Dar, dacă unele relaţii 
se bazează pe atracţia sexuală imediată, există şi alt tip de relaţii, în care omul cu mintea limpede îşi va 
da seama că din punct de vedere fizic, ca aspect, iubitul sau iubita poate nu e foarte atrăgător sau 
atrăgătoare, dar e un om foarte bun, amabil şi blând. O relaţie clădită pe aşa ceva creează o legătură mai 
durabilă, fiindcă există între cei doi o comunicare reală, la un nivel uman şi personal... 

Dalai Lama s-a oprit o clipă, de parcă medita asupra problemei, apoi a adăugat: 

— Fireşte, trebuie să specific că se poate crea o relație bună şi sănătoasă care include şi atracția 
sexuală. Se pare deci că există două tipuri principale de relaţii construite pe atracţia sexuală. Unul se 
bazează pe dorinţa sexuală pură. În acest caz, motivaţia, impulsul care se află în spatele legăturii, e de 
fapt doar satisfacția temporară şi imediată. În astfel de relaţii, indivizii se raportează unul la altul nu atât 
ca oameni, cât ca obiecte. Asemenea relații nu sunt foarte stabile. Dacă relaţia nu se bazează pe altceva 
decât pe dorința sexuală şi îi lipseşte respectul reciproc, ajunge să semene mai mult cu prostituţia, în care 
nici una din părți nu o respectă pe cealaltă. O relaţie construită în primul rând pe dorinţa sexuală e ca o 
casă ridicată pe o fundaţie de gheață; când se topeşte gheaţa, se dărâmă şi clădirea. Există însă şi un al 
doilea tip de relaţie bazată pe atracţia sexuală, dar în care atracţia fizică nu e baza principală a relaţiei. 
În acest al doilea tip, partenerii au o apreciere profundă pentru valoarea celuilalt, care porneşte de la 
convingerea că celălalt e un om bun, amabil şi blând, pe care îl tratezi cu respect şi demnitate. Orice 
relație bazată pe aşa ceva va fi mult mai durabilă şi de încredere. E mai adecvată. Pentru a stabili o astfel 
de relație e absolut necesar să petreci destul timp cu celălalt, să-l cunoşti cu adevărat, să deveniți 
conştienţi de trăsăturile voastre esențiale. De aceea, când prietenii mei îmi cer sfaturi despre căsniciile 
lor, de multe ori îi întreb de când se cunosc. Dacă spun că de câteva luni, de multe ori le răspund „A, e 
prea puţin“. Dacă spun că de câțiva ani, parcă e mai bine. De-acum nu-şi cunosc doar faţa, aspectul, ci şi, 
cred, natura mai profundă... 

— Asta îmi aminteşte de ce spunea Mark Twain — „nimeni nu ştie ce e dragostea perfectă dacă nu e 
căsătorit de un sfert de secol“. 

Dalai Lama a dat din cap a aprobare şi a continuat: 

— Da... Cred deci că multe probleme apar pur şi simplu fiindcă cei doi nu se cunosc de destul timp. În 
orice caz, cred că, dacă vrei să construieşti o relaţie cu adevărat împlinită, cel mai bine e să cunoşti 
natura profundă a celuilalt şi să te raportezi la partenerul sau partenera ta la nivelul acesta, nu doar 
pe baza caracteristicilor superficiale. În acest tip de relaţie se întâlneşte şi compasiunea adevărată. Am 
auzit mulți oameni care susțineau că pentru ei căsnicia lor înseamnă mai mult decât o simplă relaţie 
sexuală, că a te căsători cu cineva înseamnă să-ți legi viaţa de acel cineva, să împarți suişurile şi 
coborâşurile vieţii, să ai o anume intimitate. Dacă afirmaţia e adevărată, cred că aceasta e temelia 
potrivită pentru o relaţie. O relaţie stabilă trebuie să includă şi simţul răspunderii şi angajamentul unuia 
față de celălalt. Bineînţeles, contactul fizic, relaţia sexuală potrivită, normală într-un cuplu, poate oferi o 


anume satisfacţie care linişteşte mintea. Dar, în fond, din punct de vedere biologic, scopul principal al 
unei relaţii sexuale e reproducerea. lar pentru a atinge scopul acesta trebuie să ai simţul răspunderii față 
de copii, dacă vrei să supravieţuiască şi să se dezvolte. Aşadar, dezvoltarea capacităţii de a fi 
responsabil şi de a te dedica unui scop este extrem de importantă. Fără ea, relația nu oferă decât o 
satisfacție temporară. E o simplă distracţie. 

A râs — un râs care părea plin de mirare față de vasta amploare a comportamentului uman. 


RELAȚIILE BAZATE PE ROMANTISM 


Mi se părea ciudat să vorbesc despre sex şi căsnicie cu un bărbat care avea peste şaizeci de ani şi care 
fusese celibatar toată viaţa. Nu părea să aibă reţineri față de astfel de subiecte, dar comentariile lui 
aveau în ele un fel de detaşare. 

Gândindu-mă la discuţia noastră mai târziu în aceeaşi seară, mi-am dat seama că nu vorbiserăm despre 
o componentă importantă a relaţiilor, despre care eram curios să-i aud părerea. Am abordat subiectul a 
doua zi. 

— [Ieri vorbeam despre relaţii şi despre cât de important e ca o relaţie apropiată sau o căsnicie să se 
bazeze şi pe altceva decât pe sex, am început eu. Dar cultura occidentală vede ca pe o componentă foarte 
dorită nu doar actul sexual, ci şi ideea de romantism, ideea de a te îndrăgosti intens de partenerul tău. În 
filme, în literatură şi în cultura populară genul acesta de iubire romantică e ridicat pe cea mai înaltă 
treaptă. Ce credeţi despre asta? 

Fără ezitare, Dalai Lama a spus: 

— Cred că, lăsând deoparte efectul pe care-l poate avea urmărirea nesfârşită a iubirii romantice 
asupra creşterii noastre spirituale mai profunde, chiar şi din perspectiva unui stil de viață convenţional, 
idealizarea iubirii acesteia romantice poate fi considerată extremă. E altceva decât relaţiile bazate pe 
grijă şi afecţiune adevărată. Nu poate fi considerată un lucru pozitiv, a spus el hotărât. E ceva bazat pe 
fantezie, imposibil de atins şi deci o posibilă sursă de frustrare. Aşadar, din punctul acesta de vedere, nu 
poate fi considerată un lucru pozitiv. 

În tonul lui se citea o notă de finalitate care arăta că nu mai avea altceva de spus pe această temă. 
Având în vedere accentul foarte intens pe care îl pune societatea noastră pe romantism, aveam impresia 
că desființează prea uşor atracţia pe care o prezintă iubirea romantică. Gândindu-mă la viaţa lui 
monastică, am presupus că nu aprecia suficient bucuriile romantismului şi că a-i pune alte întrebări pe 
această temă ar fi fost la fel de lipsit de sens ca a-l ruga să vină până în parcare ca să se uite la maşina 
mea, care avea o problemă cu transmisia. Puțin dezamăgit, mi-am făcut de lucru câteva clipe cu notițele, 
apoi am trecut la alte subiecte. 


De ce ne fascinează atâta romantismul? Dacă analizăm întrebarea, ne vom da seama că Eros — iubirea 
romantică, sexuală, pasională —, extazul suprem, e un amestec intens de ingrediente culturale, biologice şi 
psihologice. În cultura occidentală, ideea de iubire romantică a înflorit în ultimii 200 de ani sub influența 
romantismului, care ne-a marcat puternic percepţia asupra lumii. Romantismul a apărut ca formă de 
respingere a Iluminismului anterior, care punea accentul pe rațiunea umană. Noua mişcare punea mare 
preţ pe intuiție, pe emoție, pe sentimente şi pe pasiune. Sublinia importanța lumii percepute prin simţuri, 
a experienţei subiective a individului şi aspira la lumea imaginaţiei, a fanteziei, la căutarea unui univers 
inexistent — un trecut idealizat sau un viitor utopic. Ideea aceasta a avut un impact profund nu doar asupra 
artei şi literaturii, ci şi asupra politicii şi a altor aspecte ale dezvoltării culturii occidentale moderne. 


Cel mai fascinant element al romantismului e îndrăgostirea. În procesul acesta acţionează asupra 
noastră forțe puternice, care ne determină să căutăm acest sentiment şi care reprezintă mult mai mult decât 
simpla glorificare a iubirii romantice de care ne molipsim din cultura noastră. Mulţi cercetători sunt de 
părere că forţele acestea sunt programate în genele noastre de la naştere. Senzaţia îndrăgostirii, împletită 
inevitabil cu cea a atracției sexuale, poate fi o componentă instinctivă, determinată genetic, a 
comportamentului reproductiv. Din punctul de vedere al evoluţiei, principala funcţie a organismului e să 
supraviețuiască, să se reproducă şi să asigure supraviețuirea speciei. Este deci în interesul speciei să fim 
programaţi să ne îndrăgostim; aceasta sporeşte în mod cert şansele să ne împerechem şi să ne 
reproducem. Avem deci mecanisme înnăscute care se ocupă de întreg procesul; ca reacție la anumiţi 
stimuli, creierul nostru produce şi trimite în organism compuşi chimici care creează o senzaţie euforică, 
„transa“ asociată îndrăgostirii. lar atâta timp cât creierul nostru se marinează în compușii aceştia chimici, 
senzația ne copleşeşte uneori în asemenea măsură, încât nimic altceva nu pare să ne mai intereseze. 

Forțele psihologice care ne fac să căutăm să ne îndrăgostim sunt la fel de imperative ca cele biologice. 
În Banchetul lui Platon, Socrate povesteşte mitul lui Aristofan, care priveşte originea iubirii sexuale. 
Conform acestui mit, primii locuitori ai Pământului erau fiinţe rotunde, cu patru mâini şi patru picioare, la 
care spatele şi coastele formau un cerc. Aceste ființe asexuate, autosuficiente, erau foarte arogante şi i-au 
atacat în repetate rânduri pe zei. Ca pedeapsă, Zeus a aruncat asupra lor fulgere şi i-a despărțit în două. 
De-acum fiecare creatură era făcută din două părţi şi fiecare parte tânjea să se unească cu cealaltă 
jumătate a sa. 

Eros, impulsul iubirii pasionale, romantice, poate fi văzut ca dorința aceasta străveche de unire cu 
cealaltă jumătate a noastră. Pare a fi o nevoie umană universală, inconştientă. Regăsim în acest sentiment 
senzaţia de întrepătrundere cu celălalt, de dizolvare a barierelor, de unificare cu fiinţa iubită. Psihologii 
numesc fenomenul ştergerea limitelor egoului. Unii sunt de părere că procesul îşi are rădăcinile în 
primele experienţe ale vieţii, că e o încercare inconştientă de re-creare a experienţei din primul an de 
viață, a unei stări primordiale în care copilul e complet ataşat de părinte sau de persoana care are cea 
mai multă grijă de el. 

Dovezile sugerează că nou-născuţii nu fac diferenţa între ei înşişi şi restul universului. Nu sunt 
conştienţi de identitatea lor ca persoană, sau, în orice caz, identitatea lor o include pe mamă, pe ceilalți şi 
toate obiectele din mediul lor. Nu ştiu unde se termină ei şi unde începe „celălalt“. Le lipseşte aşa-numita 
permanență a obiectelor: acestea nu au existență independentă, aşa că, dacă ei nu interacționează cu un 
obiect, acesta nu există. De exemplu, dacă ţine în mână o jucărie zăngănitoare, copilul o recunoaşte ca 
parte din el însuşi, iar dacă jucăria îi e luată şi pusă undeva unde n-o poate vedea, încetează să mai 
existe. 

La naştere, creierul nu e încă „complet sudat“, dar, pe măsură ce nou-născutul creşte şi creierul se 
dezvoltă, interacţiunea copilului cu lumea devine mai complexă şi se formează, treptat, conştiinţa 
identităţii personale, un „eu“ opus „celuilalt“. În acelaşi timp apare şi o senzaţie de izolare şi, treptat, 
copilul devine conştient de propriile limite. Fireşte, identitatea continuă să se dezvolte pe toată durata 
copilăriei şi adolescenţei, pe măsură ce copilul ia contact cu lumea. Ideea noastră despre ceea ce suntem 
se formează ca rezultat al dezvoltării reprezentărilor interioare, născute în mare parte din reflecţiile 
asupra primelor noastre interacțiuni cu oamenii importanţi din viața noastră şi din reflecţiile asupra 
rolului nostru în societate. Treptat, identitatea personală şi structura intrapsihologică devin tot mai 
complexe. 


Dar poate o parte din noi tot încearcă să se întoarcă la un stadiu timpuriu al existenței, la o stare de 
fericire completă, în care nu există nici teama de separare, nici senzația de izolare. Mulţi psihologi 
contemporani consideră că experienţa „unicităţii“ din primul an de viaţă e încorporată în subconştientul 
nostru şi că, la vârsta adultă, se strecoară în inconştient şi în fanteziile noastre. Ei sunt de părere că 
contopirea cu persoana iubită, pe care o simţim când suntem „îndrăgostiţi“, e un ecou al experienţei de 
contopire cu mama în perioada imediat următoare naşterii — că recreează senzația aceea magică, de 
omnipotenţă, care ne face să credem că totul e posibil. E greu de depăşit plăcerea unei asemenea senzații. 

Nu e de mirare, aşadar, că impulsul de a căuta iubirea romantică e atât de puternic. Şi atunci ce e în 
neregulă cu ea, de ce susține Dalai Lama cu atâta uşurinţă că a căuta romantismul e ceva negativ? 

M-am gândit la problema clădirii unei relații pe iubirea romantică, la refugierea în romantism ca sursă 
de fericire. Mi-am amintit de un fost pacient, David. David era arhitect peisagist, avea 34 de ani şi a 
venit la cabinetul meu, inițial, cu simptomele clasice ale unei depresii clinice grave. Mi-a explicat că e 
posibil ca depresia să-i fi fost declanşată de o serie de evenimente minore, stresante de la muncă, dar „în 
mare parte a apărut, aşa, pur şi simplu“. Am discutat despre posibilitatea prescrierii de antidepresive, cu 
care a fost de acord, şi am început o perioadă de probă cu un antidepresiv standard. Medicamentul s-a 
dovedit a fi foarte eficient: în trei săptămâni simptomele acute se amelioraseră şi David revenise la rutina 
lui obişnuită. Dar, analizându-i istoricul, mi-am dat seama destul de repede că, pe lângă depresia acută, 
suferea şi de distimie, o formă mai insidioasă de depresie cronică uşoară, care se manifesta de mulţi ani. 
După ce şi-a revenit din depresia acută, am început să-i explorăm trecutul, construind o bază de la care să 
încercăm să înțelegem dinamica psihologică interioară care dusese la distimia lui manifestată pe o 
perioadă de atâţia ani. 

După doar câteva şedinţe, într-o zi, David a intrat în cabinet cât se poate de binedispus. 

— Mă simt minunat! a declarat el. De ani de zile nu m-am mai simțit atât de bine! 

Reacţia mea la vestea aceasta excelentă a fost să-i fac imediat o evaluare ca să verific că nu a trecut în 
faza maniacală a unei tulburări psihice. Dar nu asta era explicația. 

— Sunt îndrăgostit! mi-a spus el. Am cunoscut-o săptămâna trecută, pe un teren scos la licitaţie. E cea 
mai frumoasă fată pe care am văzut-o vreodată... Am ieşit aproape în fiecare seară săptămâna asta şi, nu 
ştiu, parcă suntem suflete-pereche — suntem perfecţi unul pentru celălalt. Nici nu-mi vine să cred. De doi- 
trei ani n-am mai ieşit la o întâlnire şi începusem să cred că n-o să-mi mai găsesc pe cineva; şi acum, 
dintr-odată, am dat peste ea. 

Pe aproape toată durata şedinţei, David mi-a expus mulțimea de calităţi remarcabile ale noii lui iubite. 

— Cred că suntem perfecţi unul pentru celălalt din toate punctele de vedere. Şi nu e doar atracţie 
sexuală; avem aceleaşi interese şi e aproape de speriat cât de asemănător gândim. Bineînţeles, sunt 
realist, îmi dau seama că nimeni nu e perfect... De exemplu, seara trecută m-a deranjat un pic când mi s-a 
părut că flirta puţin cu nişte tipi din club... dar amândoi băuserăm mult şi se distra şi ea. Mai târziu am 
discutat problema şi am rezolvat-o. 

Săptămâna următoare David a venit să mă anunţe că avea de gând să renunţe la terapie. 

— Toate îmi merg atât de bine, că nu ştiu despre ce aş putea vorbi la şedinţele de terapie, mi-a 
explicat el. Depresia s-a dus, dorm buştean, am revenit la birou şi mă descurc foarte bine şi am o relaţie 
excelentă, care merge tot mai bine pe zi ce trece. Cred că am învăţat ceva din întâlnirile noastre, dar 
acum pur şi simplu nu văd ce rost ar avea să dau banii pe terapie când nu am nici o problemă de rezolvat. 

I-am spus că mă bucur că îi merge atât de bine, dar i-am amintit şi despre câteva dintre problemele de 
familie pe care începuserăm să le identificăm şi care erau cauze posibile ale distimiei lui cronice. În 


x cc 


acest timp, începeau să-mi treacă prin minte termeni psihiatrici obişnuiţi precum „rezistență“ şi „reacție 
de apărare“. 

Nu părea convins. 

— Mă rog, poate la un moment dat o să văd ce era şi cu ele, dar sincer cred că aveau de-a face mai 
degrabă cu singurătatea, cu senzația că-mi lipsea cineva, o persoană specială cu care să-mi împart viaţa, 
iar acum am găsit-o. 

Era absolut hotărât să pună capăt şedinţelor de terapie chiar din ziua aceea. Am făcut formalităţile 
necesare ca doctorul lui de familie să se ocupe de continuarea medicaţiei, ne-am dedicat restul şedinţei 
unei treceri în revistă generale şi unei concluzii şi am încheiat întâlnirea asigurându-l că uşa mea îi e 
deschisă oricând. 

După câteva luni, David s-a întors la cabinetul meu: 

— De ceva vreme sunt nenorocit, mi-a spus pe un ton demoralizat. Ultima oară când ne-am văzut, totul 
mergea perfect. Chiar credeam că mi-am găsit perechea ideală. Începusem să vorbesc şi de căsătorie. Dar 
cu cât mai mult voiam să mă apropii de ea, cu atât mai mult parcă se retrăgea. Până la urmă mi-a spus că 
vrea să ne despărțim. După asta am avut câteva săptămâni de depresie urâtă. Ajunsesem chiar s-o sun şi 
să închid imediat, doar cât să-i aud vocea, sau să trec cu maşina prin faţa locului unde lucrează doar ca să 
văd dacă maşina ei e acolo. După vreo lună m-am săturat — era de-a dreptul ridicol — şi, cel puţin, am mai 
scăpat de simptomele de depresie. În fine, mănânc şi dorm bine, mă descurc în continuare bine la muncă, 
am destulă energie, dar parcă tot am senzaţia că lipseşte o parte din mine. Parcă m-am întors exact de 
unde am plecat şi mă simt exact cum m-am simţit ani de zile... 

Am reluat terapia. 


Pare clar că, luat ca sursă de fericire, romantismul lasă multe de dorit. Şi poate Dalai Lama nu se 
înşela chiar atât de mult când respingea ideea că romantismul poate fi o temelie bună pentru o relație şi 
când îl descria ca pe „ceva bazat pe fantezie, imposibil de atins“, ceva ce nu merită eforturile pe care le 
depunem pentru el. Dacă ne gândim mai bine, poate nu formula o judecată de valoare negativă influențată 
de anii lui de pregătire monastică, ci descria obiectiv natura romantismului. Chiar şi surse de referință 
obiective cum sunt dicționarele, care conţin peste 12 definiţii ale cuvintelor „romantism“ şi „romantic“, 
sunt presărate din plin cu sintagme ca „poveste fictivă“, „exagerare“, „falsitate“, „fantezist sau imaginar“, 
„nepractic“, „fără bază reală“, „curtare idealizată“ şi aşa mai departe. E evident că, la un moment dat, a 
survenit o schimbare în evoluţia civilizației occidentale. Conceptul antic de Eros, cu sensul esenţial de 
„a deveni unul“, de fuziune cu celălalt, a căpătat sensuri noi. Romantismul a căpătat o notă artificială, cu 
iz de înşelăciune şi păcăleală, ceea ce-l făcea pe Oscar Wilde să remarce sec: „Când suntem îndrăgostiţi, 
întotdeauna începem prin a ne amăgi pe noi înşine şi ajungem să-i amăgim pe ceilalți. Asta se numeşte 
romantism“. 

Am explorat mai devreme rolul apropierii şi al intimității ca elemente importante ale fericirii umane. 
În privința aceasta nu există îndoială. Dar, dacă vrem să obținem satisfacție de durată dintr-o relație, 
baza relației trebuie să fie solidă. De aceea ne sfătuieşte Dalai Lama să analizăm temelia relației, dacă 
vedem că lucrurile în cuplu încep să meargă rău. Atracția sexuală şi chiar senzația intensă de îndrăgostire 
pot avea un rol în stabilirea unei legături inițiale între doi oameni, în apropierea dintre ei, dar, ca şi o 
răşină epoxidică bună, liantul inițial trebuie amestecat cu alte ingrediente ca să se întărească şi să 
formeze un adeziv durabil. Pentru a identifica celelalte ingrediente, ne întoarcem din nou la perspectiva 
lui Dalai Lama asupra construirii unei relații puternice — crearea unei baze de afecțiune, compasiune şi 


respect reciproc între cei doi oameni. Dacă relaţia se clădeşte pe aceste calități, vom putea crea o 
legătură profundă şi plină de însemnătate nu doar cu iubitul sau consoarta, ci şi cu prietenii, cunoştinţele 
sau străinii — în fond, cu orice om. Calea aceasta deschide posibilități şi oferă ocazii nelimitate de 
formare a legăturilor interumane. 


7 
Insemnătatea şi avantajele compasiunii 


DEFINIREA COMPASIUNII 


Pe măsură ce ne continuam conversațiile, mi-am dat seama că dezvoltarea compasiunii joacă un rol 
foarte important în viaţa lui Dalai Lama şi nu este doar un mijloc pentru cultivarea stării de bunătate şi 
afecțiune şi pentru îmbunătăţirea relațiilor cu ceilalți. Am înţeles că, fiind budist practicant, pentru el 
dezvoltarea compasiunii este parte integrantă din calea lui spirituală. 

— Având în vedere importanța acordată compasiunii în budism ca parte esenţială din dezvoltarea 
spirituală a individului, am spus eu, aţi putea defini mai clar ce înţelegeţi prin „compasiune“? 

Dalai Lama a răspuns: 

— Compasiunea se poate defini, în linii mari, drept starea de spirit nonviolentă, nevătămătoare şi 
neagresivă. E o atitudine mintală bazată pe dorinţa ca ceilalți să fie izbăviţi de suferinţă şi e asociată cu 
angajamentul, răspunderea şi respectul față de ceilalți. Când vorbim de definiţia compasiunii, tse-wa în 
tibetană, cuvântul cuprinde în el şi sensul de stare de spirit care poate include dorinţa de lucruri bune 
pentru noi înşine. Poate, în dezvoltarea compasiunii, am putea începe cu dorinţa de a fi noi înşine izbăviţi 
de suferință, iar apoi am putea porni de la sentimentul acesta firesc față de noi înşine şi l-am putea 
cultiva, spori şi extinde pentru a-i include, a-i primi în el şi pe ceilalți. Când aud oamenii vorbind despre 
compasiune, cred că de multe ori există un risc de a confunda compasiunea cu ataşamentul. Aşadar, când 
vorbim despre compasiune, trebuie mai întâi să facem distincţia între două tipuri de iubire sau 
compasiune. Un tip de compasiune e marcat de ataşament — senzația de control asupra cuiva, sau actul de 
a iubi pe cineva pentru ca şi el sau ea să ne iubească pe noi. Genul acesta obişnuit de iubire sau 
compasiune e foarte părtinitor şi subiectiv. lar o relaţie bazată doar pe el va fi şubredă. O astfel de 
relație părtinitoare, bazată pe perceperea şi identificarea celuilalt ca prieten, poate duce la un oarecare 
ataşament emoțional, la o senzaţie de apropiere. Dar, dacă are loc o schimbare minoră, cum ar fi o 
divergență, sau dacă prietenul face ceva care ne supără, dintr-odată proiecția noastră mintală se schimbă; 
dispare conceptul de „prietenul meu“. Vom vedea atunci cum ataşamentul emoţional se evaporă şi cum, în 
locul sentimentului de iubire şi grijă, va apărea ura. Deci acest fel de iubire, bazat pe ataşament, poate fi 
strâns legat de ură. Dar există şi un al doilea tip de compasiune, independent de astfel de ataşamente. E 
compasiunea adevărată. Aceasta din urmă nu se bazează atât pe faptul că o persoană anume ne e dragă, ci 
mai degrabă pe raționamentul că toți oamenii au o dorință înnăscută de a fi fericiţi şi de a scăpa de 
suferință, ca şi noi. Şi, tot ca şi noi, au dreptul natural de a-şi satisface aspiraţia aceasta fundamentală. Pe 
baza recunoaşterii acestei egalităţi, a acestui punct comun, ne dezvoltăm afinitatea şi apropierea de 
ceilalți. Pornind de la baza aceasta, putem simți compasiune indiferent că îl vedem pe celălalt drept 
prieten sau duşman. Se bazează pe drepturile fundamentale ale celuilalt, nu pe propria noastră proiecţie 
mintală. Pornind de aici, vom genera iubire şi compasiune. Aceasta e compasiunea adevărată. lată deci 
de ce distincţia dintre cele două feluri de compasiune şi cultivarea compasiunii adevărate pot fi foarte 


importante în viaţa noastră de zi cu zi. De exemplu, într-o căsnicie se regăseşte, de obicei, componenta 
ataşamentului emoţional. Dar eu cred că, dacă există şi componenta compasiunii adevărate, bazată pe 
respectul reciproc între doi oameni, căsnicia are şanse să dureze mult. În cazul ataşamentului emoţional 
lipsit de compasiune, cuplul va fi mai instabil şi căsnicia va risca să se destrame mai repede. 

Ideea dezvoltării unui alt tip de compasiune, o compasiune universală, generică oarecum, separată de 
sentimentele personale, mi se părea greu de atins. Cântărind-o în minte şi vorbind ca pentru mine, am 
întrebat: 

— Dar iubirea sau compasiunea sunt sentimente subiective. Mi se pare că tonul emoţional, sentimentul 
de iubire sau compasiune ar trebui să fie acelaşi indiferent că e „marcat de ataşament“ sau „adevărat“. 
Deci, dacă individul ar simţi aceeaşi emoție şi într-un caz, şi în celălalt, de ce e important să facem 
diferența între ele? 

Dalai Lama a răspuns pe un ton hotărât: 

— Mai întâi, cred că există o nuanţă diferită între sentimentul de iubire sau compasiune adevărată şi 
cel de iubire bazată pe ataşament. Nu sunt unul şi acelaşi sentiment. Cel de compasiune adevărată e mult 
mai puternic, mult mai cuprinzător; are o calitate foarte profundă. În plus, iubirea şi compasiunea 
adevărate sunt mult mai stabile, mai trainice. De exemplu, dacă vezi un animal suferind cumplit, de 
exemplu un peşte care se zvârcoleşte cu cârligul în gură, se poate întâmpla să ai brusc senzaţia că nu-i 
poţi suporta durerea. Senzația aceasta nu se bazează pe o legătură specială cu animalul respectiv, pe 
gândul că „Vai, animalul acela e prietenul meu“. Într-un astfel de caz, compasiunea vine pur şi simplu din 
faptul că şi ființa aceea are sentimente, simte durerea şi are dreptul să n-o simtă. Aşadar, acest fel de 
compasiune, care nu e amestecat cu dorință sau ataşament, e mult mai temeinic şi mai durabil pe termen 
lung. 

Am continuat, aprofundând subiectul compasiunii: 

— Când aţi dat exemplul unui peşte care suferă cu cârligul în gură, aţi atins un punct esenţial — anume 
că starea aceea e asociată cu senzaţia că nu putem suporta să-i vedem suferinţa. 

— Da, a spus Dalai Lama. De fapt, într-un anume sens, am putea defini compasiunea drept starea în 
care nu putem suporta suferința celorlalți, a celorlalte ființe simţitoare. lar pentru a genera sentimentul 
acela, mai întâi trebuie să înțelegem seriozitatea, intensitatea suferinței celorlalți. Cred deci că, cu cât 
înțelegem mai bine suferința şi diversele tipuri de suferință la care suntem supuşi, cu atât mai profundă ne 
va fi compasiunea. 

— Înţeleg că o conştientizare mai mare a suferinţei celorlalți ne poate spori capacitatea de a simți 
compasiune. Prin însăşi definiția ei, compasiunea presupune deschiderea către suferința altuia, 
împărtăşirea suferinţei lui. Dar aici ajungem la o întrebare şi mai profundă: de ce am vrea ne împovărăm 
cu suferinţa altcuiva când nu o vrem nici pe a noastră? Mulţi dintre noi fac tot posibilul pentru a evita 
propria durere şi suferință, recurgând chiar şi la droguri sau alte substanţe. Şi atunci de ce am lua asupra 
noastră, intenționat, suferinţa altcuiva? 

Fără ezitare, Dalai Lama a răspuns: 

— Sunt de părere că există o diferență importantă între suferința proprie şi suferința pe care se 
întâmplă să o simţim în starea de compasiune în care ne asumăm şi împărtăşim suferința altora — o 
diferență calitativă. 

S-a oprit puţin, apoi, de parcă era în stare să-mi urmărească fără efort sentimentele, a continuat: 

— Când ne gândim la propria noastră suferință, avem senzaţia că suntem de-a dreptul copleșiți. Avem 
senzația aceea de împovărare, senzaţia că ne apasă ceva — că suntem neajutoraţi. Ne simțim amorţiţi, de 


parcă ne-au înțepenit toate simțurile. Dar, când generăm compasiune, când preluăm suferința altcuiva, la 
început se poate să simţim un oarecare disconfort, o senzaţie neplăcută, insuportabilă. Dar în cazul 
compasiunii senzația aceasta e foarte diferită: sub sentimentul neplăcut se află foarte multă concentrare şi 
hotărâre, fiindcă acceptăm voluntar şi intenționat suferința altcuiva pentru un scop mai înalt. Avem o 
senzație de conectare şi de angajament, ştiind că suntem dispuşi să ne ajutăm semenii, o senzaţie de 
prospeţime, nu de amorţire. La fel li se întâmplă atleţilor. Când trece printr-un antrenament dur, atletul s- 
ar putea să sufere mult — face efort, transpiră, se forțează. Cred că experiența poate fi foarte dureroasă şi 
epuizantă. Dar atletul n-o consideră drept o experiență dureroasă. El o consideră o mare împlinire, o 
asociază cu senzaţia de bucurie. Dar, dacă acelaşi individ ar fi supus unei alte forme de efort fizic, care 
n-ar avea legătură cu antrenamentul lui sportiv, şi-ar spune: „Vai, de ce sunt supus chinului acestuia 
oribil?“ lată deci că atitudinea mintală schimbă complet lucrurile. 

Aceste câteva cuvinte, rostite cu multă hotărâre, m-au adus din starea mea apăsătoare la o stare în care 
îmi imaginam posibilitatea unui sfârşit al suferinţei, a unei transcenderi a suferinței. 

— Spuneţi că primul pas pentru generarea acestui fel de compasiune este înțelegerea suferinței. Există 
şi alte tehnici budiste prin care putem da dovadă de mai multă compasiune? 

— Da. De exemplu, în tradiţia budistă mahayana, întâlnim două tehnici principale de cultivare a 
compasiunii. Li se spune „metoda cauzei şi efectului în şapte puncte“ şi „schimbul şi egalitatea sinelui cu 
ceilalți“. Metoda „schimbului şi egalităţii“ e tehnica pe care o vei regăsi în capitolul opt din Calea către 
iluminare a lui Shantideva. Dar — a spus el, aruncând o privire la ceasul de mână şi observând că ni se 
termina timpul — cred că vom face câteva exerciţii sau meditații asupra compasiunii în conferințele de 
săptămâna asta. 

Apoi a zâmbit cu căldură şi s-a ridicat, punând capăt întâlnirii. 


ADEVĂRATA ÎNSEMNĂTATE A VIEŢII OMENEŞTI 


Continuându-ne discuţia despre compasiune în timpul conversației următoare, am început: 

— Am tot vorbit despre importanța compasiunii, despre convingerea dumneavoastră că afecțiunea, 
bunătatea, prietenia şi toate celelalte sunt condiții absolut necesare pentru fericire. Dar am o nelămurire — 
să zicem că ar veni la dumneavoastră un om de afaceri bogat şi v-ar spune: „Sanctitatea Voastră, spuneţi 
că pentru a fi fericiţi este important să dăm dovadă de bunătate şi compasiune. Dar eu, de felul meu, nu 
sunt un om prea bun sau afectuos. Sincer să fiu, chiar nu simt cine ştie ce compasiune sau altruism. De 
obicei sunt destul de rațional, practic, poate intelectual, şi pur şi simplu nu simt emoţii de genul acela. Şi 
totuşi îmi place viața mea, sunt mulțumit cu ea aşa cum e. Am o afacere de mare succes, prieteni, le 
asigur o viaţă îndestulată soţiei şi copiilor şi aş spune că am cu ei o relaţie bună. Nu simt că mi-ar lipsi 
ceva. Dezvoltarea compasiunii, a altruismului, a bunătăţii sufleteşti şi aşa mai departe sună frumos, dar 
ce rost au pentru mine? Mi se pare ceva aşa de sentimental...“ 

— În primul rând, a răspuns Dalai Lama, chiar dacă cineva mi-ar spune asta, tot m-aş îndoi că în 
adâncul inimii chiar e fericit. Sunt convins că baza supraviețuirii umane, valoarea reală a vieții omeneşti 
e compasiunea şi că fără ea ne lipseşte un element esențial. Sensibilitatea profundă la sentimentele 
celorlalți e o componentă a iubirii şi compasiunii, iar fără ea cred că, de exemplu, omului aceluia i-ar fi 
greu să se înțeleagă cu soția. Dacă chiar ar avea atitudinea aceea de indiferență la suferința şi 
sentimentele celorlalţi, chiar dacă ar fi milionar, dacă ar avea o educaţie bună, dacă n-ar avea probleme 
cu familia sau copiii, dacă ar fi înconjurat de prieteni, alți oameni de afaceri bogaţi, politicieni şi şefi de 


stat, cred că, în ciuda tuturor, efectul atâtor lucruri pozitive ar rămâne doar la suprafață. Dar, dacă ar 
insista în continuare că el nu simte compasiune şi totuşi nu e de părere că-i lipseşte ceva... atunci s-ar 
putea să fie puţin cam greu să-l ajut să înțeleagă importanța compasiunii... 

Dalai Lama s-a oprit puţin să reflecteze. Pauzele lui intermitente, care apăreau din când în când în 
conversațiile noastre, nu păreau să lase loc unei tăceri stânjentoare; dimpotrivă, erau ca o forță 
gravitațională, care conferea cuvintelor lui mai multă greutate şi mai mult sens când ne reluam 
conversaţia. 

În cele din urmă a continuat: 

— Dar chiar şi aşa, i-aş putea supune atenţiei câteva lucruri. Mai întâi, i-aş sugera să reflecteze asupra 
propriei experienţe. Îşi va da seama că, dacă cineva îl tratează cu compasiune şi afecțiune, se simte 
fericit. Aşadar, experiența aceasta l-ar ajuta să înţeleagă că şi alții se simt bine când li se arată 
bunăvoință şi compasiune. Odată ce îşi dă seama de asta, s-ar putea să respecte mai mult sentimentele 
celor din jur şi să fie mai înclinat să le arate compasiune şi bunătate. În acelaşi timp, ar descoperi că, 
dacă le oferi altora mai multă căldură, primeşti mai multă căldură înapoi. Nu cred că i-ar lua prea mult să 
înțeleagă asta. Prin urmare, aceasta devine baza respectului reciproc şi a prieteniei. Acum, să 
presupunem că omul acela ar avea toate posibilitățile materiale, ar avea o viață plină de succes, ar fi 
înconjurat de prieteni, n-ar avea grija banilor şi aşa mai departe. Cred că ar fi posibil ca familia şi copiii 
lui să empatizeze cu el şi să simtă o oarecare mulțumire pentru că are succes, iar ei au mulți bani şi o 
viață confortabilă. Cred că ne putem imagina că până la un punct, chiar şi în lipsa bunătăţii şi afecțiunii, 
nu ar simţi că îi lipseşte ceva. Dar, dacă ar fi de părere că totul e în regulă, că nu are nevoie să-şi 
dezvolte compasiunea, aş sugera că impresia lui se datorează ignoranței şi incapacității de a privi în 
viitor. Chiar dacă i s-ar părea că ceilalți îi sunt cu adevărat apropiaţi, adevărul ar fi că mare parte din 
relaţia şi interacțiunea celorlalți cu el s-ar baza pe faptul că îl percep drept om de succes, o resursă de 
bogăţie. Se poate ca bogăţia şi puterea lui să-i influenţeze şi să-i facă să stabilească o legătură cu ele, nu 
cu persoana în sine. Aşadar, într-un fel, se poate să fie mulțumiți chiar dacă el nu le arată bunăvoință şi 
afecțiune; se poate să nu ceară mai mult. Dar ce se întâmplă dacă şi-ar pierde din avere? Baza relațiilor 
s-ar şubrezi. Atunci ar începe să vadă efectul lipsei de bunătate şi ar începe să sufere. Dar oamenii care 
manifestă compasiune o simt, fireşte, ca pe ceva pe care se pot baza; chiar dacă au probleme economice 
şi necazuri, tot au ceva de împărtăşit cu ceilalți semeni. Economia unei țări e un lucru atât de instabil, 
avem parte de atâtea pierderi în viață, dar compasiunea e ceva ce putem purta cu noi oricând. 

Un asistent în robă cafenie a intrat în cameră şi ne-a turnat tăcut ceaiul, în timp ce Dalai Lama a 
continuat: 

— Bineînţeles, dacă încercăm să-i explicăm cuiva importanța compasiunii, se poate întâmpla să avem 
de-a face cu un om foarte asprit, individualist şi egoist, pe care nu-l interesează decât binele propriu. Se 
poate chiar ca unii oameni să nu aibă capacitatea de a empatiza nici măcar cu o persoană iubită sau 
apropiată. Dar chiar şi unor oameni ca aceştia li se poate prezenta importanța compasiunii şi iubirii cu 
justificarea că sunt cele mai bune metode de a-şi atinge interesele proprii. Doresc să fie sănătoşi, să 
trăiască mai mult şi să se bucure de linişte sufletească, fericire şi bucurie. Dacă asta îşi doresc, am auzit 
că există şi dovezi ştiinţifice că astfel de lucruri sunt amplificate de iubire şi compasiune... Dar ca 
doctor, ca psihiatru, poate tu cunoşti mai bine baza lor ştiinţifică. 

— Da, am confirmat eu. Cred că există dovezi ştiinţifice clare care susţin afirmaţiile despre avantajele 
fizice şi emoționale ale stărilor de spirit asociate cu compasiunea. 


— De aceea cred că unii oameni, dacă ar fi informaţi despre datele acestea şi despre studiile 
ştiinţifice, s-ar simți încurajați să-şi cultive o stare de spirit mai înclinată spre compasiune... a comentat 
Dalai Lama. Dar cred că, chiar şi fără studiile ştiinţifice, există şi alte argumente pe care oamenii le pot 
înțelege şi aprecia pe baza propriei experienţe practice şi directe de zi cu zi. De exemplu, li s-ar putea 
arăta că lipsa compasiunii duce la o lipsă de scrupule. Există multe exemple care dovedesc că la un nivel 
profund oamenii fără scrupule suferă, în general, de un fel de nefericire şi nemulţumire — oameni ca Stalin 
şi Hitler. Astfel de oameni sunt apăsaţi de o senzaţie continuă de insecuritate şi teamă. Cred că nici în 
somn nu scapă de teamă... Pentru unii poate e foarte greu de înţeles, dar e cert că unor astfel de oameni le 
lipseşte ceva ce semenii lor dotați cu compasiune au — senzaţia de libertate, de abandonare, care îţi 
permite să te relaxezi şi să laşi totul deoparte când adormi. Oamenii fără scrupule nu au parte de aşa 
ceva. Sunt prinşi mereu în ghearele unei ameninţări; sunt încătuşaţi, nu pot simţi eliberarea, libertatea 
aceea. 

S-a oprit câteva clipe, scărpinându-se în cap cu un aer absent, apoi a continuat: 

— E doar o speculație, dar bănuiesc că, dacă l-ai întreba pe un om fără scrupule „Când ai fost mai 
fericit: în copilărie, când te bucurai de îngrijirea mamei tale şi erai mai apropiat de familie, sau acum, 
când ai mai multă putere, influență şi prestigiu?“, ţi-ar spune că frumoasă a fost copilăria. Cred că şi 
Stalin a fost iubit de mama lui când era mic. 

— Cred că, aducându-l în discuţie pe Stalin, aţi dat un exemplu perfect pentru ceea ce explicați mai 
înainte, am observat eu, despre consecinţele existenței lipsite de compasiune. Se ştie că cele două 
trăsături principale ale personalităţii lui erau lipsa de scrupule şi bănuiala continuă. Considera lipsa de 
scrupule chiar o virtute; şi-a schimbat numele din Djugaşvili în Stalin, adică „omul de oţel“. Odată cu 
vârsta, a devenit tot mai lipsit de scrupule şi mai bănuitor. Suspiciunile lui erau legendare. Teama şi 
neîncrederea lui faţă de ceilalți au dus, în cele din urmă, la epurări masive şi la campanii împotriva 
diverselor grupuri etnice din propria ţară: au fost închişi şi executaţi milioane de oameni. Dar în 
continuare vedea duşmani la tot pasul. Cu puţin timp înainte să moară i-a spus lui Nikita Hruşciov: „Nu 
am încredere în nimeni, nici măcar în mine“. Spre sfârşit, s-a întors chiar şi împotriva susținătorilor lui 
celor mai loiali. Fireşte, cu cât devenea mai lipsit de scrupule şi mai puternic, cu atât era mai nefericit. 
Un prieten de-al lui spunea că, în cele din urmă, singura trăsătură umană care-i mai rămăsese era 
nefericirea. Fiica lui, Svetlana, povestea că singurătatea şi golul din inimă îl rodeau în asemenea măsură, 
încât nu mai credea că oamenii erau capabili de sinceritate sau bunătate adevărată. Ştiu că ar fi foarte 
greu să-i înțelegem pe oamenii ca Stalin şi motivele pentru care au comis faptele groaznice de care s-au 
făcut vinovaţi. Dar unul dintre subiectele noastre e faptul că până şi oamenii aceştia extrem de lipsiţi de 
scrupule îşi pot aminti cu nostalgie aspectele plăcute ale copilăriei, de exemplu dragostea mamei. Dar 
cum rămâne cu atâţia oameni care n-au avut copilării plăcute sau mame iubitoare? Cei care au fost 
abuzaţi sau au suferit alte nenorociri? Vorbim despre compasiune. Nu credeţi că, pentru a-şi dezvolta 
capacitatea de a simți compasiune, e nevoie să fi crescut în grija unor părinți sau tutori care să-i trateze 
cu căldură şi afecţiune? 

— Da, cred că e important. 

A tăcut o vreme, învârtind între degete mătăniile automat, cu îndemânare, în timp ce reflecta. 

— Unii oameni au suferit mult încă de la început, au fost lipsiţi de afecțiunea semenilor lor şi de aceea, 
mai târziu în viață, dau impresia că sunt lipsiți de orice sentimente umane, de orice capacitate de a arăta 
compasiune şi afecțiune, sunt înăspriţi şi brutali... 


Dalai Lama s-a oprit din nou şi, câteva clipe, a părut să cântărească serios problema. Când s-a aplecat 
peste ceaşca de ceai, chiar şi conturul umerilor sugera o meditaţie profundă. Dar nu părea dispus să 
continue imediat, aşa că ne-am băut ceaiul în tăcere. În cele din urmă, a ridicat din umeri, ca pentru a 
recunoaşte că nu are nici o soluţie. 

— Credeţi deci că tehnicile pentru potenţarea empatiei şi dezvoltarea compasiunii nu ar avea efect la 
oamenii cu un astfel de trecut dificil? 

— În funcţie de împrejurările în care se află fiecare, folosul practicării diverselor metode şi tehnici 
variază întotdeauna, a explicat el. Se poate şi ca, în unele cazuri, tehnicile să nu funcționeze deloc... 

Vrând să clarific problema, l-am întrerupt: 

— Iar tehnicile specifice pentru potențarea compasiunii despre care vorbeţi acum ar fi...? 

— Exact cele despre care vorbeam. Mai întâi, învăţătura, înțelegerea profundă a însemnătății 
compasiunii — astfel capeţi convingere şi hotărâre. Apoi, folosirea metodelor de potenţare a empatiei, de 
exemplu vizualizarea propriei persoane, cu ajutorul imaginaţiei şi creativităţii, în pielea celuilalt. 
Săptămâna aceasta vom discuta la conferințe anumite exerciții sau practici care pot fi aplicate, de 
exemplu tong-len, care întăreşte compasiunea. Dar cred că e foarte important să nu uităm că, deşi 
tehnicile acestea, ca practica tong-len, au fost create ca să ajute cât mai mulți oameni cu putinţă, cel puţin 
o parte din populaţie, nimeni nu s-a aşteptat vreodată să-i ajute pe toţi practicanţii, pe toți oamenii. Dar, 
la drept vorbind, problema principală... când vine vorba de diversele metode de dezvoltare a 
compasiunii, important e ca oamenii să facă un efort sincer de a-şi dezvolta capacitatea de a simți 
compasiune. Măsura în care vor reuşi efectiv să şi-o cultive depinde de o mulțime de variabile, nu se 
poate şti. Dar, dacă fac tot posibilul să fie mai buni, să-şi cultive compasiunea şi să facă lumea mai bună, 
la sfârşitul zilei pot spune: „Măcar am făcut tot ce am putut!“ 


AVANTAJELE COMPASIUNII 


În ultimii ani s-au efectuat multe studii care susțin ideea că dezvoltarea compasiunii şi a altruismului 
are un impact pozitiv asupra sănătăţii noastre fizice şi emoţionale. Într-un experiment celebru, de 
exemplu, David McClelland, psiholog la Universitatea Harvard, a arătat unui grup de studenți un film în 
care Maica Tereza lucra cu bolnavii şi săracii din Calcutta. Studenţii au spus că filmul le-a trezit 
compasiunea. După aceea a analizat saliva studenților şi a observat o creştere a nivelului 
imunoglobulinei A, un anticorp care combate infecțiile respiratorii. Într-un alt studiu, efectuat de James 
House la Centrul de Cercetare al Universităţii Michigan, cercetătorii au descoperit că acţiunile voluntare 
regulate, interacțiunea cu ceilalți marcată de bunătate şi compasiune sporeau semnificativ speranța de 
viață şi, probabil, şi vitalitatea generală. Mulţi alți oameni de ştiinţă care au studiat domeniul încă tânăr 
al medicinei alternative, care îmbină tratamentul psihic cu cel fizic, au obţinut rezultate similare, care 
demonstrează că stările de spirit pozitive ne pot îmbunătăți sănătatea fizică. 

Pe lângă efectele benefice asupra sănătăţii fizice, există şi dovezi că un comportament marcat de 
compasiune şi grijă față de ceilalți contribuie la sănătatea emoţională. Studiile au arătat că ajutorarea 
celorlalţi ne poate induce o stare de fericire, ne poate calma mintea şi poate reduce depresiile. În urma 
unui studiu efectuat pe o perioadă de 30 de ani asupra unui grup de absolvenţi de la Harvard, cercetătorul 
George Vaillant a conchis că adoptarea unui stil de viață altruist este o componentă esenţială a unui 
psihic sănătos. Un alt sondaj, efectuat de Allan Luks asupra câtorva mii de oameni implicaţi în mod 
regulat în activităţi de voluntariat pentru ajutorarea semenilor lor, a arătat că peste 90% dintre voluntari 


spuneau că activitatea aceea le aduce un fel de stare de „extaz“, caracterizată de o senzație de căldură, de 
energie sporită şi de euforie. În plus, după astfel de activități se simțeau deosebit de calmi şi îşi apreciau 
mai bine propria persoană. S-a descoperit că, pe lângă faptul că asigură o interacţiune benefică 
emoțional, acest „calm al altruistului“ contribuie şi la atenuarea unei varietăți de tulburări fizice derivate 
din stres. 

E adevărat că dovezile ştiinţifice susțin în mod clar opiniile lui Dalai Lama asupra valorii foarte reale 
şi practice a compasiunii, dar pentru confirmarea adevărului convingerilor sale nu e nevoie să ne bazăm 
doar pe experimente şi studii. Putem vedea legătura strânsă dintre altruism, compasiune şi fericirea 
personală chiar în vieţile noastre şi în vieţile celor din jurul nostru. Un exemplu bun e Joseph, 
antreprenor în construcţii, pe care l-am cunoscut acum mulţi ani. Timp de 30 de ani, Joseph a mers din 
profit în profit, cu ajutorul exploziei aparent nelimitate a industriei construcțiilor din Arizona, şi a devenit 
multimilionar. Dar spre sfârşitul anilor 80 a venit cel mai mare crah al afacerilor imobiliare din istoria 
statului. Joseph investise sume enorme în domeniu şi a pierdut tot. A ajuns la faliment. Problemele 
financiare i-au pus la grea încercare căsnicia şi au dus, în cele din urmă, la divorţ, după 25 de ani de 
căsătorie. În mod deloc surprinzător, Joseph a fost grav afectat. A început să bea mult. Din fericire, a 
reuşit să renunţe la alcool cu ajutorul organizației Alcoolicilor Anonimi. Ca parte din programul AA, a 
devenit mentorul personal al unui alt participant şi a ajutat şi alți alcoolici să scape de viciu. Şi-a dat 
seama că îi face plăcere rolul de mentor, senzaţia de a-i ajuta pe cei din jur, şi a început să lucreze ca 
voluntar şi în alte organizaţii. Şi-a pus în aplicare priceperea în afaceri pentru a-i ajuta pe cei cu 
dificultăți economice. lată cum îşi descria Joseph noua viaţă: „Acum am o firmă foarte mică de amenajări 
interioare. Îmi aduce un venit modest, dar îmi dau seama că niciodată n-o să mai ajung bogat ca pe 
vremuri. Ce e ciudat e că parcă nici nu mai vreau atâţia bani. Prefer de departe să-mi petrec timpul cu 
activităţi de voluntariat pentru diferite grupuri, să lucrez direct cu oamenii, să-i ajut cât pot. În ultima 
vreme, o singură zi îmi aduce mai multă bucurie adevărată decât o lună întreagă de pe vremea când îmi 
curgeau banii la robinet. Sunt mai fericit ca niciodată!“ 


MEDITAȚIE ASUPRA COMPASIUNII 


După cum îmi promisese în conversațiile noastre, Dalai Lama şi-a încheiat una dintre conferințele din 
Arizona cu o meditaţie asupra compasiunii. A fost un exercițiu simplu. Dar a reuşit, cu forță şi eleganţă, 
să-şi rezume şi să-şi cristalizeze prelegerile anterioare despre compasiune într-un exercițiu de cinci 
minute, direct şi la obiect. 


„Pentru a genera compasiune, pornim de la recunoaşterea faptului că nu dorim suferința şi că avem 
dreptul să fim fericiţi. Faptul acesta se poate verifica sau valida prin experienţa proprie a fiecăruia dintre 
voi. Apoi, recunoaştem faptul că nici alţii nu îşi doresc suferința, cum nu ne-o dorim nici noi, şi că şi ei 
au dreptul la fericire. Aceasta devine fundaţia pe baza căreia începem să clădim compasiunea. 

Deci... haideţi să medităm azi asupra compasiunii. Începeţi cu vizualizarea unei persoane care se află 
într-o grea suferinţă, care are dureri sau trece printr-o experienţă foarte nefericită. În primele trei minute 
ale meditaţiei, reflectați asupra suferinței omului aceluia în mod mai analitic — gândiţi-vă la suferinţa lui 
intensă şi la nenorocirea pe care o trăieşte. După ce v-aţi gândit câteva minute la suferința acelei 
persoane, încercaţi să o raportați la voi înşivă, zicându-vă: «Omul acela are aceeaşi capacitate de a simți 
durerea, bucuria, fericirea şi suferința ca şi mine». Apoi încercaţi să lăsați să se manifeste reacția 
voastră naturală — un sentiment firesc de compasiune către persoana aceea. Încercaţi să ajungeţi la o 


concluzie: gândiți-vă cât de tare vă doriţi ca omul acela să scape de suferință. Şi hotărâţi-vă că îl veţi 
ajuta să nu mai sufere. In sfârşit, aţintiți-vă mintea întru totul asupra concluziei, asupra hotărârii acesteia, 


şi în ultimele câteva minute de meditație încercaţi pur şi simplu să vă gândiţi doar la starea de 
compasiune, de iubire.“ 


Apoi, Dalai Lama a luat poziţia de meditaţie, cu picioarele încrucişate, şi a rămas complet nemişcat, 
desfăşurându-şi meditaţia în acelaşi timp cu publicul. Linişte totală. Dar era ceva profund mişcător în 
experienţa asta: în dimineaţa aceea, înconjurat de ceilalți spectatori, cred că şi cel mai înăsprit om s-ar fi 
simţit mişcat să se afle în mijlocul unei mulțimi de 1 500 de oameni, cu toţii meditând asupra 


compasiunii. După câteva minute, Dalai Lama a început, încet, o incantație tibetană; vocea lui profundă, 
melodioasă, suia şi cobora în tonuri liniştitoare, blânde. 


PARTEA A III-A 
TRANSFORMAREA SUFERINŢEI 


8 
Cum ținem piept suferinţei 


Pe vremea lui Buddha, o femeie pe nume Kisagotami suferea fiindcă îi murise singurul copil. Nu putea 
să accepte ce se întâmplase şi alerga din om în om, căutând un leac care să-i readucă copilul la viaţă. Se 
spunea că Buddha ar avea un asemenea leac. 

Kisagotami s-a dus la Buddha, s-a plecat în faţa lui şi a întrebat: 

— Poţi să faci un leac care să-mi aducă înapoi copilul? 

— Cunosc un asemenea leac, a răspuns Buddha. Dar pentru a-l face îmi trebuie anumite ingrediente. 

Uşurată, femeia a întrebat: 

— De ce ingrediente ai nevoie? 

— Adu-mi o mână de seminţe de muştar, a spus Buddha. 

Femeia i-a promis că i le va aduce, dar, când se pregătea să plece, Buddha a adăugat: 

— Semințele de muştar trebuie să vină dintr-o gospodărie în care n-a murit nici un copil, nici un soţ 
sau soție, nici un părinte şi nici o slugă. 

Femeia s-a învoit şi a plecat din casă în casă în căutarea seminţelor de muştar. La fiecare casă oamenii 
se arătau doritori să-i dea seminţele, dar, întrebându-i dacă le murise cineva, şi-a dat seama că nu găsea 
nici o gospodărie pe unde să nu fi trecut moartea — aici murise o fiică, dincolo o slugă, în altă parte un soţ 
sau un părinte. Kisagotami nu a reuşit să găsească nici o casă scutită de suferința morţii. Văzând că nu e 
singură în durerea ei, mama a renunțat să se mai agaţe de trupul fără viață al copilului ei şi s-a întors la 
Buddha, care i-a spus, cu adâncă compasiune: 

— Credeai că doar tu ai pierdut un fiu; legea morţii este că în rândul ființelor vii nimic nu e veşnic. 


În căutarea ei, Kisagotami a învăţat că nimeni nu este scutit de suferință şi pierderi. Nenorocirea aceea 
groaznică nu o alesese pe ea dintre toți. Înţelegând lucrul acesta nu a scăpat de suferinţa inevitabilă care 
provine din pierderea unei fiinţe iubite, dar şi-a uşurat suferința care provine din lupta împotriva acestei 
legi triste a firii. 

Deşi durerea şi suferința sunt fenomene universale în viața oamenilor, asta nu înseamnă că ne e uşor să 
le acceptăm. Oamenii au născocit tot felul de strategii ca să evite confruntarea cu suferința. Uneori 
folosim mijloace exterioare, ca substanţele chimice — ne amorțim şi ne tratăm durerea emoţională cu 
droguri sau alcool. Avem şi o serie de mecanisme interioare — metode de apărare psihologice, de multe 
ori inconştiente, care ne feresc de prea multă durere şi suferință emoţională când dăm de necazuri. 
Uneori, mecanismele acestea de apărare sunt foarte primitive — de exemplu, refuzul de a accepta că există 
o problemă. Alteori se poate să recunoaştem, în mod vag, că avem o problemă, dar să ne adâncim într-un 
milion de activităţi sau de distracţii ca să nu fie nevoie să ne gândim la ea. Sau folosim proiecția — 
fiindcă nu putem accepta că avem o problemă, o proiectăm inconştient asupra altora şi dăm vina pe ei 
pentru suferința noastră: „Aşa e, sunt nefericit. Dar problema nu e a mea; e a altcuiva. Dacă n-ar fi 


nenorocitul de şef care-mi face zilele amare [sau partenerul meu care mă ignoră, sau...], n-aş avea nici o 
problemă“. 

Suferinţa nu se poate evita decât temporar. Dar, ca o boală lăsată netratată (sau tratată superficial cu 
medicamente care nu fac decât să mascheze simptomele, dar nu vindecă problema din spatele lor), se 
infectează şi se agravează cu timpul. Starea de extaz indusă de droguri sau alcool ne alină, ce-i drept, o 
vreme suferința, dar folosirea lor continuă ne provoacă vătămări fizice şi ne afectează viaţa socială, ceea 
ce aduce mult mai multă suferință decât nemulțumirea vagă sau durerea emoțională acută care ne-au 
determinat să recurgem la ele. Metodele de apărare interioare, psihologice, ca negarea sau reprimarea, ne 
izolează şi ne protejează de durere ceva mai mult timp, dar tot nu o fac să dispară. 

Randall şi-a pierdut tatăl, bolnav de cancer, acum un an şi ceva. Erau foarte apropiaţi şi, pe atunci, 
toată lumea s-a mirat de cât de bine a suportat lovitura. „Bineînţeles că sunt trist“, explica el pe un ton 
stoic. „Dar chiar mă simt bine. O să-mi fie dor de el, dar viaţa merge mai departe. Şi apoi, nu pot să mă 
concentrez pe lipsa lui acum; trebuie să mă ocup de înmormântare şi să am grijă de proprietăţile lui în 
numele mamei... Dar o să-mi revin“, asigura el pe toată lumea. Dar un an mai târziu, la scurtă vreme după 
ce s-a împlinit un an de la moartea tatălui lui, Randall a început să alunece într-o depresie gravă. A venit 
la cabinetul meu şi mi-a explicat: „Nu înţeleg deloc ce-mi cauzează depresia. Acum totul pare să meargă 
bine. N-are cum să fie moartea tatei; a murit acum mai bine de un an şi m-am împăcat deja cu moartea 
lui“. Totuşi, după doar câteva şedinţe a devenit evident că, tot străduindu-se să-şi ţină emoțiile în frâu ca 
să „fie tare“, nu îşi confruntase sentimentele de pierdere şi suferință. Acestea au crescut şi au tot crescut 
până au ajuns să se manifeste sub forma unei depresii zdrobitoare, de care era nevoit să se ocupe. 

În cazul lui Randall, depresia s-a disipat destul de repede după ce ne-am concentrat pe durerea pe care 
o simţea şi pe senzaţia de pierdere şi după ce a reuşit să-şi privească suferinţa fără ocolişuri şi s-o simtă 
complet. Dar, uneori, strategiile inconştiente prin care evităm să dăm ochii cu problemele noastre sunt 
mai adânc înrădăcinate — sunt mecanisme de rezistență profund imprimate în natura noastră, care se pot 
împleti cu personalitatea noastră, devenind foarte greu de înlăturat. De exemplu, cei mai mulţi dintre noi 
avem un prieten, o cunoştinţă sau o rudă care evită problemele proiectându-le asupra altora şi dând vina 
pe ei — acuzându-i că au defecte care, de fapt, sunt ale acuzatorului. Nu e în nici un caz o metodă eficientă 
de a elimina problemele; mulţi astfel de oameni sunt condamnaţi la o viață de nefericire dacă trăiesc în 
continuare astfel. 


Dalai Lama şi-a expus în detaliu perspectiva asupra suferinței umane — o perspectivă care include şi 
convingerea că eliberarea de suferință este posibilă, dar care începe cu acceptarea suferinței ca fapt 
natural al existenței umane şi cu înfruntarea directă a problemelor, cu curaj. 


— În viaţa de zi cu zi ne ciocnim, inevitabil, de probleme. Cele mai mari probleme în viaţă sunt cele 
pe care nimeni nu le poate ocoli: bătrâneţea, boala şi moartea. Încercarea de a evita problemele refuzând 
să ne gândim la ele ne poate aduce o alinare temporară, dar cred că există o soluţie mai bună. Dacă îţi 
înfrunţi direct suferinţa, vei înțelege mai bine profunzimea şi natura problemei. Dacă eşti în luptă şi nu 
cunoşti situaţia şi capacitatea militară a inamicului, vei fi total nepregătit şi paralizat de teamă. Dar, dacă 
cunoşti puterea de luptă a oponenților, ce fel de arme au şi aşa mai departe, te vei afla într-o poziţie mult 
mai bună în război. La fel, dacă-i înfrunţi problemele, în loc să le eviţi, vei fi mai pregătit să le faci față. 

Fireşte, abordarea problemelor în acest fel era perfect rezonabilă, dar, vrând să aprofundez subiectul, 
am întrebat: 


— Da, dar ce te faci dacă înfrunți problema direct şi îți dai seama că nu există nici o soluţie? E o 
situație destul de greu de suportat. 

— Dar cred că tot e mai bine s-o înfrunţi, a răspuns el cu spirit marţial. De exemplu, lucrurile ca 
bătrâneţea şi moartea le poţi considera negative, nedorite şi poţi încerca să uiţi pur şi simplu de ele. Dar 
până la urmă tot se vor întâmpla. lar dacă ai tot evitat să te gândeşti la ele, când vine ziua să te confrunți 
cu ele, vei fi în stare de şoc, vei suferi o neplăcere mintală insuportabilă. Dar, dacă petreci ceva timp 
gândindu-te la bătrâneţe, moarte şi la alte lucruri nefericite, atunci când se vor întâmpla, mintea ta va fi 
mult mai stabilă şi te vei fi familiarizat deja cu astfel de probleme şi surse de suferinţă, le vei fi anticipat 
deja apariţia. De aceea cred că e bine să ne pregătim dinainte, familiarizându-ne cu felurile de suferință 
pe care ne putem aştepta să le întâlnim. Ca să folosim din nou analogia cu câmpul de bătălie, reflecția 
asupra suferinței poate fi considerată un exercițiu militar. Oamenii care n-au auzit niciodată de război, 
arme, bombardamente şi aşa mai departe ar putea leşina dacă ar fi nevoiţi să intre în luptă. Dar prin 
exercițiile militare îți poţi familiariza mintea cu ceea ce se poate întâmpla, astfel încât, dacă izbucneşte 
războiul, nu îţi va fi atât de greu. 

— E adevărat, înţeleg că familiarizarea cu tipul de suferință pe care există şanse să-l întâlnim ne poate 
atenua teama şi anxietatea, dar tot mi se pare că, uneori, unele dileme nu ne lasă altă opțiune decât 
suferința. În astfel de împrejurări cum putem să nu ne îngrijorăm? 

— Ce fel de dileme? 

M-am oprit şi m-am gândit puţin. 

— Uite, să spunem că o femeie e însărcinată şi, în urma amniocentezei sau sonogramei, se descoperă 
că fătul are o malformaţie congenitală gravă. Află că va naşte un copil cu un handicap mintal sau fizic 
extrem. Fireşte, femeia e foarte speriată, fiindcă nu ştie ce să facă. Poate alege să ia o măsură împotriva 
situaţiei, să facă o întrerupere de sarcină şi să scutească copilul de o viaţă trăită în suferință, dar atunci şi 
ea va suferi o pierdere cumplită şi, poate, va fi chinuită de vinovăţie. Sau poate alege să lase natura să-şi 
urmeze cursul şi să îl nască. Dar atunci riscă să ducă o viaţă plină de greutăţi şi suferințe, atât ea, cât şi 
copilul. 

Dalai Lama m-a ascultat foarte concentrat. A răspuns cu o voce parcă tristă: 

— Dilemele acestea, fie că le abordăm din perspectiva occidentală, fie că le abordăm din perspectiva 
budistă, sunt foarte grele, foarte grele. În exemplul tău privind decizia de a întrerupe sau nu o sarcină cu 
malformații congenitale, nimeni nu poate şti ce va fi mai bine pe termen lung. Chiar dacă copilul se naşte 
cu un defect, poate în timp va fi mai bine pentru mamă, pentru familie sau pentru copilul însuşi. Dar există 
şi posibilitatea ca, luând în considerare consecinţele pe termen lung, să fie mai bine să întrerupă sarcina; 
poate, pe termen lung, ar fi alegerea cea mai bună. Dar cine decide? E foarte greu. Chiar şi din punct de 
vedere budist, astfel de judecăţi sunt dincolo de capacitatea noastră rațională. 

A tăcut puţin, apoi a adăugat: 

— Dar cred totuşi că în reacţia fiecărui individ la o astfel de situaţie grea ar avea un rol şi contextul, şi 
convingerile fiecăruia... 

Am rămas în tăcere. 

Într-un târziu a spus, dând din cap: 

— Reflectând asupra felurilor de suferință la care suntem supuşi, ne putem pregăti mintal pentru ele 
dinainte, într-o oarecare măsură, amintindu-ne de faptul că în viață se poate întâmpla să ne întâlnim cu 
astfel de dileme. Astfel, putem fi pregătiți psihic. Dar nu trebuie să uităm că asta nu uşurează situaţia. Se 
poate să ne ajute să îi facem față mintal, să ne domolim frica şi aşa mai departe, dar nu va uşura 


problema în sine. De exemplu, dacă se va naşte un copil cu malformații congenitale, indiferent cât de mult 
ne-am gândit la asta dinainte, tot trebuie să găsim o cale de a ne descurca. Deci tot e greu. 

În timp ce vorbea, i se citea în voce o urmă de tristeţe — mai mult decât o urmă, poate o nuanţă. Dar 
tonul de bază nu era unul lipsit de speranţă. Un minut întreg Dalai Lama a rămas tăcut, privind pe 
fereastră de parcă ar fi avut sub ochi lumea întreagă, apoi a continuat: 

— Pur şi simplu nu se poate evita faptul că suferinţa face parte din viaţă. Şi, fireşte, avem tendința 
naturală de a ne displăcea suferinţa şi problemele cu care ne confruntăm. Dar cred că, în general, oamenii 
nu consideră suferința o caracteristică fundamentală a naturii existenţei... 

Dalai Lama a izbucnit dintr-odată în râs: 

— Când te gândeşti, de ziua ta oamenii de obicei îți spun „La mulţi ani“ şi „Felicitări de ziua ta!“, 
când de fapt ziua naşterii tale a fost şi ziua naşterii suferinţei tale. Dar nu spune nimeni „Felicitări de ziua 
suferinței tale!“, a glumit el. Pentru a accepta faptul că suferința face parte din existența noastră de zi cu 
zi, putem începe cu examinarea factorilor care dau naştere de obicei senzaţiilor de nemulţumire şi 
nefericire mintală. De exemplu, de obicei ne simțim fericiţi dacă noi sau cei apropiaţi nouă au parte de 
laudă, de prestigiu, de avere şi de alte lucruri plăcute. Şi ne simțim nefericiţi şi nemulțumiți dacă nu 
obținem lucrurile acestea sau dacă are parte de ele rivalul nostru. Dar, dacă ne uităm la vieţile noastre de 
zi cu zi, vom vedea că de multe ori există o mulțime de factori şi condiţii care produc durere, suferință şi 
nemulțumiri, în timp ce cele care dau naştere bucuriei şi fericirii sunt, prin comparaţie, rare. Trebuie să 
trecem prin asta, fie că ne place, fie că nu. Şi, de vreme ce aceasta e realitatea existenţei noastre, s-ar 
putea să fie nevoie să ne schimbăm atitudinea față de suferință. Atitudinea noastră faţă de suferinţă 
devine foarte importantă, fiindcă de ea depinde modul cum facem faţă suferinţei când ne confruntăm 
cu ea. Atitudinea noastră normală e una de aversiune intensă, de intoleranţă la durere şi suferință. Dar, 
dacă ne putem schimba atitudinea, dacă putem adopta faţă de suferinţă o atitudine care să ne permită 
s-o tolerăm mai bine, ne va fi mult mai uşor să luptăm cu nefericirea, necazul şi nemulţumirea. 

Pentru mine, personal, cea mai puternică şi mai eficientă practică pentru tolerarea suferinței este să 
văd şi să înţeleg că suferinţa e în natura esenţială a Samsara:, a existenţei ne-iluminate. Când ai de-a face 
cu o durere fizică sau cu altă problemă, bineînţeles că pe moment ai reacţia de „O! Ce suferință 
groaznică!“. Asociezi cu suferința senzația de respingere, de „Nu, n-ar trebui să simt asta“. Dar, dacă în 
clipa aceea eşti capabil să priveşti situaţia din alt unghi şi să-ți dai seama că sursa suferinței e tocmai 
corpul acesta — şi-a bătut un braţ cu palma, demonstrativ —, senzația de respingere va păli — nu vei mai 
avea impresia că nu meriţi să suferi, că eşti o victimă. Atunci, odată ce ai înţeles şi ai acceptat realitatea 
aceasta, percepi suferința ca pe ceva absolut natural. La fel, de exemplu, când vine vorba de suferința 
prin care a trecut şi trece poporul tibetan, într-un fel poţi privi situația şi te poţi simţi copleşit de 
întrebarea: „Cum a fost posibil să se întâmple aşa ceva?“ Dar, din alt unghi, te-ai putea gândi la faptul că 
Tibetul e şi în mijlocul căii Samsara — a râs el —, aşa cum e şi planeta aceasta şi toată galaxia. 


5. Samsara (sanscr.) este o formă a existenţei caracterizată de ciclurile infinite viață—moarte—renaştere. Termenul se referă şi la starea 
obişnuită a existenței noastre de zi cu zi, caracterizată de suferință. Toate ființele rămân în starea aceasta, împinse înainte de amprentele 
karmice ale acţiunilor trecute şi ale stărilor de spirit „amăgitoare“, negative, până când se înlătură toate tendinţele negative ale minții şi se 
atinge starea de Eliberare. (N.a.) 


A râs din nou. 
— In orice caz, cred că felul cum percepem viaţa per ansamblu are un rol în atitudinea noastră faţă de 
suferință. De exemplu, dacă atitudinea noastră de bază e că suferința e negativă şi trebuie evitată cu orice 


preţ şi că, într-un anume sens, e un semn că am dat greş, de aici va rezulta o componentă psihologică 
distinctă de anxietate şi intoleranță când ne aflăm în împrejurări grele, o senzaţie că nu le putem face faţă. 
Pe de altă parte, dacă perspectiva noastră de bază acceptă faptul că suferința face parte în mod firesc din 
existență, vom fi, fără îndoială, mai toleranţi față de greutăţile vieţii. lar dacă nu am fi într-o oarecare 
măsură toleranţi față de suferință, viaţa s-ar transforma într-un chin, ca o noapte foarte apăsătoare. Parcă 
ar fi un întuneric etern, care ar părea să nu se mai termine. 

— Mi se pare că, atunci când vorbiţi despre natura esenţială a existenţei ca fiind caracterizată de 
suferință şi, în esență, nesatisfăcătoare, descrieţi un punct de vedere destul de pesimist, ba chiar de-a 
dreptul descurajant, am observat eu. 

Dalai Lama s-a grăbit să clarifice: 

— Când vorbesc despre natura nesatisfăcătoare a existenţei, trebuie să punem asta în contextul căii 
budiste per ansamblu. Reflecţiile acestea trebuie înțelese în contextul lor, adică în cadrul căii budiste. 
Sunt de acord că, dacă nu vedem perspectiva aceasta asupra suferinței în contextul adecvat, există 
pericolul, chiar posibilitatea foarte mare de a o înţelege greşit, de a o considera mai degrabă pesimistă şi 
negativă. De aceea e important să înțelegem poziţia esenţială a budismului față de problema suferinţei în 
general. Când se adresa mulțimii, primul lucru pe care-l explica Buddha era principiul celor Patru 
Adevăruri Nobile, dintre care primul este Adevărul Suferinţei. Aici se pune mare accent pe 
conştientizarea naturii marcate de suferință a existenței umane. Nu trebuie să uităm că motivul pentru care 
e atât de important să reflectăm asupra suferinței este că avem posibilitatea unei căi de scăpare, avem o 
alternativă. Există posibilitatea de a ne elibera de suferinţă. Îndepărtând cauzele suferinței, putem 
atinge starea de Eliberare, starea lipsită de suferință. Conform gândirii budiste, cauzele fundamentale ale 
suferinței sunt ignoranţa, dorința nemăsurată şi ura. Li se spune „cele trei otrăvuri ale minţii“. Termenii 
aceştia au conotaţii specifice într-un context budist. De exemplu, „ignoranța“ nu se referă la lipsa de 
informaţii, aşa cum o înțelegem şi o folosim zi de zi, ci mai degrabă la o percepţie fundamental greşită 
asupra naturii adevărate a sinelui şi a tuturor fenomenelor. Înţelegând natura adevărată a realităţii şi 
eliminând stările de spirit dăunătoare, precum dorința nemăsurată şi ura, putem atinge o stare de spirit 
complet purificată, eliberată de orice suferință. În contextul budist, reflecția asupra faptului că existența 
noastră zilnică, obişnuită e caracterizată de suferință ne încurajează să urmăm practicile care vor elimina 
cauzele fundamentale ale suferinței. Altfel, dacă n-ar exista nici o speranţă, nici o posibilitate de a ne 
elibera de suferință, simpla reflecţie asupra ei ar deveni o gândire morbidă, absolut negativă. 


Ascultându-l, am început să înţeleg ce rol are reflectarea asupra „naturii noastre marcate de suferință“ 
în acceptarea durerilor inevitabile ale vieţii şi de ce poate deveni o metodă importantă de a ne aminti 
proporțiile reale ale problemelor de zi cu zi. Şi am început să-mi dau seama cum poate fi privită suferința 
chiar şi într-un context mai larg, ca parte dintr-o cale spirituală mai înaltă, în special prin paradigma 
budistă, care include posibilitatea purificării minţii şi a atingerii, în cele din urmă, a unei stări în care nu 
mai există suferință. Dar, lăsând la o parte speculaţiile acestea filozofice măreţe, eram curios să aflu cum 
face față Dalai Lama suferinței la nivel mai personal, cum suportă el, de exemplu, pierderea unei 
persoane iubite. 

La prima mea vizită la Dharamsala, acum mulţi ani, făcusem cunoştinţă cu fratele mai mare al lui Dalai 
Lama, Lobsang Samden. M-am ataşat de el şi m-a întristat vestea morţii lui subite, acum câţiva ani. Ştiind 
că el şi Dalai Lama erau foarte apropiaţi, am spus: 

— Presupun că moartea fratelui dumneavoastră Lobsang a fost o lovitură foarte grea... 


— Da. 

— Aş vrea să vă întreb cum aţi făcut faţă. 

— Bineînţeles, am fost foarte, foarte trist când am aflat că murise, a spus el încet. 

— Şi cum aţi rezistat tristeții? V-a ajutat ceva în mod deosebit? 

— Nu ştiu, a spus el gânditor. Am simţit tristeţea aceea timp de câteva săptămâni, dar încet-încet s-a 
risipit. Dar a rămas regretul... 

— Regretul? 

— Da. Când a murit, eu eram plecat şi cred că, dacă aş fi fost acolo, poate aş fi putut să ajut în vreun 
fel. Aşa că regret asta. 

Poate o viaţă întreagă de contemplare a inevitabilităţii suferinței umane îl ajutase întru câtva pe Dalai 
Lama să accepte pierderea fratelui, dar nu l-a transformat într-un individ rece şi lipsit de emoţii, care 
înfruntă suferința cu o resemnare sumbră — tristețea din vocea lui lăsa să se înțeleagă că e un om cu 
sentimente profund umane. În acelaşi timp, candoarea şi stilul lui direct, complet lipsit de 
autocompătimire sau autoînvinuire, dădeau impresia clară că e un om care-şi acceptase pe deplin 
pierderea. 

În ziua aceea ne-am continuat conversaţia până după-amiaza târziu. Prin camera tot mai întunecată 
înaintau încet pumnale de lumină aurie care-şi făceau drum printre obloanele de lemn. Simţeam cum se 
instalează în încăpere o atmosferă de melancolie şi mi-am dat seama că venea vremea să punem punct 
discuţiei. Dar speram să am ocazia să-i pun întrebări mai detaliate despre pierderile pe care le suferim în 
viață, ca să aflu dacă mai avea şi alte sfaturi despre cum să supraviețuieşti morţii unei ființe iubite, în 
afară de acela de a accepta inevitabilitatea suferinței omeneşti. 

Dar, în timp ce mă pregăteam să aprofundez subiectul, am văzut că părea oarecum distras, iar ochii îi 
păreau îngreunaţi de oboseală. În scurtă vreme, secretarul lui a intrat tăcut şi mi-a aruncat Privirea, 
perfecționată în ani şi ani de exerciţiu, care spunea că e vremea să plec. 

— Da... a spus Dalai Lama, parcă cerându-şi scuze, poate ar trebui să încheiem aici... sunt puţin 
obosit. 

A doua zi, înainte să apuc să mă întorc la subiect în discuţiile noastre private, acesta a fost abordat în 
timpul conferinței. Cineva din public, căruia i se citea suferința pe chip, l-a întrebat pe Dalai Lama: 

— Aveţi vreun sfat pentru înfruntarea unei pierderi personale dureroase, ca moartea unui copil? 

Pe un ton blând, plin de compasiune, Dalai Lama a răspuns: 

— Într-o oarecare măsură, depinde de convingerile personale ale fiecăruia. Dacă omul crede în 
reîncarnare, cred că, pe baza aceasta, se poate reduce într-un fel suferința sau îngrijorarea. Un astfel de 
om se poate consola cu gândul că persoana iubită va renaşte. Pentru cei care nu cred în reîncarnare, cred 
că există unele metode simple care să-i ajute să facă faţă pierderii. Mai întâi, pot reflecta asupra faptului 
că, dacă se chinuiesc prea mult şi se lasă doborâţi de sentimentele de pierdere şi de durere, dacă rămân 
copleşiţi de ele, nu numai că starea aceasta va fi foarte distructivă şi dăunătoare pentru ei înşişi şi le va 
afecta sănătatea, dar nu i-ar folosi cu nimic nici persoanei care a murit. De exemplu, în cazul meu, mi-am 
pierdut învățătorul pe care-l respectam cel mai mult, mi-am pierdut mama şi unul dintre fraţi. Când au 
murit, fireşte, m-am simţit foarte, foarte trist. Apoi m-am tot gândit că nu are nici un rost să îmi fac atâtea 
griji şi că, dacă chiar îi iubesc, trebuie să le îndeplinesc dorințele cu mintea împăcată. Aşa că mă 
străduiesc să fac asta. Cred deci că, dacă ai pierdut pe cineva foarte drag, aşa trebuie tratată situaţia. 
Vedeţi, cea mai bună cale de a păstra amintirea unui om, cea mai bună metodă de a-i cinsti amintirea este 
să încerci să-i îndeplineşti dorinţele. La început, fireşte, durerea şi anxietatea sunt reacţii naturale la 


pierderea suferită. Dar, dacă îngădui sentimentelor de lipsă şi de îngrijorare să persiste, există pericolul 
ca, lăsate necontrolate, să ducă la un fel de retragere în sine. O situaţie în care omul nu se concentrează 
decât asupra lui însuşi. lar când se întâmplă asta, senzaţia pierderii ne copleşeşte şi avem impresia că noi 
suntem singurii care am trecut prin aşa ceva. Se instalează depresia. Dar, în realitate, şi alţii vor trece 
prin experiențe asemănătoare. Aşadar, dacă simţi că te laşi prea mult afectat, poate te va ajuta gândul că 
şi alţii trec prin tragedii asemănătoare sau mai grave. Odată ce înţelegi asta, nu te vei mai simți izolat, de 
parcă ai fost ales în mod special de nenorocire. Gândul acesta îți poate oferi un fel de alinare. 


Toţi oamenii cunosc durerea şi suferința, dar de multe ori am impresia că cei crescuţi în culturile 
orientale le acceptă şi le tolerează mai uşor. O parte din explicaţie vine, poate, din credinţele lor, dar e 
posibil ca motivul să fie că suferința e mai vizibilă în ţările mai sărace, ca India, decât în cele mai 
bogate. Foametea, sărăcia, boala şi moartea sunt în văzul lumii. Când cineva îmbătrâneşte sau se 
îmbolnăveşte, nu e marginalizat, nu e trimis la un azil de bătrâni ca să se ocupe de el personalul medical 
— rămâne în sânul comunităţii şi e îngrijit de familie. Celor care iau contact zilnic cu realitățile vieţii le- 
ar fi greu să nege faptul că viaţa e caracterizată de suferință, că durerea e o parte firească a existenţei 
noastre. 

Pe măsură ce a devenit capabilă să limiteze suferința produsă de condiţiile de viață dure, societatea 
occidentală pare să-şi fi pierdut capacitatea de a suporta suferința rămasă. Studiile efectuate de oameni 
de ştiinţă au atras atenţia asupra faptului că, în societatea vestică modernă, cei mai mulți indivizi trec 
prin viaţă cu convingerea că lumea e, în esență, un loc plăcut, că viaţa e în mare parte dreaptă şi că ei 
înşişi sunt oameni buni, cărora merită să li se întâmple lucruri bune. Astfel de convingeri pot juca un rol 
important în asigurarea unei vieţi mai fericite şi mai sănătoase. Dar apariţia inevitabilă a suferinţei le 
subminează şi pune piedici în calea cursului fericit şi eficient al vieţii. În acest context, chiar şi o traumă 
relativ minoră poate avea un impact psihologic puternic, fiindcă ne face să ne pierdem încrederea în 
convingerile noastre fundamentale despre lume ca loc corect şi binevoitor. De aici şi sporirea suferinței. 

Nu se poate nega faptul că, odată cu dezvoltarea tehnologiei, a crescut gradul general de confort fizic al 
majorităţii locuitorilor din societatea occidentală. Aici se petrece o schimbare critică de perspectivă: 
devenind mai puţin vizibilă, suferința nu mai e percepută ca făcând parte din natura fundamentală a 
omului, ci mai degrabă ca o anomalie, ca semn că s-a întâmplat ceva foarte grav, ca semn de „defecţiune“ 
într-un sistem, ca încălcare a dreptului nostru garantat la fericire! 

Raționamentul acesta ne rezervă pericole ascunse. Dacă considerăm suferința drept ceva nefiresc, ceva 
ce n-ar trebui să simţim niciodată, nu mai e mult până la concluzia că trebuie să căutăm un vinovat pentru 
suferința noastră. Dacă sunt nefericit înseamnă că sunt „victima“ cuiva sau a ceva — idee, din păcate, larg 
răspândită în Occident. Cel care ne victimizează poate fi statul, sistemul de învățământ, părinţii abuzivi, o 
„familie disfuncţională“, sexul opus sau partenerul de viață indiferent. Sau se poate să ne orientăm vina 
spre interior: e ceva în neregulă cu mine, sunt victima unei boli, poate a unor gene defecte. Dar riscul 
concentrării continue pe găsirea unui vinovat şi pe menținerea unui statut de victimă reprezintă 
perpetuarea suferinţei — care face să persiste senzaţia de furie, frustrare şi resentiment. 

Fireşte, dorinţa de a ne elibera de suferință este scopul îndreptățit al oricărui om. Este corolarul 
dorinţei noastre de a fi fericiți. Este deci absolut corect să căutăm cauzele nefericirii şi să facem tot ce 
putem ca să ne diminuăm problemele, să căutăm soluţii pe toate planurile — global, societal, familial şi 
individual. Dar, atâta timp cât vedem suferinţa ca pe o stare nenaturală, ca pe o condiție anormală de care 


ne temem, pe care o evităm şi o respingem, nu-i vom smulge din rădăcină cauzele şi nu vom avea o viaţă 
mai fericită. 


9 
Suferinţa pe care ne-o creăm singuri 


La prima lui vizită, domnul foarte îngrijit, de vârstă mijlocie, îmbrăcat elegant într-un costum Armani 
negru şi auster, s-a aşezat cu un aer politicos, dar rezervat şi a început să-mi povestească ce-l adusese la 
cabinetul meu. Vorbea pe un ton scăzut, controlat, măsurat. Am parcurs lista de întrebări standard: 
simptome, vârstă, istoric, stare civilă... 

— Stricata aia! a izbucnit el, cu vocea plină de furie. Nenorocita de nevastă-mea! Acum FOSTA 
nevastă. Se culca cu altul în secret! După câte am făcut pentru ea. O... o... CURVĂ! 

Striga tot mai tare, mai furios şi mai înveninat şi, în următoarele 20 de minute, şi-a povestit toate 
nemulțumirile cu privire la fosta lui soţie. 

În curând se încheia şedinţa. Dându-mi seama că de-abia se încălzea şi că era în stare să continue aşa 
ore în şir, am încercat să schimb subiectul: 

— Sigur, multora le e greu imediat după divorţ, ne putem ocupa de asta în întâlnirile următoare, am 
spus eu liniştitor. Apropo, când aţi divorţat? 

— În mai s-au împlinit 17 ani. 


În capitolul anterior am discutat importanţa acceptării suferinţei ca fapt firesc în existența umană. Dacă 
unele feluri de suferinţă sunt inevitabile, pe altele ni le creăm singuri. Am explorat, de exemplu, felul cum 
refuzul de a accepta suferința ca parte naturală a vieţii ne poate face să ne considerăm victime eterne şi 
să dăm vina pe alţii pentru problemele noastre — rețetă garantată pentru o viaţă nefericită. 

Dar ne sporim suferința şi pe alte căi. De multe ori, de mult prea multe ori, ne hrănim durerea, o ținem 
în viaţă reamintindu-ne-o iar şi iar şi accentuând, de fiecare dată, nedreptatea care ni s-a făcut. Ne 
retrăim amintirile dureroase, poate din dorinţa inconştientă de a schimba cumva situaţia — dar aceasta nu 
se schimbă niciodată. Fireşte, uneori repovestirea nesfârşită a suferințelor poate avea o oarecare utilitate; 
ne aduce în viaţă un fel de aer dramatic, palpitant, sau atrage atenţia şi simpatia celorlalți. Dar câştigul nu 
pare să merite prețul nefericirii pe care continuăm să o simţim. 

Vorbind despre felul cum ne sporim singuri suferința, Dalai Lama explica: „Este evident că putem 
contribui activ, în multe feluri, la propria experiență de tulburare şi suferință mintală. Deşi, în general, 
tulburările mintale şi emoționale pot surveni şi natural, de multe ori noi înşine ne întărim emoţiile 
negative şi le înrăutățim. De exemplu, când simţim furie sau ură faţă de cineva, e mai puţin probabil ca 
sentimentele acestea să se întețească dacă le lăsăm deoparte. Dar, dacă ne gândim la nedreptăţile la care 
am fost supuşi, după părerea noastră, la cât de incorect am fost trataţi, şi dacă le tot întoarcem de pe o 
parte pe alta în minte, ne hrănim ura. O facem foarte puternică şi intensă. Bineînţeles, la fel se poate 
întâmpla şi când ne ataşăm de o persoană anume; putem alimenta sentimentul gândindu-ne cât de frumos 
sau frumoasă este şi, pe măsură ce ne gândim la calitățile pe care le proiectăm asupra persoanei aceleia, 
ataşamentul devine tot mai intens. Dar de aici înțelegem cum, prin familiaritate şi repetare constantă, ne 
putem intensifica şi hrăni propriile emoții. 


De multe ori ne sporim singuri durerea şi suferinţa fiind prea sensibili, reacţionând exagerat la lucruri 
mărunte şi, uneori, luând lucrurile prea personal. Avem obiceiul de a lua prea în serios lucrurile 
neînsemnate şi de a le exagera importanța, rămânând în acelaşi timp indiferenți la lucrurile cu adevărat 
importante, la cele care au efecte profunde asupra vieţii noastre şi consecinţe şi implicaţii adânci. 

Cred deci că, în mare măsură, suferința noastră depinde de cum reacționăm la situaţia dată. Să 
spunem, de exemplu, că aflăm că cineva ne vorbeşte de rău pe la spate. Dacă, aflând lucrul acesta negativ 
— că cineva ne vorbeşte de rău —, reacționăm cu indignare sau furie, noi înşine ne distrugem liniştea 
interioară. Durerea pe care o simţim e creată de noi. Pe de altă parte, dacă ne abţinem de la a reacţiona 
negativ, dacă lăsăm vorbele rele să treacă pe lângă noi ca un vânt tăcut, ne apărăm de sentimentul acela 
de suferință, de agonie. Aşadar, deşi nu întotdeauna se întâmplă să putem evita situaţiile dificile, ne 
putem totuşi limita suferința prin felul cum alegem să reacționăm la ele.“ 


„De multe ori ne sporim singuri durerea şi suferinţa fiind prea sensibili, reacţionând exagerat la 
lucruri mărunte şi, uneori, luând lucrurile prea personal...“ 

Prin cuvintele acestea Dalai Lama descrie originea multor necazuri de zi cu zi, care se pot acumula 
până devin o sursă importantă de suferință. Uneori, terapeuţii numesc procesul acesta personalizarea 
durerii — tendinţa de a ne îngusta punctul de vedere psihologic reinterpretând sau interpretând greşit tot ce 
se întâmplă în funcție de impactul pe care îl are asupra noastră. 

Într-o seară, am luat cina cu un coleg la restaurant. Servirea s-a dovedit a fi foarte înceată şi, de cum 
ne-am aşezat, colegul meu a început să se plângă: „Uită-te şi tu! Chelnerul ăla de-abia se mişcă! Unde a 
dispărut? Cred că ne ignoră intenționat!“ 

Deşi nici unul din noi nu avea treburi urgente, nemulțumirile colegului meu cu privire la servirea lentă 
au continuat, tot mai înverşunate, pe toată durata cinei şi s-au transformat într-un şir nesfârşit de critici la 
adresa mesei, a tacâmurilor şi a orice altceva nu-i era pe plac. La sfârşit, chelnerul ne-a adus două 
deserturi gratuite, cu următoarea explicaţie: 

— Îmi cer scuze pentru servirea lentă din seara aceasta, a spus el, dar nu avem suficient personal. Unul 
dintre bucătari a avut un deces în familie şi lipseşte, iar unul dintre chelneri ne-a anunțat în ultima clipă 
că e bolnav. Sper că nu v-a deranjat prea tare... 

— Eu oricum nu mai pun piciorul aici, a mormăit colegul meu, cu ciudă, în timp ce chelnerul se 
îndepărta. 

E. doar un exemplu mărunt pentru felul cum ne sporim singuri suferința personalizând orice situație 
supărătoare, de parcă ar fi fost creată special pentru noi. În cazul de față, rezultatul propriu-zis nu a fost 
decât o atmosferă acră la masă, o oră de enervare. Dar, când genul acesta de gândire devine un tipar 
continuu pentru raportarea la lume şi se extinde asupra oricărui comentariu din partea rudelor sau 
prietenilor, sau chiar asupra evenimentelor din societate în general, poate deveni o sursă importantă de 
nefericire. 

Jacques Lusseyran a făcut o observație importantă, descriind implicaţiile mai largi ale acestui stil de 
gândire îngustă. Lusseyran, orb de la vârsta de opt ani, a înfiinţat un grup de rezistenţă în timpul celui de- 
al Doilea Război Mondial. În cele din urmă a fost capturat de germani şi trimis în lagărul de concentrare 
Buchenwald. Şi-a relatat astfel, mai târziu, experienţele din lagăre: „Atunci am înţeles că nefericirea nu 
ocoleşte pe nimeni fiindcă ne credem centrul universului, fiindcă avem convingerea nenorocită că numai 
noi suferim cu o intensitate de neîndurat. Nefericirea e, întotdeauna, senzația de a te simţi prizonier în 
propria piele, în propriul creier“. 


„DAR NU E DREPT!“ 


În viaţa de zi cu zi ne confruntăm, inevitabil, cu probleme. Dar problemele în sine nu cauzează neapărat 
suferință. Dacă putem aborda problema direct şi dacă ne putem concentra energia pe găsirea unei soluţii, 
de exemplu, problema poate deveni o provocare. Însă dacă adăugăm la atitudinea aceasta şi convingerea 
că problema noastră e „nedreaptă“, avem un ingredient suplimentar care poate intensifica mult tulburarea 
mintală şi suferința emoţională. Atunci, pe lângă faptul că în loc de o singură problemă avem două, 
senzația că „nu e drept“ ne distrage şi ne consumă, ne răpeşte energia de care am avea nevoie pentru a 
rezolva problema de la care am pornit. 

Într-o dimineață, dorind să abordez subiectul cu Dalai Lama, l-am întrebat: 

— Ce putem face cu privire la senzaţia de nedreptate care pare să ne chinuiască atât de des când ne 
confruntăm cu vreo problemă? 

Dalai Lama a răspuns: 

— Sunt multe căi de a combate senzaţia că suferința noastră e nedreaptă. Am mai vorbit despre 
importanța acceptării suferinței ca fapt firesc în existența noastră. Şi cred că, în unele aspecte, tibetanilor 
le e mai uşor să accepte realitatea situațiilor acestora dificile, fiindcă pot spune: „Poate e din cauza 
karmei mele din trecut“. Ei o atribuie unor acțiuni negative înfăptuite în viaţa aceasta sau în una 
anterioară, aşa că o acceptă mai uşor. Am văzut familii din aşezările noastre din India cu o situaţie foarte 
dură — trăiesc în condiţii mizere şi au copii orbi sau, uneori, retardaţi. Şi totuşi, doar ele ştiu cum, 
femeile acelea tot reuşesc să îi îngrijească şi nu spun decât: „Asta e karma lor; e soarta lor“. Dacă 
vorbim de karma, cred că e important să specificăm şi să înțelegem că, uneori, când conceptul acesta e 
înţeles greşit, lumea tinde să dea vina pe karma pentru orice şi încearcă să se debaraseze de răspundere 
sau de nevoia de a lua iniţiativa. Ar fi foarte uşor să spunem: „Asta e din cauza karmei mele din trecut, 
din cauza karmei mele negative din trecut, eu ce pot să fac? Nu e nimic de făcut“. E un mod total greşit de 
a înțelege karma, fiindcă, deşi experiențele noastre sunt o consecință a faptelor din trecut, asta nu 
înseamnă că individul nu are de ales sau că iniţiativa de a ne schimba, de a provoca o înnoire pozitivă nu 
îşi are locul. La fel se întâmplă în toate aspectele vieţii. Nu trebuie să devenim pasivi şi să ne scuzăm de 
la a lua inițiativa pe motiv că totul e rezultatul karmei, fiindcă, dacă înţelegem corect conceptul de karma, 
ne vom da seama că de fapt karma înseamnă „acţiune“. Karma e un proces foarte activ. lar când vorbim 
de karma sau de acţiune, vorbim chiar de fapta comisă de un agent — în cazul de faţă noi înşine — în trecut. 
Aşadar, cursul viitorului se află, în mare măsură, în mâinile noastre din prezent. Va fi determinat de 
iniţiativele pe care le luăm acum. Aşadar, karma nu trebuie înțeleasă ca forță pasivă, statică, ci ca proces 
activ. Aceasta arată că agentul individual are un rol important în determinarea cursului procesului karmic. 
De pildă, chiar şi un act sau un scop simplu, ca satisfacerea nevoii de hrană... Pentru a ne atinge scopul 
acesta simplu, trebuie să inițiem o acţiune. Trebuie să căutăm hrană, apoi trebuie s-o mâncăm; asta arată 
că până şi cel mai simplu act sau scop e dus la îndeplinire prin acțiune... 

— Da, poate budiştii pot contracara senzaţia de nedreptate acceptând faptul că situaţia e rezultatul 
karmei lor, am comentat eu. Dar cum rămâne cu cei care nu cred în conceptul de karma? Cum sunt mulți 
occidentali... 

— Cei care cred în ideea că există un Creator, un Dumnezeu, pot accepta mai uşor împrejurările 
dificile privindu-le drept parte din creația sau planul lui Dumnezeu. Se pot gândi că, deşi situaţia pare 
foarte gravă, Dumnezeu e atotputernic şi foarte milostiv, aşa că poate există un sens, o semnificaţie în 
spatele situației, de care ei nu sunt conştienţi. Cred că o astfel de convingere le poate da sprijin şi ajutor 
când suferă. 


— Dar cei care nu cred nici în karma, nici într-un Dumnezeu Creator? 

— Pentru cineva care nu crede... Dalai Lama s-a gândit câteva clipe, apoi a continuat: ...poate ar fi de 
ajutor o abordare practică, ştiinţifică. Cred că, de obicei, oamenii de ştiinţă consideră că e foarte 
important ca orice problemă să fie privită obiectiv, studiată fără prea multă implicare emoţională. Din 
perspectiva aceasta, poţi privi problema cu atitudinea: „Dacă există o cale de a lupta împotriva 
problemei, luptă, chiar dacă ajungi la tribunal!“ a râs. Apoi, dacă vezi că nu poţi învinge în nici un fel, 
poţi s-o laşi deoparte cu totul. Analizarea obiectivă a situaţiilor dificile, problematice, poate avea un rol 
foarte important, fiindcă astfel se vede, de multe ori, că în culise acționează şi alţi factori. De exemplu, 
dacă ai impresia că şeful te tratează nedrept la serviciu, poate există şi alți factori; poate îl enervează 
altceva, o ceartă cu soția de dimineaţă sau aşa ceva, iar comportamentul lui nu are nimic de-a face cu tine 
personal, poate nu îţi e adresat în mod specific. Bineînţeles, cu situația tot trebuie să te confrunți, dar cel 
puţin, cu abordarea aceasta, vei putea evita anxietatea care ar veni să se adauge problemei. 

— Ar fi oare posibil ca genul acesta de abordare „ştiinţifică“, în care situaţia e analizată obiectiv, să 
ne ajute să descoperim modurile în care chiar noi înşine se poate să contribuim la apariția problemei? 
Am putea, astfel, să reducem senzaţia de nedreptate asociată situaţiei dificile? 

— Da! a răspuns el entuziasmat. În mod sigur ar ajuta. În general, dacă examinăm cu atenţie orice 
situaţie cu un ochi nepărtinitor şi cinstit, vom vedea că, în mare măsură, şi noi suntem responsabili de 
felul cum se desfăşoară evenimentele. De exemplu, mulți dau vina pe Saddam Hussein pentru Războiul 
din Golf. Mai târziu, am spus şi eu în mai multe împrejurări: „Nu e drept!“ În privinţa aceasta, chiar îmi 
pare rău pentru el, într-un fel. Sigur că e un dictator şi sigur că are multe alte părți rele. Dacă priveşti 
situația la suprafață, e uşor să dai toată vina pe el — e dictator, e totalitar şi mai are şi o privire de 
speriat! a râs. Dar fără armată capacitatea lui de a face rău e limitată, iar fără echipamentul militar armata 
aceea puternică nu poate face nimic. Echipamentul acela nu se fabrică singur, din senin! Deci, dacă 
privim problema aşa, sunt implicate multe naţiuni. lată deci, a continuat Dalai Lama, că de multe ori 
tendința noastră firească e de a încerca să dăm vina pe alţii, pe factori exteriori, pentru problemele 
noastre. Mai mult, avem obiceiul de a căuta o singură cauză, iar apoi de a încerca să ne scutim pe noi 
înşine de răspundere. Se pare că, ori de câte ori sunt implicate emoții puternice, există o discrepanţă între 
cum par lucrurile şi cum sunt de fapt. În cazul de care vorbeam, dacă mergi mai departe şi analizezi 
situația cu mare atenţie, vei vedea că Saddam Hussein e o parte din sursa problemei, unul dintre factori, 
dar există şi alte condiţii care au contribuit la rezultat. Odată ce înţelegi asta, atitudinea inițială de a 
crede că el e singura cauză se risipeşte automat şi iese la iveală realitatea situației. Practica aceasta cere 
să privim lucrurile din punct de vedere holistic — să înțelegem că la fiecare situaţie contribuie o mulțime 
de evenimente. De exemplu, problema noastră cu China — din nou, şi noi am contribuit în mare măsură. 
Cred că generaţia noastră a contribuit, poate, la situație, dar că, în mod sigur, generaţiile anterioare au 
fost foarte neglijente, cel puţin cele relativ recente. Cred deci că noi, ca tibetani, am contribuit la situația 
aceasta tragică. Nu e corect să dăm toată vina pe China. Dar există foarte multe niveluri. Fireşte, dacă am 
fost unul dintre factorii care au contribuit la apariţia problemei nu înseamnă că suntem singurii vinovați. 
De pildă, tibetanii nu s-au supus niciodată cu totul oprimării chineze, rezistenţa a fost continuă. Din cauza 
aceasta, chinezii au pus la punct o politică nouă — strămutarea unui număr mare de chinezi în Tibet, pentru 
ca populaţia tibetană să devină nesemnificativă, tibetanii să se strămute şi ei, iar mişcarea pentru libertate 
să nu aibă putere. În acest caz, nu putem spune că rezistența tibetană e de vină sau că e răspunzătoare 
pentru politica Chinei. 


— Când încercăm să determinăm propria contribuţie la o situație, ce e de făcut cu situaţiile în care, în 
mod clar, nu avem nici o vină, chiar şi cu situaţiile relativ neimportante din viaţa de zi cu zi, de exemplu 
atunci când cineva ne minte intenționat? am întrebat. 

— Sigur, la început se poate să mă simt dezamăgit când cineva nu e sincer, dar chiar şi aici, dacă 
examinez situația, s-ar putea să descopăr că, de fapt, motivul pentru care mi-a ascuns ceva nu e rău. Poate 
pur şi simplu nu are încredere în mine. De aceea, uneori, când mă simt dezamăgit de astfel de incidente, 
încerc să le privesc din alt unghi; mă gândesc că, poate, omul acela n-a vrut să-mi încredințeze o 
informaţie fiindcă nu voi fi în stare să păstrez secretul. Am de obicei un fel de a fi destul de direct, din 
cauza căruia, poate, omul acela a conchis că nu sunt un om care să țină secrete, că poate nu sunt capabil 
să păstrez un secret aşa cum se aşteaptă ceilalți. Cu alte cuvinte, nu sunt demn de toată încrederea 
celuilalt din cauza felului meu de a fi. Dacă privesc lucrurile astfel, aş considera că vina e a mea. 


Chiar dacă venea din partea lui Dalai Lama, raționamentul acesta — descoperirea că şi noi „contribuim 
personal“ la nesinceritatea altuia — mi se părea destul de exagerat. Dar în vocea lui se simţea o onestitate 
deplină, care mă făcea să cred că era vorba de o tehnică pe care a folosit-o cu succes în viaţă când a avut 
de-a face cu greutăţi. Bineînţeles, dacă o aplicăm la propriile vieţi se poate să nu ne fie mereu uşor să 
determinăm care a fost contribuţia noastră la o situaţie problematică. Dar, indiferent că reuşim sau nu, 
simpla încercare sinceră de a afla în ce fel am contribuit noi înşine la o problemă ne permite o schimbare 
de perspectivă, cu ajutorul căreia putem scăpa de mecanismele de gândire înguste, care duc la senzaţia 
distructivă de nedreptate, din care decurg atâtea nemulțumiri cu privire la noi înşine şi la lume în general. 


VINOVĂŢIA 


Ca produse ale unei lumi imperfecte, suntem imperfecţi cu toţii. Fiecare din noi a greşit cu ceva. Avem 
regrete — pentru ce am făcut sau pentru ce ar fi trebuit să facem. Acceptarea cu sincere regrete a 
propriilor greşeli ne poate ajuta să rămânem pe calea cea dreaptă în viață şi ne va încuraja să ne 
îndreptăm greşelile, acolo unde se poate, şi să luăm măsuri pentru a ne îmbunătăţi purtarea pe viitor. Dar, 
dacă ne lăsăm regretul să degenereze până ajunge la stadiul de vinovăţie excesivă, agățându-ne de 
amintirea greşelilor trecute, dacă ne autoînvinuim încontinuu şi ne urâm pe noi înşine, nu facem altceva 
decât să creăm o sursă continuă de autopedepsire şi de suferință de care doar noi suntem răspunzători. 


Mi-am amintit că, într-o conversaţie în care discutaserăm în treacăt şi despre moartea fratelui lui, 
Dalai Lama vorbise despre unele regrete pe care le avea cu privire la moartea acestuia. Curios să aflu 
cum făcea el față sentimentelor de regret şi, poate, de vinovăţie, am revenit asupra subiectului într-o altă 
conversație, întrebându-l: 

— Când vorbeam despre moartea lui Lobsang, ați menţionat că aveţi regrete. S-a mai întâmplat să 
regretaţi şi alte situaţii? 

— O, da. De exemplu, cunoşteam un călugăr mai bătrân, care trăia izolat. Venea să mă vadă şi să 
primească învățături de la mine, deşi cred că de fapt era mai iluminat decât mine şi că vizitele lui erau 
doar un fel de formalitate. În orice caz, într-o zi a venit şi m-a întrebat despre o anumită practică 
ezoterică de nivel înalt. Am remarcat, fără să dau faptului prea mare atenție, că ar fi o practică dificilă şi 
mai potrivită, poate, pentru cineva mai tânăr şi că, după tradiţie, trebuie începută pe la jumătatea 
adolescenţei. Mai târziu am aflat că acel călugăr se sinucisese ca să renască într-un corp mai tânăr şi să 
aplice mai eficient practica despre care vorbiserăm... 


Surprins de povestea lui, am comentat: 

— Ce îngrozitor! Trebuie să vă fi fost foarte greu când aţi primit vestea... 

Dalai Lama a aprobat trist, cu un gest din cap. 

— Cum aţi făcut faţă regretului? Cum v-aţi eliberat, în cele din urmă, de el? 

Dalai Lama s-a gândit, în tăcere, destul de mult timp, înainte să răspundă: 

— Nu m-am eliberat. E tot acolo. 

A tăcut din nou, apoi a adăugat: 

— Dar, deşi sentimentul acela de regret n-a dispărut, nu e însoţit de senzaţia de greutate, nu mă trage 
înapoi. Nu ar ajuta pe nimeni dacă aş lăsa regretul să mă copleşească, să fie doar o sursă de descurajare 
şi de deprimare fără scop, să mă împiedice să-mi continui viaţa cum pot mai bine. 

Atunci m-a izbit din nou, într-un mod foarte visceral, posibilitatea cât se poate de reală ca un om să 
ţină piept pe deplin tragediilor vieţii şi să reacționeze la ele emoțional, chiar cu un profund regret, dar 
fără să se lase tentat de vinovăția excesivă sau de disprețul față de propria persoană. Posibilitatea ca 
omul să se accepte pe sine în întregime, cu tot cu limite, slăbiciuni şi greşeli. Posibilitatea de a 
recunoaşte o situaţie rea aşa cum este şi de a reacționa emoţional, dar nu exagerat. Dalai Lama simţea un 
regret sincer pentru incidentul pe care-l povestise, dar îşi purta regretul cu demnitate şi graţie. Mai mult, 
purtându-l, nu-l lăsase să-l copleşească, ci alesese să meargă înainte şi să se concentreze pe a-i ajuta pe 
cei din jur cât de mult poate. 

Uneori mă întreb dacă această capacitate de a trăi fără a ceda tentaţiei prezentate de vinovăția cu care 
ne autodistrugem nu ţine, într-o oarecare măsură, şi de cultură. Când i-am povestit conversaţia despre 
regret cu Dalai Lama unui prieten, învăţat tibetan, am aflat că în limba tibetană nu există un echivalent 
pentru cuvântul „vinovăţie“, dar sunt cuvinte care înseamnă „remuşcare“ sau „căință“ sau „regret“, în 
sensul de „a remedia lucrurile în viitor“. Dar, indiferent care va fi fiind componenta culturală, cred că, 
punându-ne sub semnul întrebării modul de gândire obişnuit şi cultivându-ne o perspectivă mintală 
diferită, bazată pe principiile descrise de Dalai Lama, oricare dintre noi poate învăţa să trăiască fără 
stigmatul vinovăţiei, care nu face altceva decât să ne provoace o suferinţă inutilă. 


REZISTENŢA LA SCHIMBARE 


Vinovăţia apare atunci când ne convingem că am făcut o greşeală ireparabilă. Tortura vinovăţiei stă în 
convingerea că orice problemă e permanentă. Dar, de vreme ce nu există pe lume lucru neschimbător, şi 
durerea se domoleşte — problema nu persistă. Aceasta e latura pozitivă a schimbării. Latura ei negativă 
este că ne opunem schimbării în aproape orice aspect al vieţii. Primul pas în eliberarea de suferință este 
studierea uneia dintre cele mai importante cauze ale ei: rezistența la schimbare. 

Dalai Lama descria astfel natura mereu schimbătoare a vieţii: „E extrem de important să cercetăm 
cauzele, originile suferinței, felul cum apare. Procesul trebuie să înceapă cu aprecierea naturii 
vremelnice, trecătoare a existenței noastre. Toate lucrurile, evenimentele şi fenomenele sunt dinamice, se 
schimbă în fiecare clipă; nimic nu rămâne static. Ideea aceasta o putem aprofunda meditând asupra 
circulaţiei sângelui în corp: sângele curge încontinuu, se mişcă; nu stă niciodată pe loc. Natura aceasta 
rapid schimbătoare a fenomenelor e ca un mecanism încorporat. De vreme ce stă în natura tuturor 
fenomenelor să se schimbe de la o clipă la alta, putem înţelege de aici că nimic nu are capacitatea de a 
persista, de a rămâne la fel. lar din moment ce toate lucrurile sunt supuse schimbării, nimic nu există într- 
o condiție permanentă, nimic nu poate rămâne la fel prin propria putere independentă. Aşadar, toate 


lucrurile se află sub puterea sau sub influenţa altor factori. În orice secundă ştim că, oricât de plăcută sau 
de îmbucurătoare e experiența prin care trecem, nu va dura. Aceasta e baza unei suferințe numite în 
budism «suferinţa schimbării». 


Conceptul impermanenţei joacă un rol esențial în gândirea budistă, iar contemplarea impermanenței 
este o practică fundamentală, care are două funcţii vitale pe calea budistă. La nivel convenţional, sau în 
sensul de zi cu zi, practicantul budist îşi contemplă propria impermanenţă — faptul că viaţa e precară şi că 
nu ştim niciodată când vom muri. Când reflecţiei acesteia i se adaugă credinţa în raritatea existenței 
umane şi în posibilitatea atingerii unei stări de Eliberare spirituală, de despărţire de suferință şi de 
ciclurile nesfârşite ale reîncarnării, contemplarea are scopul de a întări hotărârea practicantului de a-şi 
folosi timpul cât mai bine, aplicând practicile spirituale care-i vor aduce această Eliberare. La nivel mai 
profund, contemplarea aspectelor mai subtile ale impermanenţei, a naturii impermanente a tuturor 
fenomenelor, e primul pas pe calea practicantului către înțelegerea adevăratei naturi a realității şi, prin 
această înţelegere, către eliminarea ignoranței, care e sursa fundamentală a suferinței noastre. 

Aşadar, contemplarea impermanenţei are o importanță enormă în contextul budist, dar rămâne 
întrebarea: au contemplarea şi înțelegerea impermanenței vreo aplicaţie practică în viaţa de zi cu zi a 
non-budiştilor? Dacă privim conceptul de „impermanenţă“ din perspectiva „schimbării“, răspunsul este, 
fără îndoială, da. În fond, fie că privim viaţa din punct de vedere budist sau occidental, rămâne adevărată 
afirmaţia că viața e schimbare. Şi cu cât refuzăm mai mult să acceptăm faptul acesta şi ne opunem 
schimbărilor naturale ale vieţii, cu atât ne vom perpetua propria suferinţă. 

Acceptarea schimbării poate fi un factor important în reducerea în mare măsură a suferinței pe care ne- 
o provocăm noi înşine. De atâtea şi atâtea ori, de exemplu, ne facem singuri să suferim refuzând să 
renunțăm la trecut. Dacă ne definim imaginea pe care o avem despre noi înşine în funcţie de cum arătam 
odată sau în funcţie de ce puteam face pe vremuri şi nu mai putem face acum e destul de cert că nu vom fi 
mai fericiți odată cu vârsta. Uneori, cu cât mai mult ne cramponăm de ceva, cu atât mai grotescă şi mai 
distorsionată devine viaţa. 

E adevărat că acceptarea inevitabilității schimbării, ca principiu general, ne poate ajuta în multe 
probleme, dar, dacă adoptăm un rol mai activ şi învăţăm în mod specific cât mai multe despre 
schimbările normale ale vieţii, ne vom scuti în şi mai mare măsură de anxietatea de zi cu zi, care ne 
provoacă atâtea necazuri. 

Iată o ilustrare a valorii pe care o are recunoaşterea schimbărilor normale ale vieţii: o mamă mi-a 
povestit cum a ajuns la urgenţă, la ora două noaptea. 

— Care este problema? a întrebat-o pediatrul. 

— COPILUL MEU! E CEVA CU EL! a ţipat ea îngrozită. Cred că se îneacă, nu ştiu! Tot scoate limba; 
o tot împinge afară... iar şi iar... parcă încearcă să scoată ceva din gură, dar n-are nimic în gură... 

După câteva întrebări şi o scurtă consultaţie, doctorul a liniştit-o: 

— Nu aveţi de ce să vă faceţi griji. Pe măsură ce creşte, bebeluşul devine tot mai conştient de propriul 
corp şi de ce poate face cu el. Al dumneavoastră tocmai şi-a descoperit limba. 


Margaret, o jurnalistă în vârstă de 31 de ani, ilustrează importanța fundamentală a înţelegerii şi 
acceptării schimbării în contextul relaţiilor personale. A venit la cabinetul meu din cauza unei stări 
uşoare de anxietate, pe care o punea pe seama greutăților adaptării după un divorț recent. 

— M-am gândit că ar fi bine să vin câteva şedinţe doar ca să stau de vorbă cu cineva, care să mă ajute 
să-mi închei socotelile cu trecutul şi să mă reobişnuiesc cu viaţa de om necăsătorit, mi-a explicat ea. 


Sinceră să fiu, sunt puţin agitată când mă gândesc la asta... 

Am rugat-o să-mi descrie împrejurările divorţului. 

— Cred că pot spune că a fost un divorţ amiabil. Nu am avut certuri serioase sau alte asemenea 
probleme. Şi fostul meu soț, şi eu avem salarii multumitoare, deci nu au fost probleme cu partajul 
financiar. Avem un băieţel, dar pare să se fi adaptat bine la situaţie, şi avem un acord de custodie comună 
care merge foarte bine... 

— Dar mi-aţi putea spune ce a dus la divorţ? 

— Păi... nu ştiu, cred că pur şi simplu nu ne mai iubeam, a oftat ea. Parcă s-a dus treptat tot 
romantismul; nu mai aveam aceeaşi relație intimă ca la începutul căsniciei. Amândoi eram ocupați cu 
serviciul şi cu băiatul nostru şi mi se pare că ne-am îndepărtat unul de altul. Am încercat câteva şedinţe 
de consiliere de cuplu, dar nu ne-au ajutat la nimic. În continuare ne înţelegeam bine, dar parcă eram frate 
şi soră. Nu mai semăna a dragoste, a căsnicie adevărată. În orice caz, am căzut de acord amândoi că cel 
mai bine ar fi să divorțăm; dispăruse ceva din relaţia noastră. 

După două şedinţe în care am conturat problema, am căzut de acord asupra unui program de 
psihoterapie pe termen scurt, gândit să o ajute să-şi reducă anxietatea şi să se adapteze la schimbările 
recente din viaţa ei. Per total, era o persoană inteligentă, bine ajustată emoţional. A reacționat foarte bine 
la seria scurtă de şedinţe terapeutice şi s-a adaptat cu uşurinţă la viaţa de una singură. 

Deşi era clar că ţineau unul la celălalt, era evident şi că Margaret şi soțul ei interpretaseră schimbarea 
survenită în gradul de pasiune dintre ei ca pe un semn că trebuie să pună capăt căsniciei. Se întâmplă prea 
des să interpretăm domolirea pasiunii ca semn că relaţia are o problemă fatală. De cele mai multe ori, 
chiar şi primul indiciu de schimbare într-o relație ne dă senzația de panică, ne face să credem că există o 
problemă gravă. Poate totuşi n-am ales partenerul potrivit. Parcă nu mai pare omul de care ne-am 
îndrăgostit. Survin neînțelegeri — poate noi avem chef de sex, dar partenerul nostru e obosit, poate noi 
vrem să vedem un film anume, dar pe partenerul nostru nu-l interesează sau e mereu ocupat. Poate 
descoperim diferenţe între noi pe care până atunci nu le observaserăm. Aşadar, conchidem noi, înseamnă 
că s-a terminat; până la urmă, nu putem nega faptul că ne îndepărtăm unul de celălalt. Pur şi simplu nu mai 
e la fel; poate e cazul să divorțăm. 

Ce să facem, deci? Experții în relaţii publică un flux continuu de cărți care ne spun, ca o carte de 
bucate, exact ce să facem când pasiunea şi flacăra romantică se domolesc. Oferă mii şi mii de sugestii 
gândite să ațâţe din nou sentimentele romantice: reorganizarea programului în aşa fel încât prioritatea să 
fie timpul petrecut în doi, romantic, planificarea de cine romantice sau de excursii în weekend, 
complimentarea partenerului, exersarea conversaţiilor pline de însemnătate. Uneori astfel de sfaturi ajută. 
Alteori nu. 

Dar, înainte să declarăm decesul relaţiei, unul dintre cele mai folositoare lucruri pe care le putem face 
când observăm o schimbare e să stăm puţin, să evaluăm situația şi să ne înarmăm cu cât mai multe 
cunoştinţe despre tiparele normale de schimbare în relaţii. 

De-a lungul vieţii trecem de la stadiul de nou-născut la copilărie, apoi la vârsta adultă şi la bătrâneţe. 
Acceptăm schimbările acestea în dezvoltarea noastră personală ca pe o progresie firească. Dar şi 
relațiile sunt sisteme vii şi dinamice, compuse din două organisme care interacționează într-un mediu viu. 
Iar ca sisteme vii, este la fel de firesc şi de corect ca şi relaţiile să treacă prin schimbări. În orice relaţie 
există grade diferite de apropiere — fizică, emoţională şi intelectuală. Contactul fizic, împărtăşirea 
emoțiilor, a gândurilor, schimbul de idei — toate acestea sunt căi foarte bune de a stabili legături cu 
persoanele iubite. E normal ca balanţa să încline când într-o parte, când în cealaltă: uneori păleşte 


apropierea fizică, dar sporeşte apropierea emoţională; alteori n-avem chef să comunicăm prin cuvinte şi 
nu vrem decât o îmbrăţişare. Dacă suntem conştienţi de situaţia aceasta, ne putem bucura de explozia 
inițială de pasiune din relație, dar, dacă pasiunea se mai răceşte, în loc să ne simţim îngrijoraţi sau 
furioşi, ne putem arăta deschişi către alte forme de intimitate, care pot fi cel puţin la fel de satisfăcătoare. 
Ne putem bucura de partenerul nostru ca de un tovarăş de viață cu care împărțim o iubire mai statornică, 
o legătură mai profundă. 

În cartea Intimate Behavior, Desmond Morris descrie schimbările normale care survin în nevoia de 
apropiere a oamenilor. El propune ideea că fiecare dintre noi trece în mod repetat prin trei stadii: 
„Strânge-mă în braţe“, „Dă-mi drumul“ şi „Lasă-mă în pace“. Ciclul se manifestă încă din primii ani de 
viață, când copiii trec de la faza „strânge-mă în braţe“, caracteristică primului an de viaţă, la faza „dă-mi 
drumul“, când încep să exploreze lumea, să meargă de-a buşilea, apoi în picioare, şi capătă un grad de 
independență şi autonomie față de mamă. Trecerea aceasta face parte din dezvoltarea şi creşterea 
normale. Dar cele trei faze nu se succedă într-un singur sens: în diversele stadii de dezvoltare, copilul va 
simţi o oarecare anxietate când senzaţia de separare devine prea intensă şi se va întoarce la mamă în 
căutare de alinare şi apropiere. În adolescență, propoziţia predominantă devine „lasă-mă în pace“, 
fiindcă copilul se străduieşte să-şi formeze o identitate individuală. Poate fi grea sau dureroasă pentru 
părinţi, însă majoritatea experților o consideră o fază normală şi necesară în trecerea de la copilărie la 
maturitate. Chiar şi în cadrul ei se distinge un amestec de faze. Când adolescentul îi strigă părintelui 
acasă „Lasă-mă în pace!“, se poate ca nevoia de „strânge-mă în braţe“ să-i fie satisfăcută de identificarea 
intensă cu grupul de prieteni. 

Acelaşi flux se manifestă şi în relaţiile dintre adulţi. Nivelul de intimitate fluctuează, perioadele de 
intimitate mai intensă alternează cu perioade de relativă îndepărtare. Şi fenomenul acesta face parte din 
ciclul normal de creştere şi dezvoltare. Pentru a ne atinge potențialul complet ca oameni, trebuie să ne 
putem pune în balanță nevoia de apropiere şi uniune cu perioadele când trebuie să ne întoarcem spre 
interior, cu un fel de autonomie, pentru a creşte şi a ne dezvolta personalitatea. 

Pe măsură ce înțelegem asta, nu vom mai reacţiona cu groază sau panică atunci când observăm că 
începem să „ne îndepărtăm“ de partener, aşa cum nu ne-am panica nici dacă am privi refluxul pe malul 
mării. Bineînţeles, uneori distanțarea emoţională tot mai pronunțată poate semnala probleme serioase în 
relaţie (de exemplu, o sursă nerostită de furie) şi se poate ajunge chiar la despărţire. În astfel de cazuri, 
terapia poate ajuta foarte mult. Dar cel mai important este să ţinem minte că îndepărtarea nu înseamnă 
neapărat dezastru. Ea poate face parte dintr-un ciclu care ne redefineşte relaţia sub o formă nouă, care 
poate reconstitui sau chiar depăşi intimitatea de care ne bucuram în trecut. 

Aşadar, acceptarea şi înțelegerea faptului că schimbarea face parte în mod firesc din interacţiunile 
noastre cu ceilalți pot avea un rol esenţial în relaţii. Vom descoperi poate că tocmai atunci când ne 
simțim mai dezamăgiţi, de parcă relaţia a pierdut ceva, se petrece o transformare profundă. Perioadele 
acestea de tranziție pot deveni momente de cotitură, în care iubirea adevărată poate începe să se 
maturizeze şi să înflorească. Poate relaţia nu se mai bazează pe o pasiune intensă, nu-l mai vedem pe 
celălalt ca pe întruparea perfecțiunii, nu mai simţim că suntem una şi aceeaşi ființă. Dar, în schimb, acum 
putem începe să ne cunoaştem cu adevărat unul pe altul — să-l vedem pe celălalt aşa cum este cu adevărat, 
ca pe un individ separat, cu defectele şi slăbiciunile lui, poate, dar ca pe un om cum suntem şi noi. De- 
abia acum putem vorbi de un angajament adevărat, angajamentul de a creşte o altă ființă — un act de iubire 
pură. 


Poate căsnicia lui Margaret ar fi putut fi salvată dacă cei doi acceptau schimbarea firească din relaţia 
lor şi îşi construiau o relație nouă, bazată pe alți factori decât pasiunea şi romantismul. 

Dar, din fericire, povestea nu s-a încheiat astfel. La doi ani după ultima şedinţă cu Margaret, am dat 
unul peste celălalt într-un mall (întâlnirile întâmplătoare cu un fost pacient în împrejurări sociale îmi dau 
întotdeauna, ca oricărui terapeut, o stare de stânjeneală). 

— Ce mai faci? am întrebat-o. 

— Absolut excelent! a exclamat ea. Luna trecută m-am recăsătorit cu fostul meu soţ. 

— Serios? 

— Da, şi relația merge de minune. Între timp continuaserăm să ne vedem, bineînţeles, fiindcă aveam 
custodie comună. Bine, la început a fost greu... dar, într-un fel, după divorţ parcă nu ne mai simţeam sub 
presiune. Nu mai aveam aşteptări unul de la celălalt. Şi am descoperit că într-adevăr ne plăcem şi ne 
iubim. Nici acum nu e ca pe vremea când ne-am căsătorit prima oară, dar parcă nu mai contează; suntem 
fericiți împreună. Simt eu că e bine. 


10 
Schimbări de perspectivă 


Odată, un discipol al unui filozof grec a primit de la Maestrul lui porunca să dea bani oricui îl insultă, 
timp de trei ani. Odată încheiată perioada de încercare, Maestrul i-a spus: 

— Acum eşti liber să mergi la Atena şi să înveţi Înţelepciunea. 

Intrând pe porţile Atenei, discipolul a întâlnit un înţelept care stătea acolo şi îi insulta pe toți 
trecătorii. L-a insultat şi pe discipol, care a izbucnit în râs. 

— De ce râzi când te jignesc? l-a întrebat înțeleptul. 

— Fiindcă de trei ani de zile plătesc pentru lucrul acesta, iar tu mi-l dai acum pe nimic, a răspuns 
discipolul. 

— Intră în oraş, a spus înțeleptul, căci al tău este... 


În secolul al IV-lea, Părinţii deşertului, un grup de personaje excentrice care s-au retras în deşertul din 
regiunea Sketis, unde au trăit în sacrificiu şi rugăciune, povesteau istorisirea de mai sus ca să ilustreze 
însemnătatea suferinței şi greutăților. Dar greutățile singure nu-i puteau deschide discipolului porțile 
„cetăţii înțelepciunii“. Principalul factor care i-a permis să facă față atât de bine unei situații dificile a 
fost capacitatea lui de a-şi schimba perspectiva, de a-şi vedea situația dintr-un alt unghi. 

Capacitatea de a ne schimba perspectiva poate fi unul dintre cele mai puternice şi eficiente instrumente 
pe care le avem la îndemână ca să facem față problemelor de zi cu zi. Dalai Lama explica: 

„Capacitatea de a privi evenimentele din mai multe perspective ne poate fi de mare ajutor. Practicând- 
o, putem folosi anumite experienţe, anumite tragedii pentru a ne dezvolta calmul mintal. Trebuie să 
înțelegem că orice fenomen, orice eveniment are mai multe aspecte. Totul e relativ. De exemplu, eu mi- 
am pierdut ţara. Din acest punct de vedere, e foarte tragic — şi există lucruri şi mai rele. În ţara noastră au 
loc multe distrugeri. E un lucru foarte grav. Dar dacă privesc acelaşi eveniment din alt unghi îmi dau 
seama că, în calitate de refugiat, am altă perspectivă. Ca refugiat, mă pot lipsi de formalităţi, ceremonie, 
protocol. Dacă se menţine statu-quoul, dacă totul merge bine, de multe ori nu faci decât să-ţi îndeplineşti 
îndatoririle mecanic; te prefaci. Dar când treci prin situaţii disperate nu ai timp să te prefaci. Aşadar, din 
unghiul acesta, experienţa tragică a exilului mi-a fost de mare folos. În plus, îmi oferă foarte multe ocazii 
de a cunoaşte oameni. Oameni care vin din tradiţii religioase diferite, din pături sociale diferite, pe care 
poate nu i-aş fi întâlnit dacă aş fi rămas în ţara mea. Deci, în privinţa aceasta, a fost o situație foarte, 
foarte folositoare. 

De multe ori, când apar probleme, perspectiva noastră pare să se îngusteze. Ne concentrăm toată 
atenția pe îngrijorare, poate avem impresia că suntem singurii care trec prin aşa ceva. De aici poate 
apărea un fel de egocentrism care riscă să dea problemei proporţii uriaşe. În astfel de situaţii cred că ne 
ajută întotdeauna să privim lucrurile dintr-o perspectivă mai largă — astfel ne putem da seama, de 
exemplu, că mulți oameni au mai trecut prin experienţe ca ale noastre, dacă nu mai rele. Schimbarea de 
perspectivă ne poate ajuta chiar şi când suferim de o boală sau avem dureri. Bineînţeles, când apare 


durerea, de obicei e foarte greu să practici chiar atunci meditaţia formală pentru a-ţi calma mintea. Dar, 
dacă poţi face comparații, dacă-ţi poţi privi situaţia din altă perspectivă, se întâmplă totuşi ceva. Dacă 
nu priveşti decât evenimentul acela, pare tot mai mare şi mai mare. Dacă te concentrezi prea atent, prea 
intens pe o problemă, atunci când apare, ţi se va părea incontrolabilă. Dar, dacă compari evenimentul cu 
altul mai important, dacă priveşti problema de la distanță, atunci îți pare mai mică şi mai puţin 
apăsătoare“. 


Cu puţin timp înainte de una dintre întrevederile mele cu Dalai Lama, m-am întâlnit întâmplător cu 
administratorul unui sanatoriu la care lucrasem. Pe atunci avusesem câteva ciocniri cu el, fiindcă mi se 
de mult, dar, de cum am dat ochii cu el, mi-au năvălit în minte toate amintirile certurilor noastre şi am 
simţit cum fierb în mine furia şi ura. Până să fiu invitat în apartamentul de la hotel al lui Dalai Lama, mă 
calmasem destul de mult, dar tot eram puţin tulburat. 

— Să spunem că te înfurie cineva, am început eu. Reacţia firească atunci când te răneşte cineva, 
reacția imediată, e să te înfurii. Dar de multe ori nu te înfurii doar atunci când ţi se face rău. Se întâmplă 
să-ți aminteşti evenimentul mai târziu, chiar mult mai târziu şi, de fiecare dată când te gândeşti la el, să te 
înfurii iar. Ce sfaturi aţi da pentru o asemenea situație? 

Dalai Lama a dat din cap gânditor şi m-a privit. M-am întrebat dacă nu cumva îşi dăduse seama că nu 
abordam subiectul doar din motive pur academice. 

— Dacă priveşti situaţia din alt unghi, a spus el, sunt sigur că omul care ţi-a stârnit furia va avea o 
mulțime de părţi şi calităţi pozitive. Dacă priveşti cu atenţie, vei vedea şi că actul care te-a înfuriat ţi-a 
dat, în acelaşi timp, şi anumite ocazii pe care altfel nu le-ai fi avut, chiar şi din punctul tău de vedere. 
Aşadar, cu puţin efort, vei putea vedea acelaşi eveniment din mai multe unghiuri. Asta te va ajuta. 

— Dar dacă încerci să cauţi aspectele pozitive ale unei persoane sau ale unui eveniment şi nu găseşti 
nici unul? 

— Aici cred că ar fi vorba de o situaţie în care ai avea nevoie să depui mai mult efort. Să petreci mai 
mult timp căutând în mod serios o altă perspectivă asupra situaţiei. Nu doar la nivel superficial, ci într-un 
mod foarte concentrat şi direct. Trebuie să-ţi foloseşti toată puterea de gândire şi să priveşti situaţia cât 
mai obiectiv cu putință. Ai putea reflecta, de exemplu, la faptul că, atunci când cineva te înfurie foarte 
tare, tinzi să-i vezi numai şi numai trăsăturile negative. La fel cum, atunci când eşti foarte ataşat de 
cineva, tinzi să-i vezi numai şi numai trăsăturile pozitive. Dar percepția aceasta nu corespunde realității. 
Dacă prietenul tău, pe care-l considerai un om minunat, îţi face rău intenționat, îți vei da seama foarte 
clar că nu e alcătuit numai şi numai din trăsături pozitive. În acelaşi fel, dacă duşmanul tău, pe care-l 
urăşti, îți cere iertare cu toată sinceritatea şi continuă să fie bun cu tine, e puţin probabil că-i vei vedea, 
în continuare, doar trăsăturile negative. Aşadar, chiar dacă atunci când eşti furios pe cineva şi ţi se pare 
că persoana respectivă nu are nici o trăsătură pozitivă, realitatea e că nimeni nu e 100% rău. Trebuie să 
aibă şi nişte calităţi, dacă le cauţi atent. Deci tendinţa de a vedea un om într-o lumină complet negativă se 
datorează propriei noastre percepții, bazată pe propria proiecție mintală, nu pe natura adevărată a 
individului. În acelaşi fel, o situaţie care la început ţi se pare 100% negativă poate avea şi aspecte 
pozitive. Dar cred că, chiar dacă ai descoperit un punct de vedere pozitiv al unei situaţii rele, de obicei 
nu e suficient. Trebuie să şi consolidezi ideea. Trebuie să-ţi aminteşti de multe ori de punctul acela de 
vedere pozitiv, până când, treptat, ți se schimbă atitudinea. În general, odată ce te afli într-o situaţie 
dificilă, nu-ţi poţi schimba atitudinea doar evocând un anume gând o dată sau de două ori. 


Schimbarea se produce mai degrabă printr-un proces de învăţare, de antrenare şi de obişnuire cu 
noile puncte de vedere, care îţi dau puterea de a face faţă greutăților. 

Dalai Lama a reflectat câteva momente şi, menținându-și obişnuita atitudine pragmatică, a adăugat: 

— Dar, dacă, în ciuda eforturilor, nu găseşti nici un unghi sau perspectivă pozitivă în acțiunile unei 
persoane, pe moment nu poţi face altceva mai bun decât să încerci să nu te mai gândeşti la asta. 


Inspirat de cuvintele lui Dalai Lama, în seara aceea am încercat să descopăr „unghiurile pozitive“ ale 
administratorului, privinţe în care nu era „100% rău“. Nu mi-a fost greu. Ştiam, de exemplu, că e un tată 
iubitor, care încearcă să-şi crească copiii cât mai bine. Şi eram nevoit să recunosc că ciocnirile noastre 
îmi fuseseră, până la urmă, de folos — contribuiseră la hotărârea mea de a renunța la postul de la 
sanatoriu, care a dus, la rândul ei, la activităţi mai satisfăcătoare. E adevărat că reflecţiile acestea nu mi- 
au provocat pe loc o afecțiune covârşitoare pentru individ, dar nu pot nega că mi-au mai domolit ura fără 
prea mult efort. În curând, Dalai Lama avea să-mi ofere o lecţie şi mai profundă: cum să ne schimbăm 
complet atitudinea faţă de duşmani şi să învăţăm să-i prețuim. 


O NOUĂ PERSPECTIVĂ 
ASUPRA DUȘMANULUI 


Metoda principală a lui Dalai Lama de transformare a atitudinii față de cei pe care-i considerăm 
duşmani presupune o analiză sistematică şi rațională a modului în care reacționăm de obicei la cei care 
ne fac rău. O explica astfel: 

„Să începem cu examinarea atitudinii pe care o avem de obicei față de rivali. În general, fireşte, nu le 
dorim binele. Dar, chiar dacă prin acţiunile noastre reuşim să-i provocăm nefericirea duşmanului, ce 
motiv de bucurie avem? Dacă ne gândim mai bine, există lucru mai nenorocit pe lume? Să ne gândim cum 
am purta povara sentimentelor acelora de ostilitate şi rea-voinţă. Chiar vrem să fim atât de răi? 

Dacă ne răzbunăm pe un duşman, creăm un fel de cerc vicios. Dacă ripostăm, celălalt nu va sta cu 
mâinile în sân — va riposta şi el, apoi la fel vom face şi noi şi tot aşa. lar uneori, în special când se 
întâmplă la nivel de comunitate, disputa poate continua din generaţie în generaţie. Rezultatul e că au de 
suferit ambele părţi. Se destramă însuşi scopul vieţii. Vedem asemenea situaţii în taberele de refugiați, în 
care se cultivă ura faţă de un alt grup încă din copilărie. E foarte trist. Furia şi ura sunt deci ca un cârlig 
de undiţă. E foarte important să avem grijă să nu ne agațe. 

Unii consideră că ura intensă slujeşte intereselor naţionale. Eu cred că e un punct de vedere cât se 
poate de negativ. Nu ia în calcul viitorul. Contracararea acestui mod de gândire se află la baza spiritului 
de nonviolenţă şi înțelegere“. 

După ce a pus la îndoială validitatea atitudinii pe care o avem de obicei față de duşmani, Dalai Lama a 
oferit o metodă alternativă de a-i privi, o perspectivă nouă, care ar putea avea un impact revoluţionar 
asupra vieţii fiecăruia. lată cum a explicat-o: 

„În budism, în general, se dă foarte multă atenţie atitudinilor pe care le avem faţă de rivali sau 
duşmani. Motivul e că ura poate fi cea mai mare piedică în dezvoltarea compasiunii şi a fericirii. Dacă 
reuşim să învăţăm să ne dezvoltăm răbdarea şi toleranța față de duşmani, toate celelalte ni se vor părea 
mai uşoare — compasiunea față de toţi ceilalți începe să se manifeste firesc. 

Aşadar, pentru omul care practică dezvoltarea spirituală, duşmanul joacă un rol important. Eu consider 
compasiunea drept esența unei vieți spirituale. lar pentru a reuşi pe deplin să practicăm iubirea şi 
compasiunea ne este indispensabilă practicarea răbdării şi a toleranţei. Nu există tărie mai mare decât 


răbdarea, aşa cum nu există nenorocire mai mare decât ura. De aceea, trebuie să ne străduim pe cât putem 
să nu ne urâm duşmanul, ci să folosim întâlnirea cu el ca pe o ocazie de a ne întări în practicarea răbdării 
şi a toleranței. 

De fapt, duşmanul este o condiţie necesară pentru practicarea răbdării. Fără acțiunea unui duşman 
nu există nici o posibilitate de manifestare a răbdării sau toleranţei. Prietenii, de obicei, nu ne pun la 
încercare şi nu ne dau ocazia să ne cultivăm răbdarea; doar duşmanii fac asta. Din punctul acesta de 
vedere, îl putem deci considera pe duşmanul nostru drept un excelent învățător şi îl putem respecta pentru 
că ne oferă această ocazie prețioasă de a ne exersa răbdarea. 

Există pe lume o mulțime de oameni, dar interacționăm cu un număr relativ mic, iar dintre aceştia şi 
mai puţini ne cauzează probleme. Aşadar, când întâlnim o astfel de ocazie de a practica răbdarea şi 
toleranța, trebuie s-o tratăm cu recunoştinţă. E rară. Aşa cum ne-am bucura dacă am găsi pe neaşteptate o 
comoară în propria casă, trebuie să ne bucurăm şi să le fim recunoscători duşmanilor pentru că ne oferă 
această ocazie prețioasă. Fiindcă, dacă reuşim să practicăm cu succes răbdarea şi toleranța, factori 
esenţiali în contracararea emoţiilor negative, va fi mulțumită unei combinaţii între eforturile noastre şi 
ocazia oferită de duşman. 

Desigur, se poate să gândim că „De ce să-mi venerez duşmanul sau să-i recunosc contribuţia, când el 
nu a avut nici o intenție de a-mi oferi ocazia aceasta prețioasă de a practica răbdarea şi nici o intenție de 
a mă ajuta? Ba, pe lângă faptul că nu are de gând să mă ajute, are intenția deliberată şi răuvoitoare de a- 
mi face rău! Aşadar, e normal să-l urăsc — în nici un caz nu merită respect“. Dar, de fapt, tocmai prezenţa 
stării acesteia de spirit încărcate de ură, intenția duşmanului de a răni, îi face acţiunile unice. Altfel, dacă 
ar fi vorba doar de actul de a ne produce durere în sine, am urî doctorii şi i-am considera duşmani, 
fiindcă uneori adoptă metode dureroase, cum ar fi intervenţiile chirurgicale. Dar actele lor nu le 
considerăm la fel de rele precum cele ale unui duşman, fiindcă doctorii au intenția de a ne ajuta. Aşadar, 
tocmai intenția aceasta conştientă de a ne face rău îl face pe duşman unic şi ne dă ocazia aceasta 
prețioasă de a practica răbdarea“. 


Sugestia lui Dalai Lama de a ne admira duşmanii pentru că ne oferă ocazii de a ne dezvolta poate fi 
cam greu de înghiţit la început. Dar situația se aseamănă cu aceea a unei persoane care vrea să-şi tonifice 
şi să-şi întărească organismul ridicând greutăţi. Bineînţeles, la început ridicările sunt neplăcute — efortul 
e greu. Ne face să ne forțăm, să transpirăm, să ne luptăm. Dar tocmai forțarea aceasta împotriva 
rezistenței ne dă, în cele din urmă, putere. Apreciem un bun antrenament de forță nu pentru plăcerea 
imediată pe care ne-o oferă, ci pentru beneficiile de care ajungem să ne bucurăm în cele din urmă. 

Poate nici afirmaţiile lui Dalai Lama cum că Duşmanul e ceva „rar“ şi „preţios“ nu sunt simple 
explicaţii confortabile şi fanteziste. Îmi dau seama de asta foarte clar când îmi aud pacienţii cum îşi 
descriu problemele cu cei din jur — la drept vorbind, majoritatea oamenilor nu se luptă cu o hoardă 
întreagă de duşmani şi oponenți, cel puţin nu la nivel personal. De obicei, conflictul se limitează la 
câteva persoane. Eventual un şef sau un coleg de serviciu, o fostă soție sau un fost soţ, o rudă. Din 
punctul acesta de vedere, Duşmanul e, într-adevăr, „rar“ — nu îl întâlnim la tot pasul. Iar lupta, procesul 
de rezolvare a conflictului cu Duşmanul — prin învăţare, analiză, găsirea de căi alternative — duce, în cele 
din urmă, la o dezvoltare reală, la o mai mare înțelepciune şi la un rezultat psihoterapeutic pozitiv. 

Să ne imaginăm cum ar fi să trecem prin viaţă fără să întâlnim nici măcar un singur duşman şi nici un 
fel de obstacol, dacă din faşă până în mormânt toți oamenii pe care i-am cunoaşte ne-ar răsfăța, ne-ar 
îmbrățişa, ne-ar pune mâncarea în gură (o mâncare moale şi fără gust, uşor de digerat), ne-ar amuza cu 


strâmbături şi chicoteli de bebeluş. Dacă am fi purtaţi de colo-colo, încă din copilărie, în coşuleţ (iar mai 
târziu, poate, într-o litieră), dacă n-am întâlni nici o provocare, dacă n-am fi niciodată puşi la încercare — 
pe scurt, dacă toată lumea ne-ar trata toată viaţa ca pe nişte sugari. La început poate ar fi plăcut. În 
primele câteva luni de viaţă ar fi exact ce ne-ar trebui. Dar, dacă situaţia s-ar prelungi, nu am ajunge 
altceva decât un fel de masă gelatinoasă, o monstruozitate în toată puterea cuvântului, şi am avea nivelul 
de dezvoltare mintală şi emoţională a unei hălci de carne de vițel. Tocmai luptele vieţii ne fac ceea ce 
suntem. Duşmanii sunt cei care ne pun la încercare şi ne opun rezistența de care avem nevoie ca să 
creştem. 


E PRACTICĂ ATITUDINEA ACEASTA? 


Abordarea problemelor în mod rațional şi obişnuința de a ne privi necazurile sau duşmanii din 
perspective alternative păreau, desigur, un scop de dorit, dar nu eram sigur în ce măsură ne-ar putea 
transforma atitudinea în mod fundamental. Îmi aduc aminte că odată am citit într-un interviu că unul dintre 
exercițiile spirituale zilnice ale lui Dalai Lama era recitarea unei rugăciuni, cele Opt versete pentru 
pregătirea minţii, scrisă în secolul al XVIII-lea de sfântul tibetan Langri Thangpa. lată un fragment: 


Când am de-a face cu un alt om, fie să mă văd pe mine drept cel mai neînsemnat dintre toţi, iar pe celălalt să-l preţuiesc mai 
presus decât orice în adâncul inimii! [...] 

Când văd fiinţe rele, apăsate de năravuri violente şi tulburări, fie să preţuiesc aceste creaturi rare de parcă aş fi găsit o 
comoară bogată! [...] 

Când alţii, din invidie, mă chinuiesc cu purtări urâte, vorbe mincinoase şi altele asemenea, fie să rabd înfrângerea şi să le ofer 
lor izbânda! [...] 

Când cel în care mi-am pus toată nădejdea mă răneşte adânc, fie să-l privesc ca pe cel mai de seamă guru al meu! 

Pe scurt, fie să dăruiesc, direct şi indirect, bine şi fericire tuturor fiinţelor, fie să-mi iau asupra mea, în secret, durerea şi 
suferinţa tuturor fiinţelor! [...] 


După ce am citit despre rugăciunea asta, l-am întrebat pe Dalai Lama: 

— Ştiu că aţi meditat foarte mult la rugăciunea aceasta, dar chiar credeți că se mai poate aplica în ziua 
de azi? În fond, a fost scrisă de un călugăr care trăia într-o mânăstire — unde nu se putea întâmpla ceva 
mai rău decât să te bârfească cineva, să spună minciuni despre tine sau, eventual, să te mai pomeneşti cu 
câte un pumn sau o palmă. În asemenea situaţii ar fi uşor să-i „oferi izbânda“ celuilalt, dar în societatea 
din ziua de azi „durerea“ sau răul la care ne expunem din partea celorlalți ar putea fi violul, tortura, 
crima etc. Din punctul acesta de vedere, atitudinea din rugăciune pur şi simplu nu mai pare aplicabilă. 

Mă simţeam cam mândru de mine — aveam senzaţia că făcusem o observaţie foarte abilă, de-a dreptul 
isteaţă. 

Dalai Lama a tăcut câteva clipe, cu fruntea încrețită de gânduri adânci, apoi a spus: 

— Poate e ceva adevăr şi în ce spui tu. 

Apoi a comentat despre situaţiile în care ar fi nevoie de unele modificări la atitudinea respectivă, în 
care s-ar putea să ajungem să luăm măsuri ferme pentru a împiedica agresiunea celuilalt, ca să nu suferim 
noi sau cei din jur. 

Mai târziu, în aceeaşi seară, am rememorat conversaţia. Mi-au sărit în ochi două lucruri. Mai întâi, m-a 
izbit cât de extraordinar de dispus era să adopte o perspectivă nouă asupra convingerilor şi practicilor lui 
— în cazul acela, posibilitatea de a reevalua o rugăciune care îi era foarte dragă şi care, fără îndoială, se 
împletise cu însăşi ființa lui în ani şi ani de repetare. A doua descoperire era mai puţin înălțătoare. 
Fusesem incredibil de arogant! Mi-am dat seama că îi propusesem ideea că rugăciunea nu mai era 


adecvată fiindcă nu se potrivea cu realitățile dure ale lumii din ziua de azi. Dar de-abia mai târziu mi-am 
dat seama cui îi vorbisem astfel — unui om care pierduse o ţară întreagă în urma uneia dintre cele mai 
brutale invazii din istorie. Un om care trăia în exil de aproape patru decenii, în timp ce un popor întreg îşi 
punea speranţele şi visurile de libertate în el. Un om cu un puternic sentiment de responsabilitate 
personală, care ascultă cu compasiune un şir nesfârşit de refugiați care îşi revarsă asupra lui poveştile 
despre uciderile, violurile, tortura şi degradarea poporului tibetan de către chinezi. I-am văzut de multe 
ori pe chip o expresie de infinită grijă şi tristețe când asculta necazurile oamenilor care, de multe ori, 
traversaseră Himalaya pe jos (călătorie care durează doi ani) doar ca să-l zărească în treacăt. 

Poveştile lor nu conţin doar violenţe fizice. De multe ori, dezvăluie încercarea de a zdrobi spiritul 
tibetanilor. Un refugiat tibetan mi-a spus mai demult despre „şcoala“ chinezească la care trebuia să 
meargă în copilărie, pe când trăia în Tibet. Dimineţile erau dedicate îndoctrinării şi studiului Cărţii roşii 
a conducătorului Mao. După-amiaza se verificau temele. „Tema“ era gândită în general să distrugă 
spiritul budist adânc înrădăcinat în sufletul tibetanilor. De exemplu, cunoscând interdicţia budistă asupra 
uciderii şi convingerea că toate fiinţele vii sunt „simţitoare“ şi la fel de preţioase, un învățător le-a dat 
elevilor sarcina de a ucide ceva şi a aduce animalul la şcoală a doua zi. Pe tema aceasta primeau note. 
Fiecare animal mort valora un anume număr de puncte — o muscă valora un punct, o râmă — două, un 
şoarece — cinci, o pisică — zece şi aşa mai departe. (Când i-am spus povestea unui prieten, recent, a dat 
din cap dezgustat şi a comentat: „Oare câte puncte ar fi primit elevul dacă-l omora pe nenorocitul de 
învățător?) 

Cu ajutorul practicilor sale spirituale, ca recitarea celor Opt versete pentru pregătirea minţii, Dalai 
Lama a reuşit să se împace cu realitatea situației şi, în acelaşi timp, să militeze activ pentru libertate şi 
respectarea drepturilor omului în Tibet timp de 40 de ani. De asemenea, şi-a păstrat atitudinea de 
umilință şi compasiune față de chinezi, atitudine care a inspirat milioane de oameni din lumea întreagă. 
Iar eu venisem să-i sugerez că rugăciunea aceea nu mai era relevantă pentru „realitățile“ lumii actuale. Şi 
acum roşesc de ruşine când îmi amintesc conversaţia aceea. 


DESCOPERIREA DE NOI PERSPECTIVE 


Într-o după-amiază, în timp ce încercam să aplic metoda lui Dalai Lama de schimbare a perspectivei 
asupra „duşmanului“, am descoperit întâmplător o altă tehnică. Pe când lucram la cartea de față, am 
asistat la câteva conferințe susținute de Dalai Lama în oraşele de pe coasta de est a Statelor Unite ale 
Americii. La întoarcerea acasă, în Phoenix, am luat un zbor fără escală. Rezervasem, ca de obicei, un loc 
lângă culoar. Deşi veneam de la o conferință spirituală, eram într-o stare de spirit cam arțăgoasă când m- 
am îmbarcat în avionul plin ochi. Apoi am descoperit că, din greşeală, mi se alocase un loc la mijloc — 
prins ca într-un sendviş între un bărbat de proporţii generoase, care avea obiceiul enervant de a-şi întinde 
antebraţul gros pe partea mea din mânerul scaunului, şi o femeie între două vârste, care mi-a displăcut 
imediat, fiindcă, am hotărât pe loc, îmi furase locul meu dinspre culoar. Femeia avea ceva care mă irita 
serios — vocea îi era cam prea ascuţită, aerul puţin prea imperial, nu ştiu exact ce. Imediat după decolare, 
a început să vorbească încontinuu cu bărbatul de pe scaunul din faţa ei. Bărbatul s-a dovedit a fi soţul ei, 
iar eu, „galant“, m-am oferit să fac schimb de locuri cu el. Dar n-au acceptat — amândoi voiau scaunele 
dinspre culoar. Eram din ce în ce mai enervat. Gândul de a-mi petrece cinci ore întregi lângă femeia 
aceea mi se părea insuportabil. 


Dându-mi seama că reacţionam foarte ostil față de o femeie pe care nici măcar n-o cunoşteam, m-am 
gândit că poate e vorba de un „transfer de sentimente“ — că îmi amintea, în subconştient, de cineva din 
copilărie — eterna poveste cu sentimente-de-ură-neconştientizate-față-de-mamă şi altele de genul. Oricât 
m-am gândit, n-am găsit nici o posibilă candidată — chiar nu-mi amintea de nimeni din trecut. 

Apoi mi-a trecut prin minte că era ocazia perfectă să-mi exersez dezvoltarea răbdării. Am început deci 
cu tehnica vizualizării duşmanului meu de pe scaunul dinspre culoar ca pe un binefăcător prețios, aşezat 
alături de mine ca să mă înveţe lecţia răbdării şi a toleranţei. Mă aşteptam să fie floare la ureche — în 
fond, cu greu aş fi putut găsi „duşman“ mai cuminte: de-abia ce o întâlnisem şi biata femeie nu-mi făcuse, 
în fond, nici un rău. După vreo 20 de minute, m-am lăsat păgubaş — tot mă enerva! M-am resemnat să-mi 
petrec restul zborului într-o stare de continuă iritare. Mă uitam încruntat şi bosumflat la mâna ei, care-mi 
ocupa discret spaţiul de pe mânerul scaunului. O uram până în cele mai mici detalii. Mă uitam absent la 
unghia degetului ei mare când mi-a trecut prin minte întrebarea: urăsc unghia aia? Nu prea. Era o unghie 
ca oricare alta. Nimic deosebit. Apoi am aruncat o privire spre ochiul ei dinspre mine şi m-am întrebat: 
Chiar îi urăsc ochiul? O, da. (Bineînţeles, nu aveam nici un motiv — era deci ură în forma ei cea mai 
pură.) M-am concentrat pe detalii. Urăsc pupila? Nu. Urăsc corneea, irisul, sclera? Nu. Şi atunci, chiar 
urăsc ochiul? Trebuia să recunosc că nu. Începeam să am senzaţia că sunt pe drumul cel bun. Am 
continuat cu articulația unui deget, cu un deget, cu mandibula, cu un cot. Cu o oarecare surprindere mi-am 
dat seama că femeia avea şi părți pe care nu le uram. Dacă mă concentram pe detalii, pe mărunţişuri, în 
loc să generalizez excesiv, reuşeam să ajung la o schimbare internă subtilă, un fel de înmuiere. 
Schimbarea aceasta de perspectivă deschidea o breşă în ideea mea preconcepută, o breşă destul de largă, 
cât s-o pot privi ca pe un om ca oricare altul. Tocmai când treceam prin schimbarea aceasta, s-a întors 
dintr-odată spre mine şi a început o conversaţie. Nu-mi mai amintesc despre ce am vorbit — nimicuri, în 
mare parte —, dar până la sfârşitul zborului mi se risipiseră toată furia şi enervarea. N-aş putea spune nici 
că ajunsese Cea Mai Bună Prietenă a Mea, dar nu mai era nici Hoaţa Malefică a Locului Meu dinspre 
Culoar, ci doar o persoană ca oricare alta, ca mine, care îşi croia şi ea drum prin viaţă cum putea. 


O MINTE FLEXIBILĂ 


Capacitatea de a ne schimba perspectiva, de a ne vedea problemele „din mai multe unghiuri“, e 
susținută de flexibilitatea minţii. Avantajul suprem al unei minţi flexibile este acela că ne permite să 
primim cu braţele deschise viaţa în toate aspectele ei — să fim vii pe deplin, oameni pe deplin. Într-o 
după-amiază, după o zi lungă de conferinţe în Tucson, Dalai Lama se întorcea la apartamentul lui de la 
hotel. În timp ce mergea încet, pe cer se răspândea un front de nori de ploaie în nuanţe de magenta, care 
absorbeau lumina de început de seară şi ofereau un fundal contrastant pentru munţii Catalina, pictând tot 
peisajul cu o paletă vastă de nuanţe purpurii. Efectul era spectaculos. Aerul cald, greu de aroma plantelor 
deşertului şi a salviei, umezeala, vântul slab, dar neobosit, toate anunțau o furtună dezlănțuită, cum numai 
în deşertul Sonora poţi vedea. Dalai Lama s-a oprit. Timp de câteva clipe a privit în tăcere orizontul, a 
admirat panorama şi, într-un târziu, a remarcat cât de frumoasă e. A mers mai departe, dar, după câţiva 
paşi, s-a oprit din nou şi s-a aplecat să se uite mai de aproape la un mugur minuscul, de culoarea 
levănţicii, de pe o plantă scundă. L-a atins cu grijă, i-a observat forma delicată şi s-a întrebat, cu voce 
tare, cum se numeşte floarea. M-a surprins libertatea de mişcare a minţii lui. Conştiinţa lui părea să 
treacă cu cea mai mare uşurinţă de la contemplarea peisajului la concentrarea asupra unui singur mugur — 


aprecia simultan atât panorama, cât şi cel mai mărunt detaliu. Avea capacitatea de a cuprinde toate 
faţetele, spectrul complet al vieţii. 

Oricare din noi îşi poate dezvolta aceeaşi flexibilitate a minţii. Ea provine, cel puţin în parte, direct 
din eforturile de a ne lărgi perspectiva şi de a încerca în mod voit noi puncte de vedere. Rezultatul final 
este o conştientizare simultană a imaginii de ansamblu şi a circumstanțelor individuale. Acest mod de 
observare dual, în care vedem în acelaşi timp „Lumea Mare“ şi propria noastră „Lume Măruntă“, poate 
servi drept metodă de triere, ajutându-ne să deosebim lucrurile importante din viață de cele 


nesemnificative. 


În cazul meu, a fost nevoie ca Dalai Lama să mă îmboldească cu blândețe, pe parcursul conversațiilor 
noastre, ca să încep să-mi lărgesc perspectiva limitată. Prin felul meu de a fi, dar şi prin pregătirea 
profesională, întotdeauna am avut tendința de a aborda problemele din punctul de observație al dinamicii 
individuale — procese psihologice care se desfăşoară exclusiv în domeniul minții. Perspectivele 
sociologice sau politice nu m-au interesat niciodată prea mult. Într-o discuție cu Dalai Lama, am început 
să-i pun întrebări despre importanța lărgirii perspectivei personale. Băusem mai devreme câteva cești de 
cafea, aşa că am început să vorbesc foarte animat despre capacitatea de a ne schimba perspectiva ca 
proces intern, ca efort individual, bazat exclusiv pe decizia conştientă a omului de a adopta un alt punct 
de vedere. 

În mijlocul discursului meu însufleţit, Dalai Lama m-a întrerupt la un moment dat, ca să-mi amintească: 

— Când vorbeşti despre adoptarea unei perspective mai largi, asta presupune şi cooperarea cu 
ceilalți. De exemplu, când avem de-a face cu crize globale, precum cele de mediu sau cele care ţin de 
structura economică modernă, avem nevoie de un efort coordonat şi concertat între un număr mare de 
oameni responsabili şi devotați scopului. E un proces mult mai cuprinzător, nu se limitează la nivelul 
individual sau personal. 

M-a enervat faptul că aducea în discuţie subiectul lumii când eu încercam să mă concentrez pe 
subiectul individului (şi aveam o asemenea atitudine — recunosc cu ruşine — tocmai în timp ce vorbeam 
despre lărgirea perspectivei!). 

— Dar săptămâna aceasta, am insistat eu, în conversațiile noastre şi la conferinţe, ați vorbit mult 
despre importanţa aplicării schimbărilor personale, dinăuntru, prin transformarea interioară. Aţi vorbit, 
de exemplu, despre cât de important e să ne dezvoltăm compasiunea, să avem o inimă bună, să ne 
învingem furia şi ura, să ne cultivăm răbdarea şi toleranța... 

— Da. Sigur, schimbarea trebuie să vină dinăuntrul fiecăruia. Dar, când cauţi soluţii la probleme 
globale, trebuie să poţi să le abordezi din punctul de vedere al individului, dar şi din punctul de vedere al 
societății per ansamblu. Deci, când e vorba de flexibilitate, de lărgirea perspectivei şi alte asemenea 
subiecte, trebuie să fim capabili să abordăm problemele la niveluri diferite: cel individual, cel al 
comunității şi cel global. De pildă, seara trecută, la conferința de la universitate, am vorbit despre nevoia 
de a reduce furia şi ura prin cultivarea răbdării şi toleranţei. Domolirea urii e ca o dezarmare interioară. 
Dar în aceeaşi conferință am menţionat şi că dezarmarea interioară trebuie să meargă mână în mână cu 
dezarmarea exterioară. Cred că asta e foarte, foarte important. Din fericire, după prăbuşirea imperiului 
sovietic, cel puțin deocamdată, am scăpat de ameninţarea holocaustului nuclear. Cred deci că e un 
moment foarte bun, un început foarte potrivit — nu trebuie să ratăm ocazia! Acum cred că trebuie să 
întărim puterea adevărată a păcii. O pace adevărată — nu doar absenţa violenței sau absența războiului. 
Simpla absenţă a războiului se poate obține şi cu armele — ca amenințarea nucleară. Dar nu constituie o 


pace mondială adevărată, durabilă. Pacea trebuie să se clădească pe încredere reciprocă. Şi, de vreme ce 
armele sunt cea mai mare piedică în calea dezvoltării încrederii reciproce, cred că a venit vremea să 
găsim o cale de a renunţa la ele. E foarte important acest lucru. Bineînţeles, nu se poate face peste noapte. 
Realist e să parcurgem calea aceasta pas cu pas. Dar cred că trebuie să ne stabilim foarte clar scopul 
suprem: trebuie demilitarizată întreaga lume. Aşadar, pe de o parte, trebuie să ne străduim să ne 
dezvoltăm pacea interioară, dar e foarte important şi ca, pe de altă parte, să facem eforturi pentru 
dezarmarea externă şi pentru pace, contribuind cu câte puţin, atât cât putem. Aceasta e responsabilitatea 
noastră. 


IMPORTANŢA GÂNDIRII FLEXIBILE 


Flexibilitatea minţii şi capacitatea de a ne schimba perspectiva au o relaţie bilaterală: cu ajutorul unei 
minți flexibile, agile, ne putem privi problemele dintr-o mulțime de unghiuri, iar încercarea conştientă de 
a ne examina problemele din mai multe perspective poate fi considerată, la rândul ei, o formă de 
antrenament pentru flexibilitatea minţii. În lumea în care trăim, încercarea de a ne dezvolta un mod de 
gândire flexibil nu e doar un exerciţiu în care să se angajeze de plăcere intelectualii fără altă ocupație — 
de ea depinde, poate, supraviețuirea noastră. Chiar şi la scara evoluţiei, speciile care au supravieţuit şi 
au prosperat au fost cele mai flexibile, mai adaptabile la schimbările de mediu. În ziua de azi, viaţa e 
caracterizată de schimbări bruşte, neaşteptate, uneori violente. O minte flexibilă ne poate ajuta să facem 
faţă schimbărilor din jurul nostru. În acelaşi timp, ne poate susţine şi în conflictele lăuntrice, în situaţiile 
de necompatibilitate şi ambivalenţă. Dacă nu ne cultivăm flexibilitatea minţii, perspectiva noastră asupra 
vieții va deveni fragilă, iar relația noastră cu lumea va fi caracterizată de teamă. Dar privind viaţa în 
mod flexibil, maleabil, ne putem păstra stăpânirea de sine chiar şi în cele mai agitate şi tulburi condiţii. 
Prin efortul de a ne face mintea cât mai flexibilă, întărim rezistenţa spiritului uman. 


Cu cât ajungeam să-l cunosc mai bine pe Dalai Lama, cu atât mai mult mă uimea flexibilitatea lui, 
capacitatea lui de a adopta o mulţime de puncte de vedere. Ar fi fost de aşteptat ca rolul lui unic — se 
poate spune că e cel mai de seamă budist de pe planetă — să-i confere o calitate de Vajnic Apărător al 
Credinței. 

Gândindu-mă la asta, într-o zi l-am întrebat: 

— Vi se pare vreodată că aveţi un punct de vedere prea rigid sau o gândire prea îngustă? 

— Hmm... s-a gândit el puţin, apoi a răspuns hotărât: Nu, nu cred. De fapt, chiar dimpotrivă. Uneori 
sunt atât de flexibil, încât lumea mă acuză că nu păstrez o poziţie constantă. 

A izbucnit dintr-odată într-un râs sănătos. 

— Mai vine câte cineva să-mi prezinte o idee şi eu înțeleg că are sens şi sunt de acord, aşa că îi spun: 
„A, excelent!“... Dar apoi mai vine cineva, cu o idee diametral opusă, iar eu văd că are sens şi aceea şi 
sunt de acord şi cu el. Uneori sunt criticat pentru asta şi trebuie să mi se amintească: „Ne-am angajat în 
direcția aceasta, aşa că deocamdată hai să o păstrăm“. 

Dacă am trage o concluzie doar pe baza acestei afirmaţii, am rămâne cu impresia că Dalai Lama e un 
om nehotărât, care nu se călăuzeşte după un set ferm de principii. De fapt, nimic n-ar putea fi mai departe 
de adevăr. Este evident că Dalai Lama are un set de principii fundamentale, care stau la baza tuturor 
acţiunilor lui: convingerea că toți oamenii sunt, în esență, buni. Credinţa în valoarea compasiunii. 
Hotărârea de a pune pe primul loc bunătatea. Conştiinţa legăturii pe care o are cu toate vietățile. 


Când vorbesc despre cât de important este să fim flexibili, maleabili, adaptabili, nu propun să ajungem 
un fel de cameleoni — să absorbim orice sistem de credințe nou întâlnit, să ne schimbăm identitatea, să 
acceptăm pasiv orice idee la care suntem expuşi. Nu putem ajunge la stadii mai înalte de creştere şi 
dezvoltare decât cu ajutorul unui set fundamental de valori călăuzitoare. Un sistem de valori care să dea 
vieților noastre continuitate şi coerență, după care să ne măsurăm experienţele. Un sistem de valori care 
să ne ajute să hotărâm care scopuri merită efortul şi care nu au rost. 

Întrebarea este cum putem menţine, statornic şi consistent, setul acesta de valori esenţiale, rămânând în 
acelaşi timp flexibili? Dalai Lama pare să fi reuşit, în primul rând, reducându-şi sistemul de convingeri la 
câteva adevăruri fundamentale: 1) Sunt om. 2) Vreau să fiu fericit şi nu vreau să sufăr. 3) Ca şi mine, şi 
ceilalți vor să fie fericiţi şi nici ei nu vor să sufere. Punând accentul pe punctele comune dintre el şi cei 
din jur, nu pe diferenţe, stabileşte o legătură cu toți oamenii şi îşi întăreşte credința fundamentală în 
importanța compasiunii şi a altruismului. Dacă folosim aceeaşi metodă, vom avea enorm de mult de 
câştigat dacă ne rezervăm, pur şi simplu, puţin timp ca să reflectăm asupra propriului sistem de valori şi 
să-l reducem la principiile sale esențiale. Capacitatea aceasta de a ne reduce setul de valori la 
elementele de bază şi de a le urma în viaţă ne permite cea mai mare libertate şi flexibilitate în abordarea 
multitudinii de probleme cu care ne confruntăm în fiecare zi. 


GĂSIREA ECHILIBRULUI 


Dezvoltarea unei perspective flexibile asupra vieţii nu ne ajută doar să facem faţă problemelor de zi cu 
zi, ci devine chiar piatra de temelie a unui element esențial pentru o viaţă fericită: echilibrul. 

Într-o dimineaţă, aşezându-se confortabil în fotoliu, Dalai Lama mi-a explicat cât de prețioasă este o 
viaţă echilibrată. 

— O abordare echilibrată şi chibzuită a vieţii, care să evite cu grijă extremele, devine un factor foarte 
important în existenţa de zi cu zi a omului. E esenţială în toate aspectele vieții. De exemplu, când plantăm 
un lăstar de plantă sau de copac, la început trebuie să-l tratăm cu mare pricepere şi blândeţe. Prea multă 
umezeală şi va muri, prea mult soare şi va muri. Dar va muri şi dacă primeşte prea puţin. Aşadar, e 
nevoie de un mediu echilibrat, în care lăstarul să crească sănătos. Sau, dacă vorbim de sănătatea fizică a 
unui om, excesul sau lipsa oricărui lucru pot avea efecte distructive. De exemplu, cred că face rău prea 
multă proteină, dar şi prea puţină. Purtarea aceasta cu pricepere şi blândeţe, în care suntem atenţi să 
evităm extremele, se aplică şi la dezvoltarea sănătoasă a minții şi a emoţiilor. De exemplu, dacă 
observăm că începem să fim aroganţi, să ne umflăm în propria piele datorită succeselor sau calităților 
noastre reale sau închipuite, antidotul e să ne gândim mai mult la problemele şi suferințele noastre, să 
contemplăm aspectele nesatisfăcătoare ale existenţei. Astfel ne vom tempera atitudinea prea orgolioasă şi 
vom reveni cu picioarele pe pământ. Dimpotrivă, dacă vedem că reflectarea asupra naturii 
nesatisfăcătoare a existenţei, asupra suferinţei, a durerii şi a altor asemenea lucruri ne copleşeşte, din nou 
există pericolul de a cădea în extrema cealaltă. Atunci se poate întâmpla să ne descurajăm cu totul, să ne 
simţim neajutoraţi şi deprimaţi şi să ne gândim: „Vai, nu pot să fac nimic, nu sunt bun de nimic“. În astfel 
de împrejurări e important să ştim să ne încurajăm reflectând asupra succeselor pe care le-am avut, 
asupra drumului pe care l-am parcurs până aici şi asupra altor calităţi ale noastre, ca să ne simțim mai 
bine şi să ieşim din dispoziţia aceea descurajantă, demoralizantă. E nevoie deci de o abordare foarte 
echilibrată şi atentă. Abordarea aceasta e folositoare nu doar pentru sănătatea fizică şi emoţională a 
omului, ci şi pentru creşterea lui spirituală. De exemplu, tradiția budistă include multe tehnici şi practici. 


Dar e foarte important să le aplicăm cu pricepere şi să nu recurgem la extreme. Şi aici e nevoie de o 
abordare chibzuită. E esenţială abordarea coordonată a practicilor budiste — combinarea studiului şi 
învățăturii cu practicarea contemplării şi meditaţiei. Astfel, nu vor apărea dezechilibre între procesul de 
învățare academică, intelectuală, şi cel de punere practică. Altfel, există riscul ca excesul de 
intelectualizare să înăbuşe practicile mai contemplative. Pe de altă parte, şi acordarea de prea mare 
importanţă aplicaţiilor practice, fără studiu, va înăbuşi înțelegerea. Trebuie deci să existe un echilibru... 

După câteva clipe de gândire, a adăugat: 

— Cu alte cuvinte, practica dharma, practica spirituală adevărată, seamănă într-un fel cu un 
stabilizator de tensiune. Funcţia lui e să împiedice fluctuațiile de tensiune şi să asigure o sursă de curent 
stabilă şi constantă. 

— Puneţi accentul pe importanţa evitării extremelor, am intervenit eu, dar nu extremele ne fac viaţa 
mai palpitantă şi mai interesantă? Evitând orice extreme în viață şi alegând mereu „calea de mijloc“ nu 
ajungem la o existenţă fadă, fără culoare? 

Dând din cap în semn că nu e de acord, Dalai Lama a răspuns: 

— Cred că trebuie să înţelegi sursa, baza comportamentului extrem. Să luăm, de exemplu, dorinţa de a 
acumula bunuri materiale — adăpost, mobilă, haine şi aşa mai departe. Pe de o parte, sărăcia poate fi 
considerată, în felul ei, o extremă şi avem tot dreptul să ne străduim să o depăşim şi să ne asigurăm 
confortul fizic. Pe de altă parte, din prea mult lux şi din căutarea bogăției excesive ajungem la cealaltă 
extremă. Scopul nostru final când încercăm să acumulăm bogăţie e senzaţia de satisfacţie, de fericire. Dar 
însăşi rădăcina căutării de mai mult e impresia că nu avem destul, e un sentiment de nemulţumire. 
Senzaţia de nemulțumire, de a vrea mereu mai mult şi mai mult nu se naşte din caracterul inerent dezirabil 
al obiectelor pe care căutăm să le obținem, ci din propria noastră mentalitate. Cred deci că tendința 
noastră de a ajunge la extreme e alimentată, de multe ori, de o senzaţie ascunsă de nemulţumire. Fireşte, 
şi alți factori ne pot conduce la extreme. Dar sunt de părere că e important să ne dăm seama că, chiar 
dacă la suprafață căutarea extremelor pare uneori interesantă sau „palpitantă“, ea ne poate dăuna. Sunt 
multe exemple care ilustrează pericolele extremelor, ale comportamentului extrem. Cred că, examinând 
astfel de situații, vom înţelege că, drept urmare a acţiunilor extreme, vom ajunge să suferim. De exemplu, 
la scară planetară, dacă pescuim excesiv, iresponsabil, fără să ținem cont de consecinţele pe termen lung, 
vom împuţina populaţiile de peşte... Sau să luăm comportamentul sexual. Sigur, avem în noi impulsul 
sexual, biologic, de a ne reproduce şi mai obținem şi satisfacție când facem sex. Dar, dacă 
comportamentul sexual devine extrem şi iresponsabil, duce la atâtea şi atâtea probleme şi abuzuri... de 
exemplu, abuzurile sexuale şi incestul. 

— Spuneaţi că, pe lângă senzaţia de nemulţumire, mai există şi alți factori care ne pot duce la 
extreme... 

— Sigur că da, a confirmat el, dând din cap. 

— Mi-aţi putea da un exemplu? 

— Un astfel de factor cred că ar fi vederile înguste. 

— Vederi înguste în ce sens? 

— Un exemplu de gândire îngustă ar fi şi cel cu pescuitul excesiv, care duce la depopularea oceanelor 
de peşti, în sensul că nu luăm în calcul decât efectele pe termen scurt şi ignorăm imaginea de ansamblu. În 
cazul acesta, am putea folosi educaţia şi informarea pentru a ne lărgi perspectiva şi a scăpa de unghiul 
nostru îngust. 


Dalai Lama şi-a luat mătăniile de pe o măsuţă de lângă fotoliu şi le-a trecut printre degete, gândindu-se 
în tăcere la problema pe care o discutam. Aruncând o privire spre mătănii, a continuat dintr-odată: 

— Cred că, în multe privinţe, atitudinile înguste duc la o gândire extremă. lar aceasta, la rândul ei, 
cauzează probleme. De exemplu, Tibetul a fost, de secole, o naţiune budistă. În mod firesc, tibetanii erau 
convinşi că budismul este cea mai bună religie şi au început să creadă că ar fi bine dacă l-ar adopta toată 
omenirea. Ideea că toată lumea ar trebui să fie budistă e de-a dreptul extremă. O astfel de gândire 
extremă nu face decât să cauzeze probleme. Dar acum că am plecat din Tibet, am avut ocazia să luăm 
contact cu alte tradiţii religioase şi să aflăm mai multe despre ele. Ca urmare, ne-am apropiat mai mult de 
realitate — ne-am dat seama că rasa umană are multe moduri de a gândi. Chiar dacă am încerca să 
convertim întreaga lume la budism, n-ar fi o soluţie practică. Când ai un contact mai apropiat cu alte 
tradiţii, devii conştient de trăsăturile lor pozitive. Acum, când ne întâlnim cu o altă religie, de la început 
avem o senzaţie plăcută, confortabilă. Suntem de părere că, dacă omul acela e de părere că o altă tradiţie 
este mai potrivită, mai eficientă pentru el, foarte bine! E ca la restaurant — ne putem aşeza cu toții la o 
masă şi putem comanda fiecare felurile care ni se potrivesc mai bine. Se poate să mâncăm fiecare 
altceva, dar nu ne certăm din cauza asta! Cred deci că, lărgindu-ne intenționat perspectiva asupra vieţii, 
vom reuşi, de multe ori, să depăşim gândirea aceasta extremă, care duce la consecinţe atât de negative. 

După cugetarea aceasta, Dalai Lama şi-a pus mătăniile pe încheietură, m-a bătut pe mână amabil şi s-a 
ridicat, punând capăt discuţiei. 


11 
Cum să găsim un sens 
în durere şi în suferință 


Viktor Frankl, un psihiatru evreu trimis de nazişti într-un lagăr de concentrare, în al Doilea Război 
Mondial, spunea: „Omul este dispus să rabde orice suferință atâta timp cât vede un sens în ea“. Pe baza 
experienţei brutale, inumane din lagăre, Frankl a înțeles mai bine cum fac față oamenii atrocităților. 
Observând atent cine rezistă şi cine nu, a ajuns la concluzia că supraviețuirea nu depinde de tinereţe sau 
de forţa fizică, ci de puterea extrasă din urmărirea unui scop şi din descoperirea unui sens în viaţa şi 
experienţa proprie. 

Găsirea unui sens în suferință e o metodă puternică de a face faţă chiar şi celor mai grele momente ale 
vieţii. Dar nu e uşor să descoperim un sens al propriei suferințe. De multe ori, suferința pare să apară la 
întâmplare, fără criterii şi fără discriminare, complet lipsită de orice sens, cu atât mai puţin de un sens 
coerent sau pozitiv. lar când ne aflăm în mijlocul durerii, ne concentrăm toată energia pe găsirea unei căi 
de scăpare. În perioadele de criză gravă, de tragedie, pare imposibil să reflectăm asupra vreunui sens 
aflat în spatele suferinţei. În astfel de momente, nu putem decât să încercăm să rezistăm. E firesc să ne 
considerăm suferința lipsită de sens şi nedreaptă şi să ne întrebăm „De ce eu?“. Dar, din fericire, în 
perioadele relativ mai linişte dinainte sau de după experienţele dureroase putem reflecta asupra suferinței 
şi putem încerca să învăţăm să-i înțelegem sensul. lar timpul şi efortul investite în căutarea unui sens al 
suferinței vor da roade înzecite când vom da de necazuri. Dar, pentru a le culege roadele, trebuie să 
pornim în căutarea sensului cât lucrurile încă merg bine. Copacul cu rădăcini puternice rămâne în 
picioare şi după cea mai furioasă furtună, dar rădăcinile nu pot să-i crească de-abia când apare furtuna la 
orizont. 

Dar unde să începem căutarea acestui sens al suferinței? Pentru mulți ea începe cu tradiția religioasă a 
fiecăruia. Diferitele religii înțeleg în mod diferit sensul şi scopul suferinței umane, dar toate religiile 
oferă strategii de reacție la suferință, pe baza principiilor lor fundamentale. De exemplu, modelul budist 
şi cel hindus spun că suferința este rezultatul propriilor noastre acțiuni negative din trecut şi o consideră 
un catalizator pentru căutarea eliberării spirituale. 

După tradiţia iudeo-creştină, universul a fost creat de un Dumnezeu bun şi drept şi, chiar dacă uneori 
planul Lui poate părea misterios şi indescifrabil, credinţa şi încrederea noastră în acel plan ne permit să 
îndurăm mai uşor suferința, convinşi fiind că, aşa cum spune Talmudul, „tot ce face Dumnezeu face întru 
bine“. Viaţa poate aduce durere, dar, precum cea simțită de femeie când dă naştere unui copil, avem 
încredere că şi aceasta ne va fi răsplătită prin binele de care vom avea parte în cele din urmă. În astfel de 
tradiţii, greutatea vine din faptul că, spre deosebire de naştere, de multe ori nu ni se dezvăluie binele 
final. Cu toate acestea, cei care au o credință puternică în Dumnezeu sunt susținuți de convingerea lor că 
acesta are un scop suprem pentru suferința noastră, aşa cum ne sfătuieşte un înțelept hasidim: „Când 
suferă, omul nu trebuie să spună: «E rău! E rău!» Din câte îi dă Dumnezeu omului să îndure, nimic nu e 


rău. Poate însă să spună: «E amar! E amar!» Căci şi dintre leacuri unele sunt făcute cu ierburi amare“. 
Aşadar, din punctul de vedere iudeo-creştin, suferința poate avea multe scopuri: ne poate pune la 
încercare şi chiar întări credința, ne poate apropia de Dumnezeu într-un mod fundamental şi intim, sau ne 
poate detaşa de lumea materială, ca să ne agățăm de Dumnezeu ca liman al nostru. 

Tradiţia religioasă poate fi, pentru fiecare, un ajutor de nădejde pentru găsirea sensului suferinţei, dar 
chiar şi cei care nu au o perspectivă religioasă asupra lumii pot descoperi un sens şi o însemnătate în 
spatele propriei suferințe, dacă reflectează adânc. În ciuda necazurilor omniprezente, cu greu am putea 
nega că suferința poate pune la încercare, întări şi aprofunda experienţele vieţii. Dr. Martin Luther King 
jr. spunea: „Ce nu mă distruge mă face mai puternic“. lar suferința, deşi e firesc să ne ferim de ea, ne 
poate oferi o provocare şi, uneori, poate scoate la iveală ce e mai bun în noi. Scriitorul Graham Greene 
observa, în Al treilea om: „Italia a avut parte, timp de 30 de ani, sub familia Borgia, de război, teroare, 
crime şi vărsare de sânge — dar i-a dat lumii pe Michelangelo, Leonardo da Vinci, a dat Renaşterea. 
Elveţia a avut parte de iubire frățească, de 500 de ani de democraţie şi pace şi ce a produs? Ceasul cu 
cuc“. 

Dacă uneori suferința ne întăreşte, ne dă puteri, alteori însemnătatea ei poate sta tocmai în efectul opus 
— acela de a ne înmuia, de a ne face mai sensibili şi mai blânzi. Vulnerabilitatea pe care o simțim sub 
apăsarea suferinței ne poate face să ne deschidem şi să devenim mai apropiaţi de ceilalți. Poetul William 
Wordsworth spunea: „O jale grea mi-a dat suflet de om“. Ca să exemplific efectul umanizator al 
suferinței, mi-am adus aminte de o cunoştinţă pe nume Robert. Robert era directorul general al unei 
corporaţii de mare succes. Acum mai mulţi ani a suferit o pierdere financiară serioasă, care a atras după 
ea o depresie gravă, zdrobitoare. Ne-am întâlnit într-o zi când trecea prin cea mai neagră deprimare. Îl 
ştiusem dintotdeauna un model de încredere şi entuziasm şi m-am îngrijorat când l-am văzut atât de lipsit 
de vlagă. Mi-a spus cu un glas încărcat de durere: „În viaţa mea nu m-am simţit mai rău. Nu reuşesc deloc 
să ies din starea asta. Nici nu-mi imaginam că e posibil să te simți atât de depăşit de situaţie, de lipsit de 
speranță, de incapabil de orice control“. După ce am discutat puţin despre problemele lui, i-am 
recomandat un coleg la care să-şi trateze depresia. 

Câteva săptămâni mai târziu, m-am întâlnit întâmplător cu Karen, soţia lui Robert, şi am întrebat-o ce 
mai face soțul ei. 

— Mulţumesc, îi e mult mai bine. Psihiatrul pe care l-ai recomandat i-a prescris medicamente 
antidepresive şi îl ajută foarte mult. Bineînţeles, problemele cu afacerea nu le vom rezolva prea curând, 
dar acum se simte mult mai bine şi o să fie bine. 

— Mă bucur mult. 

Karen a ezitat o clipă, apoi mi-a mărturisit: 

— Ştii, m-a durut inima să-l văd în depresie. Dar, într-un fel, cred că a fost o binecuvântare. Într-o 
noapte, a avut o criză depresivă şi a început să plângă incontrolabil. Nu se mai putea opri. Până la urmă l- 
am ţinut în braţe cât a plâns, ore întregi, până a adormit. În 23 de ani de căsnicie e prima oară când ni s-a 
întâmplat aşa ceva... şi, sinceră să fiu, niciodată nu m-am simţit mai apropiată de el. Iar acum, chiar dacă 
depresia i s-a mai atenuat, parcă e altfel. Parcă a dispărut o barieră din el... şi sentimentul de apropiere a 
rămas. Faptul că mi-a împărtăşit greutăţile lui şi că am trecut prin ele împreună ne-a schimbat relaţia, ne- 
a apropiat mult. 

În încercarea noastră de a afla cum poate căpăta suferința personală un sens, ne întoarcem la Dalai 
Lama, care a ilustrat astfel posibilitatea de a folosi suferința în mod practic în contextul căii budiste: 


— În practica budistă ne putem folosi suferința personală, în mod formal, pentru a ne spori 
compasiunea — privind-o ca pe o ocazie de a aplica tong-len. E un exerciţiu de vizualizare mahayana, 
care cere să ne imaginăm că preluăm durerea şi suferința cuiva şi că îi dăm în schimb toate resursele 
noastre, toată sănătatea, averea şi aşa mai departe. Voi explica pe larg, mai târziu, cum se practică acest 
exercițiu. Prin exercițiul tong-len, când suferim de o boală, de o nefericire, le putem folosi drept ocazii 
de a gândi: „Fie ca suferința mea să înlocuiască suferinţa tuturor vietăţilor simţitoare. Fie ca, prin ceea 
ce simt acum, să pot salva toate vietățile simţitoare care ar trebui să treacă prin asemenea suferințe“. Ne 
folosim deci de necazurile noastre ca ocazie de a exersa preluarea suferinței celorlalți. Aici se cuvine să 
menționez un lucru. Dacă, de exemplu, te îmbolnăveşti şi foloseşti tehnica aceasta, gândind: „Fie ca boala 
mea să îi răscumpere pe alţii care suferă de boli ca aceasta“, asta nu înseamnă că trebuie să nu te mai 
îngrijeşti de propria sănătate. Când e vorba de boli, mai întâi trebuie luate măsuri de prevenire, ca să nu 
suferi de ele — de pildă, un regim alimentar adecvat sau orice altceva e necesar. lar dacă totuşi te 
îmbolnăveşti, e important să nu treci cu vederea tratamentele necesare şi alte metode convenționale de 
îngrijire. Dar, dacă te-ai îmbolnăvit, exerciţiile ca tong-len îți pot schimba foarte mult modul în care 
reacţionezi la situaţie, atitudinea mintală. În loc să te vaiţi de starea în care te afli, să-ți plângi de milă şi 
să te laşi doborât de îngrijorare şi teamă, poţi, dimpotrivă, să te scuteşti de alte dureri şi suferințe 
mintale, adoptând atitudinea potrivită. Se poate ca meditaţia tong-len, „a dăruirii şi a primirii“, să nu îţi 
uşureze neapărat durerea fizică şi să nu ducă la o vindecare a corpului, dar te poate apăra de dureri, 
suferințe şi frământări psihologice inutile. Îţi poţi spune: „Fie ca, prin durerea pe care o simt, să-i pot 
ajuta şi salva pe alţii care trec prin aceeaşi situaţie“. Atunci suferinţa ta capătă un nou sens, fiindcă 
devine baza unei practici religioase sau spirituale. În plus, pe unii dintre cei care o practică, metoda 
aceasta îi poate face ca, în loc să fie apăsaţi şi întristaţi de experiență, să o vadă ca pe un fel de 
privilegiu. Reuşesc să o privească drept o şansă şi chiar se bucură, fiindcă experiența suferinţei i-a 
îmbogăţit spiritual. 

— Spuneţi că suferința se poate folosi în exerciţiul tong-len. Mai devreme, ziceaţi că, prin 
contemplarea intenționată a naturii noastre, în care suferința e inevitabilă, putem ţine piept situaţiilor 
grele... în sensul că învăţăm să acceptăm mai uşor suferința ca parte firească a vieţii... 

— E foarte adevărat... a confirmat Dalai Lama, dând din cap. 

— Există şi alte moduri de a privi suferința drept experiență purtătoare de sens sau cel puţin de a 
vedea o oarecare valoare practică în contemplarea propriei suferințe? 

— Da, a răspuns el, absolut. Mi se pare că am spus mai devreme că, pe calea budistă, reflectarea 
asupra suferinței are o importanță covârşitoare fiindcă, înțelegându-i natura, devenim mai hotărâți să 
punem capăt cauzelor şi faptelor necuvenite care îi dau naştere. În acelaşi timp, învăţăm să ne angajăm cu 
mai mult entuziasm în acţiunile şi faptele bune care duc la fericire şi bucurie. 

— Dar credeţi că şi non-budiştii au de câştigat din reflectarea asupra suferinţei? 

— Da, cred că în unele situaţii reflecția aceasta poate avea valoare practică. De exemplu, reflectând 
asupra propriei suferințe ne putem tempera aroganța şi gândurile orgolioase. Bineînţeles, a râs el cu 
poftă, că asta nu va fi un avantaj practic sau un motiv convingător pentru cineva care nu consideră că 
aroganţa şi mândria sunt defecte. 

Luând un ton mai serios, Dalai Lama a adăugat: 

— În orice caz, cred că cel puţin un aspect al suferinţei prin care trecem are o importanţă vitală. Când 
suntem conştienţi de propria durere, ne dezvoltăm mai uşor capacitatea de a empatiza, care ne permite să 
înțelegem sentimentele şi suferința altora. Astfel, ne sporim capacitatea de a le arăta compasiune. Aşadar, 


se poate considera că are importanţă fiindcă ne ajută să stabilim legături cu cei din jur. Deci, a conchis 
Dalai Lama, dacă privim astfel suferința, avem şanse să ne schimbăm, treptat, atitudinea; poate că 
suferința noastră nu e atât de lipsită de însemnătate şi de rea pe cât credem. 


CUM FACEM FAŢĂ SUFERINŢEI FIZICE 


De multe ori dacă reflectăm asupra suferinţei în perioadele mai liniştite ale vieţii, când lucrurile sunt 
relativ stabile şi merg bine, găsim în propria durere o însemnătate mai adâncă, un sens mai profund. Dar 
uneori ne întâlnim cu forme de suferință care nu par a avea nici un scop, nici un avantaj. Durerea şi 
suferința fizică par să aparţină, de obicei, categoriei acesteia. Există însă o diferenţă între durerea fizică 
— proces fiziologic — şi suferinţă — reacţia mintală şi emoţională la durere. Ne punem deci întrebarea: E 
posibil să ne schimbăm atitudinea față de durere găsind în ea un scop şi un sens? lar schimbarea aceasta 
de atitudine ne poate uşura suferința când avem parte de un rău fizic? 

În cartea lui Pain: The Gift Nobody Wants (Durerea: Darul pe care nu îl vrea nimeni), dr. Paul 
Brand analizează scopul şi importanţă durerii fizice. Dr. Brand, chirurg de renume mondial, specializat în 
intervenţiile chirurgicale asupra mâinilor şi în lepră, şi-a petrecut copilăria în India, unde, ca fiu de 
misionari, era înconjurat de oameni care trăiau în condiţii extrem de grele, împovăraţi de suferinţă. 
Observând că durerea fizică era mult mai uşor tolerată decât în Occident şi că indienii se aşteptau la ea 
oricând, dr. Brand a devenit interesat de sistemul din corpul uman care simte durerea. Mai târziu a 
început să lucreze cu bolnavi de lepră din India şi a făcut o descoperire remarcabilă. Şi-a dat seama că 
ravagiile leprei şi desfigurările oribile nu apăreau fiindcă organismul bolnav cauza în mod direct 
putrezirea cărnii, ci fiindcă boala ducea la pierderea senzaţiei de durere în membre. Fără apărarea oferită 
de durere, pacienţii cu lepră nu mai aveau nici un sistem care să-i avertizeze de vătămarea ţesuturilor. 
Dr. Brand a văzut pacienţi care mergeau sau alergau pe membre cu pielea lezată sau chiar cu oasele 
expuse, ceea ce cauza leziuni şi mai grave. Fără durere, uneori îşi băgau chiar mâna în foc ca să ia un 
obiect aruncat acolo. A observat că manifestau o nonşalanţă completă faţă de autodistrugere. În cartea lui, 
dr. Brand a relatat nenumărate poveşti despre efectele devastatoare ale unei vieți lipsite de senzaţia de 
durere — răniri repetate în acelaşi loc, degete de la mâini şi picioare mâncate de şobolani în timp ce 
pacientul dormea liniştit. 

După o viaţă de lucru cu pacienţii care sufereau dureri, dar şi cu cei care sufereau de lipsa durerii, dr. 
Brand a ajuns, încet-încet, să considere că durerea nu este un inamic universal, aşa cum e văzută în 
Occident, ci un sistem biologic remarcabil, elegant şi complex, care ne avertizează când corpul nostru 
suferă şi, astfel, ne apără. Dar de ce trebuie să fie atât de neplăcută senzaţia? Dr. Brand a conchis că 
însuşi caracterul neplăcut al durerii, însăşi, partea pe care o detestăm, o face atât de eficientă ca mijloc 
de apărare şi de avertizare când e vorba de pericole şi răniri. Caracterul ei neplăcut obligă tot 
organismul să încerce să rezolve problema. Deşi corpul nostru are mişcări reflexe automate, care 
constituie o primă barieră de apărare şi ne îndepărtează repede de sursa durerii, senzația neplăcută 
îmboldeşte şi obligă tot organismul să ia măsuri, să acţioneze. 

Dr. Brand este de părere că înţelegerea scopului durerii fizice ne poate reduce suferința atunci când ne 
întâlnim cu durerea, aşa cum găsirea unui sens în suferință ne poate ajuta să ţinem piept problemelor 
vieţii. În baza teoriei acesteia, propune conceptul de „asigurare la durere“ şi sugerează că ne putem 
pregăti pentru durere din timp, cât suntem sănătoşi, înțelegând mai bine motivul pentru care o simțim şi 
reflectând o vreme la ce ar fi viața noastră fără ea. Dar, cum durerea acută poate submina complet 


obiectivitatea, trebuie să ne gândim la lucrurile acestea înainte să ne lovească. Dacă reuşim să vedem 
durerea mai degrabă ca pe „o comunicare a propriului corp despre un subiect de importanţă vitală pentru 
noi, transmisă într-un mod care ne atrage atenția cel mai bine“, vom începe să ne schimbăm atitudinea 
față de durere. lar pe măsură ce ni se schimbă atitudinea, vom suferi mai puţin. Cum spune dr. Brand, 
„sunt convins că atitudinea cultivată din timp poate determina modul în care ne va afecta suferința atunci 
când ne întâlnim cu ea“. El crede că ne putem dezvolta chiar o anume recunoştinţă față de durere. Poate 
nu vom fi recunoscători pentru experiența în sine, dar putem fi recunoscători pentru sistemul care ne 
permite s-o simţim. 

Nu încape îndoială că atitudinea şi perspectiva noastră mintală pot afecta mult măsura în care suferim 
sau nu când avem parte de o durere fizică. Să spunem, de exemplu, că doi indivizi, un muncitor în 
construcții şi un pianist de elită, suferă de aceeaşi rană la un deget. Durerea fizică va fi, poate, aceeaşi 
pentru amândoi, dar muncitorul va suferi, probabil, foarte puţin, ba chiar se va bucura dacă accidentul îi 
aduce o lună de concediu plătit, de care avea mare nevoie, în timp ce aceeaşi rană i-ar putea provoca o 
suferință intensă pianistului, pentru care cântatul este cea mai mare sursă de bucurie în viaţă. 

Ideea că atitudinea mintală ne influențează capacitatea de a percepe şi suporta durerea nu se limitează 
însă la astfel de situaţii teoretice; a fost demonstrată de multe studii şi experimente ştiinţifice. 
Cercetătorii care au analizat problema au pornit de la determinarea căilor de percepere şi simţire ale 
durerii. Durerea începe cu un semnal senzorial — o alarmă care se declanşează când terminaţiile nervoase 
sunt stimulate de ceva perceput ca periculos. Prin coloana vertebrală se transmit milioane de semnale 
către baza creierului. Apoi, semnalele sunt sortate şi se trimite către zonele superioare ale creierului un 
mesaj care anunţă durerea. Creierul trece în revistă semnalele deja sortate şi alege o reacţie. Acesta e 
stadiul în care mintea poate da durerii o însemnătate şi un sens, intensificând sau modificându-ne 
percepţia asupra ei; în minte ne transformăm durerea în suferinţă. Pentru a suferi mai puţin din cauza 
durerii, trebuie să facem o distincţie esenţială între durerea durerii şi durerea pe care o creăm prin 
propriile gânduri despre durere. Câteva reacţii emoţionale care pot intensifica durerea sunt teama, furia, 
vinovăția, singurătatea şi neputința. Aşadar, când ne dezvoltăm modul de abordare a durerii, putem lucra 
la nivelurile inferioare ale durerii, cu ajutorul instrumentelor oferite de medicina modernă — medicamente 
şi alte proceduri —, dar putem lucra şi la nivelurile superioare, modificându-ne perspectiva şi atitudinea. 

Mulţi cercetători au examinat rolul minţii în perceperea durerii. Pavlov chiar a antrenat câțiva câini 
să-şi depăşească instinctul de evitare a durerii, asociind un şoc electric cu o recompensă. Cercetătorul 
Ronald Melzack a dus experimentele lui Pavlov puţin mai departe. A crescut câţiva pui de terier scoțian 
într-un spațiu unde totul era căptuşit şi unde nu aveau nici o posibilitate de a simți micile lovituri şi 
zgârieturi cu care s-ar fi ales în mod normal în procesul de creştere. Câinii crescuţi în aceste condiții nu 
au învăţat reacţiile elementare la durere; nu reacţionau, de exemplu, când li se înțepau labele cu un ac, 
spre deosebire de frații lor care schelălăiau de durere când erau înțepaţi. Pe baza unor astfel de 
experimente, Melzack a tras concluzia că o mare parte din senzaţia pe care o numim durere, inclusiv 
reacția emoțională neplăcută la ea, este învățată, nu instinctivă. Alte experimente pe oameni s-au folosit 
de hipnoză şi de efectul placebo pentru a demonstra că, în multe cazuri, funcţiile cerebrale superioare pot 
anula semnalele de durere din stadiile inferioare ale traseului durerii către creier. lată deci că mintea ne 
determină de multe ori percepţia durerii; astfel se explică descoperirile interesante ale cercetătorilor ca 
dr. Richard Sternback şi Bernard 'Tursky de la Facultatea de Medicină de la Harvard (confirmate mai 
târziu de un studiu efectuat de dr. Maryann Bates et al.), care observau că diferite grupuri etnice prezintă 
diferențe marcante în capacitatea de a percepe şi de a suporta durerea. 


Se pare că afirmaţia că atitudinea pe care o avem față de durere ne poate influența gradul de suferință 
nu se bazează doar pe speculaţii filozofice, ci e susținută de dovezi ştiinţifice. lar dacă, analizând sensul 
şi însemnătatea durerii, reuşim să ne schimbăm atitudinea faţă de ea, eforturile noastre nu vor fi fost în 
van. În încercarea sa de a descoperi un scop în spatele durerii, dr. Brand mai face o observaţie fascinantă 
şi esențială. Povesteşte că mulți pacienţi cu lepră spuneau: „Sigur, îmi văd mâinile şi picioarele, dar 
parcă n-ar face parte din mine. Parcă sunt doar nişte unelte“. Astfel, pe lângă faptul că ne avertizează şi 
ne apără, durerea ne şi unifică. Fără senzaţia de durere din mâini şi picioare, propriile extremități nu mai 
par să facă parte din corpul nostru. 

Aşa cum durerea fizică ne centralizează senzaţia identificării propriului corp, ne putem gândi la 
suferință în general ca forță unificatoare, care ne leagă de ceilalți. Poate că acesta e sensul cel mai înalt 
din spatele suferinței. Suferinta e cel mai elementar lucru pe care-l avem în comun cu cei din jur, 
factorul care ne leagă de toate fiinţele vii. 


Ne vom încheia discuţia despre suferința omului cu instrucțiunile lui Dalai Lama pentru practicarea 
exerciţiului tong-len, la care s-a referit în conversaţia de mai sus. Aşa cum urmează să explice chiar el, 
scopul acestei meditații de vizualizare este întărirea compasiunii. Dar poate fi considerată şi o metodă 
puternică de transformare a suferinței personale. Când simţim o suferință sau o greutate de orice fel, 
putem folosi practica aceasta pentru a ne spori compasiunea, imaginându-ne că îi scutim de suferință pe 
alții care trec prin aceeaşi situaţie, absorbindu-le şi dizolvându-le suferinţa în ceea ce simţim — un fel de 
procură a suferinței. 

Dalai Lama a expus instrucţiunile de mai jos în faţa unui public numeros, într-o după-amiază de 
septembrie deosebit de fierbinte, la Tucson. Aparatele de aer condiționat din sală, care se luptau cu 
temperaturile tot mai ridicate din deşertul de afară, au clacat în cele din urmă sub presiunea căldurii 
suplimentare generate de cei o mie şase sute de oameni dinăuntru. În sală a început să se facă din ce în ce 
mai cald, ceea ce a creat un disconfort general foarte potrivit pentru practicarea unei meditații asupra 
suferinței. 


Exerciţiul tong-len 


„Să medităm, în după-amiaza aceasta, asupra exerciţiului tong-len, «a da şi a primi». Scopul lui este 
antrenarea minții, întărirea puterii şi forței naturale a compasiunii. Meditaţia tong-len ne ajută să 
dobândim toate acestea fiindcă astfel ne temperăm egoismul. Dă putere minţii, sporindu-ne curajul de a 
ne deschide către suferinţa altora. 

La începutul exerciţiului, imaginaţi-vă de o parte a voastră un grup de oameni care au nevoie disperată 
de ajutor, care trec printr-o suferință incredibilă, care trăiesc în sărăcie, în condiţii aspre, dureroase. 
Vizualizaţi cu claritate în minte grupul acesta de oameni, stând de-a stânga sau de-a dreapta voastră. Apoi 
imaginați-vă, de partea cealaltă, pe voi înşivă ca exemplu perfect de om atent doar la sine însuşi, care de 
obicei e egoist, indiferent la starea şi nevoile celorlalți. lar între grupul de oameni suferinzi şi 
reprezentarea egoistă a propriei persoane, vedeţi-vă pe voi înşivă în mijloc, ca observatori neutri. 

Apoi, observați către ce parte ați înclina în mod firesc. Sunteţi mai înclinat către acel individ singur, 
întruchiparea egoismului? Sau empatia voastră naturală vă atrage către grupul de oameni mai slabi, care 


au nevoie de ajutor? Dacă priviţi obiectiv, veţi vedea că binele unui grup sau al unui număr mai mare de 
indivizi e mai important decât cel al unei singure persoane. 

După aceea concentraţi-vă asupra celor suferinzi şi disperaţi. Îndreptaţi-vă către ei toată energia 
pozitivă. Dăruiţi-le, în minte, toate succesele voastre, toate resursele, toate virtuțile. Odată ce aţi făcut 
asta, imaginaţi-vă că luaţi asupra voastră suferința, problemele şi aspectele lor negative. 

De exemplu, vă puteţi imagina un copil nevinovat şi înfometat din Somalia şi puteţi simţi cum aţi 
reacționa în mod firesc dacă l-aţi vedea. În cazul acesta, când simţiţi o empatie profundă față de suferința 
persoanei, nu vă gândiţi la lucruri cum ar fi «E rudă cu mine» sau «E prietena mea». Nici măcar nu-l 
cunoaşteţi. Dar faptul că e om şi că şi voi sunteți oameni permite manifestarea capacităţii naturale de 
empatizare şi vă permite să îi întindeţi o mână de ajutor. Puteţi deci să vă imaginaţi ceva asemănător şi 
să vă gândiţi: «Copilul acesta nu poate scăpa prin puterile proprii din necazurile şi greutăţile pe care le 
are acum.» Apoi, însuşiți-vă în minte toată suferința şi sărăcia, foamea şi lipsurile şi dăruiți-vă în gând 
toate bunurile, averea şi succesul copilului aceluia. Practicând vizualizarea aceasta în care «dăm şi 
primim», ne antrenăm mintea. 

Uneori, când faceţi exerciţiul acesta, poate vă va ajuta dacă veţi începe imaginându-vă propria 
suferință viitoare şi, printr-o atitudine plină de compasiune, veţi lua asupra fiinţei voastre din prezent 
toată suferinţa din viitor, cu dorinţa sinceră de a vă elibera de toate necazurile care ar urma să vină. După 
ce v-aţi obişnuit să generaţi o stare marcată de compasiune pentru voi înşivă, puteţi extinde procesul 
pentru a include şi preluarea suferinţei altora. 

Când vă imaginaţi această «preluare», e bine să vizualizaţi suferințele, problemele şi greutățile sub 
formă de substanţe otrăvitoare, arme periculoase sau animale înfricoşătoare — lucruri care, de obicei, vă 
dau fiori de cum le vedeţi. Vizualizaţi deci suferința sub formele acestea, apoi absorbiţi-o direct în 
inimă. 

Scopul imaginării reprezentărilor acestora negative, înspăimântătoare, care vi se topesc în inimă, este 
distrugerea atitudinilor egoiste obişnuite care există acolo. Dar cei care au o imagine negativă despre ei 
înşişi, care se urăsc sau sunt furioşi pe ei înşişi, care au probleme cu respectul de sine trebuie să decidă 
singuri dacă exerciţiul acesta e potrivit pentru ei sau nu. Se poate să nu fie. 

Tong-len poate deveni foarte puternic dacă acţiunea de «a da şi a primi» se combină cu respiraţia — ne 
imaginăm că «primim» când inspirăm şi că «dăm» când expirăm. Când reuşiţi să practicaţi în mod corect 
vizualizarea, veţi simţi un uşor disconfort. E un semn că exercițiul îşi atinge ţinta — atitudinea egoistă, 
egocentrică pe care o avem de obicei. Şi acum să medităm.“ 


La sfârşitul instrucțiunilor pentru tong-len, Dalai Lama a făcut o mențiune importantă. Nici un exercițiu 
nu poate fi interesant sau potrivit pentru toată lumea. În călătoria noastră spirituală, e important să 
hotărâm fiecare în parte dacă o practică ni se potriveşte sau nu. Uneori un anumit exercițiu nu ne va 
plăcea la început; ca să-şi facă efectul, trebuie să-l înțelegem mai bine. Mie aşa mi s-a întâmplat când am 
urmat instrucțiunile lui Dalai Lama pentru tong-len, în după-amiaza aceea. Mi-am dat seama că 
întâmpinam o greutate — o senzaţie de rezistență — doar că nu reuşeam s-o identific prea clar. Mai târziu 
însă, în aceeaşi seară, mi-am amintit de instrucţiunile lui şi mi-am dat seama că senzația mea de 
rezistență apăruse mai devreme, în timp ce explica exercițiul, când conchisese că grupul era mai 
important decât un singur individ. Nu era prima oară când auzeam conceptul acesta — era axioma 
vulcaniană avansată de Mr. Spock în Star Trek: Nevoile celor mulți cântăresc mai greu decât nevoile 
unuia singur. Dar argumentul avea un punct controversat. Înainte să i-l expun lui Dalai Lama, poate de 


teamă să nu par „interesat doar de persoana întâi“, am consultat un prieten care studiază budismul de 
mulți ani. 

— Mă deranjează ceva... am spus eu. A spune că nevoile unui grup mare de oameni au mai multă 
greutate decât cele ale unui singur om are sens în teorie, dar în viața de zi cu zi nu interacţionăm cu 
oamenii în masă. Interacționăm cu ei unul câte unul, sunt o serie de indivizi. La nivelul acesta, de la om la 
om, de ce ar fi mai importante nevoile celuilalt individ decât ale mele? Şi eu sunt tot un individ... Suntem 
egali... 

Prietenul meu s-a gândit puţin. 

— E adevărat. Dar cred că, dacă încerci să consideri fiecare individ ca fiind cu adevărat egal cu tine 
— nici mai important, dar nici mai puțin important —, ajunge pentru început. 

N-am mai ridicat problema în fața lui Dalai Lama. 


PARTEA A IV-A 
DEPĂŞIREA OBSTACOLELOR 


12 
Producerea schimbării 


PROCESUL SCHIMBĂRII 


— Am discutat posibilitatea de a obţine fericirea făcând eforturi să ne eliminăm comportamentele şi 
stările de spirit negative. În general, cum aţi aborda scopul acesta — depăşirea comportamentelor negative 
şi provocarea de schimbări pozitive în viață? am întrebat eu. 

— Primul pas e învățarea, educaţia, a răspuns Dalai Lama. Mi se pare că am vorbit mai devreme 
despre cât de important e să învăţăm... 

— Când am vorbit despre cât de important este să cunoaştem felul în care emoţiile şi comportamentele 
noastre negative dăunează căutării fericirii şi cum emoţiile pozitive ne ajută? 

— Da. Dar, când e vorba de o abordare care să determine schimbările pozitive în noi înşine, învăţarea 
nu e decât primul pas. Mai sunt implicaţi şi alți factori: convingerea, hotărârea, acţiunea şi efortul. 
Aşadar, următorul pas e dezvoltarea convingerii. Învăţarea şi educaţia sunt importante fiindcă ne ajută 
să ne dezvoltăm convingerea în nevoia de a ne schimba şi ne ajută să ne întărim decizia. Convingerea 
aceasta că dorim să ne schimbăm devine apoi hotărâre. După aceea, transformăm hotărârea în 
acțiune — decizia fermă de a ne schimba ne face capabili de efortul susținut de aplicare a schimbărilor 
propriu-zise. Factorul final, efortul, este fundamental. De exemplu, dacă încerci să te laşi de fumat, mai 
întâi trebuie să fii conştient că fumatul îţi face rău. Trebuie să fii educat. Cred, de pildă, că informarea şi 
educaţia publice despre efectele dăunătoare ale fumatului au schimbat comportamentul oamenilor şi că, în 
ultima vreme, în ţările occidentale există mult mai puţini fumători decât într-o ţară comunistă cum e 
China, mulțumită informaţiilor disponibile oricui. Dar, de cele mai multe ori, învățarea în sine nu e 
suficientă. Trebuie să fii tot mai conştient de importanța informaţiei până când aceasta duce la o 
convingere fermă despre efectele nocive ale fumatului. Astfel, îţi vei întări hotărârea de a te schimba. În 
final, trebuie să pui în practică efortul de a-ţi stabili noi tipare de comportament. Aşa se petrec 
schimbarea şi transformarea interioare în orice privinţă, indiferent ce urmăreşti. Orice comportament ai 
încerca să schimbi, spre orice scop sau acțiune anume ţi-ai concentra eforturile, trebuie mai întâi să-ţi 
dezvolți dispoziţia, dorinţa de a o face. Trebuie să generezi în tine însuţi un entuziasm intens. Aici, 
senzația de importanţă imediată e un factor esenţial. Conştientizarea importanţei e un factor puternic în 
învingerea problemelor. De exemplu, informarea despre efectele devastatoare ale SIDA i-a făcut pe 
oameni să-i înțeleagă importanța imediată, cea ce i-a determinat pe mulţi să-şi controleze 
comportamentul sexual. Cred că, de multe ori, odată ce obţii informaţia potrivită, vor apărea automat şi 
seriozitatea, şi hotărârea. Conştientizarea importanţei poate fi deci un element vital în producerea 
schimbării. Ne poate da enorm de multă energie. De exemplu, într-o mişcare politică, membrii pot fi 
pătrunşi de importanţa acţiunii dacă se simt disperaţi — pot uita chiar că le e foame, îşi pot urmări 
obiectivele fără să simtă oboseala sau epuizarea. Rolul esențial al conştientizării importanţei nu e valabil 
doar pentru depăşirea problemelor la nivel personal, ci şi la nivel comunitar şi global. De exemplu, când 


am fost în St. Louis, m-am întâlnit cu guvernatorul. Avuseseră parte de inundaţii devastatoare. 
Guvernatorul mi-a spus că, în primele ore ale inundaţiilor, se temea foarte mult că, dată fiind natura 
individualistă a societăţii, lumea nu va coopera şi nu va fi dispusă să colaboreze într-un efort concertat. 
Dar, când a avut loc nenorocirea, a rămas uimit de reacția oamenilor. Au fost atât de cooperanţi şi s-au 
dedicat cu atâta hotărâre efortului comun de combatere a problemelor cauzate de inundaţii, încât a rămas 
profund impresionat. După părerea mea, de aici putem înţelege că, pentru a îndeplini scopuri măreţe, 
trebuie să fim conştienţi de importanţa lor imediată, precum în cazul acesta; criza era atât de urgentă, 
încât oamenii şi-au unit forțele instinctiv şi au luat măsuri. Din nefericire, a spus el trist, de multe ori ne 
lipseşte această înțelegere a importanţei unei schimbări. 

M-a surprins faptul că insista pe rolul conştientizării importanței imediate, dat fiind faptul că 
Occidentul îi atribuie Asiei atitudinea stereotipică de „laissez faire“, născută din credința într-un şir lung 
de reîncarnări; dacă nu se întâmplă în viaţa asta, poate în următoarea... 

— Dar atunci se pune problema: cum ne dezvoltăm entuziasmul acela intens față de schimbare, sau cum 
ne cultivăm înţelegerea importanţei imediate în viaţa de zi cu zi? Budismul are o soluţie anume? am 
întrebat. 

— Budistul practicant foloseşte diverse tehnici pentru a genera entuziasmul, a răspuns Dalai Lama. 
Pentru crearea încrederii şi entuziasmului, găsim în textul lui Buddha o discuţie despre cât de prețioasă 
este existența omului. Vorbim despre cât potenţial există în corpul nostru, câtă valoare poate avea, pentru 
câte lucruri bune poate fi folosit, câte utilități şi avantaje are forma umană şi aşa mai departe. Toate 
acestea au scopul de a ne inspira încredere şi curaj şi de a ne induce hotărârea de a ne folosi corpul în 
mod pozitiv. Apoi, pentru a deveni cât mai conştienţi de importanţa imediată a practicilor spirituale, ni se 
aminteşte de efemeritatea noastră, de moarte. Când vorbim despre efemeritate în contextul acesta, ne 
referim la sensul ei foarte convențional, nu la aspectele mai subtile ale conceptului. Cu alte cuvinte, ni se 
aminteşte că într-o zi nu vom mai fi aici. Asta trebuie să înțelegem. Suntem încurajați să fim cât mai 
conştienţi de efemeritatea noastră, astfel încât, împreună cu aprecierea potenţialului enorm al existenţei 
umane, să simțim cu toată tăria cât de important este să folosim fiecare moment prețios. 

— Contemplarea efemerităţii şi morții omului pare o tehnică puternică, am remarcat eu, pentru 
motivare, pentru dezvoltarea conştientizării importanţei imediate a producerii de schimbări pozitive. Nu 
ar putea-o folosi şi non-budiştii? 

— Cred că aplicarea unor astfel de tehnici la non-budişti trebuie făcută cu prudenţă, a spus el gânditor. 
Poate se pliază mai degrabă pe practicile budiste. În fond, a râs el, cineva ar putea folosi aceeaşi 
contemplare în scopul diametral opus: „A, n-am nici o garanţie că mâine o să mai fiu aici, aşa că mai 
bine să mă distrez cât pot azi!“ 

— Aveţi vreo sugestie despre cum şi-ar putea dezvolta non-budiştii conştientizarea importanţei 
imediate a schimbării pozitive? 

Dalai Lama a răspuns: 

— Cum spuneam, aici intervin informarea şi educaţia. De exemplu, înainte să cunosc anumiţi experți şi 
specialişti, nu eram conştient de criza mediului. Dar, odată ce i-am cunoscut şi mi-au explicat problemele 
cu care ne confruntăm, am devenit conştient de gravitatea situației. Acelaşi lucru se poate aplica şi la alte 
probleme de care ne lovim. 

— Dar, uneori, chiar dacă avem la dispoziţie informaţia, poate ne lipseşte energia de a ne schimba. 
Cum putem depăşi piedica aceasta? am întrebat. 

Dalai Lama a făcut o pauză de gândire, apoi a spus: 


— Cred că aici s-ar putea să fie vorba de categorii diferite. O cauză ar putea ţine de factorii biologici 
care contribuie la apatie şi la lipsa de energie. Când cauza acestora sunt factorii biologici, ar fi bine să ne 
schimbăm stilul de viață. Dacă încercăm să dormim destul, să mâncăm sănătos, să ne abţinem de la 
alcool şi aşa mai departe, toate acestea ne vor ajuta să avem mintea mai trează. lar în unele cazuri poate fi 
nevoie chiar de medicaţie sau de alte tratamente fizice, dacă motivul e o boală. Dar mai există un fel de 
apatie, de lene — cea care apare numai şi numai dintr-o slăbiciune a minții... 

— Da, la aşa ceva mă refeream... 

— Pentru a învinge apatia aceasta şi pentru a ne cultiva hotărârea şi entuziasmul pentru depăşirea 
comportamentelor şi stărilor de spirit negative, cred, din nou, că cea mai eficientă metodă, dacă nu 
singura, este să fim conştienţi în mod constant de efectele distructive ale respectivului comportament. Va 
trebui să ne amintim în mod repetat de efectele acestea distinctive. 

Simţeam că afirmaţiile lui Dalai Lama erau adevărate, dar, ca psihiatru, eram profund conştient că 
unele comportamente şi moduri de gândire negative pot deveni foarte adânc înrădăcinate şi că unor 
oameni le e foarte greu să se schimbe. Presupunând că sunt în joc factori psihodinamici complecşi, 
petrecusem nenumărate ore analizând şi disecând rezistenţa la schimbare a pacienţilor. Întorcând ideea 
pe toate părţile în minte, am întrebat: 

— De multe ori omul vrea să facă o schimbare pozitivă în viaţa lui, să adopte comportamente mai 
sănătoase şi aşa mai departe. Dar uneori parcă are în el o inerție, o rezistență... Cum aţi explica apariția 
ei? 

— Asta e foarte simplu... a început el nonşalant. 

— SIMPLU? 

— Motivul e că pur şi simplu ne obişnuim să facem lucrurile într-un anume fel. Apoi ajungem să fim 
răsfățaţi, ca să spun aşa, şi nu mai facem decât ceea ce ne place şi ce ne-am obişnuit să facem. 

— Dar cum putem schimba asta? 

— Folosind obişnuința în avantajul nostru. Prin familiarizarea constantă, ne putem stabili cu 
fermitate noi tipare de comportament. lată un exemplu: în Dharamsala, de obicei mă trezesc şi îmi încep 
ziua la 3.30, deşi în ultima vreme, în Arizona, mă trezesc la 4.30, deci mai dorm o oră, a râs el. La 
început, îţi trebuie ceva efort să te obişnuieşti, dar, după câteva luni, devine un fel de rutină stabilită şi nu 
mai ai nevoie să depui un efort deosebit. Atunci, chiar dacă te culci târziu, poate vei vrea să mai dormi 
câteva minute, dar tot te vei trezi la 3.30 fără să fie nevoie să faci un efort prea mare; te trezeşti şi îţi 
urmezi rutina zilnică. Te ajută puterea obişnuinței. Aşadar, cred că, depunând un efort susținut, putem 
depăşi orice formă de condiţionare negativă şi putem face schimbări pozitive în propria viață. Dar nu 
trebuie să uităm că schimbarea adevărată nu se petrece peste noapte. De exemplu, în cazul meu, cred că 
dacă-mi compar starea de spirit normală de acum cu cea de acum 20-30 de ani există o mare diferenţă. 
Dar diferența aceasta s-a acumulat pas cu pas. Am început să învăţ calea budistă la vârsta de cinci sau 
şase ani, dar pe atunci nu mă interesau deloc învățăturile budiste, a râs el, deşi mi se spunea că sunt 
reîncarnarea supremă. Cred că de-abia pe la 16 ani am început să mă ataşez serios de budism. Atunci am 
încercat să încep practica adevărată. De-a lungul multor ani am început să apreciez profund principiile 
budiste, iar unele practici, care la început mi se păreau imposibile, aproape nenaturale, au devenit mult 
mai fireşti şi mi-a fost din ce în ce mai uşor să le înțeleg. Toate astea s-au întâmplat prin familiarizare 
treptată. Bineînţeles, procesul a durat peste 40 de ani. Vezi deci că dezvoltarea mintală profundă are 
nevoie de timp. Dacă cineva spune „Fi, au trecut mulţi ani grei şi lucrurile s-au schimbat“, îi pot lua 


afirmaţia în serios. E mai probabil ca schimbările să fie adevărate şi durabile. Dar, dacă cineva spune 
„A, a avut loc o schimbare importantă într-o perioadă scurtă, vreo doi ani“, cred că e nerealist. 

Vederile lui Dalai Lama în ceea ce priveşte schimbarea erau fără îndoială rezonabile, dar mi se părea 
că mai rămânea ceva de clarificat: 

— Spuneaţi că avem nevoie de foarte mult entuziasm şi hotărâre pentru a ne transforma mintea, pentru 
a face schimbări pozitive. Dar suntem conştienţi, în acelaşi timp, că schimbarea adevărată se petrece lent 
şi poate dura mult, am observat eu. Când schimbarea se face atât de încet, e uşor să-ţi pierzi curajul. V- 
aţi simţit vreodată descurajat de înaintarea lentă în practica dumneavoastră spirituală sau în alte aspecte 
ale vieţii? 

— Da, sigur că da, a răspuns el. 

— Şi ce aţi făcut? am întrebat. 

— În ce priveşte practica mea spirituală, dacă mă confrunt cu obstacole sau probleme, am observat 
că e bine să fac un pas înapoi şi să adopt perspectiva pe termen lung, nu cea pe termen scurt. În 
privinţa asta, un verset anume îmi dă curaj şi mă ajută să-mi păstrez hotărârea. Versetul spune: 


Atâta timp cât dăinuieşte spaţiul 
Atâta timp cât există fiinţe simţitoare 
Fie să trăiesc şi eu 

Pentru a risipi nenorocirea lumii. 


Dar când este vorba de eforturile pentru eliberatea Tibetului, dacă aş folosi convingerea aceasta, 
versetele acestea — care ne spun să fim pregătiți să aşteptăm „veacuri şi veacuri... atâta timp cât 
dăinuieşte spaţiul“ şi aşa mai departe —, ar fi o prostie. Aici e nevoie de o implicare imediată, activă. 
Fireşte, în situaţia aceasta, a luptei pentru libertate, când mă gândesc la cei 14 sau 15 ani de eforturi şi 
negocieri fără rezultat, când mă gândesc la cei aproape 15 ani de nereuşită, încep să mă simt nerăbdător 
şi frustrat. Dar frustrarea aceasta nu mă descurajează în asemenea măsură încât să-mi pierd speranţa. 

Am insistat pe întrebarea mea: 

— Dar ce anume vă împiedică să vă pierdeţi speranţa? 

— Chiar şi în situația cu Tibetul, sunt sigur că privirea situaţiei dintr-o perspectivă mai largă ajută. De 
exemplu, dacă privesc situaţia din Tibet dintr-un unghi îngust şi mă concentrez doar pe ea, aceasta pare 
aproape fără speranță. Dar, dacă o privesc dintr-un unghi mai larg, în perspectivă mondială, văd situaţia 
din întreaga lume, în care se prăbuşesc de tot multe sisteme comuniste şi totalitare; chiar şi în China 
există o mişcare democrată, iar spiritul tibetan nu e înfrânt. Aşa că nu renunţ. 


Având în vedere trecutul lui şi pregătirea amplă în domeniul filozofiei şi meditaţiei budiste, e 
interesant că Dalai Lama identifică învăţarea şi educaţia drept primul pas către transformarea internă, 
înaintea practicilor spirituale transcendentale sau mistice. Deşi educaţia e considerată în general 
importantă pentru învăţarea de aptitudini noi sau pentru obținerea unui loc de muncă bun, rolul ei ca 
factor vital în atingerea fericirii e, în mare parte, trecut cu vederea. Dar studiile arată că până şi educaţia 
pur academică are o legătură directă cu trăirea unei vieți mai fericite. Numeroase sondaje au produs 
dovezi concludente că nivelul mai ridicat de educaţie este corelat pozitiv cu starea de sănătate şi cu 
speranţa de viaţă şi chiar cu frecvența mai scăzută a depresiilor. Pentru a afla explicaţia acestor efecte 
pozitive ale educaţiei, oamenii de ştiinţă au pornit de la presupunerea că indivizii mai educați sunt mai 
conştienţi de factorii de risc asupra sănătăţii, pot lua mai uşor măsuri pentru a trăi mai sănătos, se simt 


mai capabili şi au un respect de sine mai ridicat, rezolvă mai uşor problemele şi au mecanisme mai 
eficiente de a face față greutăților vieţii — factori care contribuie la o viață mai fericită şi mai sănătoasă. 
Aşadar, dacă simpla educaţie academică e asociată cu o viață mai fericită, cât de puternice pot fi 
învățarea şi educaţia despre care vorbea Dalai Lama — cele care se concentrează în special pe 
înțelegerea şi aplicarea spectrului complet de factori care duc la o fericire de durată? 

Pasul următor în procesul de schimbare recomandat de Dalai Lama ne cere să generăm „hotărâre şi 
entuziasm“. Şi pasul acesta e acceptat la scară largă de ştiinţa occidentală modernă ca factor important în 
atingerea scopurilor. Într-un studiu, de exemplu, psihologul educaţional Benjamin Bloom a analizat 
viețile unora dintre cei mai de succes artişti, atleți şi oameni de ştiinţă ai Americii şi a descoperit că 
ceea ce-i dusese la reuşită în domeniile lor nu era talentul extraordinar, ci determinarea şi hotărârea. E de 
presupus că, la fel ca în orice alt domeniu, principiul acesta se poate aplica în egală măsură şi artei de a 
obține fericirea. 

Experții în psihologie comportamentală au aprofundat studiul mecanismelor care inițiază, menţin şi 
orientează activitățile umane şi au numit acest domeniu studiul „motivaţiei umane“. Psihologii au 
identificat trei tipuri principale de motive. Primul constă din motivele primare — impulsuri bazate pe 
nevoile biologice de care depinde supraviețuirea. Acestea includ, de pildă, nevoia de hrană, apă şi aer. 
O altă categorie de motive sunt cele care implică nevoia de stimulare şi informare a omului. Cercetătorii 
au avansat ipoteza că aceasta e o nevoie înnăscută, necesară pentru maturizarea, dezvoltarea şi 
funcționarea adecvate ale sistemului nervos. Ultima categorie e cea a motivelor secundare, bazate pe 
nevoi şi impulsuri dobândite. Multe motive secundare au legătură cu nevoia dobândită de succes, putere, 
statut social sau reuşită. La nivelul acesta de motivare, comportamentul şi impulsurile pot fi influențate de 
forțe sociale şi modelate prin învăţare. La stadiul acesta, teoriile psihologiei moderne se întâlnesc cu 
conceptul lui Dalai Lama de dezvoltare a „hotărârii şi entuziasmului“. Însă în sistemul lui Dalai Lama 
energia şi hotărârea generate nu se folosesc doar pentru urmărirea succesului material, ci se dezvoltă pe 
măsură ce individul înțelege tot mai bine factorii care duc la fericirea adevărată şi cu ajutorul cărora 
poate urmări scopuri mai înalte, precum bunătatea, compasiunea şi dezvoltarea spirituală. 

Ultimul factor în producerea schimbării este „efortul“. Dalai Lama îl defineşte drept elementul necesar 
pentru stabilirea noii condiţionări. Ideea că ne putem schimba comportamentele şi gândurile negative 
printr-o condiționare nouă nu le aparține doar psihologilor occidentali: de fapt, este piatra de temelie a 
terapiei comportamentale contemporane. Acest tip de terapie se bazează pe teoria elementară că, în mare 
parte, oamenii învață să fie aşa cum sunt. Oferind strategii de creare a unei condiționări noi, terapia 
comportamentală s-a dovedit eficace într-o gamă largă de probleme. 

Ştiinţa a arătat în ultima vreme că predispoziția genetică joacă un rol clar în modul fiecărui individ de 
a reacţiona la lumea din jur, însă mulţi sociologi şi psihologi sunt de părere că felul în care ne 
comportăm, gândim şi simţim e determinat în mare parte de învăţare şi condiționare, care sunt rezultatul 
educaţiei din copilărie şi al forțelor sociale şi culturale care ne înconjoară. Având în vedere părerea că, 
în mare parte, comportamentele sunt stabilite prin condiţionare şi consolidate şi amplificate prin 
„obişnuinţă“, ni se oferă posibilitatea, cum susține Dalai Lama, de a elimina condiționarea dăunătoare, 
negativă, şi de a o înlocui cu o condiționare utilă, care să ne îmbunătăţească viața. 

Efortul susținut de a ne schimba comportamentul exterior nu ne ajută doar să depăşim obiceiurile rele, 
ci şi să ne schimbăm atitudinile şi sentimentele care stau la baza lor. Experimentele au arătat că, pe lângă 
faptul general acceptat că atitudinile şi trăsăturile psihologice ne determină comportamentul, şi 
comportamentul ne schimbă, la rândul său, atitudinile. Cercetătorii au descoperit că până şi încruntarea 


sau zâmbetul induse artificial au tendinţa de a induce emoţiile care le corespund — furia sau bucuria; de 
aici putem deduce că simpla „reacţie mecanică“ şi repetarea comportamentului pozitiv pot produce, în 
cele din urmă, o schimbare lăuntrică reală. Faptul poate avea implicaţii profunde pentru metoda lui Dalai 
Lama de a ne construi o viață mai fericită. Dacă pornim de la simplul act de a-i ajuta în mod regulat pe 
cei din jur, chiar dacă nu ne simțim prea amabili şi altruişti, e posibil să descoperim că se petrece în noi 
o transformare, că dezvoltăm, treptat, o compasiune adevărată. 


AŞTEPTĂRI REALISTE 


Pentru a provoca o transformare interioară reală, Dalai Lama accentuează importanţa efortului susținut. 
Procesul este treptat. Perspectiva lui contrastează puternic cu proliferarea tehnicilor de genul „ajută-te 
singur“ şi a terapiilor „cu efect rapid“, care au devenit atât de populare în cultura occidentală în ultimele 
decenii — tehnici care merg de la „afirmarea pozitivă“ la „descoperirea copilului din noi“. 

Abordarea lui Dalai Lama cere o creştere şi o maturizare lente. El crede în puterea enormă, poate chiar 
nemărginită a minţii — dar a unei minți antrenate sistematic, concentrată, atentă, a unei minți temperate de 
ani de experienţă şi raționamente întemeiate. Durează mult să dezvoltăm comportamentul şi obiceiurile 
mintale care contribuie la problemele noastre. Durează la fel de mult să stabilim obiceiurile noi care ne 
aduc fericirea. Nu ne putem dispensa de ingredientele esenţiale: hotărâre, efort şi timp. Acestea sunt 
adevăratele secrete ale fericirii. 

Când ne angajăm pe calea spre schimbare, e important să ne stabilim aşteptări rezonabile. Dacă sunt 
prea înalte, avem toate şansele să fim dezamăgiţi. Dacă sunt prea scăzute, ne înăbuşă voinţa de a ne pune 
limitele la încercare şi de a ne atinge adevăratul potențial. După conversaţia noastră despre procesul 
schimbării, Dalai Lama a explicat: 

„Trebuie să nu pierdem niciodată din vedere importanţa unei atitudini realiste — o atitudine de 
sensibilitate şi respect față de realitatea concretă a situaţiei — când pornim pe calea spre scopul nostru 
final. Trebuie să recunoaştem greutățile inerente călătoriei acesteia şi să acceptăm că va fi nevoie de 
timp şi de un efort susținut. E important să facem, în minte, o distincţie clară între idealurile şi 
standardele după care ne judecăm progresul. Pentru un budist, de exemplu, idealul e foarte înalt: 
aspiraţia noastră supremă e Iluminarea completă. A avea Iluminarea completă ca ideal de atins nu e o 
extremă. Dar a ne aştepta să-l atingem rapid, aici şi acum, este, într-adevăr, o extremă. Dacă o folosim ca 
standard, şi nu ca ideal, ne vom descuraja şi vom pierde orice speranță văzând că nu atingem repede 
Iluminarea. Avem nevoie deci de o abordare realistă. Pe de altă parte, dacă ne spunem «Eu o să mă 
concentrez doar pe ce văd aici şi acum; aşa e mai practic şi nu mă interesează viitorul sau să ating, într-un 
sfârşit, gradul de Buddha», iarăşi cădem într-o extremă. Trebuie deci să găsim o abordare care să se 
situeze undeva la mijloc. Trebuie să găsim un echilibru. 

Ajustarea aşteptărilor e o problemă foarte spinoasă. Dacă avem aşteptări prea mari, fără o temelie 
solidă, de obicei ne aşteaptă necazuri. Pe de altă parte, fără aşteptări prea mari şi fără speranţă, fără 
aspirații, nu putem face nici un progres. E esențial să avem o fărâmă de speranţă. Aşadar, nu e uşor de 
găsit echilibrul potrivit. Trebuie să judecăm fiecare situație după caz“. 


Eu tot mai aveam unele îndoieli; e adevărat că ne putem modifica unele comportamente şi atitudini 
negative dacă avem la dispoziţie suficient timp şi efort, dar în ce măsură e posibil să eradicăm efectiv 
emoțiile negative? Am început să-i expun îndoiala mea lui Dalai Lama: 


— Am vorbit despre faptul că fericirea supremă depinde de eliminarea comportamentelor şi stărilor 
mintale negative, precum furia, ura, lăcomia şi altele... 

Dalai Lama a dat din cap aprobator. 

— Dar emoţiile acestea par să fie o parte firească din construcţia noastră psihologică. S-ar părea că 
orice om simte emoțiile acestea întunecate, în măsură mai mare sau mai mică. Dacă e aşa, e rezonabil să 
urâm, să refuzăm şi să combatem ceva ce face parte din noi? Pare nepractic, chiar nenatural, să încercăm 
să eradicăm cu desăvârşire o parte integrantă din structura noastră naturală. 

Dalai Lama a răspuns, dând din cap în semn că nu e chiar aşa: 

— Da, unii sugerează că furia, ura şi alte emoții negative sunt parte integrantă din mintea noastră. Sunt 
de părere că, de vreme ce sunt o parte naturală din felul cum suntem construiți, e imposibil să le 
schimbăm cu adevărat. Dar e greşit. Uite, de exemplu, cu toţii ne naştem într-o stare de ignoranță. În 
sensul acesta şi ignoranţa e absolut naturală. În orice caz, în copilărie suntem foarte ignoranţi. Dar, pe 
măsură ce creştem, zi de zi putem dobândi cunoştinţe prin educație şi învăţătură, care ne micşorează 
ignoranța. Dar, dacă ne lăsăm să rămânem în starea aceea ignorantă, fără să ne dezvoltăm în mod 
conştient cunoaşterea, nu vom putea să scăpăm de ignoranță. Deci, dacă ne permitem să rămânem în 
„starea noastră naturală“ şi nu facem nici un efort s-o schimbăm, factorii sau forțele educaţiei şi 
învăţăturii, care i se opun, nu vor apărea de la sine. În acelaşi fel, cu pregătirea potrivită, ne putem 
reduce treptat emoţiile negative şi ne putem potenţa stările de spirit pozitive precum iubirea, 
compasiunea şi iertarea. 

— Dar, dacă lucrurile acestea fac parte din psihicul nostru, cum putem reuşi, până la urmă, să luptăm 
împotriva a ceva care face parte din noi înşine? 

— Ca să ştim cum să luptăm împotriva emoţiilor negative e bine să ştim şi cum funcţionează mintea 
omenească, a răspuns Dalai Lama. Bineînţeles, mintea e foarte complexă. Dar e şi foarte pricepută. E în 
stare să găsească multe metode de-a face față unei mulțimi de situaţii şi condiţii. De exemplu, e capabilă 
să adopte perspective diferite de analiză a diverselor probleme. În practica budistă, capacitatea aceasta 
de a adopta perspective diferite se foloseşte în mai multe meditații în care practicantul izolează mintal 
diferite aspecte ale propriei persoane, apoi stabileşte un dialog între ele. De exemplu, un exercițiu de 
meditaţie e gândit să potenţeze altruismul, creând un dialog între propria „atitudine egoistă“, un sine care 
e întruparea interesului exclusiv individual, şi sinele practicantului spiritual. Se formează un fel de relație 
prin dialog. La fel şi aici: deşi trăsăturile negative ca ura şi furia fac parte din mintea noastră, putem face 
un efort pentru a ne trata furia şi ura ca pe nişte obiecte cu care să ne luptăm. În plus, în propria 
experienţă de zi cu zi, ne aflăm de multe ori în situații în care ne învinuim sau ne criticăm pe noi înşine. 
Ne spunem: „Of, în cutare sau cutare zi m-am dezamăgit pe mine însumi“. Ne criticăm deci pe noi înşine. 
Sau ne învinuim că am făcut ceva greşit sau că n-am făcut ce trebuia, şi suntem furioşi pe noi înşine. 
Aşadar, şi atunci ne angajăm într-un fel de dialog cu noi înşine. În realitate, nu există două fiinţe diferite 
în noi; e doar continuumul unui singur individ. Dar tot are sens să ne criticăm singuri, să fim supăraţi pe 
noi înşine. E ceva ce cunoaştem cu toţii din experienţă. Deci, deşi în realitate există un singur continuum 
individual, putem adopta două perspective diferite. Ce se întâmplă când ne criticăm? „Sinele“ care 
critică se constituie din perspectiva individului ca totalitate, ca ființă întreagă, iar „sinele“ criticat — din 
perspectiva unei experiențe anume, a unui anume eveniment. lată deci că e posibil să avem o relaţie 
„între noi şi noi“. Ca să aprofundăm subiectul, ne poate fi de mare ajutor să reflectăm asupra diverselor 
aspecte ale propriei identități. Să luăm exemplul unui călugăr budist tibetan. Poate avea o identitate 
personalizată din perspectiva calităţii lui de călugăr: „eu, călugărul“. Apoi, mai poate avea şi un nivel de 


identitate personală care se bazează mai puţin pe apartenenţa lui la o instituție monastică şi mai mult pe 
originea lui etnică de tibetan, aşadar poate spune „sunt tibetan“. La un alt nivel, poate avea o altă 
identitate în care statutul lui de călugăr şi originea etnică nu joacă un rol important. Poate gândi „sunt 
om“. lată deci că în fiecare identitate individuală există perspective diferite. De aici vedem că, atunci 
când ne raportăm conceptual la ceva, putem privi acelaşi fenomen din multe unghiuri. lar capacitatea de a 
privi lucrurile din unghiuri diferite e foarte selectivă; ne putem concentra pe un unghi anume, pe un aspect 
anume al fenomenului şi putem adopta o perspectivă anume. Capacitatea aceasta devine foarte importantă 
când încercăm să identificăm şi să eliminăm anumite aspecte negative ale propriei persoane sau să ne 
îmbunătăţim trăsăturile pozitive. Mulțumită capacităţii de a adopta o perspectivă diferită, putem izola 
părţi din noi înşine pe care dorim să le eliminăm şi ne putem lupta cu ele. Dacă aprofundăm subiectul, 
ne vom întâlni cu o întrebare foarte importantă: Ne putem lupta cu furia, ura şi alte stări de spirit negative, 
dar ce garanţie avem că le putem şi învinge? Când vorbim despre stările de spirit negative, trebuie să 
menționez că mă refer la aşa-numitele nyon mong din tibetană, sau klesha din sanscrită. Termenul 
înseamnă, literalmente, „ceea ce ne afectează dinăuntru“. E un termen lung, aşa că de multe ori e tradus ca 
„amăgiri“. Etimologia cuvântului tibetan nyon mong ne arată că e vorba de un fenomen emoţional şi 
cognitiv care ne afectează spontan mintea, ne alungă pacea interioară sau ne tulbură psihicul. Dacă suntem 
atenți, e uşor să observăm natura dăunătoare a „amăgirilor“ acestora, fiindcă obişnuiesc să ne distrugă 
calmul şi stăpânirea de sine. Dar e mult mai greu să aflăm dacă le putem învinge. Întrebarea se leagă de 
însăşi ideea de posibilitate sau imposibilitate de a ne atinge potenţialul spiritual complet. lar aceasta e o 
chestiune foarte serioasă şi complicată. Şi atunci ce motiv avem să credem că emoţiile şi procesele 
cognitive dăunătoare, „amăgirile“, pot fi totuşi smulse din rădăcină şi eliminate din minte? În gândirea 
budistă, avem trei premise principale, trei baze care ne fac să credem că e posibil. Prima premisă este că 
toate stările de spirit „amăgitoare“, toate emoțiile şi gândurile dăunătoare sunt distorsionate în esenţă, 
fiindcă se nasc din perceperea greşită a realităţii situației. Oricât de puternice ar fi, în adâncul lor 
emoțiile acestea negative nu au o temelie solidă. Se bazează pe ignoranță. Pe de altă parte, toate emoțiile 
sau stările de spirit pozitive, ca iubirea, compasiunea, înțelegerea şi aşa mai departe, au o bază solidă. 
Când mintea experimentează stările acestea pozitive, nu există distorsiune. În plus, factorii pozitivi sunt 
clădiţi pe realitate. Sunt verificabili prin propria noastră experienţă. Rațiunea şi înțelegerea au rădăcini, 
temelii valide; emoţiile dăunătoare ca furia şi ura, nu. Mai mult, stările de spirit pozitive au avantajul că 
le putem spori capacitatea şi potenţialul oricât de mult, dacă le practicăm în mod regulat, prin exerciţiu şi 
familiarizare continuă... 

L-am întrerupt: 

— Puteţi explica mai amănunţit la ce vă referiți când spuneţi că stările de spirit pozitive au o „temelie 
validă“, iar cele negative nu? 

Dalai Lama a clarificat: 

— De exemplu, compasiunea e considerată o emoție pozitivă. Pentru a ajunge la ea, pornim de la 
recunoaşterea faptului că nu vrem să suferim şi că avem dreptul să fim fericiţi. Sunt lucruri verificabile 
prin propria noastră experiență. Apoi, recunoaştem faptul că şi ceilalți, ca şi noi, doresc să nu sufere şi 
au dreptul să fie fericiți. Aceasta devine baza compasiunii. În esență există două feluri de emoţii sau stări 
de spirit: pozitive şi negative. O metodă de a le separa ține de înțelegerea faptului că emoţiile pozitive 
sunt cele care pot fi justificate, iar cele negative sunt cele nejustificabile. De pildă, mai devreme am 
vorbit despre dorință şi despre faptul că există dorințe pozitive şi dorinţe negative. Dorinţa de a avea 
strictul necesar este una pozitivă. E justificabilă. Se bazează pe faptul că existăm şi avem, cu toţii, dreptul 


la supravieţuire. lar pentru a supravieţui ne trebuie anumite lucruri, trebuie să ne fie îndeplinite anumite 
nevoi. Aşadar, o astfel de dorinţă are o bază validă. Apoi, cum spuneam, există dorinţe negative, precum 
cele excesive sau lăcomia. Ele nu se bazează pe motive valide şi, de cele mai multe ori, nu fac decât să 
ne aducă necazuri şi să ne complice viaţa. Se bazează doar pe o senzație de nemulțumire, de a vrea tot 
mai mult, chiar dacă ceea ce vrem nu ne e neapărat necesar. Asemenea dorinţe nu sunt susținute de nici un 
fel de motivaţie întemeiată. De aceea putem spune că emoţiile pozitive au o temelie fermă şi validă, iar 
cele negative nu. 


Dalai Lama şi-a continuat analiza asupra minţii umane, disecându-i mecanismele cu precizia 
botanistului care clasifică specii de flori rare. 

— Ajungem şi la a doua premisă pe care ne bazăm afirmaţia că emoţiile negative pot fi smulse din 
rădăcini şi eliminate. Premisa aceasta se bazează pe faptul că stările noastre de spirit pozitive pot 
acționa ca un antidot pentru tendinţele negative şi stările de spirit amăgitoare. A doua premisă este 
deci că, pe măsură ce sporim puterea acestor factori-antidot şi le dăm mai multă putere, vom reuşi să 
reducem tot mai mult forța elementelor mintale şi emoţionale dăunătoare şi influenţa, şi efectele lor. 
Când vorbim despre eliminarea stărilor de spirit negative, trebuie să ţinem cont de un lucru. În practica 
budistă, cultivarea anumitor calități mintale precum răbdarea, toleranța, bunătatea şi altele ca ele poate 
crea antidoturi specifice împotriva stărilor de spirit negative ca ura, furia şi ataşamentul excesiv. 
Aplicarea antidoturilor ca iubirea sau compasiunea pot reduce mult gradul sau influenţa stărilor mintale 
şi emoționale dăunătoare, dar, de vreme ce încearcă să elimine doar anumite emoţii negative specifice, 
individuale, într-un fel pot fi considerate simple măsuri incomplete. Emoţiile dăunătoare, ca ataşamentul 
şi ura, vin, în esenţă, din ignoranță — din perceperea greşită a naturii adevărate a realității. De aceea, 
toate tradițiile budiste par să cadă de acord că pentru a înlătura complet toate tendinţele negative trebuie 
aplicat antidotul pentru ignoranță — „factorul Înţelepciune“, care este indispensabil. „Factorul 
Înțelepciune“ ne cere să înțelegem profund natura adevărată a realităţii. Aşadar, în cadrul tradiţiei 
budiste, pe lângă antidoturile specifice pentru stări de spirit specifice (de exemplu răbdarea şi toleranța, 
antidoturi specifice pentru furie şi ură), avem şi un antidot general (cunoaşterea profundă a naturii 
supreme a realității) care acţionează împotriva tuturor stărilor de spirit negative. E ca atunci când vrem 
să scăpăm de o buruiană otrăvitoare: îi putem înlătura efectele dăunătoare retezând ramurile şi frunzele, 
sau putem înlătura toată planta, mergând la rădăcină şi smulgând-o din pământ. 


Ca încheiere la discuţia despre posibilitatea de a ne elimina stările mintale negative, Dalai Lama a 
explicat: 

— A treia premisă este că natura esenţială a minţii este pură. Se bazează pe convingerea că, la bază, 
conştiinţa subtilă şi fundamentală e nepătată de emoţiile negative. Natura ei e pură — stare numită „mintea 
Luminii Limpezi“. Această natură fundamentală se mai numeşte şi Natura de Buddha. Aşadar, de vreme 
ce emoţiile negative nu sunt o parte intrinsecă din Natura de Buddha, există posibilitatea de a le elimina 
şi de a purifica mintea. Pe baza acestor trei premise, budismul acceptă faptul că stările mintale şi 
emoționale dăunătoare pot fi eliminate în cele din urmă prin cultivarea voită a forțelor-antidot, ca 
iubirea, compasiunea, toleranța şi iertarea, şi prin practici diverse, ca meditaţia. 

Îl mai auzisem pe Dalai Lama vorbind despre ideea că natura fundamentală a minţii este pură şi că 
avem capacitatea de a elimina complet tiparele de comportament sau de gândire negative. Comparase 
mintea cu un pahar de apă tulbure, în care stările mintale dăunătoare ar fi ca „impurităţile“ sau noroiul, 

care se pot înlătura, lăsând doar natura „pură“ inerentă apei. Conceptul mi se părea cam abstract, aşa că 
l-am întrerupt cu întrebări mai practice. 

— Să spunem că acceptăm posibilitatea de a ne elimina emoţiile negative şi că începem chiar să facem 
paşi în direcţia aceasta. Dar, din discuţiile noastre, înţeleg că ar fi nevoie de un efort imens pentru a ne 
eradica latura întunecată — foarte mult studiu, contemplaţie, aplicarea constantă a factorilor-antidot, 
exerciții intensive de meditaţie şi aşa mai departe. Poate asta i s-ar potrivi unui călugăr sau cuiva care 
poate dedica mult timp şi multă atenţie unor astfel de practici. Dar cum rămâne cu omul de rând, care are 
familie şi alte obligaţii, care nu are nici timpul şi nici ocazia de a practica tehnicile acestea intensive? 
Pentru astfel de oameni n-ar fi mai potrivit doar să încerce să-şi controleze emoţiile dăunătoare, să înveţe 
să trăiască cu ele şi să le ţină în frâu, în loc să încerce să le înlăture complet? Situaţia lor seamănă cu cea 
a pacienţilor cu diabet. Nu au la dispoziție o metodă de vindecare completă, dar printr-un regim 
alimentar specific, administrarea de insulină şi alte măsuri pot controla boala şi îi pot preveni 
simptomele şi efectele negative. 

— Da, exact! a răspuns el cu entuziasm. Sunt de acord cu tine. Sunt foarte folositoare orice măsuri pe 
care le putem lua, oricât de mici, pentru a învăţa cum să reducem influența emoţiilor negative. Ne vor 
conduce în mod sigur către o viață mai fericită şi mai mulțumitoare. Dar şi un laic poate să atingă niveluri 
ridicate de împlinire spirituală — cineva care are un loc de muncă, o familie, o relaţie sexuală cu 
partenerul sau partenera şi aşa mai departe. Nu numai atât: există oameni care au început să îşi antreneze 
serios mintea de-abia mai târziu în viaţă, la vârsta de 40, 50 sau chiar 80 de ani şi totuşi au devenit 
maeştri foarte învăţaţi. 

— Aţi cunoscut personal mulți oameni care, după părerea dumneavoastră, au atins o astfel de stare 
elevată? am întrebat. 

— Cred că e foarte, foarte greu de judecat asta. Mă îndoiesc că practicanţii adevăraţi fac paradă de 
aşa ceva, a râs. 


În Occident, mulţi îşi caută fericirea în convingerile religioase, dar abordarea lui Dalai Lama diferă în 
mod fundamental de cea a multe religii occidentale prin faptul că se bazează mai degrabă pe gândire şi 
antrenarea minţii decât pe credinţă. În unele privinţe, perspectiva lui Dalai Lama seamănă cu o ştiinţă a 
minţii, un sistem pe care-l putem aplica aşa cum unii aplică psihoterapia. Dar ceea ce propune Dalai 
Lama merge şi mai departe. Dacă suntem obişnuiţi cu ideea de a folosi tehnici psihoterapeutice, precum 
terapia comportamentală, pentru a ataca anumite obiceiuri dăunătoare — fumatul, alcoolismul, izbucnirile 
temperamentale —, nu suntem obişnuiţi să cultivăm atributele pozitive — iubirea, compasiunea, răbdarea, 
generozitatea — ca arme împotriva tuturor emoțiilor şi stărilor mintale negative. Metoda lui Dalai Lama 
pentru obținerea fericirii se bazează pe ideea revoluţionară că stările mintale negative nu sunt parte 
integrantă din mintea noastră, ci obstacole trecătoare, care împiedică manifestarea stării noastre naturale 
esențiale, aceea de bucurie şi fericire. 

Cele mai multe şcoli tradiționale de psihoterapie din Occident tind să se concentreze pe adaptarea 
pacientului la nevroză, nu pe transformarea completă a întregii sale perspective asupra vieţii. Ele 
explorează istoria personală, relaţiile, experienţele zilnice (inclusiv visele şi fanteziile) şi chiar şi relația 
individului cu terapeutul, în încercarea de a soluţiona conflictele interne ale pacientului, motivațiile lui 
inconştiente şi dinamica psihologică din care pot decurge problemele şi nefericirea. Scopul e crearea de 
strategii mai sănătoase de rezistență şi de adaptare la factorii negativi şi ameliorarea simptomelor, nu 
antrenarea directă a minţii pentru atingerea fericirii. 


Cea mai remarcabilă trăsătură a metodei lui Dalai Lama de pregătire a minţii presupune ideea că 
stările mintale pozitive pot acţiona ca antidoturi directe împotriva stărilor de spirit negative. Dacă am 
căuta o paralelă la abordarea aceasta în ştiinţa comportamentală modernă, probabil cea mai apropiată ar 
fi terapia cognitivă. Este vorba de o formă de psihoterapie care a câştigat popularitate în ultimele decenii 
şi şi-a dovedit eficiența în tratarea unei ample varietăţi de probleme comune, în special tulburări ale 
afectului ca depresia şi anxietatea. Terapia cognitivă modernă, dezvoltată de psihoterapeuţi ca dr. Albert 
Ellis şi dr. Aaron Beck, se bazează pe ideea că emoţiile care ne fac rău şi comportamentele care 
împiedică adaptarea sunt cauzate de distorsiuni ale gândirii şi de convingeri iraționale. Terapia se 
concentrează pe a-l ajuta pe pacient să identifice, să analizeze şi să corecteze sistematic distorsiunile 
acestea de gândire. Într-un fel, gândurile „corectoare“ devin un antidot pentru tiparele de gândire 
distorsionate din care decurge suferința pacientului. 

De exemplu, un om e respins de altul şi reacționează suferind excesiv. Mai întâi, terapeutul cognitiv îl 
ajută să identifice convingerea iraţională care stă la baza suferinţei lui: de exemplu „Trebuie să fiu iubit 
şi aprobat de aproape toate persoanele importante din viaţa mea, tot timpul, iar dacă nu, situaţia e oribilă, 
iar eu nu merit nimic“. Apoi terapeutul îi prezintă pacientului dovezi care pun la îndoială convingerea 
nerealistă a acestuia. Abordarea poate părea superficială, dar multe studii au arătat că terapia cognitivă 
funcționează. Terapeuţii cognitivi sunt de acord că în cazurile de depresie, de pildă, tulburarea este 
cauzată de gândurile negative, auto-subminante ale pacientului. Aşa cum budiştii consideră că toate 
emoțiile dăunătoare sunt distorsionate, şi terapeuţii cognitivi consideră că gândurile negative care 
generează depresia sunt „distorsionate în mod fundamental“. În depresie, gândirea se poate distorsiona 
din cauză că privim evenimentele prin filtrul „totul sau nimic“, generalizăm excesiv (exemplu: dacă 
pierdem un loc de muncă sau nu promovăm un examen, gândim automat „Sunt un ratat!) sau percepem 
selectiv doar anumite evenimente (exemplu: chiar dacă într-o zi i se întâmplă trei lucruri bune şi două 
lucruri rele, pacientul deprimat le va ignora pe cele bune şi se va concentra doar asupra celor rele). 
Aşadar, pentru a trata depresia, cu ajutorul terapeutului, pacientul e încurajat să-şi supravegheze apariția 
automată a gândurilor negative (exemplu: „Nu sunt bun de nimic“) şi să corecteze în mod activ gândurile 
acestea distorsionate, adunând informaţii şi dovezi care le contrazic sau le demonstrează falsitatea 
(exemplu: „Am muncit foarte mult şi am crescut doi copii“ sau „Cânt frumos“, „Sunt un prieten bun“, „Am 
rezistat într-un un loc de muncă dificil“ etc.). Cercetătorii au dovedit că, înlocuind modurile de gândire 
distorsionate cu informaţii corecte, pacientul îşi poate schimba sentimentele şi îşi poate îmbunătăţi starea 
de spirit. 

Însuşi faptul că ne putem schimba emoțiile şi că putem contracara gândurile negative cu ajutorul unor 
căi de gândire alternative confirmă opinia lui Dalai Lama că e posibil să ne depăşim stările mintale 
negative aplicând „antidoturi“, adică stările mintale pozitive corespunzătoare. lar când acest fapt se 
coroborează cu dovezile ştiinţifice recente care arată că putem schimba structura şi funcționarea 
creierului cultivând gânduri noi, ideea că e cu putință să obținem fericirea antrenându-ne mintea pare o 
posibilitate cum nu se poate mai reală. 


13 
Cum ținem piept furiei şi urii 


Dacă întâlnim un om lovit de o săgeată, nu pierdem timpul întrebându-ne de unde a venit săgeata sau din ce castă e cel care a tras, sau din 
ce fel de lemn este făcută coada săgeții şi în ce fel a fost făurit capătul. Ci e bine să ne străduim să scoatem săgeata cât mai repede. 


— Buddha Shakyamuni 


Să studiem acum câteva astfel de „săgeți“, stări mintale negative, care ne distrug fericirea, şi 
antidoturile corespunzătoare. Toate stările mintale negative sunt piedici în calea fericirii noastre, dar vom 
începe cu furia, care pare a se număra printre cele mai mari obstacole. Filozoful stoic Seneca o descria 
drept „cea mai hidoasă şi mai împătimită dintre toate emoțiile“. Efectele distructive ale furiei şi urii sunt 
bine documentate de studii ştiinţifice recente. Fireşte, nu avem nevoie de dovezi ştiinţifice ca să ne dăm 
seama cum aceste sentimente ne pot întuneca judecata, cum ne provoacă un disconfort puternic sau cum ne 
distrug relaţiile cu ceilalți. Suntem conştienţi de asta pe baza experienţei personale. Dar în ultimii ani s- 
au făcut progrese semnificative în documentarea efectelor fizice dăunătoare ale furiei şi ostilităţii. Zeci 
de studii au arătat că astfel de emoții sunt o cauză importantă a îmbolnăvirii şi a morții premature. 
Cercetători ca dr. Redford Williams de la Universitatea Duke şi dr. Robert Sapolsky de la Universitatea 
Stanford au efectuat studii care arată că mânia, furia şi ostilitatea fac rău în special sistemului 
cardiovascular. S-au acumulat, de fapt, atâtea probe incriminatorii pentru efectele nocive ale ostilităţii, 
încât în prezent este considerată un factor de risc important în apariţia bolilor de inimă, cel puţin egal, 
dacă nu mai grav, cu factorii identificaţi anterior, precum nivelul ridicat al colesterolului sau 
hipertensiunea. 

Aşadar, odată ce acceptăm că furia şi ura au efecte nocive, ajungem la întrebarea următoare: cum le 
ținem piept? 

În prima mea zi de lucru în calitate de psihiatru consultant într-un sanatoriu, în timp ce o colegă mă 
conducea la noul meu birou, am auzit răsunând pe coridor ţipete cutremurătoare... 

— Sunt furioasă... 

— Mai tare! 

— SUNT FURIOASĂ! 

— MAI TARE! ARATĂ-MI CĂ EŞTI FURIOASĂ. SĂ TE VĂD! 

— SUNT FURIOASĂ!! SUNT FURIOASĂ!! TE URĂSC!!! TE URĂSCI!! 

Am simţit că-mi îngheață sângele în vine. l-am spus colegei că, din câte se pare, are loc o criză care 
trebuie rezolvată urgent. 

— Nu-ţi face griji, a râs ea. E o şedinţă de terapie de grup într-o sală de-aici — o ajută pe pacientă să 
se conecteze la propria furie. 

În timpul aceleiaşi zile am avut o şedinţă între patru ochi cu pacienta. Părea epuizată. 

— Mă simt aşa de relaxată! a spus ea. Şedinţa de terapie şi-a făcut efectul. Parcă am scos din mine 
toată furia. 

Dar la următoarea noastră întrevedere, a doua zi, pacienta mi-a povestit: 


— Mda, până la urmă nu scosesem toată furia din mine. Ieri, imediat după ce am plecat de aici, când 
ieşeam din parcare, era să-mi ia faţa un tâmpit... şi am văzut roşu în faţa ochilor! Până acasă l-am tot 
înjurat printre dinţi pe idiot. Cred că-mi mai trebuie câteva şedinţe din astea pentru eliminarea furiei ca 
să scap de tot de ea. 


Pentru a învinge furia şi ura, Dalai Lama cercetează mai întâi natura acestor emoţii distructive. 

— În general, a explicat el, există multe feluri de emoţii dăunătoare, negative, precum disprețul, 
aroganța, invidia, dorinţa excesivă, desfrâul, îngustimea minţii şi aşa mai departe. Dar, dintre toate, ura şi 
furia sunt considerate cele mai rele, fiindcă sunt cele mai mari piedici în calea dezvoltării compasiunii şi 
a altruismului şi ne distrug virtutea şi liniştea sufletească. Întâlnim două tipuri de furie. Una poate fi 
pozitivă — o recunoaştem mai ales după motivaţie. Unele feluri de furie sunt motivate de compasiune sau 
de responsabilitate. Dacă motivaţia ei e compasiunea, furia se poate folosi ca imbold sau catalizator 
pentru o acţiune pozitivă. În astfel de împrejurări, emoția aceasta poate fi o forță care provoacă o acţiune 
rapidă. Generează un fel de energie care îi permite omului să acţioneze rapid şi decisiv. Poate fi un factor 
motivatoriu puternic. Aşadar, uneori genul acesta de furie poate fi pozitiv. Dar, de prea multe ori, chiar 
dacă acţionează ca o forţă protectoare şi ne dă energie, energia aceea este oarbă, aşa că nu ştim dacă, în 
cele din urmă, va deveni constructivă sau distructivă. Deci, chiar dacă în unele condiţii rare există şi 
feluri de furie pozitivă, în general furia duce la ranchiună şi ură. lar ura nu e niciodată pozitivă. Nu putem 
trage nici un folos din ea. Este întotdeauna complet negativă. Nu putem învinge furia şi ura doar 
înăbuşindu-le. Trebuie să cultivăm activ antidoturile acestora: răbdarea şi toleranța. Urmând modelul 
de care vorbeam mai devreme, pentru a reuşi să ne cultivăm răbdarea şi toleranța trebuie să ne 
entuziasmăm, să dăm dovadă de o dorinţă puternică de a le obține. Cu cât este mai intens entuziasmul, cu 
atât mai mare este capacitatea de a rezista greutăților întâlnite pe parcurs. În realitate, când ne angajăm în 
exersarea răbdării şi a toleranţei, ne angajăm într-o luptă împotriva urii şi a furiei. Din moment ce ne 
aflăm într-o situaţie de luptă, ne dorim victoria, dar trebuie să fim pregătiți şi pentru posibilitatea de a 
pierde bătălia. Aşadar, în timp ce luptăm, nu trebuie să uităm că vom întâlni multe piedici. Trebuie să 
putem îndura greutăţile. Cel care obține victoria asupra urii şi a furiei prin procesul acesta anevoios e un 
adevărat erou. Cu gândurile acestea ne generăm un entuziasm puternic. Entuziasmul se naşte atunci când 
învăţăm despre şi reflectăm la efectele benefice ale toleranţei şi răbdării şi la efectele negative ale furiei 
şi urii. Însuşi faptul acesta, însăşi înțelegerea lor vor crea o afinitate către toleranţă şi răbdare şi ne vor 
face să fim mai prudenți şi să ne ferim mai tare de gândurile furioase şi încărcate de ură. De obicei, nu 
dăm prea multă atenţie furiei sau urii, aşa că apar nestingherite. Dar, odată ce dezvoltăm o atitudine 
prudentă faţă de ele, atitudinea în sine poate acţiona ca măsură preventivă împotriva apariţiei lor. 

Efectele distructive ale urii sunt foarte vizibile, cât se poate de evidente şi imediate. De exemplu, când 
se naşte în noi un gând foarte puternic sau violent, încărcat de ură, ne copleşeşte imediat şi ne distruge 
liniştea sufletească; ne pierdem complet stăpânirea. Când apar o furie şi o ură atât de puternice, acestea 
ne înăbuşă cea mai bună parte a creierului: cea din care ne vine capacitatea de a deosebi binele de rău şi 
de a percepe consecinţele pe termen lung şi scurt ale propriilor acţiuni. Nu ne mai putem folosi judecata; 
aceasta nu mai funcţionează. Parcă înnebunim. Furia şi ura riscă deci să ne arunce într-o stare de 
confuzie, care nu face decât să ne înrăutățţească problemele şi greutățile. Chiar şi la nivel fizic, ura 
produce o transformare foarte neplăcută. Din clipa în care apar furia sau ura puternice, oricât de mult 
încearcă omul să se prefacă sau să adopte un aer demn, e foarte evident că faţa îi este schimonosită şi 
urâtă. Are o expresie foarte neplăcută şi răspândeşte o atmosferă foarte ostilă. O simt şi cei din jur. Parcă 


simt cum iese abur din corpul celui furios. Senzaţia e atât de puternică, încât nu doar oamenii o sesizează, 
ci chiar şi animalele de companie încearcă să-l evite pe cel furios, în asemenea momente. lar când omul 
nutreşte gânduri încărcate de ură, se adună în el şi îl fac să-şi piardă pofta de mâncare, să nu mai doarmă, 
să se simtă mai încordat şi mai rigid. De aceea ura e asemănată cu un duşman. Duşmanul acesta interior, 
duşmanul lăuntric, nu are altă funcţie decât să ne facă rău. E duşmanul nostru adevărat, suprem. Nu are alt 
rost decât să ne distrugă, atât pe moment, cât şi pe termen lung. Se deosebeşte foarte mult de un duşman 
obişnuit. Unul obişnuit, un om pe care îl considerăm duşman, poate face lucruri care ne afectează, dar cel 
puţin are şi alte funcţii; şi el mănâncă, şi el are nevoie să doarmă. Are deci multe alte roluri şi nu îşi 
poate dedica 24 de ore din fiecare zi scopului de a ne distruge. Dar ura nu are altă funcţie, alt scop, decât 
să ne distrugă. Odată ce înțelegem asta, trebuie să decidem să nu-i mai dăm niciodată duşmanului acestuia 
— ura — ocazia să se mai instaleze în noi. 

— Ce părere aveţi despre unele metode din psihoterapia occidentală care încurajează exprimarea 
furiei pentru a o ţine sub control? 

— Aici cred că trebuie să înțelegem că lucrurile diferă de la situaţie la situaţie, a explicat Dalai Lama. 
În unele cazuri, oamenii nutresc o furie puternică sau se simt jigniţi din cauza a ceva ce am păţit în trecut, 
un abuz sau altceva, şi încearcă să-şi înăbuşe sentimentul. O zicală tibetană spune că, dacă e o boală în 
cochilie, poţi să scapi de ea suflând până iese. Cu alte cuvinte, dacă a rămas ceva înăuntrul cochiliei şi o 
astupă, sufli în ea şi se va destupa. La fel şi aici: ne putem închipui o situaţie în care, din cauza reprimării 
anumitor emoţii sau sentimente de furie, e mai bine să le lăsăm să iasă şi să le exprimăm. Dar cred că, în 
general, furia şi ura sunt genul de emoţii care, dacă sunt lăsate necontrolate sau nesupravegheate, tind să 
se agraveze şi să crească. Dacă nu facem decât să ne obişnuim din ce în ce mai mult cu ele să le lăsăm să 
se manifeste şi le exprimăm tot timpul, ajung să sporească, nu să scadă. Sunt de părere că, cu cât 
acționăm mai prudent şi cu cât încercăm mai activ să reducem astfel de sentimente, cu atât mai bine. 

— Dacă credeţi că exprimarea, eliberarea furiei nu e o soluţie, atunci ce sugerați? am întrebat. 

— În primul rând, furia şi ura se nasc în mintea tulburată de insatisfacţie, de nemulțumire. Deci ne 
putem pregăti din timp, făcând eforturi constante de a ne consolida mulțumirea lăuntrică şi de a ne cultiva 
bunătatea şi compasiunea. Astfel obținem un anume calm mintal care poate împiedica apariţia furiei. lar 
dacă apare o situaţie de natură să ne înfurie, trebuie să facem față direct furiei şi s-o analizăm. Trebuie să 
vedem ce factori au dat naştere furiei sau urii în situaţia respectivă. Apoi trebuie să analizăm mai 
departe, să vedem dacă e o reacţie potrivită şi mai ales dacă e constructivă sau distructivă. Urmează să 
facem un efort pentru a ne impune o oarecare disciplină şi stăpânire interioare, combătând activ furia prin 
aplicarea antidoturilor: emoţiile negative trebuie contrabalansate cu răbdare şi toleranţă. 

Dalai Lama s-a oprit, apoi, cu pragmatismul care-l caracterizează, a adăugat: 

— Bineînţeles, când ne străduim să învingem furia şi ura, la început se poate să le simţim în 
continuare. Dar acestea au mai multe niveluri; dacă avem de-a face cu o furie mai slabă, putem încerca pe 
moment să-i ţinem piept direct şi s-o combatem. Dar, dacă se dezvoltă o emoție negativă foarte puternică, 
s-ar putea să fie foarte greu să-i rezistăm sau să-i facem faţă chiar atunci. În acest caz, s-ar putea să fie 
mai bine ca, pe moment, să încercăm pur şi simplu să nu ne mai gândim la situaţie. Să ne gândim la 
altceva. Odată ce ni s-a mai liniştit mintea, putem analiza, putem raționa. 

Cu alte cuvinte, m-am gândit eu, sfatul lui era să „luăm o pauză“. 

A continuat: 

— Când încercăm să eliminăm furia şi ura, e indispensabilă cultivarea intenționată a răbdării şi 
toleranţei. Am putea descrie astfel însemnătatea şi importanţa răbdării şi ale toleranţei: când ai de-a face 


cu efectele negative ale gândurilor furioase, încărcate de ură, bunurile materiale nu te apără de ele. Poţi fi 
milionar şi tot vei fi supus efectelor distrugătoare ale furiei şi urii. Nici educaţia nu-ţi poate da, de una 
singură, garanţia că vei fi ferit de astfel de efecte. Nici legea nu-ți poate oferi asemenea garanții sau 
măsuri de protecţie. Nici măcar armele nucleare, oricât de sofisticat ar fi sistemul de apărare, nu te pot 
proteja de efectele lor... 

Dalai Lama a făcut o pauză de efect, apoi a conchis cu un glas limpede, ferm: 

— Singurul lucru în care găsim refugiu sau apărare în faţa efectelor distructive ale furiei şi urii 
este exerciţiul toleranței şi răbdării. 


Din nou, înțelepciunea tradițională a lui Dalai Lama este în perfect acord cu datele ştiinţifice. Dr. Dolf 
Zillmann de la Universitatea din Alabama a efectuat experimente care au demonstrat că gândurile 
încărcate de furie tind să creeze o stare de stimulare fiziologică în care suntem şi mai susceptibili la 
mânie. Furia se autoalimentează şi, pe măsură ce starea de stimulare se accentuează, suntem tot mai 
sensibili la stimulii de mediu care o pot provoca. 

Dacă nu o ţinem în frâu, furia are tendinţa de a se înteți. Şi atunci, cum o risipim? După cum spune şi 
Dalai Lama, purjarea furiei are avantaje foarte limitate. Exprimarea terapeutică a furiei ca metodă 
cathartică pare să se fi dezvoltat din teoriile lui Freud asupra emoţiilor, despre care considera că 
funcționează precum un sistem hidraulic: când se acumulează presiune, trebuie eliberată. Ideea de a scăpa 
de furie eliberând-o are un oarecare farmec dramatic şi, într-un fel, pare chiar distractivă, dar problema e 
că metoda pur şi simplu nu funcţionează. În ultimele patru decenii, multe studii au arătat în mod consistent 
că exprimarea verbală şi fizică a furiei nu constant cu nimic la potolirea ei, ba chiar nu face decât s-o 
întețească. De exemplu, dr. Aaron Siegman, psiholog şi cercetător în domeniul furiei la Universitatea din 
Maryland, e de părere că tocmai exprimarea repetată a furiei, a mâniei, declanşează sistemele de 
stimulare internă şi reacţiile biochimice cu cel mai mare risc de vătămare a arterelor. 

Dacă e clar că exprimarea liberă a furiei nu e un răspuns, nu ne ajută nici încercarea de a o ignora şi de 
a ne preface că nu există. Aşa cum am discutat în partea a treia, evitarea problemelor nu le face să 
dispară. Care e, atunci, cea mai bună soluţie? În mod interesant, printre cercetătorii care au studiat furia 
în perioada modernă, precum dr. Zillmann şi dr. Williams, s-a ajuns la consensul că cele mai eficiente 
par să fie metodele de genul celor propuse de Dalai Lama. Din moment ce nivelul general de stres ne 
influențează sensibilitatea la factorii care ne pot declanşa furia, primul pas e prevenirea: un ajutor 
garantat ar fi cultivarea unei stări de spirit de mulțumire şi calm, aşa cum recomandă Dalai Lama. lar 
când totuşi ne cuprinde furia, studiile arată că înfruntarea ei activă, analizarea ei logică şi reevaluarea 
gândurilor care au declanşat-o ne pot ajuta s-o înlăturăm. Există şi dovezi experimentale care sugerează 
că tehnicile pe care le-am discutat mai devreme, cum ar fi schimbarea perspectivei sau privirea situaţiei 
din unghiuri diferite, pot fi şi ele foarte utile. Fireşte, de obicei astfel de metode sunt mai uşor de aplicat 
când furia nu e prea intensă; de aceea, aplicarea lor din timp, înainte să apuce să se întețească gândurile 
care ne înfurie şi ne fac să urâm, poate fi un factor important. 


Pentru că sunt de o importanță covârşitoare în combaterea furiei şi a urii, Dalai Lama a vorbit în 
detaliu despre sensul şi însemnătatea răbdării şi ale toleranței. 

— În experienţele din viața noastră de zi cu zi, toleranța şi răbdarea ne aduc beneficii importante. De 
exemplu, dezvoltându-le ne vom putea stabili şi menţine calmul interior. Omul capabil de toleranţă şi 
răbdare nu-şi va pierde calmul şi pacea lăuntrică nici dacă trăieşte într-un mediu foarte tensionat, foarte 
agitat şi stresant, atâta timp cât îşi păstrează aceste două calități. Un alt avantaj al răbdării în faţa 


situațiilor dificile, în contrast cu cedarea în faţa tentaţiei reprezentate de furie, este că ne apărăm de 
posibilele consecinţe neplăcute care ar putea apărea dacă ne-am înfuria. Dacă reacționăm cu furie şi ură, 
nu numai că nu ne apărăm de răul şi pagubele care ni s-au făcut — care sunt deja în trecut —, dar mai creăm 
şi cauze pentru propria noastră suferință viitoare. Dar, dacă reacționăm în situaţii potrivnice cu răbdare 
şi toleranță, chiar dacă temporar nu ne vom simţi bine, poate chiar ne vom simţi răniţi, măcar vom evita 
consecințele potențial periculoase pe termen lung. Sacrificând ceva mărunt, suportând problemele sau 
greutățile neînsemnate, vom evita experienţe sau suferințe viitoare care ar putea fi mult mai grave. De 
pildă, dacă un prizonier condamnat la moarte şi-ar putea salva viaţa sacrificându-şi un braț ca pedeapsă, 
nu s-ar simți recunoscător că are această ocazie? Suportând durerea şi suferința amputării unui braţ, ar 
scăpa de la moarte, care e o suferință şi mai mare. 

— În gândirea occidentală, am remarcat eu, răbdarea şi toleranța sunt considerate, într-adevăr, virtuţi, 
dar, când alții ne fac rău în mod direct, a reacţiona cu „răbdare şi toleranță“ dă o oarecare impresie de 
slăbiciune, de pasivitate. 

Dând din cap în semn că nu e de acord, Dalai Lama a spus: 

— De vreme ce răbdarea şi toleranța vin din capacitatea de a rămâne statornici şi neclintiţi, de a nu ne 
lăsa copleşiți de situaţiile sau împrejurările potrivnice în care ne aflăm, toleranța şi răbdarea nu trebuie 
văzute ca semne de slăbiciune, de renunțare, ci, dimpotrivă, ca semne de putere, care rezultă din 
capacitatea remarcabilă de a nu ne lăsa influenţaţi. A reacţiona la o situaţie grea cu răbdare şi toleranţă, 
nu cu mânie şi ură, cere o stăpânire de sine activă, care vine dintr-o minte puternică şi autodisciplinată. 
Fireşte, şi răbdarea, ca mai toate lucrurile, apare sub forme pozitive şi negative. Nerăbdarea nu e 
întotdeauna rea. Se poate să ne ajute, de exemplu, să ducem ceva la bun sfârşit. Chiar şi în treburile de zi 
cu zi, de exemplu curăţenia, dacă avem prea multă răbdare, ne vom mişca prea încet şi nu vom face mare 
lucru. Sau să ne gândim la nerăbdarea de a obţine pacea mondială — e clar că e un lucru pozitiv. Dar în 
situaţiile dificile, care ne ridică provocări, răbdarea ne susține voinţa şi pe noi înşine. 

Dalai Lama a adăugat, tot mai animat pe măsură ce se adâncea în cercetarea sensului răbdării: 

— Cred că există o legătură foarte strânsă între umilință şi răbdare. Umilinţa înseamnă a avea 
capacitatea de a lua o poziție mai combativă, de a riposta dacă dorim, dar a hotărî de bunăvoie să nu o 
facem. Asta aş numi eu umilință adevărată. Cred că toleranța sau răbdarea adevărată are în ea un element 
de autodisciplină şi stăpânire de sine — suntem conştienţi că am fi putut acţiona şi altfel, că am fi putut 
reacționa mai agresiv, dar că am decis să n-o facem. Pe de altă parte, dacă omul e obligat să adopte o 
poziție pasivă din cauza senzației de neputinţă, nu aş numi asta umilință adevărată. Poate fi un fel de 
blândeţe, dar nu toleranță adevărată. Când vorbim despre nevoia de a ne dezvolta toleranța faţă de cei 
care ne fac rău, nu trebuie să înțelegem, în mod greşit, că asta înseamnă să acceptăm supuşi orice ni se 
face. 

Dalai Lama s-a oprit, apoi a râs: 

— Dimpotrivă, dacă e nevoie, cea mai bună şi mai înțeleaptă alegere s-ar putea să fie să fugim — să 
fugim cât ne ţin picioarele! 

— Nu întotdeauna putem evita răul fugind de el... 

— Da, e adevărat, a răspuns el. Uneori se poate să întâlnim situaţii în care e nevoie de contramăsuri 
puternice. Dar cred că ne putem menţine fermi pe poziţii şi putem chiar lua contramăsuri puternice şi din 
simţul compasiunii, al grijii față de celălalt, nu doar din furie. Unul dintre motivele pentru care avem 
nevoie să ripostăm foarte puternic împotriva cuiva e că, dacă lăsăm lucrurile aşa — indiferent ce rău sau 
ce nelegiuire ni se face —, există pericolul ca celălalt să se obişnuiască cu un comportament negativ care, 


de fapt, îl va duce la pieire şi care e foarte distructiv pe termen lung, chiar pentru cel care face răul. De 
aceea e nevoie să reacționăm hotărât, dar, dacă o facem cu gândul acesta, ne putem lăsa mânaţi de 
compasiunea şi grija pentru omul acela. De exemplu, în privinţa relaţiilor noastre cu China, chiar dacă 
există riscul de a da naştere urii, încercăm să ne stăpânim şi să reducem tendinţa aceasta, încercăm să ne 
dezvoltăm în mod conştient compasiunea față de chinezi. Mai cred că orice măsuri de contracarare am lua 
vor fi mai eficiente în cele din urmă dacă le luăm fără furie şi ură. Am explorat deci metodele de a 
dezvolta răbdarea şi toleranța şi de a ne elibera de furie şi ură, cum ar fi folosirea raționamentului pentru 
a analiza situaţia, adoptarea unei perspective mai largi şi privirea situaţiei din mai multe unghiuri. 
Rezultatul final, rodul răbdării şi al toleranţei, este iertarea. Când suntem cu adevărat răbdători şi 
toleranţi, iertarea vine de la sine. Chiar dacă am trăit multe evenimente negative, odată ce ne dezvoltăm 
răbdarea şi toleranța, putem lăsa în urmă furia şi resentimentele. Dacă analizăm situaţia, vom vedea că 
trecutul e trecut, aşa că n-are nici un rost să simţim în continuare furia şi ura, care nu schimbă nimic, ci 
doar ne tulbură mintea şi ne pricinuiesc o nefericire continuă. Bineînţeles, evenimentele le putem ține 
minte. A uita şi a ierta sunt două lucruri diferite. Nu e nimic greşit în a ne aminti pur şi simplu 
evenimentele negative; dacă avem mintea ascuţită, nu le vom uita niciodată, a râs el. Cred că Buddha îşi 
amintea totul. Dar, dezvoltându-ne răbdarea şi toleranța, putem scăpa de sentimentele negative pe care le 
asociam cu evenimentele acelea. 


MEDITAŢII ASUPRA FURIEI 


În multe dintre discuţiile noastre am văzut că principala metodă a lui Dalai Lama de a învinge furia şi 
ura cere să ne folosim raționamentul şi puterea de analiză pentru a studia cauzele furiei — să combatem 
stările de spirit negative înțelegându-le. Într-un fel, abordarea aceasta poate fi considerată un mod de a 
folosi logica pentru neutralizarea furiei şi urii şi pentru cultivarea antidoturilor lor: răbdarea şi toleranța. 
Dar nu era singura lui tehnică. În cadrul conferințelor, a completat subiectul prezentând instrucțiuni pentru 
următoarele două meditații simple, dar eficiente, împotriva furiei. 


Meditaţie asupra furiei: exercițiul 1 


„Să ne închipuim că cineva pe care-l cunoaştem foarte bine, cineva care ne e apropiat sau drag, se află 
într-o situaţie în care-şi pierde cumpătul. Ne putem imagina că se află într-o relaţie foarte ostilă sau într- 
o situație care-l afectează la nivel personal. E atât de furios, încât şi-a pierdut orice control mintal, 
răspândeşte o atmosferă foarte negativă şi chiar îşi face rău singur sau sparge lucrurile din jur. 

Apoi să reflectăm la efectele imediate ale furiei acelui om. Îl vom vedea cum trece printr-o 
transformare fizică. Persoana aceasta de care suntem apropiaţi, care ne e dragă, a cărei față ne făcea 
plăcere s-o vedem, se transformă într-o ființă urâtă chiar şi din punct de vedere fizic. Vă propun să vă 
imaginați efectele acestea asupra altcuiva pentru că e mai uşor să vedem defectele altora decât pe ale 
noastre. Aşadar, cu ajutorul imaginaţiei, vizualizați situația şi meditați câteva minute. 

După aceea, analizați-o şi comparaţi împrejurările cu propriile voastre experiențe. Observaţi că şi voi 
v-aţi aflat de multe ori în aceeaşi situație. Formulaţi-vă hotărârea: «Niciodată n-am să mă mai las pradă 
unei furii şi uri atât de puternice, fiindcă, dacă o fac, voi ajunge în aceeaşi situație. Voi suferi şi eu toate 
consecinţele acestea, îmi voi pierde calmul, îmi voi pierde stăpânirea de sine voi arăta urât» şi aşa mai 


departe. Odată ce aţi luat hotărârea, petreceţi ultimele câteva minute din meditație concentrându-vă pe 
concluzia aceasta; nu mai analizaţi, ci lăsaţi-vă mintea să reflecteze doar asupra hotărârii de a nu mai 
cădea sub influența furiei şi a urii.“ 


Meditaţie asupra furiei: exercițiul 2 


„Să mai facem o meditaţie bazată pe vizualizare. Începeţi prin a vă imagina pe cineva care vă 
displace, care vă enervează, care vă face o mulțime de probleme sau vă calcă pe nervi. Apoi, închipuiți- 
vă o situaţie în care omul acela vă irită sau face ceva care vă jigneşte sau vă supără. În imaginaţie, când 
vizualizaţi situaţia, lăsaţi-vă reacţia firească să se manifeste, să curgă natural. Apoi analizaţi cum vă 
simţiţi, dacă începe să vă bată inima mai tare şi aşa mai departe. Observaţi dacă vă simțiţi bine sau mai 
rău; vedeţi dacă vă simțiți dintr-odată mai liniștiți sau dacă sunteţi cuprinşi de o stare de spirit neplăcută. 
Judecaţi singuri, cercetaţi. Timp de câteva minute, să spunem trei sau patru, judecați şi experimentați. 
Apoi, la sfârşitul cercetării, dacă descoperiţi că «Da, nu are nici un rost să las iritarea să se dezvolte. Îmi 
pierd pacea interioară imediat», spuneţi-vă «Pe viitor n-am să mai fac asta». Întăriţi-vă hotărârea. Iar în 
ultimele câteva minute ale exerciţiului concentrați-vă mintea exclusiv asupra concluziei sau hotărârii 
voastre. Aceasta e meditaţia.“ 

Dalai Lama a tăcut câteva momente, apoi, privind în jur la sala plină de învăţăcei sinceri care se 
pregăteau să practice meditaţia descrisă de el, a râs şi a adăugat: 

„Cred că dacă aş avea facultatea, abilitatea cognitivă sau conştiinţa limpede care să-mi permită să 
citesc minţile oamenilor, aş avea parte de un spectacol formidabil aici!“ 

Publicul a izbucnit în râs, dar s-a potolit repede, pe măsură ce spectatorii îşi începeau meditaţia şi se 
angajau în greaua încercare de a lupta cu propria mânie. 


14 
Cum ţinem piept anxietăţii 
şi ne consolidăm respectul 
faţă de propria persoană 


Se estimează că, în cursul vieţii, cel puţin unul din patru americani va suferi o stare de anxietate sau 
îngrijorare care-l va afecta grav, suficient de severă încât să justifice diagnosticarea medicală a unei 
tulburări de anxietate. Dar chiar şi cei care nu suferă niciodată de o anxietate patologică, care să-i 
afecteze considerabil, vor simţi la un moment sau altul o grijă şi o anxietate excesive, care nu-i vor servi 
la nimic şi care nu vor face altceva decât să le saboteze fericirea şi să-i facă incapabili de a-şi atinge 
obiectivele. 

Creierul uman e echipat cu un sistem complex făcut să sesizeze emoţii ca teama şi îngrijorarea. 
Sistemul are o funcție importantă — ne mobilizează să reacționăm la pericol punând în mişcare o secvență 
complexă de evenimente biochimice şi fiziologice. Latura adaptivă a stării de îngrijorare este aceea că ne 
permite să anticipăm pericolul şi să luăm măsuri preventive. Aşadar, unele feluri de teamă şi un grad 
moderat de îngrijorare pot fi sănătoase. Dar se poate ca teama şi anxietatea să persiste şi chiar să 
sporească în lipsa unei ameninţări efective, iar când ajung la proporţii exagerate chiar şi în faţa unui 
pericol real, devin contra-adaptive. Ca şi furia şi ura, anxietatea şi îngrijorarea excesive au efecte 
devastatoare asupra trupului şi minţii şi provoacă o mare suferință emoţională, dacă nu chiar boli fizice. 

La nivel mintal, anxietatea cronică poate tulbura judecata, accentua iritabilitatea şi reduce eficiența 
generală a individului. Riscă să ducă şi la probleme fizice, cum ar fi scăderea imunităţii, bolile de inimă, 
tulburările gastrointestinale, starea de epuizare şi tensiunea şi durerea în muşchi. S-au întâlnit, de 
exemplu, cazuri în care tulburările de anxietate au inhibat creşterea fetelor adolescente. 

Primul pas în identificarea unor strategii contra anxietăţii este să conştientizăm, aşa cum ne va sfătui şi 
Dalai Lama, faptul că la senzaţia de anxietate contribuie o multitudine de factori. În unele cazuri poate 
exista şi o componentă biologică importantă. Unele persoane par să aibă o oarecare vulnerabilitate 
neurologică la stările de îngrijorare şi anxietate. Recent, oamenii de ştiinţă au descoperit o genă care ne 
predispune la anxietate şi gândire negativă. Dar nu toate cazurile de îngrijorare nocivă îşi au originea în 
genetică şi nu încape îndoială că în etiologia acestei stări au un rol important educaţia şi condiționarea. 

Însă, indiferent că anxietatea este, la origine, predominant fizică sau predominant psihologică, vestea 
bună e că o putem combate. În cazurile cele mai grave, medicaţia poate contribui pozitiv la tratament. Dar 
cei mai mulți dintre noi care sunt tulburaţi de grijile şi anxietatea de zi cu zi nu vor avea nevoie de ajutor 
farmacologic. Mai toți experţii în domeniul anxietăţii sunt de părere că cea mai bună este o abordare 
multidimensională, care să includă, ca prim pas, excluderea unei probleme medicale care ar sta la baza 
anxietății. De ajutor poate fi şi efortul de a ne îmbunătăți starea de sănătate fizică printr-un regim 
alimentar corespunzător şi prin exerciţii. De asemenea, aşa cum accentua Dalai Lama, cultivarea 


compasiunii şi întărirea legăturilor cu cei din jur încurajează o bună igienă mintală şi contribuie la 
combaterea stărilor de anxietate. 

Dar în căutarea de strategii practice pentru învingerea anxietăţii se remarcă o tehnică deosebit de 
eficientă: intervenţia cognitivă, una dintre principalele metode folosite de Dalai Lama împotriva grijilor 
şi anxietăţilor de zi cu zi. Tehnica aceasta aplică aceeaşi procedură precum cea folosită în combaterea 
furiei şi urii şi presupune analiza critică activă a gândurilor generatoare de anxietate şi înlocuirea lor cu 
gânduri şi atitudini pozitive atent cântărite. 


Dată fiind omniprezenţa anxietăţii în cultura noastră, eram nerăbdător să abordez subiectul cu Dalai 
Lama şi să aflu părerea lui. În ziua aceea avea un program mai încărcat decât de obicei şi am simţit şi eu 
o anxietate considerabilă când, imediat înainte de întrevederea noastră, secretarul lui m-a informat că va 
trebui să ne scurtăm conversaţia. Din senzaţia că sunt presat de timp şi din teama că nu voi putea atinge 
toate temele de discuţie pe care mi le planificasem, m-am aşezat repede şi am început, revenind la 
tendinţa pe care o manifestam din când în când de a încerca să obțin de la el răspunsuri simpliste. 

— Teama şi anxietatea sunt uneori o piedică importantă în calea spre atingerea obiectivelor noastre, 
fie ele exterioare sau interioare. În psihiatrie avem diverse metode de a le trata, dar sunt curios care ar fi, 
din punctul dumneavoastră de vedere, cea mai bună cale de a ne învinge teama şi anxietatea. 

Opunându-se încercării mele de a simplifica excesiv problema, Dalai Lama a răspuns în stilul detaliat 
care-l caracterizează: 

— Cred că mai întâi trebuie să înțelegem că există multe feluri de teamă. Unele sunt cât se poate de 
valide, bazate pe motive întemeiate — de exemplu teama de violență sau de vărsare de sânge. Ne dăm 
seama că sunt lucruri foarte rele. Mai e şi teama de consecinţele nocive pe termen lung ale acţiunilor 
noastre negative, teama de suferință, teama de propriile emoţii negative, ca ura. Cred că astfel de temeri 
sunt adecvate, ne aduc pe calea cea bună, ne apropie de țelul nostru de a avea o inimă mai caldă. 

S-a oprit să reflecteze, apoi a spus, ca pentru el: 

— Deşi, într-un fel, acestea sunt tipuri de teamă, mă gândesc că există, poate, o diferenţă între a ne 
teme de astfel de lucruri şi a ne închipui natura lor distructivă... 

A tăcut din nou câteva momente, părând adâncit în gânduri, în timp ce eu trăgeam cu ochiul la ceas. Era 
clar că nu se simţea deloc presat de timp, ca mine. În cele din urmă, a continuat pe un ton relaxat: 

— Pe de altă parte, unele feluri de teamă sunt create chiar de mintea noastră. Se poate să se bazeze mai 
ales pe proiecția mintală. Există, de exemplu, temeri foarte copilăreşti — a râs el. De exemplu, când eram 
mici şi treceam printr-un loc întunecat, mai ales încăperile mai întunecoase din Potala, şi ni se făcea 
frică, senzaţia venea numai şi numai din proiecția noastră mintală. Sau, tot când eram mic, măturătorii şi 
cei care mă îngrijeau mă avertizau tot timpul că trăia prin împrejurimi o bufniță care prindea copii mici şi 
îi mânca! a spus Dalai Lama râzând şi mai tare. Şi eu îi credeam! Există şi alte tipuri de teamă bazate pe 
proiecția mintală, a continuat el. De exemplu, dacă avem sentimente negative din cauza propriei situații 
mintale, se poate să le proiectăm asupra altuia, care ni se pare, apoi, neplăcut şi ostil. Ca urmare, ne 
temem de el. Cred că teama aceasta are legătură cu ura şi e creată de minte. Deci, când ne confruntăm cu 
teama, trebuie mai întâi să ne folosim rațiunea pentru a descoperi dacă are o bază validă sau nu. 


6. Potala era palatul tradiţional de iarnă al şirului de Dalai Lama, simbol al moştenirii religioase şi istorice a Tibetului. Ridicat de regele 
tibetan Song-tsen Gampo în secolul al VII-lea, a fost apoi distrus şi reconstruit de-abia în secolul al XVII-lea, de al cincilea Dalai Lama. 
Structura actuală se ridică maiestuos la 135 de metri deasupra vârfului Dealului Roşu din Lhasa. Are peste 400 de metri lungime, 13 etaje şi 
peste 1 000 de camere, săli de adunare, altare şi capele. (N.a.) 


— Dar, am remarcat eu, mulți dintre noi suferă nu de o teamă intensă, concentrată asupra unui individ 
sau a unei situații anume, ci de o grijă mai degrabă continuă şi difuză, legată de diverse probleme de zi cu 
zi. Aţi putea sugera o soluţie pentru aşa ceva? 

Dând din cap în semn de aprobare, Dalai Lama a răspuns: 

— Una dintre metodele care mi se par folositoare pentru combaterea grijii acesteia este cultivarea 
gândului următor: dacă situația sau problema e de aşa natură încât poate fi rezolvată, nu e nevoie să 
ne îngrijorăm. Cu alte cuvinte, dacă există o soluţie, o cale de ieşire din dificultate, nu e cazul să ne 
lăsăm copleşiţi de ea. Acţiunea potrivită e să căutăm soluţia. E mai firesc să ne folosim energia pe 
găsirea acesteia decât pe grija provocată de problemă. Pe de altă parte, dacă nu există nici o cale de 
ieşire, nici o soluţie, nici o posibilitate de rezolvare, iarăşi nu are nici un rost să ne îngrijorăm, 
fiindcă oricum nu putem face nimic. În cazul acesta, cu cât mai repede acceptăm starea de fapt, cu atât 
mai uşor ne va fi. Bineînţeles, formula aceasta e condiţionată de confruntarea directă cu problema. Altfel 
nu vom afla dacă există sau nu o soluţie pentru ea. 

— Şi dacă gândul acesta nu ne linişteşte? 

— Atunci poate e nevoie să reflectăm ceva mai mult asupra ideilor acestora şi să le consolidăm. Să ne 
amintim de ele iar şi iar. În orice caz, cred că metoda aceasta are şanse de a reduce anxietatea şi 
îngrijorarea, dar nu înseamnă că va funcționa întotdeauna. Dacă avem de-a face cu o anxietate continuă, 
cred că trebuie analizată situația în cauză. Există multe feluri de anxietăţi şi de cauze. De exemplu, unele 
cazuri de anxietate sau nervozitate pot avea cauze biologice — de pildă, unora le transpiră mult palmele, 
ceea ce, conform sistemului medical tibetan, poate fi un semn de dezechilibru al nivelurilor subtile de 
energie. Ca şi unele tipuri de depresie, unele tipuri de anxietate pot apărea din motive biologice şi pot fi 
tratate medical. Aşadar, pentru a combate eficient anxietatea, trebuie să vedem de ce tip este şi să-i 
analizăm cauza. Cum am văzut şi în discuţia despre teamă, anxietatea apare sub multe forme. De pildă, un 
tip de anxietate care mi se pare larg răspândit vine din teama de a ne face de râs în faţa altora sau din 
teama că alţii ne vor desconsidera... 

— Aţi simţit vreodată genul acesta de anxietate, de nervozitate? am întrebat eu. 

Dalai Lama a izbucnit într-un râs zdravăn şi, fără ezitare, a răspuns: 

— O, da! 

— Mi-aţi putea da un exemplu? 

S-a gândit puţin, apoi a spus: 

— De exemplu, în 1954, în China, la prima întâlnire cu Mao Zedong, sau când m-am întâlnit cu Zhou 
Enlai. Pe atunci nu cunoşteam prea bine protocolul corect şi toate convențiile. Procedura obişnuită pentru 
o astfel de întâlnire era să se înceapă cu o discuţie pe teme mărunte şi apoi să se treacă la subiectul 
principal. Dar atunci eram atât de agitat, încât, de cum m-am aşezat, m-am repezit direct în subiect! 

Amintirea l-a făcut să râdă. 

— Îmi aduc aminte că mai târziu interpretul meu, un comunist tibetan de mare încredere şi un foarte, 
foarte bun prieten de-al meu, s-a uitat la mine şi a început să râdă şi să mă tachineze pentru greşeala de 
etichetă. Mi se pare că şi în ziua de azi, când mă pregătesc să încep o conferință sau o lecţie despre 
budism, mă simt mereu puţin agitat, iar unii din asistenții mei îmi spun: „Atunci de ce ați mai acceptat 
invitaţia de a vorbi aici?“, a râs din nou. 

— Care e soluția dumneavoastră pentru anxietatea aceasta? l-am întrebat. 

A răspuns, pe un ton nemulţumit, dar deloc afectat, liniştit: 

— Nu ştiu... 


A făcut o pauză şi am rămas amândoi tăcuţi multă vreme, în timp ce el părea, din nou, să cântărească şi 
să măsoare atent problema. În cele din urmă a spus: 

— Cred că, pentru a învinge astfel de temeri şi anxietăţi, cheia e să avem motivaţia potrivită şi să fim 
oneşti. Deci, dacă mă simt agitat înainte de o conferință, îmi amintesc că motivul principal, scopul pentru 
care susțin conferinţa, e să le fiu de ajutor oamenilor, cât pot, nu să fac paradă cu cunoştinţele mele. 
Aşadar, ceea ce ştiu voi explica. Ceea ce nu înţeleg cum trebuie — nu contează, am să spun: „Pentru mine, 
asta e mai complicat“. Nu am nici un motiv să mă ascund sau să mă prefac. Din punctul acesta de vedere, 
cu motivaţia aceasta, nu am nevoie să mă tem că voi cădea în ridicol şi nici să-mi pese ce cred alţii 
despre mine. Aşadar, concluzia mea e că motivația sinceră acţionează ca antidot împotriva temerilor 
şi a anxietăţii. 

— Da, dar uneori anxietatea nu se limitează la teama de a ne face de râs în fața celorlalți, ci e, mai 
degrabă, o teamă de eşec, o senzaţie de incompetenţă... 

Am rămas pe gânduri o vreme, întrebându-mă câte informaţii personale să dezvălui. 

Dalai Lama mă asculta atent, dând din cap tăcut la câte un cuvânt. Nu ştiu care a fost motivul. Poate 
atitudinea lui de înțelegere plină de simpatie. Dar, aproape fără să-mi dau seama, m-am pomenit că nu 
mai discutam probleme de spectru general, ci îi ceream sfatul pentru lupta cu propriile mele temeri şi 
anxietăţi. 

— Nu ştiu... uneori, de exemplu cu pacienţii... unii sunt foarte greu de tratat — cazuri în care nu se 
pune problema unui diagnostic sigur, ca depresia sau vreo altă boală uşor de combătut. Unii, de exemplu, 
au tulburări de personalitate grave, nu reacționează la medicamente şi, oricât m-aş strădui, nu fac cine 
ştie ce progrese nici cu psihoterapia. Uneori nici nu mai ştiu ce să mă fac cu ei, cum să-i ajut. Nu reuşesc 
să înțeleg ce li se întâmplă. Mă simt imobilizat, neajutorat într-un fel, m-am plâns eu. Asta îmi dă 
impresia că sunt incompetent şi de aici şi un fel de teamă, de anxietate. 

Dalai Lama a ascultat solemn, apoi a întrebat cu o voce blândă: 

— Crezi că se poate spune că reuşeşti să-ţi ajuţi 70% dintre pacienți? 

— Dacă nu mai mult, am spus eu. 

Bătându-mă amabil pe mână, Dalai Lama a spus: 

— Atunci cred că nu e nici o problemă. Dacă n-ai fi putut să-ţi ajuţi decât 30% dintre pacienţi, poate 
ți-aş fi sugerat să iei în considerare o schimbare de carieră. Dar cred că te descurci bine. Şi la mine vin 
oamenii în căutare de ajutor. Mulţi caută miracole, leacuri-minune sau mai ştiu eu ce; fireşte, nu pot să-i 
ajut pe toţi. Dar cred că importantă e motivaţia — motivaţia sinceră de a-i ajuta. Atunci faci tot ce poți şi 
nu trebuie să-ți faci griji. Şi eu mă întâlnesc, bineînţeles, cu unele situaţii extrem de delicate sau de 
grave, care îmi pun pe umeri o responsabilitate enormă. Cel mai greu mi se pare când lumea mă 
învesteşte cu prea multă încredere, cu prea multe speranţe, în împrejurări în care unele lucruri sunt peste 
puterea mea. Atunci, fireşte, apare de multe ori anxietatea. Şi aici revenim, din nou, la importanţa 
motivaţiei. În astfel de cazuri încerc să-mi amintesc că, în ceea ce priveşte motivaţia mea, sunt sincer şi 
am făcut tot ce mi-a stat în puteri. Cu o motivaţie sinceră, născută din compasiune, nu am motive de regret 
chiar dacă am greşit sau am eşuat. Am făcut cât de bine am putut ceea ce a ţinut de mine. Vezi, într-o 
astfel de situaţie, dacă am eşuat, a fost fiindcă situația era imposibil de rezolvat oricâte eforturi aş fi 
depus. lar motivaţia aceasta sinceră înlătură teama şi îi întăreşte omului încrederea în sine. Pe de altă 
parte, dacă motivaţia care stă la baza acţiunilor tale e să înşeli pe cineva şi nu reuşeşti, vei deveni chiar 
foarte agitat. Însă, dacă îţi cultivi o motivaţie bazată pe compasiune şi eşuezi, nu vei avea regrete. Mă voi 
repeta deci, şi voi spune că motivaţia corectă poate fi un fel de scut împotriva temerilor şi a anxietăţii. 


Motivația e extrem de importantă. De fapt, orice acțiune umană poate fi cântărită în funcţie de direcţia în 
care se îndreaptă, iar elementul care ne împinge acţiunile într-o direcție sau alta e motivaţia. Dacă avem 
o motivație pură şi sinceră, dacă ne motivează dorinţa de a-i ajuta pe ceilalți din bunătate, compasiune şi 
respect, putem îndeplini orice fel de muncă, în orice domeniu, şi putem funcţiona mai eficient şi cu mai 
puţină teamă sau îngrijorare, fără să ne fie frică de ce cred ceilalți sau că nu vom reuşi să ne atingem 
scopul final. Chiar dacă nu-l atingem, putem fi mulțumiți că am făcut tot ce ne-a stat în puteri. Dar, dacă 
avem motivaţia greşită, chiar dacă ceilalți ne laudă şi ne atingem scopurile, tot nu vom fi fericiţi. 


Ca antidoturi împotriva anxietății, Dalai Lama oferă două soluţii, care acţionează fiecare la un nivel 
diferit. Primul antidot presupune combaterea activă a analizării obsesive a fiecărei situaţii şi a 
îngrijorării aplicând repetat un gând contracarant: Dacă problema are o soluţie, nu are rost să mă 
îngrijorez. Dacă nu are nici o soluţie, iarăşi nu are rost să mă îngrijorez. 

Al doilea e un remediu cu spectru mai larg. Presupune transformarea motivaţiei interioare a 
individului. Între perspectiva lui Dalai Lama asupra motivaţiei umane şi cea a ştiinţei şi psihologiei 
occidentale există un contrast interesant. După cum am mai spus, cercetătorii care au studiat motivaţia 
umană au analizat motivele obişnuite — atât nevoile şi impulsurile instinctive, cât şi pe cele dobândite. La 
nivelul acesta, Dalai Lama s-a concentrat pe dezvoltarea şi folosirea impulsurilor dobândite pentru 
sporirea „entuziasmului şi hotărârii“ individului. În unele privinţe, metoda lui seamănă cu cea a mulţi 
„experți motivaţionali“ convenţionali din Occident, care încearcă să ne alimenteze entuziasmul şi 
hotărârea de a ne atinge scopurile. Diferenţa este însă că Dalai Lama caută să întărească hotărârea şi 
entuziasmul pentru comportamente mai adecvate şi pentru eliminarea trăsăturilor mintale negative, şi nu 
pune accentul pe obţinerea succesului material, reprezentat prin bani sau putere. Poate cea mai izbitoare 
diferență este aceea că, în timp ce „vorbitorii motivaționali“ ațâță cu zel flacăra motivelor deja existente 
pentru care ne dorim succesul material, iar teoreticienii occidentali se preocupă de categorisirea 
motivaţiilor umane standard, Dalai Lama e interesat de motivaţia umană în primul rând din perspectiva 
remodelării şi schimbării motivaţiei fundamentale către o formă bazată pe compasiune şi bunătate. 

În sistemul de antrenare a minţii şi de obţinere a fericirii al lui Dalai Lama, cu cât ne apropiem mai 
mult de o motivaţie altruistă, cu atât mai puţin vulnerabili suntem la împrejurările care provoacă 
anxietate, fie ele şi extreme. Dar acelaşi principiu se poate aplica şi la scară mai mică, chiar dacă 
motivația noastră nu este chiar complet altruistă. Dacă ne detaşăm puţin şi avem grijă să nu vrem rău 
nimănui şi să ne menţinem o motivaţie sinceră, ne putem reduce anxietatea în situațiile de zi cu zi. 

La scurtă vreme după conversaţia cu Dalai Lama, am luat prânzul cu un grup în care se afla şi un tânăr 
pe care nu-l cunoşteam, student la o universitate locală. La masă, cineva m-a întrebat cum merge seria de 
discuţii cu Dalai Lama şi i-am povestit conversaţia despre învingerea anxietății. După ce m-a ascultat 
tăcut cum descriam ideea „motivaţiei sincere ca antidot al anxietăţii“, studentul a mărturisit că, de când 
se ştie, e incredibil de timid şi situaţiile sociale îi provoacă anxietate. Gândindu-se cum ar putea aplica 
tehnica despre care vorbisem pentru a-şi combate anxietatea, studentul a mormăit: 

— Mda, foarte interesant. Dar cred că partea grea e să ai întotdeauna motivaţia asta nobilă, bazată pe 
bunătate şi compasiune. 

— Se poate, a trebuit eu să recunosc. 

Conversaţia generală a trecut la alte subiecte şi ne-am terminat prânzul. O săptămână mai târziu, m-am 
întâlnit din întâmplare cu acelaşi student, la acelaşi restaurant. 

S-a apropiat de mine vesel şi mi-a spus: 


— Mai ţii minte că am vorbit despre motivaţie şi anxietate? Am încercat metoda şi chiar funcționează! 
La mall e o fată care lucrează la un magazin, am văzut-o de multe ori; am tot vrut s-o întreb dacă vrea să 
iasă cu mine, dar n-o cunoşteam şi eram prea timid şi anxios, aşa că n-am vorbit niciodată cu ea. Ei, acum 
câteva zile m-am dus din nou la mall, dar de data asta am început să mă gândesc la motivaţia din spatele 
dorinţei mele de a mă întâlni cu ea. Bine, motivaţia e că vreau să ieşim împreună. Dar în spatele ei e pur 
şi simplu dorinţa de a găsi o fată pe care să o iubesc şi care să mă iubească. Când m-am gândit mai atent, 
mi-am dat seama că nu e nimic greşit în asta şi că motivaţia mea e sinceră; nu-i vreau răul nici ei, nici 
mie, am doar intenţii bune. Simplul fapt că m-am gândit la asta şi că mi-am repetat-o de câteva ori m-a 
ajutat; mi-a dat curajul să intru în vorbă cu ea. Îmi bătea inima foarte tare, dar m-am simţit nemaipomenit 
fiindcă am reuşit să-mi adun curajul să vorbesc cu ea. 

— Mă bucur, am spus eu. Şi cum a mers? 

— Ei, are o relaţie stabilă cu un tip. Am fost puţin dezamăgit, dar nu-i nimic. M-am bucurat că măcar 
am reuşit să-mi depăşesc timiditatea. Şi mi-am dat seama că, dacă am grijă ca motivaţia mea să nu aibă 
nimic rău în ea şi dacă țin minte asta, data viitoare când sunt într-o situație asemănătoare îmi va fi mai 
uşor. 


ONESTITATEA CA ANTIDOT 
PENTRU RESPECTUL DE SINE SCĂZUT 
SAU PENTRU ÎNCREDEREA EXCESIVĂ ÎN SINE 


Un nivel sănătos de încredere în noi înşine e un factor esenţial pentru atingerea scopurilor, indiferent 
că e vorba de obținerea unei diplome de facultate, de punerea pe picioare a unei afaceri de succes, de 
stabilirea unei relaţii frumoase sau de antrenarea minţii pe calea către fericire. Încrederea în sine prea 
slabă ne inhibă eforturile de a înainta, de a face față provocărilor şi chiar de a ne asuma riscuri atunci 
când e nevoie, pentru urmărirea obiectivelor noastre. Excesul de încredere în noi înşine poate fi la fel de 
periculos. Cei care îşi văd în proporţii exagerate propriile aptitudini şi reuşite sunt predispuşi tot timpul 
la frustrare, dezamăgire şi furie, când realitatea intră în scenă şi lumea nu le confirmă imaginea idealizată 
pe care şi-au construit-o despre ei înşişi. În plus, riscă mereu să cadă în depresie când nu se ridică la 
înălțimea propriei imagini perfecte. Mai mult, grandomania duce de multe ori la senzaţia că totul li se 
cuvine şi la o aroganță care-i îndepărtează de ceilalți şi îi împiedică să stabilească relaţii satisfăcătoare 
din punct de vedere emoțional. Nu în ultimul rând, estimarea exagerată a propriilor aptitudini îi poate 
determina să-şi asume riscuri periculoase. Cum spunea inspectorul de poliție Dirty Harry Callahan, într-o 
dispoziţie filozofică, în filmul Forţa pistolului (privindu-l pe antagonistul prea încrezător în sine cum 
sare în aer): „Omul tre” să-şi ştie limitele“. 

În tradiţia psihoterapeutică occidentală, teoreticienii au stabilit o legătură între încrederea în sine prea 
scăzută sau prea mare şi tulburările de autopercepţie şi au căutat rădăcinile acestor tulburări în primii ani 
de viaţă ai pacienţilor. Mulţi teoreticieni consideră că autopercepţia prea măgulitoare şi cea prea critică 
sunt două feţe ale aceleiaşi monede şi consideră, de pildă, că imaginea personală supraevaluată ar fi o 
apărare inconştientă față de nesiguranța ascunsă şi de sentimentele negative la adresa propriei persoane. 
În special psihoterapeuţii orientaţi spre psihanaliză au formulat teorii complicate despre apariţia 
autopercepției distorsionate, care explică formarea imaginii asupra propriei persoane prin interiorizarea 
feedbackului din mediu şi descriu dezvoltarea percepţiei asupra propriei persoane prin încorporarea de 


mesaje explicite şi implicite transmise de părinți despre noi înşine, şi modul de apariţie a distorsiunilor 
când interacţiunile timpurii cu cei care ne îngrijesc nu sunt sănătoase şi satisfăcătoare. 

Când tulburările de autopercepţie sunt atât de grave încât le provoacă probleme importante în viaţă, 
mulți apelează la psihoterapie. Psihoterapeuţii orientaţi către intuiţie se străduiesc să-şi ajute pacienţii să 
înțeleagă tiparele disfuncționale din relaţiile cu ceilalți din primii ani de viaţă, care le-au cauzat 
problema, şi să ofere feedbackul adecvat şi un mediu terapeutic în care pacienţii să-şi poată restructura şi 
repara treptat imaginea negativă despre ei înşişi. Dalai Lama, pe de altă parte, se concentrează pe 
„smulgerea săgeţii“ în loc să se întrebe cine a tras-o. În loc să se întrebe de ce au un respect de sine 
scăzut sau prea multă încredere în ei înşişi, el prezintă o metodă de combatere directă a acestor stări de 
spirit negative. 


În ultimele decenii, natura „sinelui“ a fost unul dintre cele mai cercetate subiecte din psihologie. În anii 
'80, de pildă, aşa-numitul „deceniu Eu“, apăreau an de an mii de articole care analizau tema respectului 
de sine şi a încrederii în propria persoană. Având în vedere popularitatea subiectului, l-am abordat cu 
Dalai Lama. 

— Într-o conversaţie de-a noastră aţi vorbit despre umilinţă ca trăsătură pozitivă şi despre legătura ei 
cu cultivarea răbdării şi a toleranţei. În psihologia occidentală şi în cultura noastră în general, s-ar părea 
că umilinţa e, de cele mai multe ori, trecută cu vederea şi lasă loc dezvoltării calităților precum respectul 
de sine şi încrederea în sine cât mai mare. De fapt, în Occident se dă mare importanţă acestor trăsături. 
Aş vrea să ştiu — sunteți de părere că occidentalii tind să pună uneori prea mult accentul pe încrederea în 
sine, că tendinţa aceasta e prea comodă sau prea egoistă? 

— Nu neapărat, a răspuns Dalai Lama, deşi tema poate fi foarte complicată. De exemplu, marii maeştri 
spirituali sunt cei care s-au angajat ferm, care şi-au dezvoltat hotărârea de a-şi eradica toate stările 
mintale negative pentru a le ajuta pe toate ființele simţitoare să atingă fericirea supremă. Au această 
viziune, această aspirație. Pentru asta e nevoie de o încredere în sine enormă. lar aceasta din urmă poate 
fi foarte importantă, fiindcă ne dă curajul de a face lucruri mari. Într-un fel, riscă să pară o atitudine 
arogantă, deşi nu în sensul negativ. Se bazează pe motive întemeiate. Aşadar, i-aş considera pe oamenii 
aceştia foarte curajoşi — adevăraţi eroi. 

— Da, la un mare maestru spiritual, ceea ce la suprafață pare un fel de aroganță poate fi de fapt o 
formă de încredere în sine şi curaj, am recunoscut eu. Dar oamenii normali, în împrejurările de zi cu zi, 
se confruntă mai degrabă cu situaţia opusă: par să aibă foarte multă încredere în ei înşişi şi foarte mult 
respect pentru propria persoană, dar de fapt nu e vorba de altceva decât de aroganță. Înţeleg că în 
viziunea budistă aroganţa e considerată una dintre „principalele emoţii dăunătoare“. Am citit chiar că 
unul dintre sistemele budiste enumeră şapte feluri de aroganță. Se consideră deci foarte importantă 
evitarea sau înlăturarea ei. Dar la fel de important este şi să avem cu adevărat încredere în noi înşine. 
Uneori diferența dintre cele două e foarte mică. Cum se pot deosebi una de alta şi cum se poate cultiva 
una şi reduce cealaltă? 

— Uneori e foarte greu să facem diferenţa între încredere şi aroganță, a recunoscut el. Am putea să le 
deosebim verificându-le temeinicia. Se poate ca un om să aibă o impresie temeinică şi validă de 
superioritate față de altcineva, impresie care ar fi cât se poate de justificată şi corectă. Dar altul ar putea 
să aibă o imagine pozitivă despre sine însuşi care să fie cu totul nefondată. Atunci ar fi vorba de 
aroganță. Aşadar, se aseamănă uneori în ce priveşte starea lor fenomenologică... 

— Dar oamenii aroganţi sunt întotdeauna convinşi că au de ce să fie aşa... 


— Ai dreptate, a confirmat Dalai Lama. 

— Atunci cum să le deosebim? am întrebat eu. 

— Cred că uneori nu ne putem da seama decât după ce a trecut ceva vreme, fie că ne gândim la noi 
înşine sau la altcineva. Dalai Lama s-a oprit puţin, apoi a glumit: Poate ar trebui să mergem la tribunal ca 
să aflăm dacă nu ne-am făcut vinovaţi de mândrie excesivă! 

A râs. 

— Pentru a face deosebirea între înfumurare şi încredere în sine justificată, a continuat el apoi, ne 
putem gândi la consecințele atitudinii respective — înfumurarea şi aroganţa au în general consecințe 
negative, în timp ce o încredere în sine sănătoasă duce la efecte pozitive. Deci, când vine vorba de 
„încredere în sine“, trebuie să analizăm sensul de bază al acelui sine. Cred că există două tipuri. Un sens 
al sinelui, „ego“, nu e interesat decât de atingerea scopurilor proprii, a dorințelor sale egoiste, şi ignoră 
complet binele celorlalți. Celălalt fel de sine se bazează pe o atenţie adevărată faţă de cei din jur şi pe 
dorinţa de a fi de ajutor. Pentru a îndeplini dorinţa aceasta de a ajuta, avem nevoie de un „sine“ foarte 
bine definit şi de încredere în noi înşine. Aceasta e forma de încredere în sine care are consecințe 
pozitive. 

— Mai de vreme, am observat eu, aţi spus, mi se pare, că una dintre metodele de reducere a aroganţei 
sau a mândriei, dacă recunoaştem mândria ca defect şi ne propunem s-o înlăturăm, e să ne contemplăm 
propria suferință, să reflectăm la toate felurile în care ne afectează şi ne împovărează. Pe lângă 
contemplarea propriei suferințe, mai există şi alte tehnici sau antidoturi împotriva mândriei? 

Dalai Lama a spus: 

— Un antidot e reflectarea asupra diversităţii disciplinelor despre care nu ştim nimic. De exemplu, în 
sistemul de învățământ modern există o mulțime de materii. Dacă ne gândim la numeroasele domenii în 
care suntem ignoranți, ne putem combate mândria. 

Dalai Lama a tăcut o vreme şi, crezând că nu mai avea altceva de spus pe tema aceasta, am început să 
mă uit prin notițe ca să trec la un alt subiect. Dintr-odată şi-a continuat ideea cu o voce gânditoare: 

— Ştii, am tot vorbit despre dezvoltarea unui nivel sănătos de încredere în sine... Cred că onestitatea 
şi încrederea în sine sunt, poate, legate între ele. 

— Vă referiţi la onestitatea față de noi înşine cu privire la ce putem face şi ce nu? Sau la onestitatea 
față de ceilalți? am întrebat. 

— Amândouă, a răspuns el. Cu cât eşti mai cinstit, cu atât vei fi mai deschis şi mai netemător, fiindcă a 
fi expus sau dezvăluit în faţa celor din jur nu va fi un motiv de anxietate. Cred deci că, cu cât suntem mai 
oneşti, cu atât vom avea mai multă încredere în noi înşine... 

— Aş vrea să explorăm puţin propria dumneavoastră atitudine față de problema încrederii în sine, am 
spus eu. Aţi menționat că oamenii vin la dumneavoastră şi par să se aştepte să faceţi miracole. Vă aşază 
pe umeri o răspundere foarte mare şi au aşteptări foarte ridicate. Chiar dacă aveţi la bază o motivaţie 
corectă, uneori nu simțiţi, din cauza asta, că vă pierdeţi din încrederea în propriile aptitudini? 

— Aici trebuie să ţinem cont de ceea ce înseamnă „lipsa de încredere“ sau „a avea încredere“ când 
vine vorba de un act anume, oricare ar fi el. Dacă-ţi lipseşte încrederea într-o privință înseamnă că, în 
esență, ai convingerea că poți face lucrul acela, că, în sens general, stă în puterea ta. lar dacă ceva nu-ţi 
stă în puteri, dacă nu poţi să faci acel ceva, începi să te gândeşti: „Mda, poate nu sunt destul de bun sau 
destul de competent sau n-am să mă descurc“ — sau alte asemenea lucruri. Dar, dacă îmi dau seama că nu 
pot face miracole, asta nu mă va face să-mi pierd încrederea, fiindcă de la bun început eu n-am crezut că 
aş fi avut puterea aceasta. Nu mă aştept să fiu în stare să fac tot ce ar face un Buddha care a atins 


iluminarea deplină: să ştiu totul, să percep totul sau să iau întotdeauna alegerea corectă. Aşadar, când 
vine cineva la mine şi-mi cere să-l vindec sau să fac o minune sau altceva de felul acesta, nu-mi pierd 
încrederea în mine, ci doar mă simt foarte stânjenit. Cred că, în general, sinceritatea faţă de noi înşine 
şi faţă de ceilalţi cu privire la ce suntem sau nu suntem în stare să facem combate senzaţia de lipsă de 
încredere în propria persoană. Totuşi, acum, de exemplu, când ne confruntăm cu situaţia relaţiei cu 
China, mi se întâmplă uneori să simt că-mi pierd încrederea în mine. Dar de obicei mă consult pe tema 
aceasta cu oficialii şi, uneori, şi cu persoane neoficiale. Le cer părerea prietenilor, discut subiectul cu ei. 
Cum multe decizii se iau în urma discuţiilor cu mai mulți oameni, nu în mod pripit, orice decizie luată mă 
face să mă simt încrezător şi nu regret deloc alegerea făcută. 


Autoevaluarea fără teamă, cinstită, poate fi o armă eficientă împotriva îndoielii şi lipsei de încredere 
în propria persoană. Convingerea lui Dalai Lama că onestitatea aceasta acționează ca antidot împotriva 
unor astfel de stări de spirit negative a fost confirmată chiar de o serie de studii recente, care arată în mod 
clar că cei care au o imagine realistă şi corectă asupra propriei persoane tind să se placă mai mult şi să 
aibă mai multă încredere în ei înşişi decât cei care se cunosc prea puţin sau au o părere despre sine care 
nu corespunde cu realitatea. 

De-a lungul anilor am văzut de multe ori cum ilustrează Dalai Lama faptul că încrederea în sine vine 
din evaluarea onestă şi directă a propriilor aptitudini. Am rămas foarte surprins prima oară când l-am 
auzit răspunzând unei întrebări, în faţa unui public numeros, cu un simplu „nu ştiu“. Spre deosebire de 
reacţiile cu care eram obişnuit din partea conferenţiarilor universitari sau a celor care se autodeclarau 
autorităţi în propriul domeniu, el îşi recunoştea lipsa de cunoştinţe fără jenă, fără formulări ambigue şi 
fără să încerce să dea impresia că ştie ceva evitând problema. 

De fapt, părea chiar încântat când întâlnea o întrebare dificilă, la care nu avea răspuns, ba uneori chiar 
glumea despre asta. De exemplu, într-o dimineaţă, în Tucson, comenta un verset de o logică foarte 
complexă din Calea către iluminare a lui Shantideva. S-a luptat cu el o vreme, s-a încurcat, apoi a 
izbucnit în râs şi a spus: 

— Nu sunt prea sigur! Cred că mai bine îl lăsăm. Aşa; în versetul următor... 

Când spectatorii au râs admirativ, a râs şi mai tare şi a comentat: 

— Pentru metoda aceasta de abordare există o expresie consacrată. Se spune că tratezi subiectul „cum 
mănâncă un bătrân“ — un om bătrân cu dinţii foarte slabi. Ce e moale mănânci; ce e tare laşi deoparte. 
Râzând în continuare, a completat: Deci deocamdată lăsăm lucrurile aşa. 

Nu şi-a pierdut nici o clipă încrederea supremă în sine. 


REFLECTAREA ASUPRA 
POTENŢIALULUI PROPRIU — 
ANTIDOT PENTRU URA DE SINE 


În timpul unei vizite în India în 1991, cu doi ani înainte de seria de conferințe ale lui Dalai Lama în 
Arizona, am avut o întrevedere scurtă cu el, în casa lui din Dharamsala. În săptămâna aceea se întâlnise zi 
de zi cu un grup distins de oameni de ştiinţă, medici, psihologi şi experţi în meditaţie din Occident, în 
încercarea de a explora legătura dintre minte şi corp şi de a înţelege relația dintre experiența emoțională 
şi sănătatea fizică. M-a primit într-o după-amiază târzie, după o discuţie cu oamenii de ştiinţă. Spre 
sfârşitul conversaţiei, Dalai Lama m-a întrebat: 

— Ştii că de o săptămână mă întâlnesc cu nişte oameni de ştiinţă? 


— Da... 

— În discuţiile cu ei, a venit vorba despre ceva ce mi se pare foarte surprinzător. Conceptul de „ură de 
sine“. Ai auzit de el? 

— Sigur că da. Mulţi dintre pacienții mei suferă de el. 

— Când vorbeau despre asta, la început n-am fost sigur că înţeleg conceptul cum trebuie, a râs el. Mi- 
am spus: „Dar pe noi înşine ne iubim, fireşte! Cum să se urască omul pe sine însuşi?“ Credeam că înțeleg 
cât de cât cum funcționează mintea umană, dar ideea urii de sine îmi era complet nouă. Motivul pentru 
care mi s-a părut de necrezut este că budiştii practicanți fac mari eforturi de a depăşi atitudinea 
omenească de concentrare pe propria persoană, gândurile şi motivațiile noastre egoiste. Din punctul 
acesta de vedere, cred că ne iubim şi ne prețuim prea mult. De aceea mi se părea de-a dreptul incredibilă 
ideea că cineva n-ar avea nici o preţuire pentru propria persoană, ba chiar că s-ar urî pe sine însuşi. Ai 
putea să-mi explici, ca psihiatru, conceptul şi cum funcționează? 

I-am descris pe scurt opinia psihologică despre apariţia urii de sine. I-am explicat că imaginea omului 
despre sine însuşi e modelată de părinţi şi de creştere, că receptăm de la ei mesaje implicite despre noi 
înşine pe măsură ce creştem şi ne dezvoltăm, şi i-am enumerat condiţiile specifice care duc la apariția 
unei imagini de sine negative. Apoi am expus în detaliu factorii care intensifică ura de sine, cum ar fi 
situațiile când propriul comportament nu se ridică la înălțimea imaginii idealizate pe care o avem despre 
noi înşine, şi i-am descris câteva din modurile de consolidare culturală a urii de sine, mai ales în cazul 
femeilor şi al minorităţilor. În timp ce vorbeam, Dalai Lama dădea din cap gânditor, cu o expresie mirată, 
de parcă încă îi era greu să înțeleagă conceptul acesta ciudat. 


Groucho Marx remarca glumeţ: „În nici un caz nu m-aş înscrie într-un club dispus să mă accepte ca 
membru“. Dezvoltând perspectiva aceasta negativă asupra propriei persoane într-o observaţie asupra 
naturii umane, Mark Twain spunea: „În adâncul inimii, nici un om de pe lume nu se respectă prea mult“. 
lar psihologul umanist Carl Rogers, încorporând viziunea aceasta pesimistă despre om în teoriile lui 
psihologice, a afirmat odată că „majoritatea oamenilor se disprețuiesc, consideră că nu valorează nimic 
şi că nu merită să fie iubiţi“. 

În societatea noastră domneşte convingerea populară, împărtăşită de cei mai mulţi psihoterapeuti 
contemporani, că ura de sine are o răspândire extrem de largă în cultura occidentală. Nu putem nega că 
există, dar, din fericire, există şanse să nu fie chiar atât de des întâlnită pe cât se crede. E adevărat că e o 
problemă frecventă în rândul celor care vin la şedinţe de psihoterapie, dar, uneori, psihoterapeuţii care 
lucrează cu cazuri clinice au o perspectivă strâmbă, o tendință de a-şi fonda viziunea generală asupra 
naturii umane pe cei câţiva indivizi care le intră în cabinet. Însă mare parte dintre datele bazate pe dovezi 
experimentale au confirmat faptul că de multe ori oamenii tind (sau cel puţin vor) să se vadă într-o lumină 
favorabilă şi se evaluează „mai sus de medie“ în aproape orice sondaj care include întrebări despre 
calități subiective şi dezirabile din punct de vedere social. 

Aşadar, deşi e posibil ca ura de sine să nu fie atât de larg răspândită pe cât se crede în general, pentru 
mulți oameni poate constitui un obstacol enorm. Am rămas la fel de surprins de reacţia lui Dalai Lama 
cum fusese el când auzise de conceptul de ură de sine. Simpla lui reacţie iniţială, în sine, e foarte 
grăitoare şi ne poate oferi o oarecare alinare. 

Reacţia lui remarcabilă are două aspecte care merită examinate. Primul este însuşi faptul că nu auzise 
de existența urii de sine. Presupunerea fundamentală că ura de sine e o problemă cu răspândire largă duce 
la senzaţia, bazată pe o simplă impresie, că ar fi o caracteristică săpată adânc în psihicul uman. Dar 


faptul că există culturi întregi (ca cea tibetană, în cazul de față) care nici nu au auzit de ea ne aminteşte în 
mod marcant că starea aceasta mintală tulburătoare, ca şi toate celelalte stări mintale negative despre care 
am discutat, nu este parte integrantă din mintea umană. Nu e ceva cu care ne naştem, o povară pe care 
suntem condamnaţi irevocabil s-o purtăm, sau o trăsătură de neşters a naturii noastre. O putem înlătura. 
Însăşi revelaţia aceasta are puterea de a o slăbi, de a ne da speranţă şi de a ne întări hotărârea de a o 
elimina. 

Al doilea aspect al reacției iniţiale a lui Dalai Lama a fost răspunsul lui: „Adică ne urâm? Dar noi ne 
iubim, fireşte!“ Acelora dintre noi care suferă de povara urii de sine sau care cunosc pe cineva afectat de 
ea, reacţia lui li se va părea, poate, incredibil de naivă la prima vedere. Dar dacă o privim mai 
îndeaproape vom vedea că poartă în ea un adevăr pătrunzător. Iubirea e greu de definit; poate avea chiar 
mai multe definiții. Dar una dintre definițiile ei, poate cea mai pură şi mai exaltată iubire, este o dorință 
profundă, absolută şi necondiționată ca o altă persoană să fie fericită — dorinţa sinceră ca celălalt să fie 
fericit chiar dacă ne face rău şi chiar dacă nu ne place cu adevărat omul în cauză. Nu încape îndoială că, 
în adâncul inimii, oricare dintre noi vrea să fie fericit. Aşadar, dacă ne bazăm definiţia iubirii pe 
dorinţa sinceră ca cineva să fie fericit înseamnă că fiecare dintre noi chiar se iubeşte pe sine — fiecare 
dintre noi îşi doreşte ca el însuşi să fie fericit. În experiența mea ca terapeut am întâlnit, uneori, cazuri 
de-a dreptul extreme de ură de sine, duse până la apariţia gândurilor frecvente de sinucidere. Dar chiar şi 
în cazurile cele mai grave, gândul la moarte se bazează, în esență, pe dorinţa individului (oricât de 
distorsionată şi de greşit înțeleasă ar fi) de a se elibera de suferință, nu de a şi-o provoca. 

lată deci că se prea poate ca Dalai Lama să nu greşească în convingerea lui că orice om, în adâncul lui, 
se iubeşte, iar ideea aceasta ne sugerează un antidot puternic împotriva urii de sine: putem contracara 
direct gândurile dispreţuitoare la adresa noastră amintindu-ne că, oricât ne-ar displăcea unele dintre 
trăsăturile noastre, la bază ne dorim, cu toţii, să fim fericiţi, iar dorința aceasta vine dintr-o iubire 
profundă. 


Mai târziu, tot într-o întrevedere la Dharamsala, am revenit asupra subiectului urii de sine într-o 
discuţie cu Dalai Lama. Între timp se familiarizase cu fenomenul şi începuse să dezvolte metode de 
combatere a lui. 

— Din perspectiva budistă, a explicat el, starea de deprimare, de descurajare, e considerată un fel de 
extremă care pune piedici reale în calea paşilor necesari pentru atingerea scopului fiecăruia. Starea de 
ură de sine e şi mai extremă decât simpla descurajare, ceea ce poate fi foarte, foarte periculos. Pentru cei 
angajaţi pe calea budistă, antidotul pentru ura de sine ar fi reflecția asupra faptului că toate fiinţele, 
inclusiv propria persoană, au în ele Natura de Buddha — sămânța, potenţialul de atingere a perfecțiunii, a 
Iluminării depline — indiferent cât de rea sau nefericită pare situaţia lor la un moment dat. Aşadar, cei 
care urmează învăţăturile budiste şi suferă de ură sau dispreţ de sine trebuie să evite să contemple natura 
marcată de suferință a existenței noastre şi să se concentreze mai mult pe aspectele pozitive ale vieţii, 
cum ar fi aprecierea potenţialului enorm pe care îl avem fiecare, ca oameni. Meditând asupra ocaziilor şi 
calităţilor acestora potenţiale, vor reuşi să-şi vadă mai bine trăsăturile bune şi să aibă mai multă 
încredere în ei înşişi. 

Punând eterna mea întrebare din perspectiva non-budistului, am spus: 

— Şi care ar fi antidotul pentru cineva care nu a auzit de conceptul Naturii de Buddha sau care nu este 
budist? 


— Un lucru pe care l-am putea spune, în general, unei astfel de persoane ar fi că, în calitate de oameni, 
suntem dăruiți cu minunata inteligență omenească. Mai mult, toți oamenii au capacitatea de a fi foarte 
hotărâți şi de a-şi orienta voința aceasta puternică în orice direcție doresc. Despre asta nu încape 
îndoială. Aşadar, dacă ținem minte că avem atât de mult potenţial şi ne amintim de el repetat, până începe 
să facă parte din viziunea noastră normală asupra omului (inclusiv asupra noastră), nu ne vom mai simţi 
atât de descurajaţi, neajutoraţi şi dispreţuitori față de propria persoană. 

Dalai Lama a făcut o scurtă pauză, apoi a continuat pe un ton întrebător care lăsa impresia că încă 
analizează activ subiectul, într-o încercare de descoperire continuă. 

— Cred că se poate face o paralelă între situaţiile acestea şi modul în care tratăm bolile fizice. Când 
tratează o boală sau alta, doctorii nu prescriu doar antibiotice pentru infecția în sine, ci au grijă şi ca 
starea fizică de bază a pacientului să-i permită să suporte antibioticele. Pentru asta, doctorii se asigură, 
de exemplu, că omul se hrăneşte corespunzător în general, iar uneori se întâmplă să fie nevoie să prescrie 
vitamine sau alt întăritor pentru organism. Atâta timp cât corpul omului are puterea aceasta fundamentală, 
va avea şi potenţialul, capacitatea, de a se vindeca cu ajutorul medicamentelor. În acelaşi fel, dacă 
suntem şi rămânem conştienţi de faptul că avem darul acesta minunat care este inteligența umană şi 
că ne putem întări voința şi o putem folosi în mod pozitiv, ne vom bucura, în esenţă, de o stare bună de 
sănătate mintală — de o forță lăuntrică născută din înţelegerea faptului că avem un potențial uman 
enorm. Conştientizarea acestui fapt poate acţiona ca un mecanism încorporat în noi înşine, care ne ajută 
să ținem piept oricăror greutăţi, indiferent de situaţie, fără să ne pierdem speranţa şi fără să ne lăsăm 
copleşiţi de ura față de noi înşine. Amintindu-ne de calitățile minunate pe care le avem în comun cu orice 
om, ne va fi mai uşor să neutralizăm impulsul de a crede că suntem răi şi că nu merităm nimic. Mulţi 
tibetani includ reflecția aceasta în meditaţia lor zilnică. Poate de aceea conceptul de ură de sine nu a 
prins rădăcini în cultura tibetană. 

Arta fericirii are multe componente. După cum am văzut, începe cu înţelegerea treptată a celor mai 
întemeiate surse de fericire şi cu stabilirea priorităţilor în viaţă în funcție de cultivarea acestor surse. 
Presupune o disciplină interioară, un proces treptat de smulgere din rădăcină a stărilor de spirit 
distructive şi de înlocuire a lor cu stări pozitive, constructive, precum bunătatea, toleranța şi iertarea. Ne 
încheiem identificarea factorilor care duc la o viaţă plină şi satisfăcătoare cu o discuţie asupra ultimului 
element: spiritualitatea. 

Tendinţa generală este de a asocia spiritualitatea cu religia. Metoda lui Dalai Lama de obţinere a 
fericirii s-a cizelat în ani de pregătire riguroasă în calitate de călugăr budist. În plus, este considerat şi un 
expert de renume în învățăturile budiste. Dar pe mulţi nu îi atrage atât de mult cunoaşterea pe care o are 
despre probleme filozofice complexe, ci bunătatea lui ca om, umorul şi perspectiva realistă asupra vieţii. 
Într-adevăr, în timpul conversaţiilor noastre, natura lui profund umană părea să aibă prioritate chiar şi 
faţă de rolul lui principal de călugăr budist. În ciuda capului ras şi a robei cafenii care sar în ochi, în 
ciuda poziţiei lui de figură religioasă de prim rang în lume, tonul conversaţiilor noastre era pur şi simplu 
ca de la un om la altul, iar subiectele — problemele de care ne lovim cu toţii. 

Pentru a ne ajuta să înțelegem sensul adevărat al spiritualităţii, Dalai Lama a început cu distincţia 
dintre spiritualitate şi religie: 

„Cred că e esențial să fim conştienţi de potenţialul nostru ca oameni şi să recunoaştem importanța 
transformării interioare. Putem face asta printr-un proces de dezvoltare mintală. Uneori îi spun includerea 
dimensiunii spirituale în viaţă. 

Spiritualitatea are două niveluri. Unul are de-a face cu convingerile noastre religioase. Pe lume există 
atâţia oameni, atâtea feluri de a fi. Pământul are cinci miliarde de locuitori şi, într-un fel, cred că avem 
nevoie de cinci miliarde de religii distincte, pentru că felurile lor de a fi sunt atât de variate. Cred că 
fiecare individ trebuie să pornească pe calea spirituală care se potriveşte cel mai bine cu felul lui de a fi, 
cu înclinațiile lui fireşti, cu temperamentul, cu convingerile, familia şi contextul lui cultural. 

De exemplu, fiind călugăr budist, budismul mi se pare cel mai potrivit. Aşadar, am ajuns la concluzia 
că pentru mine cel mai bun e budismul. Dar asta nu înseamnă că budismul e cel mai bun pentru toată 
lumea. Asta e clar. E sigur. Dacă aş crede că budismul e potrivit pentru toți ar fi o prostie, fiindcă 
oamenii sunt diferiți şi au feluri de a fi diferite. Aşadar, diversitatea oamenilor face necesară diversitatea 
religiilor. Scopul religiei e de a sluji binele oamenilor şi cred că, dacă nu am avea decât o religie, după o 
vreme nu ar mai aduce binele unui număr prea mare de oameni. De exemplu, dacă am avea un restaurant 
în care nu s-ar servi decât un fel de mâncare — zi de zi, la orice masă a zilei —, n-ar trece mult şi nu ar mai 
avea cine ştie câţi clienţi. Oamenii au nevoie de diversitate în alimentaţie şi o apreciază pentru că există 
atâtea şi atâtea gusturi. În acelaşi fel, religiile sunt făcute să hrănească spiritul omenesc. Cred că putem 
învăţa să ne bucurăm de diversitatea religiilor şi să ne dezvoltăm o apreciere profundă a varietăţii lor. 
Astfel, unii vor descoperi că cel mai bine li se potriveşte iudaismul, tradiţia creştină sau tradiția 


islamică. Trebuie deci să respectăm şi să apreciem importanţa tuturor marilor tradiţii religioase ale 
lumii. 

Toate religiile au de adus o contribuţie folositoare la binele omenirii. Toate sunt create ca să facă 
individul mai fericit şi lumea mai bună. Dar, ca religia să aibă un impact în îmbunătăţirea lumii în 
general, e important, cred eu, ca practicantul să-i aplice învățăturile cu sinceritate. Trebuie să integrăm 
învățăturile religioase în viața noastră, oriunde ne-am afla, pentru a le folosi ca sursă de putere 
interioară. De asemenea, trebuie să înțelegem ideile religiei în profunzime, nu doar la nivel intelectual, ci 
simţindu-le adânc, integrându-le în experiența noastră lăuntrică. 

Sunt convins că ne putem cultiva un respect profund pentru toate tradiţiile religioase ale lumii. Unul 
dintre motivele pentru a le respecta este că toate au de oferit un sistem etic pentru îndrumarea 
comportamentului care să aibă efecte pozitive. De exemplu, în tradiţia creştină, credința în Dumnezeu 
poate oferi un cadru etic coerent şi clar pentru îndrumarea comportamentului şi stilului de viață ale 
creştinului — poate fi o abordare foarte solidă, fiindcă se creează o intimitate în relaţia individului cu 
Dumnezeu, iar modul creştinului de a-şi arăta iubirea față de Dumnezeu, de Dumnezeul care l-a creat, e să 
se poarte cu iubire şi compasiune faţă de semenii lui. 

Cred că există multe asemenea motive de a respecta şi alte tradiţii religioase. Fireşte, toate marile 
religii ale lumii au adus un bine enorm pentru milioane de oameni de-a lungul secolelor. Chiar şi acum, 
fac bine unor milioane de oameni, oferă o formă de inspiraţie. E clar. Şi în viitor, diferitele tradiţii 
religioase vor fi o inspiraţie pentru milioane de generaţii. Putem fi siguri de asta. De aceea e foarte, 
foarte important să înțelegem realitatea aceasta şi să respectăm celelalte tradiţii. 

Un mod de consolidare a respectului acestuia reciproc ar fi, cred eu, prin stabilirea de legături mai 
strânse între oameni de religii şi credințe diferite — legături personale. În ultimii ani m-am străduit să 
cunosc şi să discut cu oameni din comunitatea creştină şi cea evreiască, de exemplu, şi cred că s-au văzut 
rezultatele pozitive. Printr-o astfel de legătură mai strânsă, învăţăm despre contribuţiile utile pe care le- 
au adus religiile respective omenirii şi descoperim aspecte folositoare ale altor tradiţii, din care avem de 
învăţat. Se poate chiar să găsim metode şi tehnici pe care să le putem aplica şi în practica noastră 
spirituală. 

Aşadar, e esenţial să avem nişte legături mai strânse cu adepţii celorlalte religii; astfel vom putea 
depune un efort comun pentru binele omenirii. Oamenii sunt despărțiți între ei de atâtea lucruri, de atâtea 
probleme ale lumii. Religia trebuie să fie un leac pentru conflictul şi suferința de pe planetă, nu o altă 
sursă de conflict. 

De multe ori auzim că toți oamenii sunt egali. Prin aceasta înțelegem că toţi au în ei dorința evidentă 
de fericire. Toată lumea are dreptul de a fi fericită. Şi toată lumea are dreptul de a se elibera de suferinţă. 
Deci, dacă cineva îşi obţine fericirea sau binele dintr-o tradiţie religioasă anume, e important să 
respectăm drepturile celorlalți; astfel, trebuie să învăţăm să respectăm toate marile tradiţii religioase. E 
limpede“. 

În săptămâna în care s-au desfăşurat conferințele lui Dalai Lama în Tucson, spiritul respectului 
reciproc n-a fost doar un ţel îndepărtat. În public se aflau oameni de diverse religii, inclusiv un număr 
considerabil de reprezentanţi ai clerului creştin. În ciuda diferențelor dintre tradiţii, în sală domnea o 
atmosferă paşnică şi armonioasă. O simţeai. Publicul era deschis la schimbul de idei şi non-budiştii 
prezenți erau foarte curioşi despre practicile spirituale zilnice ale lui Dalai Lama. Pe un spectator 
curiozitatea l-a determinat să întrebe: 


— Fie că vorbim de budişti sau de adepţii unei alte tradiţii, pare să se pună un accent foarte important 
pe practici de genul rugăciunii. De ce e importantă rugăciunea pentru viaţa spirituală? 

Dalai Lama a răspuns: 

— Cred că, în mare parte, rugăciunea e un simplu mod de a ne aminti în fiecare zi principiile în care 
credem cu toată tăria. Eu repet anumite versete budiste în fiecare dimineaţă. Seamănă cu rugăciunile, dar 
de fapt sunt doar mementouri. Mementouri despre cum să vorbim cu ceilalți, despre cum să ne purtăm cu 
ei, despre cum să facem față problemelor din viaţa de zi cu zi şi alte asemenea lucruri. Deci practica mea 
spirituală presupune, în mare parte, mementouri care îmi țin trează în minte importanța compasiunii, a 
iertării, a tuturor lucrurilor bune. Include, bineînțeles, şi meditații budiste despre natura realității şi 
câteva exerciţii de vizualizare. Aşadar, practica mea spirituală zilnică, rugăciunile mele zilnice — dacă le 
fac pe îndelete — durează cam patru ore. Destul de mult. 

Gândul de a petrece patru ore pe zi adâncit în rugăciune a făcut-o pe o spectatoare să întrebe: 

— Eu am un serviciu şi copii mici, am foarte puţin timp liber. Cum ar reuşi un om foarte ocupat să-şi 
găsească timp pentru rugăciuni şi exerciții de meditaţie? 

— Şi eu, dacă aş vrea să mă plâng, m-aş putea plânge de lipsa timpului, a remarcat Dalai Lama. Sunt 
foarte ocupat. Dar, dacă facem un efort, vom găsi întotdeauna un pic de timp, de exemplu dimineaţa 
devreme. Mai sunt şi zilele libere, precum cele de la sfârşitul săptămânii. Ne putem sacrifica o parte din 
distracţii, a râs el. Să ne propunem deci cam o jumătate de oră zilnic. Sau, dacă facem un efort, dacă ne 
străduim, poate vom reuşi să ne găsim, de exemplu, 30 de minute dimineaţa şi 30 seara. Dacă ne gândim 
bine, poate găsim o metodă de a face rost de puţin timp. Dar, dacă ne gândim serios la sensul adevărat al 
practicilor spirituale, vom vedea că au de-a face cu dezvoltarea şi antrenarea stării mintale, ale 
atitudinilor şi ale stării de bine psihologice şi emoţionale. Nu trebuie să ne limităm concepţia asupra 
practicilor spirituale la anumite activităţi fizice sau verbale, ca recitarea de rugăciuni şi de incantaţii. 
Dacă doar în aceşti termeni ne înțelegem practica spirituală, sigur că vom avea nevoie de un timp anume, 
un interval alocat special pentru practicile acestea — fiindcă nu ne putem face treburile zilnice, de 
exemplu gătitul, recitând mantre. Ar fi de-a dreptul enervant pentru cei din jur. Dar, dacă înţelegem 
practicile spirituale în sensul lor adevărat, le putem aplica 24 de ore din 24. Spiritualitatea adevărată e 
o atitudine mintală pe care o putem practica oricând. De pildă, dacă suntem într-o situaţie în care ne 
simţim tentaţi să insultăm pe cineva, luăm imediat măsuri de precauţie şi ne abținem. În acelaşi fel, dacă 
ne aflăm într-o situaţie în care riscăm să ne pierdem cumpătul, imediat trebuie să avem grijă şi să ne 
spunem: „Nu, nu aşa trebuie făcut“. Şi aceasta e o practică spirituală. Dacă privim lucrurile în lumina 
aceasta, vom avea întotdeauna timp. Asta îmi aminteşte de unul dintre maeştrii tibetani din tradiția 
Kadampa, Potowa, care a spus că, pentru un meditator cu un nivel rezonabil de stabilitate şi conştiinţă 
interioară, orice eveniment, orice experiență la care e expus devine un fel de învățătură. E o experiență 
educativă. Cred că afirmaţia lui e foarte adevărată. Deci, din perspectiva aceasta, chiar şi când suntem 
expuşi, de exemplu, la scene tulburătoare de violenţă şi sex, la televizor sau în filme, avem posibilitatea 
de a le privi din perspectiva efectelor dăunătoare ale acţiunilor extreme. Atunci, în loc să ne lăsăm cu 
totul copleşiți de imagini, le putem lua ca pe un fel de indicator al naturii dăunătoare a emoțiilor negative 
scăpate de sub control — ceva din care putem trage învățături. 


Dar extragerea de învățături revăzând la televizor The A-Team şi Melrose Place e un exemplu mărunt. 
Ca budist practicant, regimul spiritual personal al lui Dalai Lama include, evident, caracteristici 
specifice căii budiste. De exemplu, când şi-a descris ritualul zilnic, a menţionat că acesta include 


meditații budiste asupra naturii realităţii şi anumite exerciţii de vizualizare. În contextul respectiv a 
vorbit despre ele doar în treacăt, dar de-a lungul anilor am avut ocazia să-l aud discutându-le în detaliu — 
în prelegeri care au inclus unele dintre cele mai complexe discuţii pe orice temă din câte am auzit. 
Discursurile lui despre natura realității erau presărate cu argumente filozofice şi analize labirintice; 
descria vizualizările tantrice într-un mod inimaginabil de complex şi de detaliat — meditații şi vizualizări 
al căror obiectiv părea să fie construirea, prin intermediul imaginaţiei, a unui atlas holografic al 
universului. A petrecut o viaţă adâncit în studiul şi practica meditaţiilor budiste. Gândindu-mă la asta şi 
fiind conştient de amploarea monumentală a eforturilor lui, l-am întrebat: 

— Aţi putea să descrieţi avantajul, impactul practic pe care l-au avut practicile acestea spirituale 
asupra vieţii dumneavoastră de zi cu zi? 

Dalai Lama a tăcut câteva momente, apoi a răspuns: 

— Se poate ca experienţa mea să fie foarte limitată, dar un lucru pot spune cu siguranţă: cred că, prin 
pregătirea budistă, mintea mi-a devenit mai calmă. Asta e sigur. Transformarea s-a produs treptat, poate 
centimetru cu centimetru, a râs el, dar cred că mi s-a schimbat atitudinea față de mine însumi şi față de 
ceilalți. E greu să identific cauzele precise ale schimbării, dar cred că a fost influențată de conştientizare 
(nu o conştientizare completă, ci o impresie, o senzație despre natura fundamentală care stă la baza 
realității) şi de contemplarea unor subiecte ca efemeritatea, natura inevitabilă a suferinţei şi însemnătatea 
compasiunii şi altruismului. Prin urmare, de exemplu, chiar şi când mă gândesc la comuniştii chinezi care 
le-au făcut atâta rău unor tibetani, ca urmare a pregătirii mele budiste simt o oarecare compasiune chiar şi 
față de torţionar, fiindcă înţeleg că, în fapt, a fost constrâns de alte forțe negative. Date fiind toate acestea 
şi jurămintele şi angajamentele mele de a atinge starea de Bodhisattva, dacă un om comite atrocități, pur 
şi simplu nu pot simţi sau gândi că, din cauza acestor atrocități, omul acela trebuie să sufere consecinţe 
negative sau să nu mai aibă parte de nici o clipă de fericire.” Jurământul de Bodhisattva m-a ajutat să 
dezvolt atitudinea aceasta; a fost foarte folositor, aşa că, fireşte, îl iubesc. Asta îmi aminteşte de un bătrân 
maestru de incantaţie, care trăieşte acum la mânăstirea Namgyal. A fost prizonier politic în închisorile 
chineze şi în lagărele de concentrare timp de 20 de ani. L-am întrebat odată care a fost cea mai grea 
situație cu care s-a confruntat în închisoare. În mod surprinzător, mi-a spus că cel mai mare pericol i s-a 
părut acela de a-şi pierde compasiunea față de chinezi! Poveşti ca a lui sunt multe. De exemplu, acum trei 
zile am cunoscut un călugăr care a petrecut mulţi ani în închisorile chineze. Mi-a spus că în 1959, când a 
avut loc revolta tibetană, avea 24 de ani. S-a alăturat forțelor tibetane din Norbulinga, a fost capturat de 
chinezi şi trimis la închisoare împreună cu trei fraţi ai lui, care au fost ucişi după gratii. Alţi doi fraţi au 
fost omorâţi şi ei. Apoi i-au murit părinții într-un lagăr de concentrare. Dar mi-a spus că, în timpul cât a 
fost prizonier, a reflectat asupra propriei vieţi şi a ajuns la concluzia că, deşi îşi petrecuse toată viaţa în 
călugărie la mânăstirea Drepung, până atunci nu fusese un bun călugăr. Simţea că fusese un călugăr prost. 
Atunci s-a angajat ca, ajuns în închisoare, să încerce să fie un călugăr cu adevărat bun. Aşadar, cu 
ajutorul practicilor lui budiste, mulțumită antrenamentului la care şi-a supus mintea, a reuşit să-şi păstreze 
mintea fericită, în ciuda durerii fizice. Chiar şi când a fost supus la tortură şi la bătăi crunte, a reuşit să 
supraviețuiască şi să rămână fericit, privindu-le ca pe un mod de curățare de karma lui negativă din 
trecut. Cu ajutorul unor astfel de exemple, putem aprecia cu adevărat importanţa includerii practicilor 
spirituale în viaţa de zi cu zi. 


7. În jurământul de Bodhisattva, cel angajat pe calea dezvoltării spirituale îşi afirmă intenţia de a deveni Bodhisattva — în traducere literală, 
un „războinic al trezirii“, care, din iubire şi compasiune, a atins starea de Bodhicitta, o stare de spirit caracterizată de aspiraţia spontană şi 
sinceră de a ajunge la Iluminarea deplină pentru a fi de folos tuturor ființelor vii. (N.a.) 


În această discuţie, Dalai Lama a expus ingredientul final al unei vieţi fericite — dimensiunea 
spirituală. Prin învăţăturile lui Buddha, el şi mulţi alţii au ajuns la o formă de organizare spirituală 
valoroasă, care îi ajută să suporte şi chiar să transcendă durerea şi suferința pe care ni le aduce uneori 
viața. Aşa cum sugerează chiar Dalai Lama, fiecare dintre marile tradiţii religioase ale lumii oferă 
acelaşi sprijin pentru a ne clădi o viaţă fericită. Puterea credinţei, generată la scară largă de tradiţiile 
noastre religioase, e întrețesută cu vieţile a milioane de oameni. Acele convingeri religioase profunde au 
susținut nenumărate suflete în vremuri grele. Uneori acționează prin lucruri mărunte, discrete, iar alteori 
prin experienţe intense, care ne transformă. Fără îndoială, fiecare a văzut măcar o dată în viață puterea 
aceasta în acţiune, în persoana unei rude, a unui prieten sau a unei cunoştinţe. Uneori poveştile care 
ilustrează puterea pe care o obținem din credinţă au ajuns pe primele pagini ale ziarelor. Mulţi au auzit, 
de exemplu, despre cazul tragic al lui Terry Anderson, un om ca oricare altul, care a fost răpit din senin 
pe stradă, în Beirut, într-o dimineață din anul 1985. Cineva i-a aruncat o pătură peste cap, a fost împins 
într-o maşină şi, timp de şapte ani, a fost ținut ostatic de Hezbollah, un grup de extremişti fundamentalişti 
islamici. Până în 1991, a trăit sub cheie, în subsoluri ude şi murdare şi în celule înghesuite, legat la ochi 
şi ţinut în lanţuri perioade lungi de timp, şi a îndurat bătăi repetate şi condiţii aspre. Când a fost, în 
sfârşit, eliberat, lumea şi-a întors ochii către el şi a văzut un om extraordinar de bucuros să-şi revadă 
familia şi să-şi reia viaţa, dar care se arăta surprinzător de lipsit de resentimente şi de ură față de cei 
care-l ţinuseră prizonier. Când reporterii l-au întrebat unde a găsit atâta putere, a spus că cei mai 
importanţi factori care l-au ajutat să îndure chinul au fost credinţa şi rugăciunea. 

Lumea e plină de astfel de exemple în care credinţa religioasă oferă un ajutor concret în situaţii de 
restrişte. lar sondajele ample desfăşurate în ultimii ani par să confirme faptul că aceasta poate aduce o 
contribuţie substanţială la o viață mai fericită. Fie că au fost efectuate de cercetători independenţi sau de 
companii de sondaje (ca Gallup), ele arată că persoanele religioase se declară mai fericite şi mai 
mulțumite de propria viaţă decât cele nereligioase. Studiile au demonstrat că, pe lângă faptul că 
generează, conform afirmațiilor subiecţilor, o stare de bine, credinţa religioasă puternică îi ajută şi să 
țină piept mai uşor greutăților, precum bătrâneţea sau crizele personale şi evenimentele traumatice. În 
plus, statisticile arată că în familiile celor cu convingeri religioase puternice există mai puţine cazuri de 
delincvenţă, abuz de alcool sau droguri şi căsătorii eşuate. Există chiar indicii că ne fac şi mai sănătoşi — 
chiar şi pe aceia dintre noi care suferă de boli grave. De fapt, sute de studii ştiinţifice şi epidemiologice 
au stabilit o legătură între credința religioasă puternică, rata mai scăzută a decesurilor şi starea de 
sănătate. În cadrul unui studiu, un grup de femei în vârstă cu convingeri religioase ferme au reuşit să 
meargă mai departe, după o operaţie la şold, decât cele cu înclinații religioase mai slabe şi, în acelaşi 
timp, au fost mai puţin deprimate după operaţie. Un studiu efectuat de Ronna Casar Harris şi Mary 
Amanda Dew de la Centrul Medical al Universităţii din Pittsburgh a arătat că pacienţii religioşi care au 
suferit un transplant de inimă suportă mai uşor regimul medical postoperatoriu şi dau dovadă de mai 
multă sănătate fizică şi emoţională pe termen lung. Un altul, efectuat de dr. Thomas Oxman şi colegii săi 
de la Facultatea de Medicină Dartmouth, a arătat că pacienţii cu vârsta de peste 55 de ani care au suferit 
o operaţie pe cord deschis din cauza unor afecţiuni la artera coronară sau la o valvă cardiacă şi care şi- 
au găsit refugiul în religie aveau de trei ori mai multe şanse de supravieţuire decât ceilalți. 

Avantajele credinţei religioase puternice sunt, uneori, un rezultat direct al anumitor doctrine şi 
convingeri prescrise de tradiţia respectivă. Mulţi budişti, de pildă, îndură mai uşor suferința deoarece 
cred cu tărie în ideea de karma. În acelaşi fel, cei cu o credință nestrămutată în Dumnezeu reuşesc uneori 
să suporte greutăți enorme deoarece cred într-o divinitate omniscientă şi iubitoare, al cărei plan ne e, 


poate, necunoscut acum, dar care, în înțelepciunea Sa, îşi va dezvălui în cele din urmă iubirea pentru noi. 
Credinţa în învățăturile Bibliei le permite să găsească alinare în versete ca Romani 8:288. 


8. „Şi ştim că Dumnezeu toate le lucrează spre binele celor ce iubesc pe Dumnezeu, al celor care sunt chemaţi după voia Lui.“ (N.tr.) 


Dacă unele foloase ale credinței se bazează pe doctrine specifice fiecărei tradiţii religioase, alte 
avantaje ale unei vieți spirituale sunt comune tuturor religiilor. Interacțiunea cu orice grup religios 
creează de obicei o senzaţie de apartenență la comunitate, de legătură cu ceilalți, de uniune afectuoasă cu 
ceilalți practicanți. Oferă un cadru coerent de conectare şi raportare la ceilalți. Ne ajută să ne simţim 
acceptaţi. Convingerile religioase puternice ne inspiră credinţa într-un scop, ne dau un înţeles vieţii. Ne 
oferă speranță când ne confruntăm cu greutățile, cu suferința şi cu moartea. Ne ajută să privim lucrurile 
din perspectiva eternității, care ne permite să ieşim din propria ființă când ne copleşesc problemele 
zilnice. 

Toate aceste avantaje potențiale sunt la îndemâna celor care aleg să aplice învățămintele unei religii 
oarecare, dar, în mod evident, credința singură nu ne garantează fericirea şi împăcarea. De exemplu, în 
timp ce Terry Anderson era înlănțuit într-o celulă şi dădea dovadă de cele mai admirabile atribute ale 
convingerilor religioase, în afara temniţei lui se dezlănțuiau violențele în masă şi ura care reflectă cele 
mai urâte caracteristici ale credinţei. Timp de ani întregi, în Liban, diversele secte musulmane au dus cu 
creştinii şi evreii lupte alimentate de ura violentă de ambele părți, lupte care au dus la atrocități de 
nedescris comise în numele credinţei. Povestea e veche şi a fost spusă de prea multe ori de-a lungul 
istoriei şi repetată prea des în lumea modernă. 

Potenţialul de a da naştere dezbinării şi urii oferă motive de a ne pierde încrederea în instituţiile 
religioase. De aceea, unele personalități religioase, ca Dalai Lama, încearcă să distileze acele elemente 
ale vieţii spirituale care pot fi aplicate în mod universal de către oricine vrea să-şi potențeze fericirea, 
indiferent de tradiția religioasă din care face parte şi indiferent dacă are sau nu convingeri religioase. 


Pe un ton de convingere nestrămutată, Dalai Lama a încheiat discuţia cu o expunere a viziunii lui 
asupra unei vieți cu adevărat spirituale. 

„În ce priveşte dimensiunea spirituală a vieţii, am identificat convingerile religioase drept unul dintre 
nivelurile spiritualității. În ce priveşte religia — dacă credem în una sau în alta, e bine. Dar ne putem 
descurca şi fără convingeri religioase. Uneori ne descurcăm chiar mai bine. Dar acesta e dreptul nostru, 
al fiecăruia; dacă vrem să credem, bine! Dacă nu, iar bine. Există însă şi un alt nivel al spiritualității. Eu 
îi spun spiritualitatea elementară — cea care se compune din calitățile umane fundamentale: bunătatea, 
îndurarea, compasiunea, grija față de ceilalți. Fie că suntem sau nu credincioşi, tipul acesta de 
spiritualitate e esenţial. Eu unul consider acest al doilea nivel al spiritualității mai important decât 
primul, pentru că, oricât de merituoasă ar fi o religie, tot nu va fi acceptată decât de un număr limitat de 
oameni, de o parte din omenire. Dar, atâta timp cât suntem oameni, atâta timp cât facem parte din familia 
umană, cu toții avem nevoie de valorile acestea spirituale elementare. Fără ele existența omului rămâne 
dificilă, seacă. Fără ele nu putem fi fericiţi, familia va avea de suferit şi, în cele din urmă, societatea se 
va scufunda tot mai adânc în frământări. E clar deci că e foarte important să cultivăm aceste valori 
spirituale esențiale. 

Pentru a le cultiva, cred că trebuie să ținem minte că din — să spunem — cinci miliarde de oameni de pe 
planetă, doar unul sau două miliarde sunt, cred eu, credincioşi foarte sinceri, credincioşi adevăraţi. 
Fireşte, când vorbesc de credincioşi sinceri nu-i includ pe cei care nu fac decât să spună, de exemplu, 


„sunt creştin“ mai mult pentru că vin dintr-o familie creştină, iar în viaţa de zi cu zi nu se gândesc prea 
mult la credinţa creştină şi nici nu o aplică activ. Deci, lăsând la o parte astfel de oameni, cred că nu 
există decât unul sau două miliarde de practicanți religioşi sinceri. Asta înseamnă că patru miliarde, 
majoritatea locuitorilor planetei, sunt necredincioşi. Trebuie deci să găsim şi metode de a încerca să le 
îmbunătăţim viaţa celor patru miliarde care nu sunt implicaţi în nici o religie anume — căi de a-i ajuta să 
devină oameni buni, morali, fără religie. Aici cred că rolul critic îl are educaţia — inocularea convingerii 
că bunătatea, compasiunea şi alte asemenea trăsături sunt calitățile esențiale ale oricărui om, nu doar ale 
celor religioşi. Mai devreme, mi se pare, am vorbit mult despre importanţa enormă a bunătăţii, afecțiunii 
şi compasiunii umane pentru obținerea şi păstrarea sănătăţii fizice, a fericirii şi a liniştii sufleteşti. E o 
problemă foarte practică, nu ţine de teoria religioasă sau de speculaţiile filozofice. E o chestiune de 
maximă importanţă. Şi aceasta este, cred eu, esenţa tuturor învățăturilor religioase oferite de diferitele 
tradiții. Dar rămâne la fel de importantă şi pentru cei care aleg să nu urmeze nici o religie anume. Sunt 
convins că pe oamenii aceştia îi putem educa şi le putem arăta că nu e nimic în neregulă cu a rămâne 
neimplicat în religie, dar a fi un om bun, chibzuit, responsabil şi hotărât să facă lumea un loc mai bun şi 
mai fericit. 

În general, ne putem arăta stilul de viață religios sau spiritual prin mijloace exterioare — purtând 
anumite haine, având un altar în casă sau recitând versete şi incantaţii religioase. Există căi de exprimare 
exterioară. Dar practicile, activităţile acestea au o importanță secundară față de alegerea unui stil de 
viață cu adevărat spiritual, bazat pe valorile spirituale elementare, fiindcă aparențele acestea le putem 
întâlni şi la oameni care au o stare de spirit foarte negativă. Spiritualitatea adevărată trebuie să-l facă pe 
om mai calm, mai fericit, mai împăcat. 

Toate stările de spirit virtuoase — compasiunea, toleranța, iertarea, grija față de ceilalți şi aşa mai 
departe — sunt adevărate dharma, adică adevărate calităţi spirituale, fiindcă nu pot coexista cu 
resentimentele sau stările de spirit negative. 

Aşadar, practicarea unor exerciţii de pregătire spirituală sau disciplinarea minţii sunt esenţa unei vieți 
religioase — o disciplină religioasă care are ca scop cultivarea stărilor de spirit pozitive. Astfel, putem 
spune că ducem o viaţă spirituală doar dacă am reuşit să atingem starea aceea de spirit disciplinată şi 
bine stăpânită şi dacă se reflectă în acţiunile noastre de zi cu zi.“ 


Dalai Lama urma să participe la o mică recepţie în onoarea unui grup de donatori care susținuseră cu 
dedicație cauza Tibetului. La intrarea în sală se adunaseră o mulțime de oameni nerăbdători să-l vadă. 
Până să ajungă el acolo, anticamera era plină până la refuz. Printre privitori l-a observat pe un bărbat pe 
care-l mai văzusem de câteva ori în cursul săptămânii. Era greu să-i ghiceşti vârsta după aspect — i-aş fi 
dat cam 25 de ani, poate puţin peste 30; era înalt şi foarte slab. leşea în evidenţă prin aspectul neîngrijit, 
dar mie mi-a atras atenţia expresia lui, pe care o văzusem de multe ori la pacienţii mei — avea o figură 
frământată, foarte deprimată, suferindă. Mi s-a părut că văd mişcări repetitive, involuntare, ale 
musculaturii din jurul gurii. „Dischinezie tardivă“, i-am pus eu diagnosticul în gând: o afecţiune 
neurologică provocată de utilizarea îndelungată a medicamentelor antipsihotice. „Bietul de el“, mi-am 
spus, dar am uitat repede de el. 

Când a sosit Dalai Lama, mulțimea s-a îmbulzit în încercarea de a înainta ca să-l salute. Agenţilor de 
securitate, cei mai mulți voluntari, le era greu să țină în frâu masa care se împingea şi să degajeze calea 
de intrare în sala de recepții. Tânărul tulburat pe care-l văzusem mai devreme, care arăta acum de-a 
dreptul confuz, a fost împins de forța zdrobitoare a mulțimii până la marginea spaţiului menținut liber de 


personalul de securitate. În trecere, Dalai Lama l-a observat, s-a desprins din lanţul uman format de 
agenții de pază şi s-a oprit să vorbească cu el. Omul, luat prin surprindere, a început să-i vorbească 
foarte repede, iar Dalai Lama i-a răspuns cu câteva cuvinte. Nu auzeam ce-şi spun, dar am observat că, 
pe măsură ce vorbea, omul devenea tot mai agitat. A mai spus ceva, dar, în loc să răspundă, Dalai Lama 
i-a luat dintr-odată palma între ale lui, l-a bătut blând pe mână şi a rămas acolo câteva clipe, fără să facă 
altceva decât să dea din cap aprobator, fără un cuvânt. Cât i-a ținut mâna cu fermitate şi l-a privit în ochi, 
parcă nici nu era conştient de mulțimea din jur. Expresia de durere şi agitație de pe fața omului parcă s-a 
risipit pe loc; lacrimile au început să-i curgă pe obraji. Zâmbetul care a apărut şi i s-a răspândit încet pe 
faţă era firav, dar în ochi avea acum o privire împăcată, bucuroasă. 


Dalai Lama a insistat de mai multe ori asupra faptului că la temelia unei vieţi spirituale se află 
disciplina interioară. Ea este metoda de bază pentru obţinerea fericirii. Aşa cum a explicat de-a lungul 
cărții de față, din perspectiva lui, disciplina interioară presupune combaterea stărilor de spirit negative, 
ca furia, ura şi lăcomia, şi cultivarea celor pozitive, ca bunătatea, compasiunea şi toleranța. De 
asemenea, a menţionat că viaţa fericită se clădeşte pe o stare de spirit calmă şi stabilă. Practica de 
instaurare a disciplinei interioare poate include tehnici de meditație formală, care să stabilizeze mintea şi 
să ajute la instalarea stării de calm. Majoritatea tradiţiilor spirituale conţin practici care au scopul de 
liniştire a minţii, de conectare a omului cu natura lui spirituală profundă. La sfârşitul seriei de conferințe 
din Tucson, Dalai Lama a prezentat publicului o meditaţie cu ajutorul căreia ne putem linişti gândurile şi 
ne putem observa natura esenţială a propriei minţi, pentru a dezvolta astfel o „neclintire a minții“. 

Privind spectatorii în ansamblu, a început să vorbească în felul lui caracteristic, de parcă nu s-ar fi 
adresat unui grup numeros, ci fiecărui individ din sală în parte. Uneori era impasibil, concentrat, alteori 
devenea mai animat şi îşi acompania instrucţiunile cu mişcări subtile din cap, gesturi ale mâinilor şi o 
legănare uşoară. 


MEDITAȚIE ASUPRA NATURII MINŢII 


„Scopul acestui exercițiu e o primă recunoaştere şi familiarizare cu natura minţii“, a început el, „cel 
puţin la nivel convenţional. În general, când vorbim de «minte», ne referim la un concept abstract. De 
exemplu, dacă nu ne cunoaştem mintea în mod direct, când ne cere cineva s-o identificăm, avem tendința 
de a arăta spre creier şi atât. Sau, dacă ne-ar cere s-o definim, am spune, poate, că e ceva care are 
capacitatea de «a şti», ceva «clar» şi «cognitiv». Dar, în lipsa unei înțelegeri directe a minţii prin 
meditaţie, definițiile acestea rămân simple cuvinte. E important să ştim să identificăm mintea printr-o 
experiență directă, nu doar ca pe un concept abstract. Scopul exerciţiului este deci să simţim, să 
cuprindem direct natura convenţională a minţii, astfel încât, când spunem că mintea se caracterizează prin 
«claritate» şi «cogniţie», să le putem identifica pe baza experienţei, nu la nivelul de simplu concept 
abstract. 

Exercițiul acesta ne ajută să ne dezactivăm în mod intenționat gândirea discursivă şi, treptat, să 
rămânem în starea aceasta tot mai mult. Pe măsură ce-l practicaţi, veţi ajunge să simţiţi că parcă nu e 
nimic acolo, o să aveţi senzaţia de gol. Dar, dacă mergeţi mai departe, în cele din urmă veţi începe să 
recunoaşteţi natura fundamentală a minţii, calităţile de «claritate» şi «cunoaştere». E ca şi cum aţi avea 
un pahar de cristal, plin cu apă. Dacă apa e pură, veţi vedea fundul paharului, dar veţi rămâne conştienţi 
că apa e tot acolo. 


Aşadar, haideţi să medităm azi asupra nonconceptualităţii. Nu e vorba de o simplă stare de platitudine 
sau de absenţă. Primul lucru pe care trebuie să-l faceţi este să vă formulaţi hotărârea: «Mă voi menţine 
într-o stare lipsită de gânduri conceptuale». lată cum trebuie făcut: 

În general, mintea noastră e orientată predominant către obiectele din afara ei. Atenţia urmează calea 
arătată de experiența senzorială. Rămâne, în mare parte din timp, la nivel senzorial şi conceptual. Cu alte 
cuvinte, în mod normal conştiinţa noastră se apleacă asupra experienţelor fizice oferite de simţuri şi 
asupra conceptelor mintale. Dar în exercițiul acesta trebuie să vă retrageți mintea spre înăuntru; n-o lăsați 
să plece pe urma elementelor senzoriale, să le dea atenție. În acelaşi timp, n-o Lăsaţi nici să se retragă în 
asemenea măsură încât să ajungeţi într-o stare de absenţă sau neatenţie. Trebuie să rămâneţi foarte alerți 
şi conştienţi şi să încercaţi, apoi, să priviţi starea naturală a conştiinţei — starea în care nu e afectată de 
gânduri despre trecut, despre ce s-a întâmplat, de amintiri şi imagini retrospective, dar nici de gânduri 
despre viitor, ca planurile, anticipările, temerile şi speranţele. Încercaţi s-o păstraţi într-o stare naturală, 
neutră. 

E ca un râu care curge cu repeziciune şi prin care nu se vede prea limpede fundul. Dar, dacă aţi putea 
să opriți cumva curgerea în orice sens, în aval sau în amonte, aţi reuşi să liniștiți apele şi, astfel, ați 
vedea foarte clar albia râului. În acelaşi fel, când reuşim să ne împiedicăm mintea să mai urmărească 
obiectele percepute şi să se gândească la trecut, viitor şi toate celelalte, când o eliberăm şi de starea de 
«nimic», vom începe să vedem ce se află sub turbulenţele proceselor mintale. Mintea are, la bază, o 
neclintire a ei, o claritate fundamentală. Trebuie să încercaţi s-o observați, s-o simțiţi... 

La început se poate să fie foarte greu, aşa că haideţi să începem chiar de acum să exersăm. În prima 
fază, când începeţi să intrați în starea naturală, fundamentală a conştiinţei, se poate s-o percepeţi ca pe un 
fel de «absență». Motivul e că suntem foarte obişnuiţi să ne înțelegem mintea pe baza obiectelor din 
afară; tindem să privim lumea prin lentila conceptelor, imaginilor şi aşa mai departe. Aşadar, când ne 
retragem mintea din urmărirea obiectelor exterioare, parcă nici n-o mai recunoaştem. Simţim o lipsă, un 
gol. Dar încet-încet, pe măsură ce ne obişnuim, începem să observăm o claritate esențială, o luminozitate. 
Atunci începem să apreciem şi să înţelegem starea naturală a minţii. 

La multe experiențe meditative foarte profunde nu se poate ajunge decât pornind de la nemişcarea 
aceasta a minţii... A“, a râs Dalai Lama, „trebuie să vă avertizez că în astfel de meditații, fiindcă mintea 
nu are nici un obiect anume pe care să se concentreze, există riscul să adormiţi. 

Să medităm deci... 

Mai întâi, inspirați şi expiraţi de trei ori consecutiv şi concentraţi-vă atenția doar pe respiraţie. Fiți 
conştienţi de inhalare, de exhalare, apoi de inhalare, de exhalare — de trei ori. Apoi, începeţi meditaţia“. 

Dalai Lama şi-a scos ochelarii, şi-a lăsat mâinile în poală una peste alta şi a rămas nemişcat, meditând. 
În sală domnea o linişte desăvârşită: 1 500 de oameni s-au întors spre interior, spre singurătatea a 1 500 
de lumi individuale, în încercarea de a-şi domoli gândurile şi de a întrezări, poate, pentru o clipă 
adevărata natură a propriei minţi. După cinci minute, tăcerea a fost întreruptă, dar nu tulburată, când 
Dalai Lama a început o incantaţie în surdină, cu vocea lui joasă şi melodioasă, chemându-şi cu blândeţe 
ascultătorii să se întoarcă din meditație. 


La sfârşitul conferinţei din ziua aceea, ca întotdeauna, Dalai Lama şi-a unit palmele, s-a aplecat în fața 
publicului în semn de afecţiune şi respect şi şi-a croit drum prin mulțimea care-l aştepta. Pe drumul spre 
ieşire, mâinile i-au rămas împreunate şi a continuat să facă plecăciuni. În timp ce mergea prin mulțimea 
de oameni se apleca atât de mult, încât cei care erau la mai mult de un metru-doi depărtare nici nu-l mai 


vedeau. Parcă se pierdea într-o mare de capete. De la depărtare însă, calea pe care o urma se distingea 
după schimbarea subtilă a mişcării mulțimii la trecerea lui. Parcă încetase să mai fie un lucru vizibil şi 
devenise o simplă prezenţă pe care toată lumea o simţea. 


Mulţumiri 


Cartea de faţă nu ar fi existat fără eforturile şi amabilitatea unui număr mare de oameni. Mai întâi, aş 
vrea să îi ofer cele mai sincere mulțumiri lui Tenzin Gyatso, al XIV-lea Dalai Lama, împreună cu o 
profundă recunoştinţă pentru bunătatea, generozitatea, inspiraţia şi prietenia fără margini pe care mi le-a 
arătat. Mulţumesc şi amintirii părinților mei, James şi Bettie Cutler, care mi-au dat puterea de a porni pe 
propria mea cale spre o viaţă fericită. 

Aş vrea să exprim sincere mulțumiri şi multor alți oameni: 

Doctorului Thupten Jinpa, pentru prietenia lui şi ajutorul dat pentru editarea porțiunilor din carte care 
relatează învăţăturile lui Dalai Lama, dar şi pentru rolul lui esenţial ca interpret la conferințele lui Dalai 
Lama şi în multe dintre conversațiile noastre private. De asemenea, lui Lobsang Jordhen, Venerabilul 
Lhakdor, pentru că ne-a servit drept interpret într-o serie de conversații în India. 

Lui Tenzin Geyche 'Tethong, Rinchen Dharlo şi Dawa Tsering, pentru sprijinul şi ajutorul oferite în 
atâtea feluri de-a lungul anilor. 

Numeroaselor persoane care au făcut toate eforturile posibile ca vizita lui Dalai Lama în Arizona din 
1993 să fie o experienţă înălțătoare pentru atâția şi atâţia oameni: lui Claude d'Estree, Ken Bacher şi 
comitetului director şi personalului de la Arizona Teachings, Inc., lui Peggy Hitchcock şi comitetului 
director al Arizona Friends of Tibet, doctorului Pam Willson şi celor care au contribuit la organizarea 
prelegerii lui Dalai Lama de la Universitatea de Stat din Arizona şi zecilor de voluntari care au muncit cu 
dăruire, neobosiţi, pentru a-i asista pe spectatorii conferinţelor lui Dalai Lama din Arizona. 

Extraordinarilor mei agenţi, Sharon Friedman şi Ralph Vicinanza, şi personalului lor minunat, pentru 
încurajări, bunătate, devotament şi ajutor în multe aspecte ale acestui proiect şi pentru eforturile 
neprecupeţite cu care şi-au făcut şi chiar şi-au depăşit cu mult datoria. Le datorez o recunoştinţă 
deosebită. 

Celor care mi-au oferit un ajutor neprețuit cu aspectele editoriale, mi-au împărtăşit sfaturile şi 
experiența lor şi mi-au dat ajutor personal în timpul procesului îndelungat al scrierii cărţii: lui Ruth 
Hapgood, pentru munca de expert pe care a depus-o pentru editarea primelor versiuni ale manuscrisului, 
lui Barbara Gates şi doctorului Ronna Kabatznick, pentru ajutorul indispensabil cu sortarea materialelor 
voluminoase şi concentrarea şi organizarea lor într-o structură coerentă, şi editorului meu de un talent 
remarcabil de la Riverhead, Amy Hertz, pentru că a crezut în proiect şi m-a ajutat să îi dau cărţii forma ei 
finală. De asemenea, lui Jennifer Repo şi corectorilor şi personalului atât de devotat de la Riverhead 
Books. Aş dori să prezint calde mulțumiri şi celor care au contribuit la transcrierea conferinţelor lui 
Dalai Lama din Arizona, la tehnoredactarea transcrierilor conversaţiilor mele cu Dalai Lama şi la 
tehnoredactarea unor părți din primele versiuni ale manuscrisului. 

În încheiere, ofer profunde mulțumiri: 

Profesorilor mei. 

Familiei şi numeroşilor prieteni care mi-au îmbogăţit viața mai mult decât aş putea spune: Ginei 
Beckwith Eckel, doctorului David Weiss şi lui Daphne Atkeson, doctorului Gillian Hamilton, lui Helen 


Mitsios, lui David Greenwalt, lui Dale Brozosky, lui Kristi Ingham Espinasse, doctorului David 
Klebanoff, Henriettei Bernstein, lui Tom Minor, lui Ellen Wyatt Gothe, doctorului Gail McDonald, lui 
Larry Cutler, lui Randy Cutler, lui Lori Warren; de asemenea, mulțumiri deosebite şi toată aprecierea 
mea lui Candee şi Scott Brierley — precum şi altor prieteni pe care poate nu am reuşit să-i numesc aici, 
dar care au un loc în inima mea şi cărora le păstrez o iubire, o recunoştinţă şi un respect nestinse. 


